
Cuvânt înainte 


In 1990 a avut loc un eveniment decisiv, poate, pen- 
tru implantarea psihanalizei în România: studenţii de 
atunci ai Facultăţii de Filosofie, care îngloba și psiholo- 
gia, sociologia, pedagogia, au impus introducerea psih- 
analizei în planul de învățământ. Printre cei nominali- 
zaţi ca profesori pentru noua disciplină s-a numărat și 
autorul acestor rânduri. 

l Primul curs, pe care l-am susținut începând cu 1991 
și-a propus să ofere studenților de la filosofie atât cunoș- 
tințele de bază în psihanaliză, cât și semnificaţia lor filo- 
sofică. Acest curs, care s-a bucurat de o foarte bună pri- 
mire, s-a transformat spre sfârșitul anilor '90 în Filosofia 
inconștientului cu cele două volume ale sale, publicate de 
Editura Trei. 

Tot în 1991 am fost solicitat să țin cursul de psihana- 
liză la Facultatea de Psihologie a Universităţii Titu Ma- 
iorescu. Conceput ca o „psihologie a inconştientului” 
noul curs și-a propus să transmită cunoștințele esenţia- 

le despre inconștient în principalele sale ipostaze: 
freudiană, adleriană, jungiană și contemporană. Devenit 
acum carte sub titlul Introducere în psihanaliza freudiană și 
postfreudiană, numitul curs se adresează nu numai stu- 
denţilor. Toţi cei care doresc să se inițieze în psihanaliză 
îl pot folosi. 

Considerând că nu originalitatea, ci capacitatea de 
sinteză, gradul de asimilare a materialului și modul ac- 
cesibil și antrenant de prezentare constituie principalele 
calități ale unui curs, am căutat să respect și în forma pu- 
blicată asemenea cerinţe. În acest scop am menţinut pe 
cât a fost posibil stilul oral de expunere, așa încât trimi- 
terile la materialul bibliografic esenţial aflat la sfârșitul 
fiecărei teme sunt mai puţin riguroase, ceea ce creează 
premisele unei lecturi fluente. Sper ca minusurile expu- 
nerii scrise față de expunerea orală, ca risc asumat, să nu 
fi transformat un curs urmărit cu mult interes într-o car- 
te de popularizare oarecare. 

Pe cititorul celorlalte cărţi scrise de mine îl încunoș- 
tințez că prezenta carte reia în forme modificate, în con- 
formitate cu cerințele psihologiei inconștientului, anu- 
mite părți din Între logica inimii și logica minţii și Filosofia 
inconștientului, volumul I și Il. 


14 septembrie 2003 


Tema întâi 


Ce este psihanaliza? 


Posibilitatea unui curs de psihanaliză în învățămân- 
tul superior este o noutate absolută pentru cultura ro- 
mână: nici înainte de 1940, nici după încheierea celui de 
al doilea război mondial, un astfel de curs nu era, din 
motive diferite, de conceput. Voi vorbi mai pe larg, de- 
spre aceste motive în cursul dedicat trecerii în revistă a 
celor mai importante momente ale istoriei psihanalizei 
în România. Studenţii Facultăţii de Psihologie a Univer- 
sității Titu Maiorescu sunt beneficiarii privilegiați ai unor 
cursuri obligatorii de psihanaliză cu durata de un an: 
prezentul curs de „Introducere în psihanaliză” din anul 
al treilea și cursul de „Psihopatologie psihanalitică“ din 
anul al patrulea. 

Având în vedere faptul că timp de aproape o jumăta- 
te de secol ideologia comunistă a împiedicat pătrunde- 
rea psihanalizei în spaţiul cultural românesc, ceea ce a 
condus la absenţa informaţiilor despre disciplina înte- 
meiată de Freud, voi încerca să adaptez conţinutul 
cursului la această situaţie. Îmi propun, deci, să vă ofer 

cunoștințe despre fundamentele psihanalizei, cunoștin- 
te care să vă permită orientarea în domeniu și înțelege- 
rea oricărei direcții noi a psihanalizei. Pentru a atinge 
acest scop, atitudinea cursului va fi critică și nu dogma- 
tică, prezentând ideea de inconștient în evoluția sa isto- 
rică. Astfel concepţia lui Freud apare ca o teorie vie, ca- 
pabilă de remanieri succesive, remanieri impuse nu de 
puţine ori de înnoirile aduse de principalii dizidenți: 
Adler și Jung. 

Pentru că, în timp ce în România accesul psihanalizei 
era, în perioada comunistă, interzis de o adevărată cor- 
tină de fier culturală, în Vestul Europei dezvoltarea idei- 
lor lui Freud se derula continuu și organic, voi prezen- 
ta, ori de câte ori va fi posibil, stadiul atins de psihana- 
liza contemporană. 


1. 
Psihanaliza — sistem de discipline 
axat pe ideea de inconștient 


Disciplinele psihanalitice — psihoterapia, psihopatolo- 
gia, psihologia, metapsihologia și psihanaliza aplicată — 
se află în interrelaţii cronologice și logice. Din punct de ve- 
dere cronologic, prima a fost psihoterapia psihanalitică. 
Acest fapt documentează factualitatea psihanalizei: ea por- 
nește de la o experienţă clinică absolut nouă, ceea ce de- 
monstrează că acuzaţiile aduse de ideologia comunistă, 
conform cărora ideile lui Freud ar fi derivate din filosofia 

„burgheză“ a lui Schopenhauer și Nietzsche, nu pot fi sus- 
ținute. Teoretizarea experienţei psihoterapeutice a condus 
la constituirea psihopatologiei psihanalitice, care, la rân- 
dul său, a stat la baza psihologiei psihanalitice. Pe temeiul 
acesteia s-a clădit metapsihologia și psihanaliza aplicată. 
Structura de rezistenţă a acetsei clădiri multietajate o 
formează ideea de inconștient. Psihoterapia psihanaliti- 
că a înregistrat inconfundabil faptul că în spatele simp- 
tomelor nevrotice se află conţinuturi inconștiente. Altfel 
spus, că inconștientul poate deveni în anumite circum- , 
stanțe patogen. Psihopatologia a teoretizat această con- 
statare, iar psihologia afirmă că inconștientul nu este 
apanajul nevroticilor, că și oamenii „sănătoși“ au incon- 
știent. De la psihologie, Freud trece la antropologie și on- 
tologie, avansând, pe temeiul ideii de inconștient, idei 
tot mai generale și mai îndepărtate de psihoterapia fon- 
datoare. În sfârșit, psihanaliza aplicată studiază produ- 
sele culturii majore din perspectiva inconștientului, de- 
monstrând că arta, literatura, religia, filosofia încorpo- 
rează într-o formă încifrată conținuturi inconștiente. 


2, 
Psihoterapia. Caracteristici generale 


Psihanaliza este prima și cea mai importantă formă de 
psihoterapie cunoscută de cultura europeană. Ea este „in- 
ventată“ de Freud, care se pregătise cu toată seriozitatea 
pentru a deveni neurolog și care obținuse rezultate nota- 

bile în neurologia de laborator, într-o perioadă când psi- 
hiatria considera că orice disfuncţie psihică, inclusiv ne- 
vroza, are un substrat organic, de ordin cerebral. La în- 
ceput împreună cu Joseph Breuer, prietenul și mentorul 
său pentru un timp, apoi singur, Freud a învăţat de la 
pacientele sale isterice că prin mijloace strict psihice se poa- 
te acţiona asupra simptomelor în sensul vindecării (dis- 
pariţia simptomelor). Ca „metodă cathartică”, psihanali- 
za își propune, utilizând mai întâi hipnoza și apoi asocia- 
tia liberă, să dezgroape evenimentul traumatic și să eli- 
bereze afectul blocat împreună cu acesta, ceea ce nu de 
puţine ori conducea la dispariția simptomelor. 

Treptat psihanaliza se desprinde de această optică 
medicală, centrată pe simptom, transformându-se din- 
tr-o hermeneutică a simptomului într-o hermeneutică a 
fundamentelor personalității, ceea ce echivalează cu o 
deplasare a interesului de la terapie la profilaxie. Nu atât 
dispariția simptomelor preocupă psihanaliza matură, ci 
conflictele psihice structurale generatoare de diverse 
simptome punctuale. Dacă dizolvarea unui simptom 
prin dezvăluirea cauzelor sale inconștiente directe nu ex- 
clude apariţia unui alt simptom, analiza conflictelor de 
bază ale nevrozei, cum ar fi conflictul oedipian, face pu- 
țin probabilă apariţia altor simptome de tip nevrotic. 


Exemplu: 

Dacă pacienta despre care vorbește Freud în studiul 
„Predispoziţia la nevroza obsesională” ar ti beneficiat, 
după prima manifestare a nevrozei sale (isterie de an- 
goasă), de un tratament psihanalitic adecvat, ea nu ar fi 


schimbat această formă pe o alta mai pravă (nevroza ob- 
sesională). Analiza iniţială nu s ar fi limitat la fixația oe- 
dipiană care a produs nevroza de anpoasă, ci ar fi cu- 

prins și fixația mai veche din faza pregenitală (sadic-a- 
nală) cauzatoare a nevrozei obsesionale. 


r Psihanaliza este o psihoterapie cauzală, fie că abordează 
simptomul, ca în faza începuturilor (Studii asupra isteriei), fie 
| că abordează fundamentele personalităţii ca în faza matură. 


i 


Dispariția simptomelor, care-l preocupa pe Freud la 
început, nu se realiza prin acţiunea psihică asupra simp- 
tomelor, ca în cazul abodării prin sugestie hipnotică, ci 
prin conștientizarea „traumei infantile“, care se afla la 
baza simptomului. „Vindecarea“ ca maturizare psihică, 
presupunând interesul pentru conflictele fundamentale 
ale personalităţii, caracteristică pentru psihanaliza ma- 
tură, se realizează prin conștientizarea și depășirea res- 
pectivelor conflicte, care se manifestă ca disfuncţii psi- 
hice (trecute, prezente Și viitoare). 

Ca o consecinţă directă a orientării cauzale a psihana- 
lizei ca psihoterapie trebuie menţionat caracterul nondi- 
rectio. Psihanalistul nu urmărește să modifice comporta- 
mentul analizandului său orientându-l într-o anumită di- 
recție prin sugestie sau recomandări directe, utilizând as- 
cendentul psihic pe care-l are față de acesta. O asemenea 
modificare de comportament produsă prin influenţa psi- 
hoterapeutului riscă să fie pasageră, adică să dureze doar 
atâta timp cât această influenţă se exercită, ceea ce presu- 
pune instituirea unei relații de dependenţă faţă de tera- 
peut. Din punct de vedere psihanalitic, un comportament 
poate fi modificat durabil doar prin accesul la motivația 
sa profundă (inconștientă), prin conștientizarea sa, moti- 
vaţie care se dovedește de cele mai multe ori anacronică 
(neadaptată) personalității adulte. Doar extinderea Eului 
conștient prin includerea motivaţiilor inconștiente datând 

din perioadele timpurii ale formării personalității asigu- 
ră, într-o primă fază a psihanalizei, un control mai bun 
asupra comportamentului, pentru ca în faza terminală și 
în cea care urmează încheierii terapiei să se instaleze 
modificări durabile ale comportamentului. 


"Psihanaliza este o psihoterapie nondirectivă 


Deoarece accesul direct al unui terț la desfășurarea 
procesului psihanalitic este imposibil, profanul doritor 
de informaţii are la dispoziţie doar surse indirecte, cum 
ar fi: prezentări de caz realizate de psihanaliști, printre 
care și cele cinci cazuri celebre analizate de însuși înte- 
meietorul psihanalizei, descrierile literare de tipul roma- 
nului, realizate de pacienți sau de analiști, dintre care, în 
România, este cunoscut Cuvinte care eliberează. Romanul 
unei psihanalize de Marie Cardinal (Editura Trei), filmele 
care prezintă prin intermediul imaginilor secvenţe din 
psihanalize fictive. Deși în momentul de faţă sunt țări 
(Germania), în care se practică sistematic, bineînţeles cu 
acordul pacienților, înregistrarea sonoră a dialogului 
psihanalitic sau filme, în care pot fi vizionate simulări ale 
unor faze ale psihoterpiei analitice (de exemplu, interviul 
preliminar), profanul, situaţie în care se află studentul la 
psihologie audient al prezentului curs de introducere în 
psihanaliză, dispune doar de informaţii din prima cate- 
gorie. Caracterul indirect al acestora poate induce idei fal- 
se despre natura psihoterapiei psihanalitice. Printre cele 
mai răspândite idei de acest tip este aceea că psihanaliza 
ca psihoterapie este un demers exclusiv intelectual în care 
dialogul dintre terapeut și pacient urmărește interpreta- 
rea materialului furnizat de cel din urmă: simptome, vise, 
acte ratate, asociaţii verbale, amintiri etc. Hermeneutica 

aceasta de tip intelectual ar conduce la conștientizarea 
motivaţiilor inconștiente și dintr-o terapie contemporană 
implicit, la dispariția simptomelor sau a conflictelor pro- 
funde. De fapt, așa cum comunica o analizandă, „nicio- 
dată înainte de a începe analiza nu m-am gândit că ur- 
mează să simt ceva pentru psihanalist“ — factorul afec- 
tiv este foarte important în psihanaliză. 


Transferul, fenomenul psihic pe care se bazează psihanali- 
' ză, este de natură preponderent afectivă. | 


Descoperit pe parcursul dezvoltării psihanalizei și te- 
oretizat pentru prima dată sistematic în 1912 în articolul 
lui Freud „Despre dinamica transferului“, transferul de- 
vine treptat motorul curei psihanalitice, iar interpretarea 
transferului, principalul instrument tehnic. Freud a fo- 
losit termenul german „Übertragung“ pentru a desem- 
na fenomenul central al psihanalizei, deoarece el descrie 
foarte bine ceea ce se întâmplă: în condițiile specifice ca- 
drului psihanalitic, analizandul proiectează asupra ana- 
listului atitudini, moduri de relaționare și mai ales do- 
rinte și sentimente pe care, în prima sa copilărie, le-a 
dezvoltat față de figurile parentale, precum și față de alte 
figuri familiale apropiate. Transferul este o repetiție, o 
retrăire a trecutului în legătură cu persoana analistului. 
Dacă una din cele mai vechi, mai puternice și mai con- 
stante dorinţe ale umanităţii este mișcarea liberă în timp, 
atât înspre viitor, cât și înspre trecut, atunci psihanaliza 
poate satisface această dorinţă cel puţin sub aspectul în- 
toarcerii în trecut. Senzaţia de realitate a trăirii transfe- 
renţiale este suficient de puternică pentru a susține 
această afirmaţie. De aceea, psihanaliza mai poate fi de- 

Intervenţia psihanalistului în raport cu transferul con- 
stă în esenţă în a pune în evidenţă caracterul inadecvat 
al atitudinilor și sentimentelor transferenţiale, inadecva- 
re care se manifestă sub trei aspecte principale: temporal, 
al persoanei vizate și al Eului analizandului. Motivația și 
comportamentul persoanei presupune, alături de aspec- 
tele conștiente, și aspecte inconștiente, care ţin de anii pri- 
mei copilării, anacronice față de prezent, adresate, în 
fond, nu analistului, ci părinţilor și, în sfârșit, egodistone 
(neacceptabile pentru părțile mature ale Eului). Prin in- 
terpretarea transferului, care conștientizează aceste ina- 
decvări, analizandul este pus în situația de a realiza o re- 
trăire corectivă. Modificarea schemelor de gândire, afec- 
tive și de comportament, este rezultatul înregistrării in- 
confundabile și repetate pe parcursul analizei, a caracte- 
rului inadaptat al acestora, ceea ce deschide posibilitatea 
depășirii blocajelor de dezvoltare și adoptării de moda- 
lități noi, mature (adaptate) de relaționare. 

Deși transferul este un fenomen care se produce în 
toate situațiile de viaţă, cadrul analitic urmărește, prin 
particularităţile sale, să-l favorizeze. Dacă în orice situa- 
ție de viață, dar în special în relațiile de autoritate (pro- 
fesor — elev sau student, medic — pacient, supraordonat 
ierarhic - subordonat ierarhic), precum și în relaţiile de 
iubire, trecutul nostru este prezent în proporții diferite, 
uneori îngrijorător de mari, fără ca această prezenţă să 
poată fi controlată, psihanaliza, prin cadrul în care se 
desfășoară, își propune să stimuleze actualizarea trecu- 
tului pentru a-l putea controla. Particularitățile cadrului 

psihanalitic menite a stimula transferul sunt: constanţa 
și neutralitatea ambianţei. Atât constanta, cât și neutra- 
litatea permit realizarea a ceea ce în etologie se numește 
„experiment de izolare“. Subiectul este ferit de stimulii 

mediului său obișnuit, întotdeauna personalizați, și pus 
în situația de a proiecta conținuturile psihicului său. 

Din punctul de vedere al neutralității, cabinetul ideal 
ar trebui să fie o încăpere cu pereţii albi, în care să nu se 
afle decât mobilierul strict necesar procesului analitic, 
adică divanul pentru analizand și fotoliul analistului, 
precum și o masă cu două scaune de cealaltă parte a ca- 
merei pentru întrevederile preliminare, așa cum am vă- 
zut la preşedintele Societății Germane de Psihanaliză, 
domnul Boehleber. În ultimele numere ale revistei Aso- 
ciație Psihanalitice Internationale sunt prezentate fotogra- 
fii ale cabinetelor diferiților psihanaliști din țările Euro- 
pei, ceea ce permite înregistrarea gradelor de abatere de 
la neutralitatea absolută. Astfel, putem vedea pe pereți, 
fie diplomele care atestă competențele profesionale ale 
psihanalistului, fie tablouri. De asemenea, divanul pre- 
zintă grade diferite de austeritate, deci de neutralitate, 
fapt care relativizează cerința neutralității cadrului. 

Mai importantă, poate, decât neutralitatea cadrului, ne- 
utralitatea analistului nu se reduce la aspectele exterioa- 
re, cum ar fi vestimentația (care trebuie să fie discretă și 
constantă), sau comportamentul, exprimat paradigmatic 
prin zâmbetul binevoitor, ci se exprimă esențial prin di- 
mensiunea interioară: psihanalistul nu trebuie să introdu- 
că în relația terapeutică problemele personale, fapt care ar 
îngreuna sau chiar ar face imposibilă analiza transferului. 


i Cadrul psihanalitic nu creează, ci doar stimulează transferul. 


Una din cele mai sugestive metafore pentru ilustra- 
rea procesului analitic bazat pe dezvoltarea și analiza 
transferului este cea cinematografică: analizandul pro- 
iectează pe ecranul alb pe care-l reprezintă psihanalistul 

filmul vieţii sale, ceea ce-i permite, datorită intervenții- 
lor acestuia, în special interpretărilor transferului, să con- 
știentizeze și să deblocheze punctele de blocaj ale dez- 
voltării sale. Dar este și poate fi psihanalistul într-ade- 
văr un ecran alb? Istoria mai îndepărtată și mai recentă 
a psihanalizei demonstrează că nu. 


Psihanalistul dezvoltă reacţii afective inconștiente față de 
analizand — transfer şi contratransfer. 


Ca orice ființă umană, psihanalistul manifestă în 
mod spontan reacții afective inconștiente de tipul trans- 
ferului față de ceilalți oameni, inclusiv față de anali- 
zand. Începuturile psihanalizei, când analizele de for- 
mare erau foarte scurte, sunt marcate de cazuri în care 
psihanaliștii nu-și puteau controla reacțiile transferen- 
țiale faţă de pacienţi pentru că nu se cunoșteau suficient 
la nivel profund. Într-o astfel de situație s-a aflat, de 
exemplu, celebrul psihanlist maghiar Sandor Ferenczi, 
care s-a îndrăgostit de una din pacientele sale, cu care 
voia să se căsătorească (Elma Palos). Intervenţia lui 
Freud, cu care face trei tranșe de analiză între 1914 și 
1916, îl determină să renunţe la proiectul său matrimo- 
nial. Acest caz și altele asemănătoare au condus la in- 
troducerea analizei personale ca un element obligato- 
riu al formării psihanalitice (1925). În felul acesta se ur- 
mărea ca „petele albe“ de pe harta psihică a psihana- 
listului să fie cât mai puține, așa încât reacțiile sale 
transferenţiale să poată fi controlate. 

Spre deosebire de transferul analistului, care este re- 
acția spontană la analizand, contratransferul este reacția 
inconștientă a psihanalistului la transferul analizandu- 
lui. Istoria psihanalizei a înregistrat și în această privin- 

tă treceri la acte contratransferenţiale, cazul cel mai cu- 
noscut fiind poate, cel al lui Jung, care răspunde senti- 
mentelor pacientei sale Sabine Spielbrein, o altă figură 
celebră a psihanalizei. Cartea Un triunghi psihanalitic, Sai- 
ne Spielbrein între Jung și Freud, publicată în 2001 de Edi- 
tura Trei și Editura Curtea Veche, conţine detaliile tulbu- 
rătoare ale acestei relații terapeutice, care a depășit ca- 
drul terapeutic. Alături de analiza personală, superviza- 
rea este un alt element al formării psihanalitice al cărui 
scop este de a evita astfel de derapaje. Candidatul care 
începe să practice, conduce primele două cazuri sub în- 
drumarea unui psihanalist experimentat, numit psihana- 
list formator și supervizor, unul din scopurile principa- 
le ale supervizării fiind contratransferul candidatului, 
ceea ce permite conștientizarea și controlul acestuia. 

Atât transferul analizandului, cât și contratransferul 
psihanalistului au fost privite în moduri diferite, în mo- 
mente diferite ale istoriei psihanalizei. Ambele au fost 
considerate, în momentul descoperirii lor de către Freud, 
drept piedici în desfășurarea curei. Ulterior, Freud și-a 
reconsiderat poziția faţă de transfer, considerându-l mo- 
torul curei psihanalitice, aspectul fără a cărui prezenţă, 
controlată, psihanaliza nu poate avea loc. În ce privește 
utilizarea constructivă a contratransferului, abia în 1954 
se poate vorbi de o cotitură clară, când s-a constatat că, 
întrucât contratransferul este indus de analizand prin in- 
termediul identificării proiective, el poate deveni un mij- 
loc extrem de important pentru cunoașterea inconștien- 
tului pacientului. 

Relaţia dintre psihanalist și analizandul său nu este 
doar o relaţie fantasmatică, „de la inconștient la incon- 
știent“, ci este, în același timp, și o relație de la eu la eu, 
de la conștient la conștient, numită în teoria tehnicii psih- 

analitice „alianţă terapeutică“. La diferiţi autori, același 


“fenomen este denumit și „alianţă de lucru“, „transfer ra- 


tional” (Stone, 1967), termen pe care nu-l recomand pen- 
tru că reprezintă o contradicţie în termeni, transferul fi- 
ind în mod esenţial irațional, „transfer matur“, „legătu- 
ră realistă“ (Kohut). 

În sens larg, alianţa terapeutică desemnează totalita- 
tea factorilor care menţin pacientul în tratament și-l fac 
capabil să depășească fazele de rezistență și transfer os- 
til. În sens restrâns, singurul adecvat pentru a distinge 
alianţa terapeutică de transfer, termenul se referă la o se- 
rie de caracteristici ale Eului analizandului: a) capacita- 
tea de a fi conștient de disfuncția sa psihică. Dacă aceas- 
tă capacitate este diminuată sau chiar absentă, perspec- 
tivele de reușită ale terapiei psihanalitice sunt corespun- 
zător diminuate sau chiar absente; b) aspectul conștient 
al dorinţei de vindecare, care motivează, împreună cu 
aspectul inconștient, solicitarea ajutorului competent al 
unui terapeut; c) capacitatea de a accepta în mod con- 
știent scopurile și mijloacele terapiei psihanalitice („con- 
tractul” iniţial cu psihanalistul); d) capacitatea de auto- 
observare; e) capacitatea de a accepta efortul, durerea și 
conflictul intern. 

- Alianţa terapeutică are o importanţă deosebită pen- 
tru desfășurarea terapiei psihanalitice și de aceea de- 
tectarea la pacient a capacității de a dezvolta alianţa te- 
rapeutică are valoare de prognostic în ce privește posi- 
bilitatea sau imposibilitatea angajării într-o psihanali- 
ză reușită. 


Între psihanalist și analizand există și o relație de colabora- 
re conștientă, care presupune anumite calități ale Eului anali- 
zandului. 

3. 
Psihopatologia psihanalitică 


Experiența psihoterapeutică, inițial cu totul inedită și 
lipsită de prejudecăţi teoretice, a fost treptat sintetizată la 
nivelul teoriei, ceea ce a dat naștere psihopatologiei și te- 
oriei tehnicii psihanalitice. În esență, prima este o teorie a 
conflictului inconștient. Disfuncţiile de tip nevrotic au, 
după Freud, drept miză conflictul dintre tendinţele in- 
stinctuale, în special sexuale, ținând de sexualitatea in- 


fantilă, așa cum se manifesta în etapa oedipiană, și cerin- 


tele culturale, care le interzic. La baza psihopatologiei 
psihanalitice a stat la început etiologia sexuală a nevrozelor. 
Conflictul patogen era, după Freud, în exclusivitate un 
conflict între dimensiunea instinctuală sexuală și norme- 
je culturale, ceea ce a dat naștere, în cadrul mișcării psih- 


“analitice, la numeroase dispute și a condus la separarea 


câtorva discipoli importanţi, cum ar fi Adler și Jung, de 
maestru. Adler este primul care susține despre conflictul 
nevrotic că se poate desfășura și între conţinuturi psihi- 
ce noninstinctuale (nonsexuale); conflictele patogene cele 
mai importante se petrec între conținuturi care țin de di- 
mensiunea socială a omului, adică între dorinţa de auto- 
afirmare, care pentru Adler nu este de natură biologică, 
ci strict psihică, și simțul social (normele culturale). Ne- 
vroza este expresia eșecului de a socializa dorința de 
autoafirmare, de a găsi căi acceptabile social de manifes- 
tare pentru dorința de autoafirmare. Și la Jung, care de- 
finește nevroza ca pe o dezvoltare unilaterală, dezechi- 
librată, ca pe o dificultate a Eului în relaţia cu unul sau 
mai multe complexe, importanţa factorului sexual ca ge- 
nerator de conflicte nevrotice scade considerabil. 

Dezvoltarea teoriilor etiologice în psihanaliză a accen- 
tuat tendința de relativizare a factorului sexual. Astfel, 
Heinz Hartmann, unul din cei mai importanţi reprezen- 
tanți ai psihologiei Eului, subliniază importanța majoră 


a agresivităţii ca factor instinctual nonsexual pentru apa- 


riția nevrozelor. Conflictele interne se structurează drept 
conflicte între nevoile instinctuale libidinale și nevoile 
instinctuale agresive. Ulterior au fost puse în evidenţă, 
pe măsură ce psihologia psihanalitică a dezvoltării s-a 
maturizat, noi surse de conflict. Astfel, o mare importan- 
tă au dobândit conflictele dintre nevoia de dependenţă, 
sprijin, legătură și nevoia de autonomie, independență, 
separare. Psihologia sinelui (Kohut) a introdus în teoria 


conflictului factorul narcisic, orientat pe de o parte spre. 
asigurarea valorii proprii și a menţinerii acesteia, iar pe 
de altă parte, spre siguranţă și bună funcționare a orga- 


nismului. Nevoile narcisice pot intra în conflict atât cu 
nevoile instinctuale și cu nevoile care țin de dependen- 
tă, pe de o parte, cât și cu nevoile de independenţă, pe 
de altă parte. | 

Prelucrarea psihică a conflictelor ireconciliabile se re- 
alizează prin producerea formațiunilor de compromis. 
Simptomele nevrotice și trăsăturile de caracter nevroti- 
ce constituie astfel de formațiuni de compromis. Carac- 
teristica unor astfel de formaţiuni de compromis pato- 
logice constă în aceea că partea de satisfacere a compor- 
tamentelor instinctuale, ca și a dorințelor inconștiente 
de relaționare este mult prea mică, datorită unor regle- 
mentări extrem de restrictive, pentru ca înlăturarea sen- 
timentelor de neplăcere insuportabile să reușească. Re- 
zultatul este apariția unor fenomene de dezechilibru, de 
autodistrugere, precum și perturbarea anumitor funcții 
ale Eului. 

i zultată din prelucrarea psihică a unui conflict inconştient. 


4. 
Psihanaliza ca psihologie a inconştientului 


Când a constatat, pe baza identității structurale între 
simptomul nevrotic, pe de o parte, și vis, act ratat, cu- 
vânt de spirit, produse culturale, pe de altă parte, că în- 
tre „normal“și „patologic“ există doar o deosebire de 
grad, și nu una de natură, Freud a trecut de la psihopa- 
tologie la psihologie. Într-un curs ulterior voi dezvolta 
și argumenta pe larg punctul de vedere psihanalitic asu- 
pra relaţiei boală — sănătate psihică. 

În calitate de psihologie, psihanaliza este o psiholo- 
gie a inconștientului spre deosebire de psihologia pre- 
freudiană, care este o psihologie a conștiinței. Marea ma- 
joritate a disciplinelor pe care vi le însușiţi la Facultatea 
de Psihologie țin de categoria cuprinzătoare a psiholo- 
giei conștiinței, adică a acelei psihologii care studiază fe- 
nomenele psihice conștiente sau accesibile în mod direct 
conștiinței. Spre deosebire de aceasta, psihologia inconștien- 
tului studiază acele fenomene psihice care nu sunt accesibile 
în mod direct conștiinței, ci doar datorită intervenției inter- 
pretării tip psihanalitic. Psihanaliza inconștientului nu anu- 
lează psihologia conștiinței, ci o completează. Din momentul 
apariţiei psihanalizei, psihologia încetează să mai fie 
doar o psihologie a fenomenelor conștiente. De altfel, 

descoperirea inconștientului psihic va revoluţiona nu nu- 
mai psihologia, ci și celelalte științe ale omului: filosofia, 
antropologia, sociologia, estetica etc. Dacă ar fi să for- 
mulez în puţine cuvinte și într-un mod sugestiv esența 
psihologiei inconștientului, aș spune că ea constă în 
ideea că și oamenii sănătoși, nu numai nevroticii, au in- 
conștient. lar inconștientul oamenilor sănătoși are ace- 
leași conţinuturi ca și inconștientul nevroticilor. 

Primele conținuturi ale inconștientului descoperite de 
psihanaliză au fost de natură instinctuală (acele compo- 
nente ale sexualității umane neacceptate de cultură). Cea 
mai adecvată formulare despre inconștient datând din 
perioada începuturilor psihanalizei îi aparține lui Freud, 
care afirma că inconștientul este preistoria dezvoltării li- 
bidoului. Cu alte cuvinte, întemeietorul psihanalizei a 
constatat că tendințele sexualității cele mai expuse refu- 
lării datorate cenzurii cultuale aparțin sexualității infan- 
tile, acelei sexualități care se manifestă până la vârsta de 
șase ani. Deși diferite aspecte ale sexualității infantile au 
fost dintotdeauna observate, Freud este primul care le 
teoretizează. O expunere a teoriei freudiene despre se- 
xualitatea infantilă voi face peste câteva cursuri, după ce 
voi fi prezentat principalele produse psihice în care in- 
conștientul are o pondere majoră. 

Dezvoltarea psihanalizei ca psihologie a inconștien- 
tului s-a realizat în mai multe direcţii. Alături de adân- 
cirea descoperirilor lui Freud, noi și noi continente ale 
inconștientului au fost descoperite. Adler, care trece 
drept primul disident, pune în atenţie conținuturile so- 
ciale ale inconștientului. Dorinţa de autoafirmare, care 
parafrazează nietzscheeana voinţă de putere și corela- 
tivele sentimente de inferioritate se află în prim-planul 
atenției lui Adler. Un alt disident important din prima 

perioadă de dezvoltare a psihanalizei, C.G. Jung, de- 
scrie o altă zonă a inconștientului, suprapersonală, adi- 
că independentă de experienţele individuale ale onto- 
genezei, și anume inconștientul colectiv. Psihanaliza 
jungiană demonstrează că, alături de conținuturile in- 
conștientului personal, există conţinuturi ale incon- 
știentului colectiv — arhetipurile —, care ar proveni din 
experiențele fundamentale (filogenetice) ale omului ca 
specie. Ultima parte a cursului va fi dedicată contribu- 
ției lui Jung. 

Freud însuși, în cea de a doua parte a operei sale, de 
după 1920, își modifică viziunea asupra inconștientului, 
acceptând alături de „inconștientul de jos“, produs de 
refulări, și un „inconștient de sus“, un inconștient alcă- 
fuit din norme culturale interiorizate efectiv în prima co- 
pilărie. Această instanță superioară este numită de Freud 
supraeu. În ultima concepție despre psihic a lui Freud, 
chiar Eul era o dimensiune inconștientă. Expunerile de- 
dicate concepţiei freudiene despre structura psihicului 
vor dezvolta acest câmp teoretic. 

Procesul de „desexualizare“ a inconștientului și, im- 
plicit, al psihanalizei este continuat de teoria „relaţiei 
cu obiectele“, inițiată de Melanie Klein. Paradigmatică 
pentru această orientare este concepţia lui Fairbairn de- 
spre refulare. Deși aceasta rămâne un proces de apăra- 
re important, ea nu mai vizează conținuturi instinctu- 
ale, ci structuri ale Eului și obiecte interne. Ideea poa- 
te fi ilustrată de modul în care funcţionează refularea 
în relația cu mama. Iniţial copilul scindează imaginea 
mamei în obiect bun și obiect rău cu scopul de a-i di- 
minua ambivalenţa. Apoi, pentru a realiza un control 
mai bun, interiorizează obiectul rău, care este supus re- 
fulării. Cum anumite părți ale Eului rămân legate de 

obiectul refulat, procesul refulării vizează și anumite 
părți ale Eului. 

Indiferent de modul în care este abordat și conceput 
de diferitele școli ale psihanalizei, inconștientul este re- 
cunoscut de toate acestea ca un factor dinamic, ceea ce 
a adus psihanalizei și denumirea de psihologie dinami- 
că. Caracteristica dinamismului inconștientului se refe- 
ră la tendinţa acestei zone obscure a psihicului de a se 
manifesta la nivelul conștientului. O astfel de manifes- 
tare este rareori nemijlocită: când este vorba de conţinu- 
turi refulate, manifestarea în planul conștiinței va fi de- 
formată, încifrată, mascată pentru a o face de nerecunos- 
cut pentru instanțele socializate; chiar atunci când nu 
sunt în joc conținuturi refulate, cum este cazul incon- 
știentului colectiv, manifestarea acestuia la nivelul con- 
științei este una simbolică, prin urmare, tot indirectă. 


5. 
Metapsihologia 


Sensul în care este utilizat termenul „metapsiholo- 
gie, se referă la dimensiunea cea mai generală și mai în- 
depărtată de experienţă a psihologiei inconștientului. 
Este vorba mai ales de modele conceptuale de tipul ce- 
lei de a doua viziuni asupra aparatului psihic, divizat 
în instanţe (se, eu, supraeu). Principiile, conceptele fun- 
damentale, modelele teoretice, precum și perspectiva 
dinamică, topică și economică dau conținut metapsiho- 

logiei. Lucrările în care sunt expuse ideile metapsiho- 
logice ale lui Freud au titluri semnificative: „Proiect de 
psihologie“ (1895), „Formulări asupra celor două prin- 
cipii ale funcţionării psihice“ (1911), „Dincolo de prin- 
cipiul plăcerii“, (1920), „Compendiu de psihanaliză“ 
(1940). 

Deși însuși Freud vede în metapsihologie o modali- 
tate de a-și satisface înclinațiile filosofice manifeste încă 
din prima tinereţe, așa cum reiese dintr-o scrisoare către 
prietenul său Fliess, prezentările acestei dimensiuni a 
psihanalizei neglijează acest aspect. 

Din punctul meu de vedere, sensul propriu al terme- 
nului de „metapsihologie“, termen construit după mo- 
delul termenului „metafizică“, termen care literal însem- 
na „după fizică“, adică disciplina care trata principiile 
prime ale lumii fizice, naturale, este acela de filosofie pri- 
mă, de ontologie psihanalitică. Aici se încadrează în mod 
indiscutabil cea de a doua teorie despre instincte a lui 
Freud, formulată începând cu 1921. 

Însuși întemeietorul psihanalizei recunoaște că a dat 
frâu liber vocației sale filosofice, speculația depășind cu 
mult materialul faptic (clinic), care-i servește ca punct 
de plecare. Cele două instincte fundamentale despre 
care vorbește Freud acum, Eros și Thanatos, depășesc, 
în ce privește semnificația, cu mult sfera psihologiei sau 
biologiei, având funcţia teoretică, asemeni principiilor 
prime din filosofia elină, de a explica o regiune a exis- 
tenţei și anume biosfera. „Secretul vieții“, cum se expri- 
ma Freud, ar consta în lupta eternă dintre Eros și Tha- 
natos, dintre instinctul vieţii și instinctul morții. În cur- 
sul dedicat ultimei teorii despre instincte, voi expune pe 
larg concepţia lui Freud și controversele pe care le-a pro- 
vocat. 

6. 
Psihanaliza aplicată 


zu 


Prin termenul de „psihanaliză aplicată“ trebuie înțe- 
leasă aplicarea cunoștințelor obținute în terapia psihana- 
litică la înțelegerea produselor culturii. Mai concret, este 
vorba de dezvăluirea filonului inconștient din marile 
opere culturale și a modului în care inconștientul este în- 

| cifrat, deghizat, la nivelul textului literar, filosofic, reli- 

gios etc. In termeni mai puţin tehnici, se poate spune că 

nu numai oamenii „sănătoși“ au inconștient, asemeni ne- 
vroticilor, ci și marii creatori, inconștientul lor îmbrăcând 
forme specifice de manifestare în produsele spirituale. 
Trecerea de la psihopatologie la psihanaliza aplicată este 
mijlocită de psihologia inconștientului. Precizez că psih- 
analiza aplicată nu reduce spiritul la suflet (psihic), ci 
demonstează convingător prezenţa conţinuturilor psihi- 
ce inconștiente în marile opere culturale, fără să conteste 
specificul acestora, de exemplu, ireductibilitatea valorii 
estetice. Asta înseamnă că nu conţinutul psihic (incon- 
știent sau conștient) produce valoarea estetică, ci talen- 
tul creatorului. 


Tendintele oedipiene refulate produc la nevrotic simptome, 
la omul sănătos psihic, disconfort psihic, iar la creatorul de > 
geniu, opere literare de mare valoare, cum este „Hamlet“ de 
Shakespeare. 


Cele mai frecventate dimensiuni ale psihanalizei apli- 
cate sunt psihanaliza literaturii și psihanaliza artei. Fap- 
tul acesta se explică nu numai prin dorinţa lui Freud și 
a altor psihanaliști de a-și veritica teoriile în legătură cu 

două din domeniile cele mai importante ale vieții spiri- 
tuale, ci și prin încercarea de a populariza psihanaliza 
prin modalități accesibile profanului. Într-unul din 
cursurile ulterioare, voi ilustra prin câteva exemple psih- 
analiza literaturii. 

Tema a doua 


Elemente de istoria psihanalizei 


Situaţia specială a psihanalizei în România postbeli- 
A, absenţa acesteia ca psihoterapie dar și ca orientare 
culturală, absență impusă de interzicera psihanalizei de 
icătre ideologia comunistă, face necesară o succintă pre- 
f gentare a stadiului actual al psihanalizei în Occident și 
Í în România, cu accentul pe antecedentele sale interbeli- 
i ce. Doar asfel vă veți putea da seama de efectele distruc- 
| tive ale ideologiei comuniste și veți putea înţelege cau- 
i. gele reale ale rămânerii în urmă a României față de Oc- 
| cident în ceea ce privește psihanaliza. 

1. 
Psihanaliza în România 


Dacă am porni de la ideea că istoria are un curs as- 
cendent, idee care ne-a fost inoculată insistent de ideo- 
logia comunistă, atunci ar trebui să presupunem, pe baza 
situației precare a psihanalizei în România comunistă, că 
în perioada interbelică psihanaliza nici nu a existat în 
România. In realitate, lucrurile stau cu totul altfel. Veţi 
constata, vă asigur, cu mare surprindere că receptarea 
psihanalizei în România dintre cele două războaie mon- 
diale a fost extrem de promptă și că introducerea comu- 
nismului a marcat o fractură dureroasă și în privinţa pre- 
luării psihanalizei. 


1.1 Psihanaliză și comunism 


Prima constatare care se impune celui care cercetea- 
ză situația psihanalizei în România postbelică este că os- 
tracizarea psihanalizei este un fenomen de import. O dată 
cu comunismul, din Uniunea Sovietică au fost aduse și 
idiosincrasiile ideologice ale stalinismului, printre care 
un loc important îl ocupa repudierea psihanalizei. Deși 
Rusia s-a dovedit a fi una din cele mai deschise țări pen- 
tru psihanaliză, fapt ilustrat cât se poate de concludent 
de promptitudinea cu care au fost traduse lucrările lui 
Freud (Trei eseuri asupra teoriei sexualităţii publicată în lim- 
ba germană în 1905 a fost tradusă în limba rusă în 1909, 
în timp ce primele traduceri franțuzești din Freud apar 
în 1920), precum și de interesul autorităţilor bolșevice 
până la 1936 pentru activitățile și experimentele psihana- 

litice; preluarea în 1936 a puterii de către Stalin a pus ca- 
păt pentru multe decenii oricărei activități sau publica- 
ţii psihanalitice. Acuzaţiile de tip stalinist aduse psihana- 
lizei că ar fi o prelungire a filosofiei burgheze a lui Scho- 
penhauer și Nietzsche sau doar o „știință burgheză” au 
avut același afect devastator și în România. La ședința 
Academiei Române din 1952, dedicată analizei activită- 
ţii din domeniul științelor medicale din perspectiva teo- 
riei lui Pavlov, freudismul este supus condamnării ofi- 
ciale a celui mai înalt for științific. Momentul marchea- 
ză sfârșitul remarcabilelor începuturi din perioada inter- 
belică pe linia asimilării și dezvoltării psihanalizei. 

Și în celelalte țări din blocul sovietic, unele dintre ele 
(Ungaria), cu remarcabilă tradiţie a psihanalizei repre- 
zentată de personalităţi recunoscute internațional, cum 
ar fi Ferenczi, Balint, Rohâim, ideologia comunistă în va- 
rianta sa stalinistă a dus la dispariţia psihanalizei sau la 
retragerea sa în subteranele vieții culturale. 

Este interesant de remarcat că nici totalitarismul fas- 
cist nu a agreat psihanaliza: în Viena ocupată de naziști, 
cărțile lui Freud au fost arse pe rug în piața publică, iar 
autorul lor silit să emigreze la Londra la vârsta de 83 
de ani. Așa se face că muzeul Freud din Viena, de pe 
celebra Berggasse nr. 9, deține doar o mică parte din 
mobilierul lui Freud — câteva piese din vestibul —, cea 
mai mare parte aflându-se la muzeul Freud din Lon- 
dra, ceea ce ar putea indica o incompatibilitate funda- 
mentală între psihanaliză și totalitarism. În favoarea 
acestei idei pledează și constatarea că dintre toate dis- 
ciplinele respinse de ideologia comunistă, doar psih- 
analiza a rămas marginalizată până în ultimele momen- 
te de existență a comunismului. Nici genetica, nici so- 
ciologia, nici antropologia filosofică, nici filosofia „idea- 

listă” — celelalte victime ale condamnărilor ideologi- 
ce, nu au făcut obiectul unei atât de consecvente și în- 
delungate ostracizări. În anul 1971, de exemplu, socio- 
logia a fost reintrodusă pentru o scurtă perioadă în în- 
vățământul superior, iar profesia de sociolog a apărut 
în statele de funcţii ale fabricilor. De asemenea, geneti- 
ca, după o perioadă inițială de înverșunată contestare, 
a fost ulterior „reabilitată“ și practicată în ţările exco- 
muniste. 

Discriminarea negativă aplicată psihanalizei condu- 
ce la două întrebări inevitabile: 

1. De ce psihanaliza a trezit opoziţia înverșunată a 
ideologiei comuniste? 

2. De ce aceeași psihanaliză nu a fost niciodată accep- 
tată, deși, asemeni geneticii, sau sociologiei, avea o di- 
mensiune practică, utilă social, și anume, dimensiunea 
psihoterapeutică? 

La prima întrebare se poate răspunde cu mai multă 
ușurință, pentru că răspunsul privește și celelalte dome- 
nii ale spiritualității condamnate de ideologia comunis- 
tă. Înverșunarea cu care au fost condamnate genetica, în- 
locuită cu pseudoștiința lui Miciurin și Lisenko, sociolo- 
gia, filosofia trecutului, cu excepția marxismului, psih- 
analiza provine din respingerea resentimentară a tot ceea 
ce venea din trecut și definea evul „burghez“. Proletcul- 
tismul, ca ultim mare produs cultural de tip resentimen- 
tar, procedează la o hotărâtă inversare a valorilor. Ceea 
ce în perioada burgheză era în mod oficial recunoscut 
drept valoare, devine în sistemul comunist de valori 
nonvaloare, tot așa cum creștinismul negase valorile an- 
tichităţii, iar ideologia burgheză valorile nobiliare. 
Scopul acestei răsturnări a valorilor este de a diminua, 
printr-o pseudocompensare, frustrarea păturilor defavo- 

rizate, frustrare provocată de imposibilitatea de a acce- 
de la valorile oficiale. 

Răspunsul de mai sus explică doar vehementa iniția- 
lă a respingerii psihanalizei, vehemenţă pe care doar o 
experienţă trăită o poate comunica, și nu permanenta 
respingerii. Examinarea celei de a doua întrebări condu- 
ce la concluzia că incompatibilitatea ireductibilă cu sis- 
temul comunist, ca și cu orice fel de totalitarism, a gene- 
rat inacceptarea durabilă a psihanalizei. Cu alte cuvin- 
te, psihanaliza a fost, pe bună dreptate, resimțită ca fi- 
ind subversivă și din acest motiv exclusă din cultura co- 
munistă. Această incompatibilitate este evidențiată foar- 
te clar de compararea concepției despre om caracteristi- 
că pentru ideologia comunistă cu aceea proprie psihana- 
lizei. 


Concepţia despre om în: 


Ideologia comunistă Psihanaliză 
1. În filosofia, ideologia și 1. Psihanaliza concepe omul ca 
practica socială comunistă, individ, dezinteresându-se 
omul e conceput ca teoretic și practic de totalitate. 
totalitate — specie, societate. Desigur, influenţa structurilor 
De aici insistența de a suprapersonale asupra 
promova binele general, din individului este luată în 
care ar decurge automat binele | considerare, dar accentul cade 
individual. Fundamentul asupra individului și binelui 


filosofic al acestei optici este 
filosofia hegeliano-marxistă. 
Nu numai că practica socială a 
infirmat, prin eșecul 
comunismului, această 
viziune, binele general 


care poate să nu aibă nici o 


dovedindu-se un bine iluzoriu, 


individual. Prin aceasta, 
psihanaliza se înscrie între 
concepțiile care alimentează 
sistemul social democratic, 
axat pe individ. Binele general 
nu poate exista decât ca o 
consecinţă a binelui individual. 
Conceperea omului ca individ 

legătură cu binele individual. 
Viziunea despre om ca 
totalitate contravine 
specificului socialității umane, 
bazată pe om ca persoană, 
adică pe o ființă dotată cu 
conștiință de sine și 
orientându-se conștient în 
funcţie de un sistem de valori. 


a constituit unul din 
principalele motive ale 
respingerii psihanalizei de 
către comunism. Și 
existențialismul, orientare 
filosofică interesată de individ, 
și nu de societate 
(paradigmatică fiind ideea lui 
Albert Camus că problema 
fundamentală a filosofiei este 
sinuciderea), a avut în 
perioada comunistă aceeași 
soartă a marginalizării 
consecvente. 


2. Filosofia și ideologia 
comunistă neagă existența unei 
naturi umane. Practica socială 
derivată din formularea, 
celebră pe vremuri, a lui Marx 
că „omul este ansamblul 
relaţiilor sociale“ a tratat 
individul ca pe o materie de o 
plasticitate infinită, care poate 
fi modelat fără limite prin 
cultură. Ideea omului nou, în 
numele căreia s-au comis 
atâtea crime, se alimentează 
din supraestimarea culturii, în 
dauna naturii umane. Omul 
este bun sau rău în funcție de 
mediul cultural în care trăiește. 
Înlocuirea unui mediu rău 
(capitalismul), printr-unul bun 
(comunismul), urma să 
producă automat omul 
superior (omul nou era 
echivalat cu omul bun). 
Anomia, caracteristică 
perioadei de tranziţie de la 

naturi umane, a unor invariante 
biologice, care impun limite 
intervenției culturii este 
documentată clinic. Nevroza 
este considerată de Freud ca o 
boală de integrare socială, 
invarianta violentată fiind 
nevoia de plăcere senzorială. 
Excesiva reprimare culturală a 
instinctelor produce nevroză, 
nefericire sau revoltă. Perioada 
în care apare psihanaliza este 
caracterizată de dominația 
moralei victoriene, 
recunoscută pentru severitatea 
preceptelor referitoare la 
sexualitate. În special 
sexualitatea feminină era 
vizată: femeia era o ființă 
angelică, fără nevoi și inițiative 
sexuale, menită a-și consuma 
viaţa întru îngrijirea copiilor și 
a familiei. Datorită reprimării 


sexualității feminine, 

comunism la capitalism, 
ilustrează consecinţele 
catastrofale ale subestimării 
naturii umane. 


majoritatea pacienţilor isterici 
tratați de Freud la sfârșit de 
secol XIX și început de secol 
XX erau femei. Cunoștinţele 
oferite de psihanaliză despre 
sexualitate au stat la baza 
eliberării sexualităţii (revoluţia 
sexuală), ceea ce nu putea fi 
acceptat de comunism, O 
organizare socială prin 
excelență represivă. 


3. În plan social, concepția 
despre om care întemeiază 
comunismul a condus la 
infantilizarea sistematică a 
adulţilor. Controlul absolut al 
partidului-stat asupra vieții 
economice, politice, sociale, 
spirituale, induce în plan 
subiectiv sentimentul de 
dependenţă absolută, 
caracteristică copilăriei mici. 


3. Terapia psihanalitică vizează 
de fapt maturizarea 
individului, deblocarea 
dezvoltării psihice, 
consolidarea și autonomizarea 
eului capabil nu numai să 
controleze lumea instinctelor, 
ci și să se împotrivească 
comandamentelor supraeului, 
interiorizate afectiv, necritic, în 
prima copilărie. Independenţa 
de gândire, iniţiativa — 
trăsături care dau conţinut 
maturității psihice — s-ar fi 
opus manipulării indivizilor, 
esenţială pentru funcţionarea 
comunismului. 


În pofida obstacolelor redutabile pe care cenzura și 
poliţia politică le puneau în calea oricărei activități inter- 
zise, începând cu 1970 au existat manifestări insulare, 
dar viguroase, ale psihanalizei, atât în domeniul cultu- 
ral, cât și clinic. În plan cultural, au apărut primele tra- 
duceri din opera lui Freud: Introducere în psihanaliză (tra- 
ducător Leonard Gavriliu) și Scrieri despre literatură și artă 
(traducere Vasile Dem. Zamfirescu). De asemenea, înce- 

pând cu anii '70, apar câteva lucrări dedicate psihanali- 
zei: Introducere critică în psihanaliză de Victor Săhleanu și 
lon Popescu-Sibiu (1972), Etică și psihanaliză, de Vasile 
Dem. Zamfirescu (1973) și Introducere în psihoterapie de 
Ion Vianu (1975), Ce este psihanaliza? de Aurel Dicu (1977) 
Între logica inimii și logica minţii, de Vasile Dem. Zamfi- 
rescu (1985). 

În planul psihoterapiei psihanalitice e de menţionat 
activitatea lui Eugen Papadima, care a practicat din 1972 
până în 1988, când a emigrat în Statele Unite, atât la Spi- 
talul Studenţesc, cât și privat. Mai multe dintre analize- 
le pe care le-a condus s-au dovedit a fi analize de forma- 
re (Nadia Bujor, Radu Clit, Aurelia Ionescu, Ileana Tala- 
ban, Vera Șandor și Vasile Dem. Zamfirescu au început 
să practice psihanaliza în urma acestor analize, încă îna- 
inte de 1990.) 


2; 
Psihanaliza în România interbelică 


Excelentă din punct de vedere cultural, perioada in- 
terbelică este surprinzător de bogată și din punctul de 
vedere al psihanalizei. Primul lucru care ne surprinde 
plăcut este sincronicitatea receptării psihanalizei. Încă din 
1911, Nicolae Vaschide publica la Paris cartea Somnul și 
visele, în care, printre primii în Europa, ia atitudine în 
favoarea teoriei freudiene a visului. Contribuţia sa e re- 
marcată de cunoscutul psihanalist francez Angelo Hes- 

nard. În 1913, M. Ilian își susținea teza de doctorat în 
medicină la Facultatea de Medicină din București cu 
tema Starea actuală a psihanalizei. Pe plan internațional, 
după 1910 psihanaliza abia începea să depășească cer- 
cul restrâns al psihanaliștilor vienezi grupați în jurul lui 
Freud. În Franţa, un punct de referință important pen- 
tru cultura română, astăzi una dintre marile puteri în 
psihanaliza mondială, cercurile medicale s-au arătat 
mult mai reticente față de psihanaliză în perioada ante- 
belică. Mai curând mediile literare (suprarealismul) au 
fost acelea care au contribuit decisiv la introducerea 
psihanalizei în Franţa. 

O a doua particularitate a receptării psihanalizei în 
România interbelică o constituie faptul că principalii pro- 
motori ai freudismului au fost medici. Exemplele pe care 
G. Brătescu le dă în excelenta sa carte Freud și psihanali- 
za în România sunt convingătore nu numai prin numărul 
lor. În 1923, neurologul Gheorghe Marinescu, personali- 
tate de anvengură internațională, publică la Paris, în „Re- 
vue générale des sciences pures et appliquées“ (Revista 
generală de științe pure și aplicate), un studiu amplu de- 
dicat psihanalizei, intitulat: „Introducere în psihanaliză“. 
Studiul, împărţit într-o parte expozitivă și una critică, 
conţine luări de poziție personală, multe dintre ele favo- 
rabile psihanalizei. 

Tot în 1923, Constantin Vlad, un alt medic interesat 
de psihanaliză, care va juca un rol important în răspân- 
direa descoperirilor lui Freud în România, își publică 
teza de doctorat intitulată Contribufiuni la studiul trata- 
mentului psihanalitic. Remarcabil este faptul că lucrarea 
conţine șase prezentări de caz a unor pacienţi din viața 
militară. Constantin Vlad a practicat psihanaliza fără să 
fi fost analizat, ceea ce în epocă era un lucru obișnuit 

printre pionierii domeniului. Abia în 1925 s-a introdus 
în mișcarea psihanalitică internațională reglementarea 
care stipula necesitatea analizei personale pentru viito- 
rii practicanți ai psihanalizei. Constantin Vlad este și au- 
torul unei ample lucrări de informare (326 de pagini) de- 
spre psihanaliză intitulată În domeniul inconştientului, 
unde expune fundamentele freudismului. 

Psihanaliza aplicată este și ea reprezentată cu succes 
de același Constantin Vlad. În volumul Iubirea, ura și fri- 
ca, din 1928, cititorul poate parcurge analize ale perso- 
nalității lui Dostoievski și a „Meșterului Manole“. Însă 
lucrarea de psihanaliză aplicată prin care Constantin 
Vlad rămâne în cultura română este Mihai Eminescu, din 
punct de vedere psihanalitic, publicată în 1932, a cărei re- 
ceptare a constituit un adevărat test de mentalitate. Este 
adevărat că autorul pune un accent mult prea apăsat 
asupra perspectivei medicale, avansând, în prima parte 
a cărții, diagnosticul de schizoidie, din care ar fi derivat 
schizofrenia lui Eminescu, ceea ce, așa cum arată G. Bră- 
tescu, este discutabil și, într-o anumită măsură, inexact 
și este, de asemenea, adevărat că datorită anumitor stân- 
găcii autorul nu subliniază îndeajuns că este vorba de 
tendinţele inconștiente ale poetului. Aceste scăderi in- 
contestabile nu anulează însă contribuţiile cărții la cer- 


cetarea inconștientului eminescian, precum și la stabili- 


rea de relații între opera poetului și viața sa psihică pro- 
fundă. Foarte mulți dintre criticii vremii nu au fost ca- 
pabili să adopte o atitudine echilibrată faţă de îndrăz- 
neaţa lucrare și, lezaţi în prejudecățile cele mai solide, au 
găsit de cuviință să răspundă prin invective și atacuri la 
persoană. Astfel, E.D. Boroianu, în recenzia publicată în 
Calendarul îl sfătuiește pe Constantin Vlad să-și ia un 
concediu de la casa de sănătate, pentru că e pândit de 

pericolul nebuniei. Din păcate, nici măcar eruditul Geor- 
ge Călinescu, destul de bun cunoscător al psihanalizei, 
nu-i acordă lui Constantin Vlad vreun merit esenţial. 

Un alt medic cu importantă contribuţie la răspândi- 
rea psihanalizei în România este Ion Popescu-Sibiu. În 
1927 el își susţine teza de doctorat în medicină cu lucra- 
rea Doctrina lui Freud (208 pagini). Atitudinea oficialită- 
ților științifice ale vremii față de această carte ilustrează 
receptivitatea mediilor academice față de psihanaliză: 
Constantin I. Parhon a fost președintele comisiei de doc- 
torat și prefațatorul volumului apărut; la recomandarea 
lui Gheorghe Marinescu, premiul Academiei Române 
este acordat în 1932 lucrării lui lon Popescu Sibiu. Rea- 
mintesc că peste 20 de ani, Academia Română, subordo- 
nată ideologiei comuniste, condamnă necruţător psih- 
analiza. Devenită carte, lucrarea lui lon Popescu-Sibiu a 
cunoscut patru ediţii, dintre care ultima în 1947, însu- 
mând 509 pagini. 

Numărul medicilor interesaţi de psihanaliză, autori 
de lucrări în domeniu, este mult mai mare. Iosif West- 
fried publică în 1926, împreună cu Mina Minovici, stu- 
diul „Medicina legală în fața psihanalizei“, iar în 1928 
cartea Insfinctul sexual (202 pagini), care beneficiază de 
o prefaţă a lui Sigmund Freud, având, după G. Brătes- 
cu, un caracter mai curând protocolar. Gheorghe Rete- 
zeanu își susține teza de doctorat în medicină (la Cluj), 
cu o temă de avangardă în psihanaliză — Visul în demen- 
ta precoce. Consideraţii psihanalitice. Abordarea psihanali- 
tică a psihozelor devine, în Occident, abia după cel de al 
doilea război mondial o temă frecventată. Ipoteza medi- 
cului român este că principala cauză a declanșării bolii 
ar fi educaţia inadecvată care perturbă sexualitatea in- 
fantilă. De asemenea, în 1928, Traian Corozel își susține 

teza Corelaţiuni între psihogeneza viselor și a simptomelor 
psihonervoase, conducătorul lucrării fiind profesorul 
Alexandru Obregia. 

Spre deosebire de medici, oamenii de cultură din Ro- 
mânia s-au arătat mai reținuți față de psihanaliză, ceea 
ce reprezintă inversul perfect al situaţiei din Franţa. Prin- 
tre cei care au scris favorabil despre psihanaliză sau au 
adoptat poziții moderate se numără Constantin Rădu- 
lescu-Motru, care vorbește despre doctrina lui Freud în 
cursul său de psihologie tipărit în 1923. De asemenea, în 
Personalismul energetic, autorul apreciază contribuţia lui 
Freud la o mai bună cunoaștere a relaţiei dintre natură 
și cultură. Mihai Ralea dedică un studiu amplu teoriei 
psihanalitice („Problema inconştientului“), dar obiecții- 
le pe care i le aduce se alimentează din prejudecățile epo- 
cii (pansexualism). Pedagogul G.G. Antonescu susține o 
conferință extinsă cu titlul semnificativ „Psihanaliză și 
educaţie“, în care avansează, poate pentru prima dată în 
cultura română, ideea educaţiei permisive, inspirată de 
descoperirile lui Freud. Profesorul de psihologie de la 
Universitatea din Cluj, Nicolae Mărgineanu, prezintă, în 
lucrarea sa din 1930 Psihologia germană contemporană, 
psihanaliza într-un capitol concentrat de 30 de pagini, 
care reunește și criticile diverse care i-au fost adresate. 
Autorul subliniază importanţa psihanalizei. Tudor Via- 
nu încearcă în Estetica sa să valorifice anumite cunoștin- 
te din freudism. 

Un loc aparte în seria personalităților care se arată re- 
ceptive față de psihanaliză trebuie acordat filosofului și 
scriitorului Lucian Blaga. Asimilarea psihanalizei, mai 
întâi în variantă feudiană și apoi în variantă jungiană, 
atinge la el un grad înalt. Blaga nu numai că scrie despre 
psihanaliză pentru a-și informa conaţionalii, dar își ba- 


ii 

zează și creația, literară și filosofică, pe idei psihanaliti- 
ce. Piesele de teatru din anii '20: „Ivanca“ și „Fapta“ se 


i bazează pe idei freudiene despre complexul Oedip, iar 


filosofia culturii expusă în Trilogia culturii, pe ideea de 
inconștient colectiv. Blaga introduce în limbajul filosofic 
termenul de „noologie abisală“, disciplină care studiază 
spiritul inconștient relevat de psihanaliză. 

Dintre personalitățile interbelice, care s-au opus psih- 
analizei, cele mai proeminente sunt George Călinescu și 
Nae Ionescu. Cel mai înverșunat în expresie s-a dove- 
dit a fi, poate, Henric Sanielevici, pentru care psihana- 
liza este o „spurcată teorie“, iar Freud „un șarlatan fără 
scrupule“. 

Două fenomene ale psihanalizei interbelice în Româ- 
nia, care i-au influențat negativ dezvoltarea, lipsind-o de 
premisele durabilităţii, pot da naștere la interogații fe- 
cunde. Cel mai important dintre ele este inapetenţa ce- 
lor care au practicat psihanaliza în această perioadă — 
după G. Brătescu, cu aproximaţie zece medici — de a se 
supune unei analize personale cu întemeietorul psihana- 
lizei, la Viena, așa cum au procedat pionierii psihanali- 
zei din alte țări. Motivul acestei inapetențe urmează a fi 
descoperit, el ținând mai puţin de obstacolele obiective. 
În al doilea rând, frapează, în acest interval de eferves- 
cenţă psihanalitică, absenţa traducerilor, știut fiind că nu 
poate exista cultură națională într-un domeniu, fără tra- 
duceri. Fără îndoială că intelectualii preocupaţi de psih- 
analiză aveau acces la limba originalului (germană) sau 
la traducerea în alte limbi de circulaţie, însă faptul că 
nici unul dintre ei nu a simţit nevoia să inițieze tradu- 
ceri în limba română ar putea indica un interes redus 
pentru difuzarea noilor idei în cercuri mai largi. De ase- 
menea, lipsa de comunicare cu cercurile psihanalitice in- 


50 Vasile Dem. Zamfirescu 


ternaționale în curs de constituire și dezinteresul pentru 
asociere în interiorul României, împreună cu faptul că 
toate revistele dedicate psihanalizei n-au depășit primul 
număr, trebuie să dea de gândit. 


3. 
Psihanaliza în Occident 


Aşa cum decenii întregi comuniştii au vorbit despre 
prăbușirea capitalismului, fără ca decesul anunțat și do- 
rit să se producă vreodată — între timp vestitorii catas- 
trofei au dispărut de pe scena istoriei, o dată cu sistemul 
comunist —, tot astfel a fost și mai este încă prevestită 
iminenta dispariţia a psihanalizei. Care este situația re- 
ală a psihanalizei occidentale, dincolo de inevitabilele 
fluctuații ale poziţiei sale în cultura occientală? Cu alte 
cuvinte, dincolo de relativul reflux al psihanalizei în Oc- 
cident, reflux pe care îl consider mai curând o ieșire din 
modă, sunt astăzi periclitate premisele existenței psih- 
analizei? 

a. Spre deosebire de România, unde excelentul în- 
ceput a fost blocat pentru o jumătate de secol de instau- 
rarea comunismului, în Occident, psihanaliza a benefi- 
ciat de o dezvoltare continuă, chiar dacă în țări ca Ger- 
mania sau Austria, totalitarismul fascist a perturbat se- 
rios mișcarea psihanalitică. Continuitatea a fost asigura- 
tă de țări ca Anglia sau SUA, ferite de efectele totalita- 
rismului, unde au emigrat psihanaliștii de pe continent. 

b. În al doilea rând, în Occident psihanaliza a benefi- 
ciat de o dezvoltare organică. Inventată în Occident, pro- 
dus al vieţii culturale și sociale occidentale, destinul noii 
teorii psihologice și a psihoterapiei a rămas legat de via- 
ţa culturii occidentale pe care a însoțit-o și determinat-o 
de-a lungul a 100 de ani. Astfel, schimbarea mentalități- 
lor în Occident este de neconceput în afara psihanalizei, 
cel puţin în privinţa „revoluţiei sexuale“ și a mișcărilor 
tinerilor din anii '60-'70. 

Ca urmare a acestei situaţii, psihanaliza este în mo- 
mentul de față un element constitutiv al vieţii sociale și 
culturale occidentale. Asistenţa psihiatrică și psihologică 
sunt astăzi de neconceput fără participarea psihanalizei. 
În Franța, de exemplu, în legătură cu care beneficiez de 
o experienţă trăită, psihanaliza nu reprezintă doar o prac- 
tică privată extrem de extinsă, ci și o prezență marcantă 
în instituţiile psihiatrice. Cea mai puternică impresie a 
produs-o asupra mea vizita la o instituţie al cărei obiec- 
tiv era îngrijirea autiștilor. Surprinzător pentru mine a 
fost mai întâi faptul că numărul personalului de îngriji- 
re era de patru ori mai mare decât numărul persoanelor 
asociate. La această surpriză a normalităţii s-a adăugat o 
surpriză legată de psihanaliză. În ultimul timp, supervi- 
zarea de care personalul de îngrijire beneficiase din par- 
tea unor psihanaliști, câteva ore pe săptămână, conduse- 
se la o evidentă îmbunătăţire a stării de sănătate a pacien- 
ților. Menţionez, de asemenea, instituția creată la suges- 
tia psihanalistei Françoise Dolto, numită „La maison ver- 
te“, unde părinții cu copii foarte mici veneau pentru a în- 
tâlni alți părinţi aflați în aceeași situaţie, precum și psi- 
hoterapeuţi, printre care și psihanaliști, pentru a discuta 
problemele cele mai preocupante legate de noua situație, 
scopul fiind de iniţiere și prevenție. 

În învățământul mediu și superior, pentru a mă referi 
tot la Franţa, psihanaliza reprezintă, de asemenea, o pre- 
zență importantă. Facultăţile de psihologie de la Paris 
VII și Paris XIII sunt dominate de transmiterea psihana- 
lizei, predată și la unele facultăți de medicină. O infor- 
maţie anecdotică, pe care am obținut-o cu ocazia primei 
șederi în Franţa (1990), mi se pare extrem de concluden- 
tă pentru importanța acordată la un moment dat psih- 
analizei în învățământul superior. Mi s-a vorbit despre 
ideea care circulase un timp, fără a fi fost vreodată pusă 
în practică, idee în conformitate cu care studenţii care se 
orientau spre psihiatrie ar fi urmat să treacă printr-o ana- 
liză personală, fie că practicau, fie că nu practicau psih- 
analiza. Experienţa propriului inconșient le-ar fi asigu- 
rat un mai bun acces la psihicul pacienţilor. 

Publicațiile psihanalitice sunt foarte numeroase și ex- 
trem de diversificate. Pot documenta această afirmație 
tot prin realităţile culturii franceze, despre care dețin 
mai multe date. Societăţile psihanalitice din această țară, 
în număr de peste douăzeci, dețin fiecare cel puţin o re- 
vistă de specialitate. Societatea Psihanalitică din Paris, 
întemeiată în 1926, deține trei reviste, Asociația Psihana- 
litică Franceză, cinci, iar Școala Freudiană din Paris a 
avut la un moment dat, nu mai puţin de șapte reviste. 
Nu numai asociaţiile din interiorul unei culturi patro- 
nează publicaţii, ci și asociaţiile internaționale. Oferta 
de cărți este și ea extrem de bogată. Oricine are ocazia 
să ajungă la Paris și are curiozitatea să intre în librării, 
va putea constata că raioanele dedicate psihanalizei sunt 
dintre cele mai extinse. Edituri mari și prestigioase, cum 
ar fi Press Universitaire de France, Gallimard, Flamma- 
rion, Seuil au colecții cu un număr mare de apariții anu- 
ale dedicate psihanalizei, unele dintre ele coordonte de 

psihanaliști importanţi. Temele abordate sunt în primul 
rând clinice, dar interrelaţiile psihanalizei cu alte știin- 
te ale omului constituie un domeniu foarte frecventat. 
În ceea ce privește traducerile din opera lui Freud, cul- 
tura franceză a ajuns la a treia generaţie de traduceri. 
Colectivul de traducători care își propune să retraducă 
toate volumele seriei de opere complete este coordonat 
de Jean Laplanche, psihanalist de notorietate internațio- 
nală, autor, împreună cu Pontalis, al Vocabularului Psih- 
analizei, tradus încă din 1994 și în limba română. În ul- 
timii ani a crescut interesul psihanaliștilor francezi pen- 
tru contribuțiile anglo-saxone, ceea ce se repercutează 
și în planul traducerilor. 

Psihanaliștii se asociază în organizaţii profesionale, 
numite de cele mai multe ori „Societăţi de Psihanaliză“, 
care au fost întotdeauna părți componente ale societății 
civile, niciodată patronate de stat. În felul acesta își păs- 
trează independenţa faţă de ingerinţele oficiale. În toate 
țările civilizate există cel puțin o societate de psihanali- 
ză. Chiar și în culturile orientale, în Japonia și India, exis- 
tă de mai mult timp astfel de societăți. Majoriatea func- 
ționează și ca Institute de Psihanaliză, pregătind prin- 
tr-un program specific pe viitorii psihanaliști. Formarea 
în psihanaliză este, de regulă, o formare postuniversita- 
ră, nici o facultate nedând prin sine însăși dreptul la 
practicarea psihanalizei, nici măcar medicina sau psiho- 
logia. Aceasta pentru că fundamentul formării în psih- 
analiză îl constituie analiza personală, care nu constituie 
și nu poate constitui obiect de învățământ în nici o facul- 
tate. 

Desigur că întrebarea care vă interesează cel mai mult 
în momentul de față al prezentării este „cine poate de- 
veni psihanalist?“, în conformitate cu reglementările oc- 

cidentale. Răspunsul diferă în funcţie de cultură. În toa- 
te țările în care se formează psihanaliști sunt admiși pen- 
tru formare medicii și psihologii a căror pregătire uni- 
versitară le asigură o bază de cunoștințe utilizabilă și 
pentru practicantul psihanalizei. În țări ca Franța, Aus- 
tria, SUA sunt admiși pentru formarea psihanalitică și 
alți nemedici, în afara psihologilor: pedagogi, filosofi, 
teologi și chiar persoane fără o formaţie universitară pre- 
alabilă. Acest ultim aspect este prevăzut expres în „Le- 
gea psihoterapiei“ din Austria promulgată în 1992. Ceea 
ce arată că țările cu experienţă în domeniu încearcă să 
evite, prin reglementări prea rigide, excluderea de la for- 
marea psihanalitică a persoanelor cu vocație, dar care, 
datorită accidentelor vieții, nu s-au putut angaja pe dru- 
mul studiilor universitare. Cel mai concludent exemplu 
în favoarea ideii că psihanaliza poate fi practicată cu suc- 
ces în absenţa formării universitare îl constituie Melanie 
Klein, care a revoluţionat psihanaliza, dispunând ca for- 
maţie doar de două tranșe de analiză personală: una cu 
Sandor Ferenczi și alta cu Karl Abraham. 

În decizia ca nemedicii să fie admiși la formarea psih- 
analitică în vederea practicării psihanalizei, un rol im- 
portant a fost jucat de însuși Freud, care, în 1926, publi- 
că o lucrare intitulată literal: „Problema analizei practi- 
cate de medici“. Prilejul exterior a fost interzicerea drep- 
tului de practică al psihanalizei pentru colegul vienez 
Theodor Reik, ameninţat și cu un proces pentru practi- 
carea ilegală a medicinei. Deși s-a născut pe terenul me- 
dicinei, psihanaliza are un specific propriu, care o 
desprinde de medicină, afirmă categoric întemeietorul 
psihanalizei. Mai mult decât atât, Freud își îndrepta ata- 
cul spre acei medici care practică psihanaliza, fără să o 
fi înțeles și învățat. Pentru că fondul problemei era con- 

ținutul formării pentru psihanaliză, Freud susținea că or- 
ganizarea unui învățământ superior psihanalitic va pre- 
supune includerea, alături de cunoștințele medicale, a 
unor discipline cum ar fi istoria civilizaţiilor, mitologia, 
literatura etc. Principiul care susține o astfel de progra- 
mă de învățământ este autonomia psihicului față de so- 
matic. 

Poziţia lui Freud a fost reluată de Lacan, în alt con- 
text, cel al Franţei postbelice. Și el a insistat asupra spe- 
cificității activității psihanalitice, principalul pericol ve- 
nind, în viziunea sa, din partea psihologiei (conștiinței). 
Lacan își îndemna discipolii să studieze medicina sau fi- 
losofia tocmai pentru a contracara pericolul psihologis- 
mului. 

„Cum devine cineva psihanalist?“ este a doua întreba- 
re practică legată de această profesie atât de puţin cunos- 
cută în România. Elementul central al formării pentru 
psihanaliză este analiza personală, care mai demult era 
numită analiză didactică, devenită din 1925 obligatorie 
pentru cei care urmează să devină psihanaliști. Analiza 
personală oferă experienţa trăită a propriului inconștient 
și asimilarea acestuia, ceea ce pentru viitorul analist pre- 
zintă un dublu avantaj profesional: conferă convingerea 
despre existența inconștientului și elimină „petele albe“ 
ale autocunoșterii analistului, care l-ar împiedica să vadă 
problemele similare ale analizandului. Astfel, dacă ana- 
listul nu s-a confruntat pe parcursul analizei sale cu pro- 
pria homosexualitate inconștientă, el nu va reuși să ana- 
lizeze acest aspect al psihicului pacientului său. Durata 
analizei personale cu scop de formare ia ca reper o medie 
de 500 de ședințe desfășurate de-a lungul a patru-cinci 
ani. Ritmul ședințelor variază cultural, în Franţa (și Ro- 
mânia) admițându-se un ritm minim de trei ședințe pe 

săptămână, în timp ce în spaţiul anglo-saxon se respectă 
cu stricteţe ritmul considerat optim de cinci ședințe pe 
săptămână. Se consideră că frecvenţa ședințelor influen- 
țează intensitatea și amploarea transferului și, totodată, 
calitatea analizei sale (profunzime și amploare). În încer- 
carea de a se apropia de standardele occidentale, Societa- 
tea Română de Psihanaliză a adoptat media de 500 de șe- 
dinţe pentru ca analiza personală să fie recunoscută. 

Durata analizei de formare a crescut pe măsură ce noi 
dimensiuni ale inconștientului erau descoperite. Dacă la 
început analizele de formare pe care le făcea Freud du- 
rau câteva săptămâni și constau în special în analiza vi- 
selor, ulterior durata lor a crescut până la câțiva ani, con- 
centrându-se în special asupra perioadei dintre trei și 
șase ani cu problematica oedipiană. O dată cu perspecti- 
va kleiniană, care acordă o atenţie deosebită primului an 
de viață și relaţiei precoce cu mama, durata analizei a 
crescut și mai mult, încercând să refacă și parcursul vie- 
ţii celei mai timpurii a analizandului. 

Al doilea element al formării psihanalitice îl consti- 
tuie supervizarea. Candidatul la poziţia de analist efec- 
tuează primele două analize sub controlul unui analist 
experimentat, recunoscut de societatea respectivă ca ana- 
list formator și supervizor. Supervizarea fiecăruia dintre 
cele două cazuri durează doi ani, într-un ritm de o șe- 
dință pe săptămână. Obiectivul activității de superviza- 
re este, în primul rând, contratransferul analistului, adi- 
că reacția sa inconștientă la transferul analizandului. Su- 
pervizarea îl ajută pe candidat să conștientizeze contra- 
transferul și să-l controleze, ceea ce permite dezvoltarea 
procesului analitic. 

Formarea teoretică, al treilea element al formării psih- 
analitice, este, de asemenea, un aspect specific. În nici o 

altă formă de învățământ nu se predă psihopatologia 
psihanalitică sau tehnica psihanalitică. Principalul instru- 
ment al formării teoretice îl constituie seminariile orga- 
nizate de Institutele de Psihanaliză. Participarea la semi- 
narii se poate suprapune cu ultimii ani ai analizei per- 
sonale și cu supervizarea. 

„Marile puteri“ în psihanaliza contemporană sunt 
Statele Unite ale Americii, Franţa și țările Americii de 
Sud. SUA, care au absorbit, în timpul celui de al doi- 
lea război mondial, o bogată emigrație din Europa 
(Germania, Austria, Ungaria, Italia), trece, după Elisa- 
beth Roudinesco și Michel Plon, drept salvatoarea de 
nazism a psihanalizei. Aici s-au dezvoltat principalele 
curente ale psihanalizei, care au dominat, în perioda 
de după cel de al doilea război mondial, dezvoltarea 
disciplinei introduse de psihologia Eului, psihologia 
sinelui, neofreudismul, culturalismul. Cu aproximativ 
20 000 de psihanaliști, grupaţi în mai multe societăți 
de psihanaliză, SUA constituie „motorul“ psihanalizei 
mondiale. 

În Europa, același rol e jucat de Franţa. Cu aproxima- 
tiv 6 000 de psihanaliști, Franţa se singularizează în miș- 
carea psihanalitică mondială, printr-o reușită și echili- 
brată integrare a psihanalizei, atât în plan terapeutic (psi- 
hiatrie, psihologie, psihologie clinică și instituţiile cores- 
punzătoare), cât și în plan cultural (literatură, filosofie, 
politică și instituțiile corespunzătoare ale învățământu- 
lui superior). În pofida bunei receptări a psihanalizei în 
diferitele planuri ale vieţii, cultura franceză a produs 
doar o singură orientare originală, cea inițiată de Jacqu- 
es Lacan. De altfel, lacanismul divizează psihanaliza 
franceză în non sau antilacanieni și adepţi ai teoriei și 
practicii lui Jacques Lacan. 

O surprinzător de bună primire și o rapidă dezvolta- 
re a cunoscut psihanaliza în țările Americii de Sud, 
spulberând prejudecata că ţările latine nu constituie un 
teren propice pentru implantarea psihanalizei. Faptul s-a 
reflectat și în aceea că unul dintre președinții Asociaţiei 
Psihanalitice Internaţionale a fost de origine sud-ameri- 
cană (Horacio Etchegoyen). Lacanismul s-a bucurat de 
un remarcabil ecou în aceste țări. 

Pe lângă asociaţiile profesionale naționale ale psih- 
analiștilor există și asociații internaționale, printre care 
cea mai veche și cea mai puternică este International 
Psychoanalytical Association (I.P.A.), în traducere ro- 
mânească — Asociaţia Psihanalitică Internaţională, la 
care a aderat și Societatea Română de Psihanaliză. 
Orientarea L.P.A. este freudiană. Înființată în 1910 la 
Nurenberg, de către Freud și Ferenczi, I.P.A. a cunos- 
cut o dezvoltare continuă, ajungând astăzi, dacă luăm 
în considerare și candidaţii, la un număr de peste 
20 000 de membri. Din punct de vedere doctrinal, I.P.A. 
acceptă în interiorul său divergenţele, dacă derivă din 
freudism. Regulile tehnice însă sunt impuse cu stricte- 
te: obligativitatea analizei personale; durata și frecven- 
ţa acesteia, precum și durata ședinței, analiștii forma- 
tori și supervizori — toate acestea sunt stabilite în con- 
formitate cu un sistem standardizat la nivel internațio- 
nal. Unul din motivele pentru care Lacan a părăsit 
I.P.A. a fost inovaţia sa tehnică a ședinţelor cu durată 
variabilă. Revista științifică a I.P.A. este, în momentul 
de faţă, „International Journal of Psychoanalysis“, care 
a fost fondată în 1920 de către psihanalistul englez Er- 
nest Jones. 


Introducere în psihanaliza freudiană și postfreudiană 59 


4. 

Psihanaliza în România de după 1990. 
Societatea Română de Psihanaliză 
sau premisele unei implantări durabile 
a psihanalizei în România 


Fondarea în 1990 a Societăţii Psihanalitice Române, 
care astăzi poartă numele de Societatea Română de Psih- 
analiză, pare să fi creat pentru prima dată premisele unei 
dezvoltări durabile a psihanalizei în România. Direcţii- 
le în care s-au orientat activitatea Societăţii și a membri- 
lor ei au conlucrat pentru a crea aceste premise. Printre 
scopurile grupului psihanalitic român s-a aflat nu numai 
promovarea teoriei și practicii psihanalitice în România 
sau certificarea dreptului la practica psihanalizei, ci și 
asigurarea formării pentru psihanaliză, precum și inte- 
grarea mișcării psihanalitice românești în comunitatea 
psihanalitică internaţională și în organizațiile I.P.A. 

Aceste ultime două scopuri au presupus, pe de o par- 
te, o sincronizare tot mai pronunțată a practicii psihana- 
litice și a criteriilor formării cu standardele occidentale 
în domeniu, iar pe de altă parte, un contact permanent 
cu psihanaliștii occidentali. La apropierea psihanaliști- 
lor din România de psihanaliza occidentală au contribuit 
în special psihanaliștii olandezi și psihanaliștii francezi. 

În al doilea rând, pentru prima dată în istoria cultu- 
rală a României, în 1994 a fost creată o editură, al cărei 
scop principal este publicarea lucrărilor de psihanaliză 
(Editura Trei). Când vă vorbesc, colecția „Biblioteca de 
Psihanaliză“ a publicat deja 50 de titluri, printre care, 
masivul Tratat de psihanaliză contemporană de Thomă și 
Kăchele, în două volume, care depășesc 1 000 de pagini, 

masivul Dicționar de psihanaliză de Elisabeth Roudines- 
co și Michel Plon, care însumează aproape 1 000 de pa- 
gini, iar seria operelor complete ale lui Sigmund Freud 
a ajuns la cel de al nouălea volum. Cărţile Editurii Trei 
sunt folosite nu numai ca material didactic, în învăță- 
mântul superior al psihanalizei și psihologiei, ci creează 
și menţin un public pentru psihanaliză. 

În al treilea rând, tot pentru prima dată în istoria Ro- 
mâniei, psihanaliza a devenit în mod oficial obiect de 
studiu obligatoriu sau opțional la mai multe facultăţi din 
București și, poate, din țară. În această ultimă privință 
nu deţin informaţii asigurate. Dumneavoastră, studen- 
ţii Facultăţii de Psihologie ai Universităţii Titu Maiores- 
cu, aveţi privilegiul de a beneficia de două cursuri obli- 
gatorii de psihanaliză. Prezenţa psihanalizei în învăță- 
mântul superior face posibilă transmiterea teoriei înte- 
meiate de Freud către oamenii tineri, care arată un mare 
interes față de acest domeniu. 

Ca urmare a acestei activități susținue și convergen- 
te, patru dintre membrii grupului psihanalitic român 
(Brândușa Orășanu, Eugen Papadima, Vera Șandor, Va- 
sile Dem. Zamfirescu) au fost examinaţi de o comisie a 
I.P.A. și au fost acceptaţi ca membrii direcți (1977), ceea 
ce a dat posibilitatea grupului român să devină „study 
group“ în cadrul 1.P.A. Din toamna anului 2000, „Spon- 
soring committee“, desemnat de I.P.A. și alcătuit din trei 
psihanaliști importanți — Gianpaolo Klutzer (Italia), pre- 
ședinte, Louis Rodrigues de la Sierra (Anglia), Michel 
Vincent (Franța) — vine anual la București, timp de 
trei-patru ani — pentru a valida noi membri direcți și 
candidaţi și pentru a organiza Societatea Română de 
Psihanaliză ca Institut de psihanaliză. În 2000 și 2001 au 
fost acceptaţi încă trei membri direcți ai I.P.A. (Silvia 

Cristuțiu-Papadima, Alfred Dumitrescu și Rodica Ma- 
tei), precum și, în 2002, Ioana Ene și treisprezece candi- 
daţi. Etapa următoare pe care o are de parcurs grupul 
psihanalitic român este de a deveni societate provizorie 
în cadrul I.P.A., statut condiţionat de existenţa a zece 
membrii direcţi ai I.P.A. 

Tema a treia 


i Concepţia psihanalitică 
E despre raportul dintre 
|| oo sănătate și boala psihică 


| i Unul dintre pilonii psihanalizei ca un sistem de dis- 
cipline centrat în jurul noțiunii de inconștient este con- 
cepția specifică despre raportul dintre sănătate și boala 
| psihică. Introdusă de Freud și preluată explicit sau im- 
| plicit de toți continuatorii săi, concepţia psihanalitică are 
la bază ideea novatoare că între boala psihică și sănăta- 
tea psihică deosebirea este doar de grad (cantitativă), și 

nu de natură (calitativă). 
Această concepție, ale cărei baze empirice și argumen- 
| tative le voi prezenta ceva mai departe, face posibilă tre- 
cerea de la practica psihoterapeutică și psihopatologia 
psihanalitică la psihologia stării de sănătate, pe de o par- 
te, și de la aceeași psihopatologie la psihanaliza aplicată, 
pe de altă parte. Doar datorită descoperirii unității de na- 
tură între sănătate și boala psihică sau, altfel spus, a fap- 
tului că deosebirea dintre cele două stări este doar gra- 

duală, se poate vorbi despre psihanaliză ca știință a in- 
conștientului. Indiferent de domeniul asupra căruia se 
aplică — boala psihică, starea de sănătate psihică, dome- 
nii importante ale culturii, cum ar fi arta, religia, morala, 
filosofia — psihanaliza folosește aceeași perspectivă a in- 
conștientului psihic. În partea finală a acestui curs voi 
ilustra modul în care Freud și alți psihanaliști utilizează 
cunoștințe de psihopatologie în înțelegerea unor aspecte 
ale fenomenului religios sau a altor fenomene culturale. 


Observaţie terminologică: După cum aţi observat, prefer 
perechea de termeni „sănătate — boală psihică“ perechii con- 
curente, mai uzuale: „normal — patologic“. Raţiunile sunt de 
cel puțin două tipuri. Este vorba în primul rând, de faptul că, 
în timp ce perechea „normal — patologic“ se bazează doar pe 
criterii statistice, exterioare, perechea „sănătate — boală“ ține 
sema, în primul rând, de criterii intrinseci calitative. Din per- 
spectivă statistică, care definește „normalul“ în funcție de me- 
dia statistică a unei populații, iar anormalul (patologicul) prin 
abaterea de la medie, un fenomen rar, dar în sine pozitiv, cum 
este inteligenţa superioară poate apărea ca patologie. În isto- 
ria culturii europene, ideea că geniul este o altă față a nebu- 
niei, a avut o largă circulaţie. Și invers, conform aceleiași per- 
spective, cotele statistice înalte ale unei disfuncţii într-o popu- 
lație i-ar anula caracterul maladiv, transferând-o în domeniul 
normalității. Dacă în populația românească, disfuncțiile nevro- 
tice, de exemplu, ating proporția de 80 %, înseamnă acest fapt 
că nevroza își pierde caracterul maladiv? 

În al doilea rând, preferința mea ţine seama de pregnanța 
termenilor. „Sănătatea psihică“ și „boala psihică“ în limbajul 
prefreudian, cât și în cel curent, sugerează mai pregnant deo- 
sebirea calitativă a celor două stări, care a fost relativizată de 
psihanaliză. 

Uzajul terminologic al psihiatriei contemporane, DSM HI, 
de exemplu, poate și sub influenţa psihanalizei, tinde să renun- 
te atât la prima, cât şi la a doua pereche de termeni, înlocuind 
„boala“ sau „patologia psihică“, prin termeni cum ar fi „dis- 
funcție“ sau „tulburare“. 


1. 
Cum a ajuns Freud la noua concepție? 


Încep prin a preciza că formaţia de om de știință nu 
i-ar fi permis lui Freud să avanseze o idee nouă despre 
relaţia dintre starea de sănătate și boala psihică în absen- 
ţa unei baze empirice. Concepţia despre diferența doar 
graduală dintre boală și sănătate, în plan psihic, nu este 
speculativă, ci se bazează pe experienţa de psihoterape- 
ut a întemeietorului psihanalizei. Anul 1904, când Freud 
publică lucrarea Psihopatologia vieții cotidiene, marchează 
confirmarea ipotezei născută din compararea simptomu- 
lui nevrotic, abordat din perspectiva sensului în Studii 
asupra isteriei (1895), și vis, care face obiectul monumen- 
talei lucrări de peste 600 de pagini care este Interpretarea 
viselor (1900). Nu numai visul, ci și cele mai banale dis- 
funcții ale vieţii cotidiene, cum ar fi greșelile de lectură, 
audiție, scriere etc., cunoscute de la Freud încoace sub 
denominarea generică de „acte ratate“, au o structură 
identică cu cea a simptomului. Toate cele trei serii de fe- 
nomene, simptomul ținând de ceea ce în mod tradiţio- 
nal se consideră a fi boala psihică, iar visul și actul ratat 

de sfera sănătăţii psihice, au o structură identică: conți- 
nutul lor manifest, adică accesibil conștiinței, este o for- 
mațiune de compromis, o rezultantă provenită din întâl- 
nirea dintre două tendinţe antagoniste. Confruntarea 
dintre dorinţa inconștientă, adică interzisă, ținând de 
ceea ce cultura nu acceptă din zestrea naturală a omu- 
lui, și cenzura culturală, generează formaţiuni substitu- 
tive prin care se satisfac ambele tendinţe aflate în luptă. 
Așadar, simptomul nevrotic („boala“) nu se mai deosebește de 
vis sau act ratat („sănătatea“) prin natură, ci doar gradual, 
pentru că natura le este identică: un conținut manifest, prin 
intermediul căruia se exprimă un conținut latent. 


Exemple: 

Deși fiecare din fenomenele menţionate mai sus va fi 
tratat pe larg în cursurile următoare, pentru ilustrarea 
ideii despre identitatea structurală dintre sănătatea și 
boala psihică sunt necesare câteva exemple. 


1.1 Structura și sensul simptomului 


În capitolul „Sensul simptomelor“ din Introducere în 
psihanaliză, Freud prezintă acțiunea compulsivă a unei 
paciente care, de mai multe ori pe zi, trecea din camera 
ei în camera învecinată, unde se așeza la masa plasată în 
mijlocul camerei, chema femeia de serviciu, căreia îi dă- 
dea o însărcinare oarecare sau o concedia imediat, apoi 
revenea în camera ei. lată un comportament pe 
de-a-ntregul absurd, fără sens, inaccesibil înţelegerii ra- 
tionale! veți spune, pe bună dreptate. Pentru că avem 
de-a face cu un fenomen psihic, în care ponderea incon- 
știentului este preponderentă și care nu-și oferă sensul 

i doar prin conținutul manifest, adică prin ceea ce este ac- 
i cesibil conștiinței. 


Accesul la sensul inconștient sau conținutul latent este 


i mijlocit de asociațiile pacientei, adică de gândurile și trăiri- 
f le care-i trec prin minte în legătură cu simptomul. În urmă 


cu zece ani, respectiva doamnă s-a căsătorit cu un bărbat 


i mult mai în vârstă. In noapte anunții, acesta a trecut de 


mai multe ori din camera sa în camera soţiei, încercând, 
fără succes, să realizeze actul sexual. Pentru a evita ruși- 
nea la care l-ar fi expus în ochii servitoarei un așternut 
imaculat, dimineaţa soţul a vărsat o sticlă de cerneală ro- 
șie în patul conjugal. Dacă adăugăm la aceste informaţii 
şi pe aceea că, pe fața de masă din camera alăturată, unde 
se ducea mereu tânăra femeie, se afla o pată vizibilă, 
atunci avem elementele pentru a aproxima sensul simbo- 
lic al actului compulsiv, strâns legat de forțele psihice în 
conflict, care-l produc. Prin comportamentul său, tânăra 
doamnă ar fi vrut parcă să-și spună sieși, dar și servitoa- 
rei: „nu e adevărat, el nu are de ce să se rușineze“. 

În acest caz, conflictul era structurat, pe de o parte, 
de cerința morală a fidelității (ne aflăm în plină perioa- 
dă victoriană, așa că nu este nimic neobișnuit, din punc- 
tul de vedere al spiritului vremii, în faptul că pacienta, 
deși despărțită, în fapt, de soțul ei însă nu și juridic, se 
izolase de lume, pentru a evita orice ispită), iar pe de altă 
parte, de dorinţa de a-și reface viața, bazată pe adevărul 
că soțul este impotent. 


1.2 Structura și sensul visului 


Asemenea simptomului, visul are un conținut mani- 
fest (ceea ce este conștient sau poate fi conștientizat) și 

un conținut latent — dorința inconștientă de natură in- 
stinctuală sau pulsională. Conţinutul manifest este re- 
zultanta întâlnirii dintre dorința de a dormi, care ține de 
sistemul conștient-preconștient și dorințele inconștien- 
te, care țin de interzisul cultural și a căror pătrundere în 
conștiință ar perturba somnul. 


Exemplu: 

Pentru ilustrare, am ales, în funcţie de nivelul cunoș- 
tințelor dumneavostră de psihanaliză din acest moment, 
un vis al lui Freud, primul supus interpretării prin me- 
toda psihanalitică. Este vorba despre visul fondator al 
psihanalizei făcut în noaptea de 23/24 iulie 1895, cunos- 
cut sub numele de visul despre injecția făcută Irmei. În 
seara respectivă Freud s-a culcat frământat de probleme- 
le legate de tratamentul unei paciente, probleme reactu- 
alizate de vizita unui prieten, care o întâlnise pe respec- 
tiva pacientă la ţară, unde se afla pentru vacanța de vară. 
La întrebarea lui Freud despre starea Irmei, prietenul i-a 
răspuns: „Îi merge bine, dar nu foarte bine“. În urma dis- 
cuției, lui Freud i-a devenit conștient doar un sentiment 
de enervare și impresia că prietenul său exprimă un re- 
proș (personal sau al rudelor pacientei), legat de rezul- 
tatele nu întru-totul satisfăcătoare ale terapiei. 

Din visul în care pacienta lui Freud este personajul 
principal, purtând pseudonimul „Irma“, voi reproduce 
doar partea finală, importantă pentru înțelegerea sensu- 
lui visului. Infecția de care suferea Irma în vis fusese pro- 
vocată de o injecție, făcută de cine credeți? De chiar prie- 
tenul și interlocutorul lui Freud, numit Otto, medic și el, 
care a folosit o substanţă inadecvată și o seringă nesteri- 
lizată. „... Știm în mod exact de unde vine infecția. Prie- 
tenul Otto i-a făcut nu demult, când nu se simţise bine, 

o injecție cu o soluţie de propil, propilenă... acid propio- 
nic... trimetilamină... Asemenea injecții nu se fac cu atâ- 
ta ușurință... Probabil că nici seringa nu era curată.“ 

Dorinţa lui Freud, care se realizează prin acest vis este 
aceea de a nu fi fost răspunzător pentru suferințele pa- 
cientei sale. În plus, visul „îl răzbună“ pe Freud pentru 
presupusul reproș al prietenului său referitor la vinde- 
carea incompletă a pacientei sale, atribuindu-i acestuia 
întreaga răspundere. În stare de veghe, în condiţii de de- 
plină funcţionare a conștiinței morale, Freud nu și-ar fi 
permis să se elibereze de orice răspundere și să se răz- 
bune pe prietenul său, învinovăţindu-l. Nici în timpul 
somnului cele două tendinţe nu se pot manifesta nestin- 
gherit, intervenţia cenzurii morale atenuate exprimân- 
du-se în complicațiile și ciudăţeniile visului. 

Mă opresc aici cu analiza acestui exemplu. Detalii de- 
spre dorinţa care se exprimă și se realizează în vis într-o 
formă modificată vă voi oferi în cele trei cursuri dedica- 
te visului. 


1.3 Structura și sensul actului ratat 


La fel ca în cazul simptomului sau visului, actul ra- 
tat, numit sugestiv de Freud paradigma „psihopatolo- 
giei” vieţii cotidiene, este o formaţiune de compromis re- 
zultată din întâlnirea unei activități conștiente (cititul, 
scrisul, audiţia, anumite gesturi etc.) și a unei tendinţe 
subiacente, preconștiente sau inconștiente, care, în esen- 
tă, constă din impulsuri reprimate datorită educației mo- 
rale. Putem, deci, distinge și în acest caz un conținut ma- 
nifest și un conţinut latent, sensul actului ratat fiind dat 
de ultimul. 

Exemplu: 

Respectând nevoia de consecvență a exemplificării, 
despre care presupun că vă aparţine și dumneavoas- 
tră, nu numai mie, voi apela la un act ratat al lui Freud, 
comunicat în lucrarea Psihopatologia vieții cotidiene. 
Printre însemnările lunii septembrie, Freud găsește, cu 
ocazia unei revederi, data de 20 octombrie. Avem de a 
face cu o greșeală de scriere de tipul anticipaţiei. Do- 
rinţa care perturbă pe 20 septembrie notaţiile lui Freud 
este aceea că pacienta care își anunţase revenirea pen- 
tru 20 octombrie să fi venit mai devreme, în septem- 
brie, când Freud, odihnit după vacanţă, avea încă pu- 
țini pacienți. 


2. 
Reacția istorică la inovația freudiană 


Deși concepția gradualistă preexistă în medicina 
psihanlizei, fiind introdusă de Claude Bernard, care a 
trăit între anii 1813 și 1878, poziția freudiană a fost în- 
tâmpinată cu o reacție de respingere vehementă. De alt- 
fel, una dintre obiecțiile mai vechi aduse psihanalizei, 
obiecție reluată ori de câte ori ideile sale încep să-și cro- 
iască drum în interiorul unei culturi, adică tocmai ceea 
ce se întâmplă de doisprezece ani în cultura română, se 
referă tocmai la ștergerea granițelor dintre boală și să- 
nătatea psihică. Niciodată descoperirea de către medi- 
cină a faptului că multe boli organice sunt cauzate de 

simple variaţii cantitative nu a avut asemenea efecte. 
Este cazul hipertensiunii areriale. Exlicaţia este destul 
de accesibilă: în timp ce bolile organice de tipul hiper- 
tensiunii arteriale nu produc nimănui disconfort psihic, 
afirmaţia că toți suntem, cel puţin potențial, bolnavi 
psihic generează o puternică leziune narcisică. Întot- 
deauna omenirea s-a împotrivit vehement și îndelung 
teoriilor care i-au lezat narcisismul, de la concepţia he- 
liocentrică, la darwinism și psihanaliză. 

Că este vorba de o reacţie afectivă o demonstrează și 
neluarea în considerare a unor precizări importante ale 
lui Freud din care reiese cu claritate că întemeietorul 
psihanalizei nu ștergea orice limită între sănătate și boa- 
la psihică. Astfel, vorbind despre psihopatologia vieții 
cotidiene, Freud a subliniat întotdeauna că este vorba de 
perturbări trecătoare, care nu afectează funcțiile psihice 
vitale, spre deosebire de „psihonevroze“, care afectează 
durabil funcții importante ale subiectului, cum ar fi tes- 
tarea realităţii. 

De asemenea, s-a pierdut din vedere semnificația an- 
tropologică a ideii freudiene despre deosebirea doar gra- 
duală dintre sănătate și boala psihică, și anume faptul că 
nu numai nevroticul are inconștient, ci și omul sănătos. 
Cum simptomele sunt produsul acțiunii patogene a in- 
conștientului, dacă între sănătate și boală deosebirea este 
doar cantitativă, atunci și omul sănătos are inconștient 
care, în cazul său, nu produce îmbolnăvire, ci doar „pa- 
tologiile“ benigne ale vieții cotidiene, de exemplu, sau, 
produsele culturii înalte, când capacitatea de sublimare 
a energiilor instinctuale reprimate se întâlnește cu talen- 
tul artistic. 

3. 
Continuatorii lui Freud 


Dintre continuatorii importanţi, Jung și Melanie Klein 
au extins valabilitatea descoperirii freudiene de la nevro- 
ze la psihoze. În fiecare dintre noi există nu numai pre- 
misele nevrozei, dar și cele ale psihozei. 

In concepția lui Jung, psihoza este cauzată de cople- 
șirea Eului de către conținuturile inconștientului colec- 
tiv (arhetipuri). Deoarece, din cele mai diverse timpuri 
și locuri, aceleași conținuturi sunt identificate în cele mai 
diverse creații culturale, de la religie și literatură la filo- 
sofie și știință, trebuie să admitem, împreună cu Jung, 
că, alături de inconștientul personal (format în ontoge- 
neză), există în fiecare dintre noi un inconștient colectiv, 
care ține de experienţa filogenetică a speciei. Aceasta se 
poate manifesta, în funcţie de circumstanţe particulare 
determinate, sanogen, în produsele culturii, sau patogen 
în tulburările psihotice. 

După importanta psihanalistă Melanie Klein, orice 
individ sănătos parcurge în dezvoltarea sa psihică sta- 
dii în care predomină procesele psihotice. Astfel, „po- 
ziția paranoidă“ e universală, caracterizând primele 
luni de viaţă ale oricărui individ uman. Particularită- 
tile acestei faze, întâlnite și la adultul psihotic, sunt ur- 
mătoarele: pulsiuni agresive puternice, obiect parțial 
și clivat în obiect bun și obiect rău (sânul matern), in- 
troiecţia și proiecția reprezintă procesele psihice pre- 
dominante, angoasa foarte puternică este de natură 
persecutorie. 

Concluzie 

În urma dezvoltărilor anterioare pot reformula concluziv 
concepția psihanalitică asupra raportului dintre sănătate și boa- 
la psihică, atât în ce privește nevroza, cât şi în ce privește psi- 
hoza: „sănătatea“ și „boala“ psihică sunt de fapt constructe 
mentale, care descriu capetele ideale ale unui continuu, un fel 
de +a și —a. Între limitele ideale ale acestui continuu există o 
infinitate de poziții intermediare, reale, care diferă între ele doar 
cantitativ, printr-un plus sau un minus. 


4. 
Semnificația concepției psihanalitice 
pentru teoria cunoașterii 


Descoperirea identităţii de natură între fenomenele 
vieţii psihice sănătoase și maladive a oferit cunoașerii se- 
colului XX o cale de acces la fenomenele complexe ale 
umanului: dacă deosebirea dintre „boala“ și „sănătatea“ 
psihică este doar de grad, atunci „boala“ poate fi folosi- 
tă ca model pentru studiul stării de sănătate, deoarece fe- 
nomenele complexe, bine integrate ale stării de sănăta- 
te, sunt mult mai puțin favorabile cunoașterii decât fe- 
nomenele maladive, în care dereglarea mecanismului îi 
pune în evidenţă piesele componente. În Psihopatologia 
vieţii cotidiene, Freud scria în acest sens: „...cum se în- 
tâmplă adesea în biologie, fenomenele normale și cele 
care se apropie de normal reprezintă obiecte de studiu 
mai puţin favorabile decât fenomenele anormale”. 

Întreaga psihanaliză aplicată constituie o ilustrare a 
acestei modalități de cunoaștere inițiată de psihanaliză. 
În Totem și tabu, Freud folosește cunoștințele de psiho- 
patologie psihanalitică pentru a înțelege, dintr-o per- 
spectivă nouă, fenomenul religios al totemismului. Co- 
respondentul psihopatologic este zoofobia infantilă, pri- 
mul pas al demersului freudian constând în descrierea 
acesteia. 

Deși atitudinea copilului față de animale diferă mult 
față de cea a adultului civilizat, copilul aflându-se de obi- 
cei în relaţii foarte apropiate cu ele, totuși uneori la bă- 
ieții în jurul vârstei de cinci ani apare ò disfuncție nevro- 
tică, a cărei manifestare principală constă în frica de ani- 
malele care, până în acel moment, fuseseră obiectul unui 
interes și afecțiuni evidente. Fobia nu se referă la un 
exemplar anumit, ci la o întreagă categorie: cai, câini, pi- 
sici, mai rar păsări, gândaci, fluturi. Din punct de vede- 
re psihanalitic, esenţa acestei fobii constă în deplasarea 
asupra unui animal a fricii inspirate de tată în timpul fa- 
zei oedipiene a dezvoltării psihosexuale. 


Exemple: 

1. În cazul „micului Hans“ este vorba de frica față de 
cai, care mergea până acolo încât copilul refuza să mai 
iasă pe stradă. De asemenea, Hans, un băieţel de cinci 
ani, se temea ca nu cumva calul să intre în camera sa și 
să-l muște. Explicaţia acestui fenomen misterios, dar nici 
pe departe singular, constă în proiectarea și deplasarea 
sentimentelor ostile ale băiatului față de tată asupra unui 
obiect de substituție. În dezvoltările dedicate acestui caz, 
Freud indică beneficiile psihice ale acestui procedeu: ate- 
nuarea conflictului ambivalenţei afective față de tată prin 
deplasarea sentimentelor negative (provocate de rivali- 

tatea pentru mamă în situția oedipiană) asupra unui su- 
rogat de tată. 

2. Un alt băiat aflat la vârsta de nouă ani suferea de 
patru ani de fobia faţă de câini. Când vedea un câine pe 
stradă începea să plângă și striga: „Dragă câine, să nu-mi 
faci nimic, pentru că voi fi cuminte“. A fi cuminte însem- 
na să nu mai cânte la vioară, adică să nu se mai mastur- 
beze, activitate autoerotică interzisă de tatăl său. Depla- 
sarea fricii față de tată asupra câinelui este în acest caz 
cât se poate de clară. 

3. Cazul micului Arpad, descris de psihanalistul San- 
dor Ferenczi, se distinge prin identificarea cu animalul 
fobogen. Pe când se afla la țară, la vârsta de doi ani și ju- 
mătate, micul Arpad a vrut să urineze într-o poiată, însă 
o găină i-a ciupit penisul. Anul următor, revenind la țară, 
și-a închipuit că este el însuși o găină: cârâia și cotcodă- 
cea în loc să vorbească. După ce și-a recăpătat graiul, nu 
vorbea decât despre păsările din curte. Pe lângă intere- 
sul deosebit pentru păsări, în atitudinea sa era prezentă 
și dimensiunea negativă: jocul său preferat era de-a tă- 
iatul găinilor. În spatele ambivalenţei sale faţă de găini 
se ascundea identificarea cu tatăl castrator: „Tatăl meu 
este cocoș“, a spus odată, iar cu alt prilej: „acum sunt 
mic, sunt un puișor. Când voi crește mare, o a mă fac 
găină, iar când o să fiu și mai mare, voi fi cocoș”. Îi ame- 
nința pe alții cu castrarea, așa cum fusese și el amenin- 
tat din cauza gesturilor autoerotice. 

În a doua etapă a demonstrației sale, Freud descrie 
arhaica religie totemică, al cărei nucleu constă în ambi- 
valența afectivă față de totem. Animalul sau planta tote- 
mică simbolizează strămoșii tribului respectiv. Totemul 
este tabu: el nu poate fi, în condiţii normale, ucis, vân- 
dut sau vătămat.Totuși, în anumite regiuni ale lumii 

(Australia), totemul poate fi ucis și consumat cu ocazia 
unei sărbători anuale. Obiceiul „prânzului totemic“, des- 
coperit de Robertson Smith, parte integrantă a religie to- 
temice, ar reprezenta, după Freud, rememorarea ucide- 
rii tatălui hoardei primitive („crima originară“), care ar 
sta la baza principalelor instituţii culturale (religia, mo- 
rala, dreptul). După crima fiilor reuniți pentru înlătura- 
rea tiranicului strămoș, partea pozitivă a ambivalenţei 
față de tată s-ar fi reactivat și le-ar fi impus o supunere 
retrospectivă faţă de tată. Așa ar fi apărut interdicția uci- 
derii totemului-substitut al tatălui și exogamia (interzi- 
cerea relaţiilor sexuale cu femeile din același trib), adică 
exact ceea ce nu permitea defunctul tată originar. 

Concluzia lui Freud bazată pe faptul esenţial al am- 
bivalenţei afective, comun zoofobiei și totemismului, este 
că așa cum instanțele superioare ale personalităţii indi- 
viduale apar în urma declinului complexului Oedip, tot 
astfel instituţiile înalte ale umanităţii își au originea în 
relația cu tatăl originar. 


5, 
„Vindecarea“ în psihanaliză 


xí 


Dacă psihanaliza relativizează noțiunile de „boală“ și 
„Sănătate psihică“, atunci și noțiunea medicală de vin- 
decare capătă alt sens. Pornind de la deviza terapeutică 
a lui Freud, „acolo unde a fost Se-ul, trebuie să vină Eul“ 
(„Wo es war, soll ich werden”), pot spune că din punct 

de vedere psihanalitic, vindecarea echivalează cu matu- 
rizarea psihică, așa cum nevroza echivalează cu infanti- 
lismul (Jung). Prin conștientizarea conţinuturilor psihi- 
ce inconștiente, Eul dobândește autonomia necesară în- 
deplinirii rolului de instanţă de comandă și control al 
personalității, reușind să medieze între cerințele realită- 
ţii externe și cerinţele realităţii interne (instincte, Supra- 
euri). 

După Melanie Klein, indicatorii unei personalități psi- 
hice mature ar fi: a) capacitatea de a accepta gratificații 
substitutive pentru dorinţele infantile; b) capacitatea de 
a trăi plăcerea într-un mod neconflictual, ceea ce, impre- 
ună cu primul aspect, ar da conţinut maturității emoțio- 
nale; c) echilibru între viaţa interioară și adaptarea la re- 
alitate. 

Tema a patra 


Psihanaliza ca psihologie 
a inconștientului 


1. 
Ideea și conceptul de inconștient 
înainte de Freud 


Descoperirea inconştientului s-a produs cu mult 
timp înainte de apariția psihanalizei. Atât filosofii, cât 
şi scriitorii (romantici) au intuit existența inconștien- 
tului. Majoritatea filosofilor care au scris despre incon- 
știent l-au gândit însă ca pe o conștiință latentă, ceea 
ce în psihanaliză este cunoscut ca preconștient. Este 
vorba despre conținuturi psihice latente, care sunt ac- 
cesibile conștiinței fără mijlocirea unui demers de in- 
terpretare. Această prezență a ideii de inconștient în 
lucrările filosofilor poate fi ilustrată prin nume cum ar 
fi Leibniz, Baumgarten, Kant. Primul vorbeşte despre 
„percepțiile mici“, din care, prin stimulare reciprocă, 
ia naștere conștiința. 

Extrem de interesantă este poziţia lui Kant care, în 
lucrarea Antropologie din perspectivă pragmatică, intro- 
duce termenul de „reprezentări întunecate“, menit a 
desemna reprezentările care le avem fără a fi con- 
știenţi de ele, adică, în termeni contemporani, repre- 
zentările inconștiente. Deși filosoful german vorbește 
de fapt tot despre preconștient, în aceeași lucrare an- 
ticipează cu surprinzătoare claritate câteva idei freu- 
diene. Astfel, la întrebarea cum putem ști că avem re- 
prezentări inconștiente dacă ele nu sunt accesibile con- 
științei, Kant dă un răspuns în spiritul psihanalizei: în 
mod mijlocit, prin intermediul unui fel de interpreta- 
re. Apoi, în ceea ce privește raportul cantitativ între 
reprezentările inconștiente și cele conștiente („clare“), 
Kant afirmă că primele pot fi echivalate cu o imensi- 
tate, pe fundalul căreia cele din urmă apar ca simple 
puncte. Ceea ce constituie o altă anticipare a poziției 
psihanalizei. În sfârșit, Kant nu ezită să evidenţieze 
influenţa pe care reprezentările întunecate o exercită 
asupra activităţii intelectuale conștiente. Aceasta din 
urmă poate deveni un „simplu joc“ al reprezentărilor 
inconștiente. 

Alături de inconștientul psihologic, filosofii propun 
și un inconștient „metafizic“, care prezintă interes din 
perspectiva psihanalizei jungiene. Nume ca Fichte, 
Schelling, Carl Gustav Carus, Eduard von Hartmann 
pot fi invocate aici. Poate cea mai concludentă defini- 
re a inconștientului metafizic îi aparţine celui din 
urmă: „ființa metafizică unitară din cosmos, cu atri- 
butele voinţei inconștiente și ale reprezentării incon- 
știente“. 

Primul care vorbește cu adevărat despre inconștient 
în sens psihanalitic este Fr. Nietzsche, de altfel singu- 

rul filosof luat în considerare și chiar elogiat de miş- 
carea psihanalitică aflată la începuturile ei. La congre- 
sul din 1911, care a avut loc la Weimar, unde se aflau 


_ şi arhivele Nietzsche, o delegație a psihanaliștilor pre- 


zintă surorii filosofului omagiile mișcării psihanaliti- 
ce pe cale de a se internaţionaliza. Este singurul caz 
de acest fel din istoria psihanalizei. 

În Omenesc, prea omenesc, Nietzsche descrie incon- 
ştientul ca pe un cuprins al conţinuturilor psihice la 
care Eul conștient nu are acces direct. În altă lucrare 
importantă a filosofului, Genealogia moralei, este de- 
scris chiar procesul îndepărtării din conștiință a con- 
ținuturilor indezirabile, numit „uitare activă“, adică 
mijlocul de apărare al Eului, numit de Freud refulare. 
Nietzsche îl anticipează pe Freud prin aceea că recu- 
noaște importanţa sexualității pentru viața sufleteas- 
că și spirituală a omului, dar și pe Adler, atunci când 
subliniază rolul decisiv al dorinţei de autoafirmare 
pentru lumea interioară a omului, dimensiune pe care 
o numește sugestiv prin sintagma „voinţă de putere“, 
devenită între timp celebră. 

Curentul romantic este de menționat în istoria prep- 
sihanalitică a ideii de inconștient nu atât datorită faptu- 
lui că recunoaște existenţa inconștientului, cât prin mo- 
dul extrem de pozitiv în care îl valorizează. Așa cum 
afirmă Lucian Blaga, romanticii aveau un adevărat 
„cult“ al inconștientului. Cu cât o operă de artă își avea 
rădăcinile mai adânc împlântate în inconștient, cu atât 
valoarea sa artistică era mai asigurată. 

2. 
Contribuția lui Freud 


Spre deosebire de filosofi sau de reprezentanții curen- 
tului romantic, Freud dezvoltă o teorie despre incon- 
știent, așa cum am mai menționat în primele cursuri, în 
alt context, pornind de la o experiență psihoterapeutică. 
Nu speculația sau introspecția îi alimentează considera- 
tiile teoretice asupra inconştientului, ci contactul nemij- 
locit cu simptomele produse de acțiunea patogenă a in- 
conștientului și cu efectul vindecător al integrării incon- 
știentului în conștient. Formația de om de știință a lui 
Freud, precum și începutul activității sale profesionale, 
care stă sub semnul neurologiei de laborator, nu lăsau 
să se întrevadă nimic din evoluţia sa spre psihanaliză, 
ceea ce arată că psihanaliza s-a născut pe o bază factua- 
lă, fără preconcepții teoretice. În același sens, trebuie 
menţionat și faptul că marile schimbări din psihanaliză 
au avut, de asemenea, o bază psihoterapeutică, și nu 
doctrinală. Adler, care realizează prima desexualizare 
majoră a inconștientului, pornește de la clientela sa re- 
crutată din categoriile defavorizate ale capitalei Impe- 
riului Austro-Ungar, pentru care principalele probleme 
psihice erau legate de posibilitățile de afirmare socială și_ 
nu de reprimare a sexualității, ceea ce caracteriza bughe- 
zia mijlocie a Vienei, care furniza clientela lui Freud. Te- 
oria inconștientului colectiv, avansată de Jung, se alimen- 
tează, la rândul ei, dintr-un nou material clinic, și anu- 
me din terapia și cercetarea psihozelor, pe care psihana- 
listul elvețian le-a cunoscut în perioada de 10 ani cât a 
funcționat ca psihiatru în clinica lui Bleuler de la Bur- 
gholzli. Înnoirile psihanalizei datorate Melaniei Klein 


Introducere în psihanaliza freudiană și postfreudiană 83 


prelucrerază datele obținute din terapia și cercetarea co- 


pilului, așa cum cea mai recentă psihanaliză americană 
a apărut datorită abordării patologiei borderline și nar- 
Cisice. 


3. 
Principalele manifestări ale 
inconștientului: actul ratat 


Primul capitol al fenomenologiei inconștientului și al 
psihologiei inconştientului pentru uzul celor neinițiați 
este dedicat fenomenului psihic celui mai accesibil — ac- 
tul ratat. Cel puţin din două puncte de vedere se poate 
face această afirmație. Spre deosebire de simptom, care 
este accesibil prin natura sa celor specializați în tratarea 
disfuncțiilor psihice (psihiatri, psihoterpeuți, psihologi 
clinicieni), actul ratat poate fi înregistrat cu ușurință în 
viața cotidiană la sine și la ceilalți. Este motivul pentru 
care Freud și-a construit „pPsihopatologia vieții cotidie- 
ne“, tocmai în jurul actului ratat. În al doilea rând, din- 
tre majoritatea manifestărilor inconștientului (simptom, 
vis, cuvânt de spirit etc.), actul ratat este cel mai puțin 
încifrat, de-a dreptul transparent, uneori. 

` Pentru a ilustra aceste afirmaţii, vă propun câteva 
exemple din viața publică, pe care le-aţi înregistrat, poa- 
te, și dumneavoastră în momentul producerii. 
a) La scurt timp de la inițierea schimbărilor sociale ma- 
jore din 1989, crainicul Cristian Jopescu afirmă pe postul 

național de televiziune: „de la revoluție au trecut zece 
ani!“, în loc de zece luni. Ce credeți că l-a determinat să 
facă această greșeală, destul de inofensivă, de altfel? 

Student: Este efectul neatenţiei. Scăderea atenției din- 
tr-un motiv oarecare l-a făcut să spună zece ani în loc de 
zece luni. Poate era mai obosit... 

V.D.Z.: Dar de ce, din cauza oboselii, care i-a pertur- 
bat concentrarea, nu a spus zece săptămâni, sau zece zile, 
ci zece ani? 

Student: Nu cred că are vreo semnificaţie. Întâmpla- 
rea a făcut să spună zece ani. 

V.D.Z.: Înainte de a trece la alt exemplu, vă propun 
următoarea ipoteză. Nemulțumit de nesiguranța situa- 
ției care a urmat revoluţiei, Cristian Jopescu își exprimă, 
prin intermediul acestei greșeli, într-un moment de ne- 
atenţie, provocat de oboseală, dorinţa de a fi trecut zece 
ani de la declanșarea revoluției, ceea ce, se poate presu- 
pune, ar fi adus multe schimbări în bine a realităților ro- 
mânești. În nici un caz nu poate fi vorba de întâmplare. 

b) Avansând cronologic în perioada postrevoluționa- 
ră, vă prezint actul ratat pe care l-a făcut fostul premier 
Nicolae Văcăroiu, în chiar momentul învestiturii sale din 
1992. Citez textul discursului din ziar: „În primul rând, 
aș dori să mulțumesc Parlamentului pentru încrederea 
pe care a acordat-o echipei guvernamentale și, în același 
timp, să mulțumesc și celor care nu au fost pentru aceas- 
tă echipă guvernamentală, desigur, din anumite consi- 
derente. Vreau să vă spun că echipa guvernamentală, pe 
care dumneavoastră ați aporobat-o astăzi, are o sarcină 
deosebit de grea, știm acest lucru, însă nici un efort nu este 

prea mic atunci când este vorba de tară, de România“. Care 
credeţi că ar putea fi greșeala care s-a strecurat în dis- 
cursul premierului de atunci? 

Studentă: În loc să spună: nici un efort nu este prea 
mare, a spus: nici un efort nu este prea mic. 

V.D.Z.: Dacă ținem seama de ipoteza din cazul ante- 
rior, ce tendinţă subterană a perturbat discursul lui Ni- 
colae Văcăroiu? 

Studenţi: 21?! 

V.D.Z.: Nu cred că trebuie să căutăm prea adânc în 
spatele acestei erori de exprimare, pentru a găsi factorul 
perturbator. Îngrijorat de dificultatea misiunii pe care o 
avea de îndeplinit, Nicolae Văcăroiu va fi refuzat ideea 
imensului efort care era asociat cu respectiva misiune și 
va fi lăsat, tot într-un moment de deconcertare, să se ex- 
prime omeneasca, prea omeneasca dorință ca efortul să 
fie cât se poate de mic. 

Student: De obicei, discursurile oficiale nu sunt făcu- 
te de cei care le citesc, ci de persoane, să le spunem con- 
silieri, din anturajul personalităților politice. Așa că, „ac- 
tul ratat“, cum îi spuneţi dumneavoastră, nu-i aparține 
fostului premier, ci altcuiva. i 

V.D.Z.: Nu exclud această posibilitate, după cum nu 
exclud nici varianta ca textul să fi fost corect și să fi fost 
deformat la lectură. Dacă așa stau lucrurile, respectiv 
dacă greșeala îi aparţine altcuiva, înseamnă că respecti- 
vul consilier era extrem de îngrijorat de efortul ce urma 
a fi făcut de întreaga echipă guvernamentală, îngrijora- 
re ce s-a exprimat prin intermediul actului ratat. 

c) În timpul campaniei electorale pentru alegerile pre- 
zidenţiale din anul 1996, președintele în exercițiu în acel 
moment — Ion Iliescu — i se adresează cu totul surprin- 

zărtor lui Emil Constantinescu, cel care va câștiga alege- 
rile, spunându-i: „domnule Ceaușescu“. De data aceas- 
ta, mi se pare mai dificil să decelăm care era curentul 
mental subiacent, dar nu este exclus ca acesta să fi fost 

alcătuit din sentimente de ostilitare, dar și de teamă faţă 
de contracandidatul său, care, dacă e să ducem specula- 
ţia mai departe, i-l va fi amintit, prin anumite particula- 
rități, pe defunctul Președinte comunist. i 
d) In sfârșit, președintele Emil Constantinescu, în mo- 
mentul retragerii de la Cotroceni, după alegerile din anul 
2000, se adresează gărzii militare, care-i prezenta onorul 
cu „la revedere“, contrazicând în felul acesta declaratii- 
le sale anterioare că se va retrage din politică pentru că 
prin intermediul actului ratat își anunța intenţia ascun- 
să, poate și față de sine, de a reveni la Cotroceni în cali- 
tate de președinte. | 
Desigur, nu pot încheia seria exemplelor de acte ra- 
tate produse pe micul ecran sau în presă, fără a preci- 
za că ipotezele referitoare la tendinta SEA cepe cara 
a generat în fiecare caz în parte perturbarea discursu- 
lui, nu pot fi verificate în absenţa asociaţiilor autorilor 
respectivi, în momentele următoare comiterii greșelii 
Totodată, aceleași exemple constituie materialul con- 


cret care să permită j ăi 
o mai bună înţelegere a definitiei 
t ef 
actelor ratate. i iii 


Definitie: aciele ratate sunt acte psihice care rezultă din in- 
terferența a două intenții: una conștientă și alta preconstientă 
sau inconștientă, prima constituind tendinta perturbată, în timp 


5 


ce cealaltă reprezintă tendința perturbatoare. 


Observații: 

a. N u este de mirare că actul ratat a fost introdus în 
psihologie abia o dată cu apariția psihanalizei, fapt sub- 
liniat de Freud în Prelegeri de introducere în psihanaliză 
deoarece psihologia prefreudiană era o psihologie a Gon- 
științei, pentru care fenomenele psihice inconștiente erau 

un nonsens, în măsura în care psihicul era identificat cu 
conștiința. 

„b. Freud nu ratează nici o ocazie pentru a sublinia au- 
tonomia vieţii psihice în raport cu somaticul. Faptul că 
actul ratat este considerat a fi un act psihic înseamnă că 
rezultă din alte acte psihice și nu este produs de cauze 
organice. În același timp, situarea sa pe palierul psihicu- 
lui îi conferă un sens: dincolo de nonsensul aparent al 
conţinutului manifest, putem identifica o intenţie, o ten- 
dinţă. 


3.1 Condiţiile de existenţă ale actului ratat 


În Psihopatologia vieții cotidiene, carte pe care Freud o 
dedică în întregime studierii actelor ratate, sunt expuse 
și comentate condiţiile în care o disfuncţie psihică poa- 
te fi încadrată în categoria actului ratat. Demersul are în 
primul rând scopul de a distinge patologia ușoară, psi- 
hopatologia cea de toate zilele, de patologia „grea“, care 
face obiectul activității terapeutice a psihiatrilor și psi- 
hoterapeuților. În esenţă identice, patologia vieţii coti- 
diene și patologia în sens propriu nu sunt identice din 
toate punctele de vedere. Primele trei condiţii de exis- 
tenţă ale actului ratat, menţionate de Freud, marchează 
tocmai astfel de deosebiri neesenţiale. 

! Pentru a fi doar act ratat și nu simptom nevrotic, de 
exemplu, o disfuncție psihică trebuie să aibă un carac- 
ter punctual, să fie doar o tulburare de moment. A 
doua condiţie nu face decât să o dezvolte pe prima: 
disfuncția psihică în discuţie își merită numele de act 
ratat doar dacă persoana care îi este autor putea mai 
înainte realiza corect actul respectiv și-l poate realiza 

corect în orice moment. În al treilea rând, disfuncția 
psihică e act ratat doar dacă cel care o suferă este ca- 
pabil să recunoască justețea observaţiei care i-l sesizea- 
ză, ceea ce deosebește actul ratat de simptomele psi- 
hotice, în cazul cărora nu există conștiința perturbării. 
În sfârșit, a patra condiţie de existenţă a actului ratat 
este, după Freud, refuzul autorului actului ratat, con- 
știent de greșeala sa, de a-i găsi un sens, atribuindu-l 
hazardului sau neatenţiei. Trebuie să vedem în acest 
refuz o reacție de apărare în fața asumării propriului 
inconștient, a cărui manifestare contrariază în cele mai 
multe cazuri narcisismul nostru. „În mine nu pot exis- 
ta asemenea tendințe“, ne spunem și preferăm varian- 
ta explicativă, mult mai comodă, a intervenţiei hazar- 
dului. 


3.2 Teorii explicative prefreudiene 


Înainte ca Freud să vadă în actul ratat un fenomen cu 
sens, au existat în domeniile științei sau în afara sa în- 
cercări de a-l explica. Toate aceste încercări, dincolo de 
deosebirile dintre ele, au un element comun, și anume 
privarea de sens a actului ratat. 


3.3 Teoriile fiziologice și psihofiziologice 


Conform acestor teorii, reprezentate printre alții și 
de celebrul Wundt, cauze fiziologice, cum ar fi rău fi- 
zic general, tulburări de circulație a sângelui sau psi- 
hofiziologice, cum ar fi oboseala, starea de surescitare, 
distrag atenţia de la activitatea conștientă în curs (lec- 

tură, scriere, audiție etc.), ceea ce produce actul ratat. 
Așadar, diminuarea concentrării asupra desfășurării 
unei activități poate produce perturbarea acesteia. O 
asemenea explicaţie, ca și explicarea visului prin dimi- 
nuarea activităţii cerebrale în timpul somnului, despre 
care voi vorbi în cursurile dedicate visului, exclude po- 
sibilitatea ca fenomenele respective să aibă sens. 


Critica lui Freud 

(a) Actele ratate apar și la persoane care nu sunt obo- 
site, distrate, surescitate. 

~ b) Performanța psihică nu este condiționată de con- 
centrarea atenției asupra actului respectiv. O mulțime de 
ācte automatizate se îndeplinesc fără a necesita concen- 
trarea atenției. Pianistul versat alege clapele potrivite în 
mod automat, în timp ce întreaga atenție se concentrea- 
ză la partitură. După cum se știe, reinvestirea cu atenție 
a unor activităţi automatizate nu crește performanţa, 
dimpotrivă. 

c) Există cazuri în care concentrarea atenţiei este ine- 
ficientă: în pofida eforturilor conștiente pe care le facem, 
nu ne putem aminti un nume propriu uitat. 

d) Actul ratat poate fi sugerat, ceea ce, de asemenea, 
contrazice varianta producerii sale datorită distragerii 
atenţiei. Freud relatează un caz în care, unui debutant 
într-ale actoriei i se sugerează la repetiţii ca în locul re- 
plicii „conetabilul trimite înapoi sabia“ (Schwert) să ros- 
tească: „confortabilul își trimite înapoi calul“ (Pferd). Și 
într-adevăr, la reprezentaţie, replica a fost dată în manie- 
ra sugerată. 


Freud nu contestă contribuţia condiţiilor psihofizio- 
logice la producerea actului ratat. Dar ele nu sunt cauze, 

nici măcar condiții necesare, ci doar condiții favorizante. Cei 
care susţin rolul cauzal al condițiilor psihologice se pla- 
sează într-o poziţie tot atât de absurdă cu a persoanei 
care, atacată de hoţi, pe întuneric și într-un loc izolat, re- 
o clamă la poliție că întunericul și locul izolat i-au furat 
|| | bunurile. 

| | 


T 3.4 Teoriile fonetice 


| | Reprezentanţii acestor teorii, printre care se numă- 
rau filologul Meringer și psihiatrul Meyer, susțineau 
că actele ratate ar fi cauzate de relaţiile fonetice dintre 
cuvinte (consonante, asonante), excluzând orice posi- 
bilitate ca asemenea fenomene să aibă sens. Pentru 
Freud, și în acest caz este vorba doar de condiţii favo- 
rizante și nu de cauze sau condiții necesare. Factorii 
fonetici indică doar calea pe care o urmează actul ra- 
tat. Nu este suficient, își ilustrează Freud ideea, să âm 
un drum în fața mea pentru a mă angaja să-l parcurg. 
Pentru aceasta am nevoie de un motiv și de energia ne- 
| cesară. 


Exemplu dintr-o analiză contemporană 
| Într-un moment dificil al unei analize, psihanalistul 
| face următorul act ratat: în loc să-i comunice analizan- 
| dei că proxima ședință va avea loc „lunea următoare“, 
| îi spune „luna următoare“. În acest caz, asemănarea din- 
tre „lunea“ și „luna“, deosebite doar prin vocala „e“, nu 
reprezintă cauza actului ratat, ci doar forma întâmplă- 
toare prin care s-a exprimat destul de clar dorința ana- 
listului de a spaţia cât mai mult cu putinţă ședințele cu 
respectiva analizandă. 

3.5 Opinia comună 


Spre deosebire de vis, în cazul căruia opinia comună 
s-a constituit într-o adevărată „teorie“ cu îndelungată 
tradiţie, teorie pe care Freud o apreciază în mod deose- 
bit, pentru că atribuie visului un sens, actul ratat nu a fă- 
cut obiectul unui interes deosebit, pentru că constituie 
perturbări de moment, lipsite în cele mai multe cazuri 
de importanţă practică. Psihanaliza, în schimb, se ghi- 
dează după principiul că nu trebuie să confundăm im- 
portanța problemei cu importanţa indiciilor care ne-o 
semnalează, căci indicii insignifiante conduc la proble- 
me importante. Ca și criminologia, psihanaliza fructifi- 
că pe deplin indiciile neînsemnate, în special în interpre- 
tarea viselor. Folosind această perspectivă și în alte do- 


menii, cum ar fi abordarea artelor plastice, Freud a reu- 


şit să ofere un punct de vedere nou asupra statuii Moi- 
se a lui Michelangelo. Poziţia nefirească a tablelor de legi 
n-ar indica momentul culminant al furiei lui Moise în 
faţa necredinţei poporului său, ci un moment ulterior, 
când Moise renunţă la exteriorizarea spectaculoasă a ges- 
tului său, pentru a împiedica spargerea tablelor cu legi. 

Când acordă atenţie actului ratat, opinia comună îl 
atribuie hazardului, ceea ce îl privează de sens. Această 
teză a hazardului este combătută cu fermitate și pe larg 
de Freud, pentru care în viața psihică nu există liber ar- 
bitru sau hazard, totul fiind determinat în mod strict, 
chiar dacă medierile între efect și cauză pot fi numeroa- 
se. Existenţa hazardului este admisă de Freud doar în lu- 
mea exterioară. 

Demonstrația lui Freud, căreia îi consacră un capitol 
special în Psihopatologia vieții cotidiene, nu se limtează la 
actele ratate, ci înglobează și alte fenomene asemănătoa- 

re. În cazul actelor ratate, impresia că s-ar datora hazar- 
dului vine din faptul că forțele determinante se află în 
preconștient sau inconștient, zone care scapă temporar 
sau permanent controlului conștiinței. Când voi vorbi 
despre clasificarea actelor ratate, voi putea proba în fie- 
care caz în parte prezenţa și natura factorului determi- 
nant. 

Printre fenomenele psihice considerate a sta sub 
semnul hazardului se numără și alegerea aleatorie de 
numere sau nume. Caracterul aleatoriu este, după 
Freud, o simplă impresie, așa cum o dovedește expe- 
rimentul unui student citat de întemeietorul psih- 
analizei. Studentul la medicină, care dorea să verifice 
teoria lui Freud, o roagă pe mama sa să spună un nu- 
măr la întâmplare. Numărul ales este 79. Asociaţiile 
mamei în legătură cu numărul respectiv arată că, în 
subsidiar, aceasta se gândea la o frumoasă pălărie pe 
care o văzuse în vitrina unui magazin. Preţul era de 
158 de mărci, adică dublul cifrei alese „la întâmplare”. 
Gândul preconștient care a dus la alegerea deloc în- 
tâmplătoare a numărului 79 era cu aproximație urmă- 
torul: dacă pălăria ar fi costat jumătate, adică 79 de 
mărci, atunci aș fi cumpărat-o. 

Un alt fenomen cu aură misterioasă, al cărui determi- 
nism ar părea să țină mai curând de suprasenzorial sau 
mai bine zis suprapsihic este fenomenul de déjà vu. Una 
din pacientele lui Freud, în vârstă de 37 de ani, a relatat 
în analiză că la vârsta de 12 ani și jumătate, în timpul unei 
vizite pe care o făcea unei prietene la țară, a avut senza- 
ţia inconfundabilă că a mai fost cândva acolo. Senzaţia 
s-a produs nu numai când a intrat pentru prima dată în 
grădină, ci și când a intrat în casă, mobilierul și ordinea 
în care se succedau camerele părându-i-se cunoscute. 

Circumstanţele în care s-a petrecut vizita ne conduc 
spre un determinism psihic incontestabil. În timpul vi- 
zitei a aflat că fratele mai mic al gazdei era grav bol- 
nav. Cu câteva luni în urmă, fratele mai mic al actua- 
lei paciente fusese, la rândul său, grav bolnav (de dif- 
terie), atât de grav, încât sora sa trebuise să fie înde- 
părtată de acasă pentru a o împiedica să asiste la un 
probabil deces. După însănătoșirea surprinzătoare a 
fratelui, primul drum al pacientei a fost tocmai vizita 
la casa de la țară a prietenei sale. Aici găsește o situa- 
ție asemănătoare, situație care ar fi trebuit să-i amin- 
tească ce a simțit în acele zile față de boala fratelui ei. 
Acest lucru nu se produce, pentru că respectivele 
amintiri sunt refulate. În acele momente și-a dorit ca 
fratele ei să moară pentru a rămâne copil unic. După 
Freud, această dorinţă nu a fost niciodată conștientă 
sau a fost refulată, după însănătoșirea fratelui. În loc 
de a-și aminti de dorinţele ei vinovate, viitoarea pa- 
cientă are impresia că a mai văzut cândva casa și gră- 
dina. După Freud este vorba de o deplasare a rememo- 
rării de la dorinţele refulate, la casă și grădină și, deci, 
de o falsă recunoaștere. 


3.6 Clasificarea actelor ratate 


Freud grupează actele ratate în trei categorii, în func- 
ție de trei criterii diferite: 
ij Primul criteriu îl constituie relația dintre tendința per- 
turbată (conștientă) și tendința perturbatoare (preconștientă 
sau inconștientă) sau, mai precis spus, raportul de forțe din- 
tre cele două. 

a) Prima subgrupă a acestei categorii conţine acele 
acte ratate în care tendința perturbatoare înlocuiește com- 
plet tendința perturbată. Este cazul actului ratat, făcute 
președintele senatului din Viena lui Freud, care, vrând 
să deschidă ședința, rostește surprinzătoarea propoziție 
„declar ședința închisă“, trădându-și astfel, fără echivoc, 
lipsa de disponibilitate pentru activităţile din ziua res- 
pectivă. În aceeași situaţie se află și primul-ministru Ni- 
colae Văcăroiu, care, cu ocazia discursului său de înves- 
titură, spune în loc de „nici un efort nu este prea mare 
pentru țară, contrariul, și anume: „nici un efort nu este 
prea mic“ (vezi partea introductivă a acestui curs). Aceas- 
tă subgrupă a primei categorii ilustrează cât se poate de 
concludent că, din perspectiva inconștientului, actul ra- 
tat este un act reușit: tendința subiacentă, reprimată, își 
ia pe deplin revanșa, manifestându-se integral în planul 
discursului. 

„b) A doua subgrupă reunește acele acte ratate, în ca- 
zul cărora, din întâlnirea celor două tendinţe, rezultă un 


compromis mai mult sau mai puţin lizibil. Ca exemplu, 


vă ofer un act ratat dintr-o analiză contemporană. Ana- 
lizanda vorbea despre încăpăţânarea sa și, dorind să fo- 
losească cuvântul „obstinaţie”, a rostit „obstinenţă”. „De 
unde credeți că provine acest hibrid?“ 

Studentă: Din întâlnirea dintre „obstinaţie“ și „absti- 
nență“. 

V.D.Z.: Exact. Așa cum au arătat asociaţiile în margi- 
nea actului ratat, curentul mental subteran, care dubla 
discursul conștient, era legat de perioada de abstinenţă 
sexuală pe care o traversa, cu destul disconfort, în res- 
pectiva perioadă. 

A doua clasificare operată de Freud utilizează drept 
criteriu natura activității conștiente perturbate. În funcție 

de acesta, vor exista tot atâtea subgrupe, câte activități 
perturbate. În continuare voi trece în revistă doar câte- 
va tipuri de acte ratate din această categorie. 

a) Rostirea greșită constituie un subgrup cu extrem de 
numeroase exemple. Dintre acestea, voi alege, împreu- 
nă cu Freud, actul ratat făcut de Stekel, unul dintre pri- 
mii discipoli ai întemeietorului psihanalizei. Acesta îi sa- 
luta pe cei doi pacienţi care veneau din Triest folosind 
numele celuilalt: „Bună ziua, domnule Peloni!“ în loc de 
„Bună ziua domnule Ascoli!“ Tendinţa subterană care se 
satisfăcea prin acest act ratat era de a se pune în valoa- 
re față de fiecare dintre cei doi, arătându-le astfel că este 
un psihoterapeut vestit, pe care îl solicitau numeroși pa- 
cienţi veniți din străinătate. 

b) Scrierera greșită. Particularitatea acestei subgrupe 
de acte ratate constă în faptul că eroarea rămâne mate- 
rializată în scris, ceea ce o face mai ușor demonstrabilă. 
Unul dintre exemple îi aparține chiar lui Freud. Printre 
însemnările lunii septembrie a anului respectiv, Freud 
găsește data de 20 octombrie, ceea ce constituie o greșea- 
lă de scriere de tipul anticipaţiei. Freud explică pertur- 
barea, prin intervenția unei dorințe — dorința ca pacien- 
ta care-și anunţase venirea pe 20 octombrie să fi venit 
mai devreme, în septembrie, când se afla refăcut după 
vacanţă și avea puţini pacienți. 

Al doilea exemplu demonstrează că uneori actele ra- 
tate pot avea o semnificație practică majoră. Este vorba 
despre un medic care prescrie același medicament în 
doze de zece ori mai mari la trei doamne în vârstă. După 
Hitschmann, de la care Freud preia exemplul, greșeala 
de (pre)scriere este provocată de gândurile și sentimen- 
tele medicului pentru mama sa. De ani de zile trăia în 
aceeași casă cu mama sa și cu fratele mai mic, fapt care 

constituia o piedică în calea relaţiilor sale erotice. De aici 
provenea dorinţa de a-și elimina mama, pe care a vă- 
zut-o în fiecare dintre cele trei femei în vârstă. 

c) Uitarea de nume sau intenții. Opinia comună a sesi- 
zat, fără să aibă în spate o teorie psihologică, faptul că 
uitarea unui nume sau uitarea unei intenţii, cum ar fi, de 
exemplu, aceea de a merge la o întâlnire, semnifică osti- 
litatea și dezinteresul față de persoanele respective. 

Freud ne oferă în aceeași Psihopatologia vieții cotidiene 
un exemplu interesant și convingător: aflându-se într-un 
compartiment de tren cu un tovarăș de călătorie culti- 
vat, întemeietorul psihanalizei constată că acesta omite 
cuvântul „aliquis“ dintr-un citat latin. După ce compa- 
nionul de călătorie produce numeroase asociații, Freud 
ajunge la concluzia că omisiunea se datorează îngrijoră- 
rii provocate de eventualitatea ca prietena tovarășului 
de călătorie să fi rămas însărcinată. Absența ciclului 
menstrual reprezentată prin cuvântul aliquis (fără lichid) 
anticipa un eveniment neplăcut, preocupant în precon- 
știent, așa încât, parcă pentru a influenţa realitatea în 
sensul dorit, cuvântul care trimitea la evenimentul ne- 
dorit a fost eliminat. 

d) Pierderea de obiecte este și ea un „simptom“ bine re- 
prezentat în cadrul psihopatologiei vieţii cotidiene, fiind 
provocată de o intenție preconștientă sau inconștientă. 
Preiau pentru ilustrare două exemple de la Freud. În pri- 
mul dintre ele, un bărbat primeșe de la cumnatul său o 
scrisoare în care-l mustra în termeni severi: „De altfel nu 
am nici timp și nici nu doresc să încurajez superficiali- 
tatea și lenea ta“. A doua zi și-a pierdut stiloul primit în 
dar de respectivul cumnat. Freud interpretează pierde- 
rea ca un semn al faptului că nu mai voia să-i datoreze 
nimic. Însă ar mai fi posibilă o interpretare, și anume, că 

pierzând stiloul primit în dar de la cumnat, domnul în 
discuţie elimina un obiect care i-ar fi adus mereu amin- 
te de jignirea suferită. 

Al doilea exemplu este semnificativ din mai multe 
puncte de vedere. În primul rând este vorba de pierde- 
rea de obiecte. Murindu-i mama, o doamnă din Viena 
și-a propus să respecte doliul până la capăt. Totuși, cu 
puţin înainte de expirarea perioadei de doliu se lasă con- 
vinsă de insistența unui grup de prieteni și își cumpără 
bilet la un spectacol de teatru, care se anunţa extrem de 
interesant. Ajunsă la teatru, în ziua spectacolului, con- 
stată că a pierdut biletul, ceea ce înseamnă că intenția de 
a ţine doliul până la capăt, deși refulată, s-a impus în cele 
din urmă pe calea indirectă a actului ratat. În al doilea 
rând, acesta este singurul exemplu din scrierile lui Freud 
de dinainte de 1920, în care întemeietorul psihanalizei 
acceptă existența unui conţinut refulat nepulsional, ți- 
nând de valorile culturale. Cu alte cuvinte, nu numai in- 
stinctualul, pulsionalul neacceptat cultural (răul) poate 
face obiectul refulării, ci și anumite norme culturale (bi- 
nele). În acest fel, Freud anticipează culturalismul ameri- 
can, care susține că refularea este activă față de orice con- 
ținut psihic, în funcţie de situație și moment, dacă aces- 
ta este sursă de conflict. 

A treia clasificare are drept criteriu complexitatea actu- 


Tui ratat. În funcţie de acest criteriu, actele ratate pot fi 


simple, caz în care avem de-a face cu un singur act ratat, 
sau complexe, caz în care este vorba de o suită de acte ra- 
tate, provocate de aceeași motivaţie. 

Din ultima categorie face parte actul ratat multiplu al 
unui tânăr care devine membru al unei asociaţii literare 
în speranţa că în felul acesta va reuși să-și pună în sce- 
nă o piesă de tal Imediat ce a primit asigurări că pie- 

sa de teatru va fi reprezentată, a început „să uite“ să se 
mai ducă la ședințele respectivei asociaţii literare. Sim- 
țindu-se culpabil, s-a hotărât să se ducă vinerea urmă- 
toare. Ajuns la sediul asociaţiei, a constatat cu surprin- 
dere că ușile erau încuiate. Si-a dat seama că în loc de vi- 
neri, se dusese sâmbătă, ceea ce reprezintă al doilea act 
ratat. 

Într-un alt exemplu, furnizat tot de Freud, autorul 
unor acte ratate succesive alimentate de aceeași motiva- 
ție, este o doamnă care își însoțește cumnatul, un pictor 
vestit, la Roma, unde urma să primească din partea co- 
munității germane o medalie antică de aur. Trebuind, ul- 
terior decernării, să se întoarcă în ţară, doamna consta- 
tă că „din greșeală“ a luat medalia cu ea. Își anunță cum- 
natul telegrafic, angajându-se să-i trimită medalia a doua 
zi. În momentul în care se pregătea să meargă la poștă 
pentru expediere, constată că nu găsește medalia. Cele 
două acte ratate au aceeași motivație, și anume dorința 
inconștientă de a păstra medalia. 


3.7 Semnificaţia actului ratat pentru psihoterapia 
psihanalitică 


Datorită faptului că, în majoritatea cazurilor, prin in- 
termediul actelor ratate se exprimă tendințe preconștien- 
te, profunzimea cunoașterii psihologice oferite prin ana- 
lizarea acestora este redusă în raport cu cea oferită de 
analiza visului, care permite accesul la dorinţele incon- 
știente din prima copilărie. Pe de altă parte, atuul actu- 
lui ratat în raport cu visul este că se produce nemijlocit 
în timpul orei de terapie, ceea ce face ca între produce- 
rea și analiza sa să nu se intercaleze un timp mai lung 

į sau mai scurt, care să permită modificarea materialului. 
1 Calea de a ajunge la tendința perturbatoare este asocie- 
E rca liberă în marginea conținutului manifest, ceea ce con- 
Í duce, din aproape în aproape, la motivația subiacentă. 

După Freud, această motivație este de regulă alcătui- 
E tă din tendinţe neacceptate cultural (agresive, sexuale, 
i f de autoafirmare), condamnate de educația morală. Ma- 
IE nifestarea lor mai mult sau mai puţin directă ne convin- 
£ f ge de faptul că nu suntem stăpâni nici măcar în propria 
$ noastră lume interioară, conștiința fiind perturbată în ac- 
tivitățile sale de forțe pe care le controlează mai mult sau 
mai puţin bine, uneori fiind chiar redusă la tăcere, cum 
se întâmplă în cazul actelor ratate, în care tendința per- 
turbatoare se exprimă integral (vezi capitolul 4.1). 


viisa- 


4. 
Principalele manifestări ale 
inconştientului: visul 


4.1 Preambul 


Nu știu ca descoperirile din științele omului să fie re- 
cunoscute și celebrate printr-un monument, așa cum se 
întâmplă cu victoriile notabile din războaie (după câte o 
astfel de victorie, Ștefan cel Mare construia o mânăstire, 
de exemplu.) Lucrările de specialitate acordă spațiul cu- 

venit unor asemenea descoperiri, dar ele nu fac obiectul 
unor acte de recunoaștere materială. De acest rar privi- 
legiu se bucură dezlegarea enigmei visului de către 
Freud. In locul casei de la Bellevue, unde întemeietorul 
psihanalizei a făcut, pe 24 iulie 1895, visul interpretat 
pentru prima dată în manieră psihanalitică, undeva pe 
un deal din marginea Vienei se află un obelisc care imor- 
talizează evenimentul. Pe placa acestui monument stă 
scris: „Aici i s-a dezvăluit doctorului Sigmund Freud, la 
24 iulie 1895, secretul visului“. Această inscripție este 
preluată integral dintr-o scrisoare adresată de Freud prie- 
tenului său Fliess, la 12 iunie 1900, în care autorul își ex- 
prima scepticismul cu privire la recunoașterea peste timp 
a meritelor sale de întemeietor al onirologiei moderne. 


Scepticism infirmat, repet, în mod surprinzător, de către 
urmași. 


4.2 Teorii prefreudiene despre vis 


Ca și în cazul actului ratat, concepția psihanalitică de- 
spre vis a fost precedată de cel puţin două grupuri de te- 
orie. Modul în care Freud se raportează, în documenta- 
ta „Introducere“ de 100 de pagini la Interpretarrea viselor 
(1900), la aceste teorii este extrem de semnificativ pen- 
tru psihanaliză. 


4.2.1 Teoriile somatice 


Văd în vis un fapt organic rezultat din diminuarea ac- 
tivității creierului în timpul somnului. Pe de o parte, 
acesta separă psihicul omului de lumea exterioară, iar 
pe de altă parte, micșorează numărul legăturilor intra- 

psihice și sărăcește materialul folosit. Gradul diminuă- 
rii activităţii psihice din starea de veghe determină gra- 
dul de îndepărtare a visului de realitate. Absurditatea 
visului indică îndepărtarea maximă de realitate. După 
Freud, exponentul cel mai proeminent al acestui tip de 
teorie este Binz, care vedea în vis un fapt organic, „in- 
totdeauna inutil, adesea morbid”. 

Deși acest tip de teorie domina mentalitatea ştiințifi- 
că a sfârșitului de secol XIX și deși medicul Freud fuse- 
se format în spiritul acestei mentalități, cele mai multe 
critici ale întemeietorului psihanalizei vizează tocmai te- 
oriile somatice. Principala obiecție adusă de Freud este 
că o astfel de teorie nu poate explica funcția visului. De 
asemenea, problema interpretării visului nu se pune 
pentru aceste teorii. 


4.2.2 Teoriile populare și romantice 


Întrunesc acordul lui Freud în primul rând pentru că 
văd în vis un fenomen psihic, adică un fenomen dotat 
i cu sens. Astfel, în Antichitate visul era considerat a fi 
purtătorul unui mesaj divin. Visul era vehicolul comu- 
nicării dintre oameni și lumea zeilor. O altă variantă a 

j teoriilor populare atribuie visului o valoare profetică: din 
vis putem afla ce ni se va întâmpla în viitor. 

Una din particularităţile asociate de istoria culturii cu- 
rentului romantic este interesul și prețuirea acordate vi- 
sului. Și la romantici regăsim ideea că visul este un fe- 
nomen cu sens. Astfel, Novalis subliniază valoarea com- 
pensatorie a visului în raport cu viaţa diurnă: „Visul este 
un antidot împotriva regularității, monotoniei vieții; vi- 
sul este jocul liber al imaginaţiei; ...cu siguranță am îm- 
bătrâni mai repede fără vise“. 

In al doilea rând, Freud apreciază teoriile populare 
despre vis deoarece acestea propun metode de interpre- 
tare a visului. Dacă visele au un sens, atunci nu trebuie 
să ne lăsăm induși în eroare de faptul că adesea ele par 
de neînțeles, obscure, absurde. Pentru astfel de cazuri, 
foarte frecvente de altfel, teoriile populare propun un set 
de tehnici de interpretare, care permit accesul la sensul 
visului dincolo de fațada confuză sau absurdă. Onirolo- 
gla populară a elaborat, conform cercetării lui Freud, 
două metode principale de interpretare: metoda simboli- 
că și metoda descifrării. 

In esență, metoda simbolică se caracteriză prin urmă- 
toarele: 

a) consideră visul ca pe un întreg; 

b) caută să înlocuiască acest întreg prin alt întreg in- 
teligibil și analog. 


Exemplu: 


Interpretarea pe care o dă, în Biblie, Iosif visului Fa- 
raonului. Șapte vaci grase după care urmează șapte vaci 
slabe, care le devorează pe primele = șapte ani de foa- 
mete în țara Egiptului, care vor distruge surplusul creat 
de șapte ani de prosperitate. 


Deficienţele metodei simbolice 

Deși utilizarea metodei simbolice este încununtă de 
succes în anumite cazuri, limitele ei sunt clare, din punct 
de vedere psihanalitic: 

— visele ininteligibile îi sunt inaccesibile; 

onu există o tehnică de interpretare, rolul esential ju- 

cându-l inspirația, intuiţia autorului interpretării. Utili- 
zarea metodei simbolice este o artă netransmisibilă, care 
ține de aptitudinile individuale ale tălmăcitorului de vise. 

Spre deosebire de metoda simbolică, metoda desci- 
frării procedează prin descompunerea visului în elemen- 
tele componente, pe care le „traduce“ cu ajutorul unui 
dicționar de simboluri — binecunoscutele „cărți de vise“. 
Conform concepției care stă la baza metodei descifrării, 
visul este un fel de scriere cifrată, care poate fi descifra- 
tă dacă te afli în posesia cifrului respectiv. Contribuţia 
interpretului constă în a reuni într-un întreg, cu sens toa- 
te sensurile parţiale obținute prin traducerea elemente- 
lor visului cu ajutorul unui dicționar de simboluri oniri- 
ce. În „Introducerea“ la Interpretarea viselor, Freud dă 
câteva exemple de echivalări de acest tip: dacă în visul 
meu apare elementul „scrisoare“, în cartea de vise el este 
tradus prin „supărare“; aceeași carte de vise traduce „în- 
mormântare“ ca simbol pentru logodnă. Comunicân- 
du-vă aceste exemple, mi-am amintit de interpretările de 
acest tip pe care mi le furniza mama mea în copilărie. 
Memoria mi-o furnizează pe cea mai bine păstrată: ori 
de câte ori visam că înot, că fac baie, mama îmi spunea 
că am să mă îmbolnăvesc. 

Metoda de interpretare a viselor din psihanaliză este 
mai aproape de metoda descifrării în sensul că, la fel ca 
aceasta din urmă, descompune visul în elementele com- 
ponente, pe care le interpretează separat. Diferența ma- 
joră constă în modalitatea interpretării. Cărţile de vise 
folosite de metoda descifrării nu oferă nici o garanţie de 
obiectivitate, fiind elaborate arbitrar. În același timp, cir- 
culă într-una și aceeași cultură mai multe cărți concuren- 
te de vise, nici una dintre ele nejustificând echivalările 
pe care le conţine. Pe de altă parte, metoda descifrării, 
care apelează la dicţionare de simboluri, nu acordă nici o 
importanţă aspectului individual al sensului visului. Vi- 
sului meu sau visului dumneavoastră i se aplică aceeași 

grilă de interpretare, neținându-se seama de diferențele 
considerabile dintre noi. Psihanaliza face dreptate tocmai 
acestui aspect personal, interpretând elementele visului 
pe baza asociaţiilor pe care le produce pacientul (anlizan- 
dul, clientul), în legătură cu elementele visului. 


4.3 Concepţia freudiană asupra visului 


Ceea ce deosebește în mod esenţial concepția freudia- 
nă a visului de teoriile populare, cu care împărtășește 
ideea că visul are un sens accesibil interpretării, este sur- 
sa sa. Și în acest caz teoria freudiană a fost construită pe 
baza experienţei psihoterapeutice. Recomandându-le pa- 
cienţilor să-i comunice asociaţiile lor legate de simpto- 
me, Freud a constatat că aceștia relatau adesea vise. Ast- 
fel, Freud a învăţat de la pacienii săi că visul își poate 
găsi locul pe traseul psihic care conduce de la o idee ma- 
ladivă la o amintire a trecutului îndepărtat. Asemeni 
simptomului nevrotic, visul are un sens, nu este o excres- 
cenţă inutilă și fără sens a somaticului, ci un fenomen 
psihic produs de jocul forțelor psihice. La sensul visului 
se poate ajunge dacă visul este tratat ca un simptom, 
dacă pacientul produce asociaţii în marginea elemente- 
lor sale, pe care le comunică psihanalistului. Ca și simp- 
tomul, visul își are originea în inconștient. Pentru Freud, 
visul este calea regală de acces la inconștient. 


Definiţie. visul este, asemenea actului ratat, un fenomen 
psihic de compormis, care satisface în același timp două ten- 
dințe contradictorii: dorința de a dormi, care ţine de sistemul 
preconștient-conștient, și dorinţa inconștientă sau refulată, de 
natură instinctuală. Visul permite o satisfacere deghizată a do- 

rinței instinctuale inconștiente, așa încât somnul să nu fie 
perturbat. 


4.3.1. Conţinut manifest și conținut latent 


Analiza oricărui vis prin intermediul asociației libere 
în cadrul psihanalizei conduce la concluzia existenţei a 
două dimensiuni: conținutul manifest și conținutul latent. 

Prin conţinut manifest se desemnează imaginile, idei- 
le, sentimentele pe care visătorul le păstrează în minte 
în momentul în care se trezește sau și le poate aminti. 
Altfel spus, conţinutul manifest este fațeta conștientă a 
visului, care poate fi comunicată. 

Particularităţile esenţiale ale conținutului manifest 
sunt, după Freud, următoarele: 

a) caracterul lacunar (între elementele textului care al- 
cătuiește conținutul manifest legăturile sunt incomple- 
te, ceea ce creează pentru visător și observatorul din ex- 
terior impresia de text cu omisiuni); b) majoritatea vise- 
lor pe care le producem noi, adulții, sfidează logica după 
care ne ghidăm în starea de veghe. Visul ne-a obișnuit 
cu o lume în care este posibil orice, care se ghidează 
după altă logică decât viața conștientă; c) ca o consecin- 
tă a primelor două caracteristici, conţinutul manifest este 
de obicei ininteligibil. Fără să apelăm la interpretare, nu-l 
putem înţelege; d) conţinutul manifest este uneori lipsit 
de orice nuanţă afectivă, neutru din punct de vedere 
emoţional. 

La conţinutul latent nu se poate ajunge decât în ca- 
drul psihanalizei, prin intermediul interpretării. Prin ur- 
mare, conţinutul latent este totalitatea semnificațiilor 
desprinse de analiză. Mai concret, este vorba de: resturi 
diurne, amintiri și dorințe din copilărie, impresii corpo- 


E 

rale, aluzii la situația transferențială. Încercările pe care 
le veți face dumneavoastră, sau pe care le-aţi făcut deja, 
de a interpreta propriile vise sau visele colegilor, repre- 
zintă, fără îndoială, un exerciţiu interesant, captivant 
chiar, dar ale cărui șanse de a atinge conţinutul latent 
sunt reduse, tocmai pentru că se produc în afara proce- 
sului psihanalitic. 

Caracteristicile conţinutului latent constituie inversul 
caracteristicilor conținutului manifest. Spre deosebire de 
conținutul manifest care este lacunar și, în această mă- 
sură, falsificator, conţinutul latent este complet și veri- 
dic; conținutul latent este logic și inteligibil, viaţa afecti- 
vă fiind pe deplin prezentă în cadrul său. 


4.3.2 Travaliul visului și interpretarea 


Conţinutul manifest și conţinutul latent constituie în 
esenţă același conținut exprimat în două limbaje diferi- 
te. Trecerea de la limbajul coerent, afectiv al ideilor la- 
tente ale visului la limbajul încifrat al conținutului ma- 
nifest, inaccesibil pentru conștiința visătorului sau a ob- 
servatorului profan, se face prin intermediul travaliului 
visului. Acesta constă dintr-o seamă de procedee și pro- 
cese psihice care determină modificările de formatoare, 
care ascund conținutul latent pentru a permite continua- 
rea somnului. Interpretarea este demersul invers trava- 
lului visului: interpretarea realizată de psihanalist de- 
construiește, de-mască, descifrează deformările impuse 
gândurilor visului de travaliul visului. 


Observaţie 
Deoarece inconștientul este o dimensiune psihică pre- 
zentă și la oamenii „sănătoși“, nu numai la cei „bolnavi“ 

(nevrotici), orice produs al activității psihice umane, nu 
doar actul ratat sau visul, vor fi marcate mai mult sau 
mai puțin de participarea inconștientului. De aici rezul- 
tă că aceste produse, chiar dacă vor fi produse ale cultu- 
rii (morală, artă, religie), vor fi structurate, asemenea ac- 
tului ratat sau visului, pe două niveluri (conținut mani- 
fest și conținutul latent). Procedeele travaliului visului 
vor fi active și în producerea operelor literare, de exem- 
plu, care vor transmite, alături de mesajul conștient, și 
un mesaj subliminal (inconștient), accesibil doar prin- 
tr-un travaliu de interpretare, identic în esenţă cu inter- 
pretarea visului. În cursul dedicat simptomului nevrotic 
va exista un capitol în care încerc să demonstrez că în 
vis, simptom sau operă literară, conţinutul inconștient 
este același. 


4.3.3 Visul despre injecția făcută Irmei — primul vis inter- 
pretat psihanalitic 


Oricât de puţin profundă poate părea astăzi interpre- 
tarea pe care o dă Freud propriului vis despre injecția fă- 
cută Irmei, semnificaţia visului respectiv și a interpretă- 
rii sale rămân considerabile, constituind unul din mo- 
mentele fondatoare ale psihanalizei. Pentru prima dată 
Freud are revelația că sensul visului constă în realizarea 
unei dorinţe. Această idee va face carieră datorită capo- 
doperei lui Freud Interpretarea viselor, publicată în 1900. 
Lacunele interpretării lui Freud vor fi completate de con- 
tinuatorii săi, care vor scoate la suprafață noi sensuri as- 
cunse ale visului. 

Irma este pseudonimul sub care Freud o prezintă pe 
una din pacientele sale preferate. În vacanţa de vară a 
anului 1895, când este produs visul, tratamentul aplicat 

de Freud obținuse anumite succese parțiale (dispăruse 
angoasa isterică), nu însă ȘI „toate simptomele somati- 
ce. Indoielile lui Freud sunt activate de vizita unui prie- 
ten mai tânăr, care o vizitase pe Irma la ţară şi care, la în- 
trebarea lui Freud despre starea sănătății Irmei, dă un 
răspuns iritant: „li merge bine, dar nu foarte bine”. 
Freud vede în acest răspuns un reproș, care ar fi expri- 
mat mai curând nemulțumirea rudelor pacientei. În 
aceeași seară, întemeietorul psihanalizei revede notele 
cazului și alcătuiește o prezentare pe care intenţiona s-o 
supună atenției lui Joseph Breuer, care, în vis, apare ca 
doctor M., drept justificare. Peste noapte produce visul 
pe care-l discutăm și pe care îl analizează pe 12 pagini 
în Interpretarea viselor. În continuare, voi cita doar acea 
parte din conținutul manifest al visului, care conţine re- 
alizarea uneia dintre dorințele lui Freud. Cea mai Ușor 
de recunoscut. 

In vis, Irma este diagnosticată ca având o infecţie 
confirmată și de doctorul M. Finalul visului aduce și e 
plicaţia acestei situații. Citez din visul lui Freud: „Prie- 
tenul Otto i-a făcut nu demult, când nu se siise Bine, 
o injecție cu o soluţie de propil, propilenă... acid propio- 
nic... trimetilamină. -- Asemenea injecții nu se fac cu atâ- 
ta ușurință... Probabil că nici seringa nu era curată“. Cu 
alte cuvinte, nu Freud este vinovat pentru starea în care 
se află Irma, ci Otto, care i-a făcut o injecție nepotrivită 
în condiţii improprii. Visul îl răzbună pe Freud, atribu- 
nindu-i prietenului Otto, care păruse că îi reproșează 
vindecarea incompletă a Irmei, cauza suferinţei aceste- 
la, ȘI anume o manevră medicală greșită. Concluzia lui 
Freud, devenită între timp istorică, este că „el (visul) în- 
fățișează lucrurile conform dorinţei mele; conţinutul său 
este relizarea unei dorinţe, iar motivul său, odotin“. 

Pe bună dreptate veţi spune că nu este suficient un 
singur vis, și încă unul personal, pentru a elabora o teo- 
rie general-valabilă asupra visului. Freud este de aceeași 
părere și, pe parcursul celor 600 de pagini ale Interpretă- 
rii viselor, își propune să verifice ipoteza pe care i-a fur- 
nizat-o visul despre injecţia făcută Irmei. Rezultatul este 
pozitiv, ceea ce-l determină pe Freud să susțină că orice 
vis are ca sens realizarea unei dorinţe, realizare care este 
mai directă sau mai deghizată, în funcţie de natura do- 
rinţei. Dorinţele pe care visul le prezintă ca realizate sunt 
de mai multe tipuri, dar decisivă pentru formarea visu- 
lui este dorinţa infantilă refulată (inconștientă). 

Ca și teoria despre etiologia sexuală a nevrozelor, 
despre care vă voi vorbi în orele dedicate simptomu- 
lui nevrotic, teoria freudiană despre vis a fost supusă, 
în mai multe rânduri, contestărilor, ceea ce a dus la re- 
strângerea valabilității ei, dar nu la respingerea totală. 
Primul care a contestat valabilitatea generală a teoriei 
lui Freud a fost Carl Gustav Jung. Alături de visele 
prin intermediul cărora se realizează, deghizat, o do- 
rinţă inconștientă, acesta admite vise care exprimă sim- 
bolic, dar nu deghizat, deformat, conţinuturi ale incon- 
știentului colectiv (arhetipale). De asemenea, în psih- 
analiza contemporană există autori pentru care sensul 
visului poate fi altceva decât realizarea de dorințe. De- 
spre acest subiect voi vorbi în partea finală a cursului 
despre vis. 

Cea mai superficială și mai transparentă dorinţă care 
se poate satisface pe cale onirică este dorința diurnă (ac- 
tuală), acceptată de Eul visătorului, dar care, din cauza 
unor circumstanţe exterioare nefavorbile, nu a putut fi 

realizată. O astfel de dorință devine, conform primei te- 
orii freudiene despre psihic, preconștientă. 


Exemple: 


a) visele de tip infantil, care pot fi întâlnite și la adulti 
mai ales în situații limită (expedițiile în ţinuturi polare) 
Și despre care voi mai vorbi, nu sunt altceva decât do- 
rințe diurne, frustrate de condițiile diurne și realizate 
oniric. Astfel, conducătorul unei expediții polare poves- 
tește că el și ceilalți membri ai expediției, siliți să mănân- 
ce puțin și monoton, visau invariabil în timpul nopții 
mese copioase, munți de tutun, bucuriile căminului; l 

b) o tânără de curând căsătorită visează în timpul 
nopții că i-a venit ciclul. Dorința pe care o exprimă acest 
vis este de a nu rămâne încă însărcinată, de a se bucura 
incă un timp de condiția de tânără soție și de a mai amâ- 
na greutățile și îngrădirile legate de maternitate. 

9) a doua categorie de dorinţă pe care visul le poate 
exprima ca realizate sunt dorințele fiziologice activate în 
timpul somnului: sete, foame, dorinţe sexuale. Abordând 
această categorie, Freud insistă asupra rolului acestor 
Vise în continuarea somnului. Din acest motiv, le numeș- 
te vise de comoditate. Deosebirea față de prima caegorie 
constă în momentul declanșării dorinţei: visele din pri- 
ma categorie satisfac dorințe apărute în timpul zilei, în 


timp ce visele din a doua categorie, dorințe care apar în 
timpul nopții. 


Exemple: 


l Visul despre satisfacerea setei în timpul somnului per- 
mite continuarea somnului dacă intensitatea dorinței nu 
este extremă. Un alt vis de comoditate, care pare să fie 
destul de frecvent, este cel în care visăm că ne aflăm deja 

la școală, facultate sau locul de muncă, ceea ce ne per- 
mite să ne continuăm somnul. Visele erotice fac și ele 
parte din această categorie. Un prieten mi-a relatat un 
astfel de vis în care accentul nu cădea atât asupra aspec- 
tului fizic al relaţiei, cât asupra faptului că era îndrăgos- 
tit de femeia cu care făcea dragoste. Dorinţa sa era de a 
se îndrăgosti. 

A treia categorie de dorinţe pe care visul le poate satis- 
face reprezentându-le ca realizate o constituie dorințele 
diurne neacceptate de eu și refulate, împinse în incon- 
știent. În timpul nopții, aceste dorinţe revin și se pot rea- 
liza oniric în forme mai mult sau mai puţin transparente. 

Exemple: 

Unei simpatice și vesele doamne din vremea lui 
Freud i se solicită părerea, de către o prietenă mai tână- 
ră, în legătură cu logodnicul acesteia. Deși considera că 
bărbatul respectiv este un om comun, fără valoare, „un 
om de duzină“, simpatica doamnă nu a ezitat să-l pezin- 
te prietenei sale în lumina cea mai favorabilă. Noaptea 
a visat că i se punea aceeași întrebare și că răspundea în 
conformitate cu părerea sa reală. Când am ajuns pentru 
prima dată în Occident, la Paris, în 1990, am visat de mai 
multe ori că, în preajma întoarcerii în România, pierdeam 
biletele de tren sau de avion și trăiam o frică extrem de 
intensă în fața eventualității de a fi silit să rămân la Pa- 
ris. În felul acesta se satisfăcea, nu prea încifrat, cenzu- 
rata mea dorinţă de a nu mă mai întoarce în țară. 

În sfârșit, cea mai importantă categorie de dorințe care 
se satisfac halucinatoriu în vis o reprezintă dorinţele in- 
fantile. Acestea nu pot depăși în forme directe, nemodi- 
ficate, perimetrul inconștientului. Ele ar fi, după Freud, 
asemenea titanilor din mituri, care au fost zdrobiţi de zeii 

învingători sub munții pe care i-au rostogolit asupra lor, 
fără să fi fost omorâți. Tresăririle lor mai zguduie și as- 
tăzi munţii. Dorinţele infantile inconștiente la care ajun- 
ge cu regularitate analiza viselor realizată în psihanaliză, 
dorințe de natură sexuală sau agresivă, sunt decisive pen- 
tru formarea viselor. Dorințele conștiente nu pot produce un 
vis decât dacă reușesc să mobilizeze o dorință inconștientă ase- 
mănătoare, care s-o întărească, susține Freud. 


Exemple: 

Visele despre moartea rudelor celor mai apropiate, 
moarte însoțită de afecte dureroase, realizează dorinţe 
inconștiente sever condamnate cultural, care își au ori- 
ginea în copilărie. În astfel de vise se exprimă fie senti- 
mentele ostile legate de rivalitatea infantilă dintre frați 
și surori, fie rivalitățile cu părinţii din perioada oedipia- 
nă. Una din pacientele lui Freud face următoarul vis: 
„Mulţi copii, toți frații, surorile, verișorii și verișoarele 
visătoarei alergau pe o pajiște. Dintr-o dată s-au transfor- 
mat în păsări și au zburat“. La prima vedere, conținutul 
manifest nu are nici o legătură cu dorințele infantile ale 
visătoarei de a-și elimina concurenţii. O asociație a pa- 
cientei legată de vis arată că tocmai despre astfel de do- 
rințe este vorba. Când nu avea decât patru ani, pacien- 
ta a întrebat un adult din anturajul ei despre ce se întâm- 
plă cu copiii care mor. Răspunsul a fost: se transformă 
în păsări și apoi în îngeri. 


4.3.5 Dificultăţi ale teoriei freudiene despre vis ca realizare a 
unei dorințe 


Două tipuri de vise par a se abate de la ideea că vise- 
le reprezintă realizarea unei dorințe. Mai întâi este vor- 

ba de ceea ce Freud numește „visele de pedepsire“, în- 
soțite de o mai mult sau mai puţin marcată neplăcere, în 
timp ce visele în care dorinţele sunt realizate halucina- 
toriu sunt însoțite de plăcere sau sunt neutre emoțional. 
De fapt, susține Freud, și aceste vise reprezintă realiza- 
rea unei dorinţe inconștiente, dar ea nu ţine de Se, de in- 
stanţa instinctelor, ci de Supraeu, de instanţa interdicții- 
lor culturale, care impune o pedeapsă pentru anumite 
dorinţe neacceptate cultural. 


Exemplu: 

Într-o analiză conemporană, pacientul, un bărbat tâ- 
năr, extrem de inteligent și performant în plan profe- 
sional, dar tot atât de fragil afectiv, visează că pe un 
testicol îi apăruse o infecţie. Pentru a scăpa de ea se 
ducea la doctor, care urma să i-o extirpe. Interpretarea 
pacientului, care avea o îndelungată experienţă anali- 
tică, a fost că visul era legat de un eveniment real, care 
se petrecuse cu două săptămâni în urmă. Atunci îi apă- 
ruse în locul respectiv un coș mare, care ulterior se re- 
trăsese și lăsase în urmă un chist. Visul ar exprima do- 
rința lui conștientă de a scăpa de respectivul chist. In- 
terpretarea analistului: visul exprimă, în situația trans- 
ferenţială, dorința pacientului ca analistul să-l pedep- 
sească (să-l castreze-opereze în zona testiculelor), pen- 
tru dorinţele sale incestuoase, așa cum se întâmplase 
în copilărie în plan imaginar, tatăl fiind atunci autorul 
acțiunii punitive. 

În al doilea rând, este vorba de coșmar, vis caracte- 
rizat de prezenţa unei puternice angoase, care, în si- 
tuaţia când intensitatea sa atinge cote înalte, provoacă 
trezirea. În acest caz este vorba nu numai de neplăce- 
rea provocată de angoasă, ci și de trezire, care contra- 

zice flagrant ideea lui Freud despre vis ca gardin al 
somnului. Angoasa și trezirea care însoțesc anumite 
vise sunt, afirmă întemeietorul psihanalizei, tot mijloa- 
ce, deși extreme, de a împiedica dorința interzisă, care 
ține de inconștient, de a pătrunde în conștient. Ele 
sunt, asemenea încifrării conținutului latent, mijloace 
folosite de cenzură în funcție de intensitatea dorinţei. 
Prima măsură, impusă de cenzură, atunci când dorin- 
ţa inconștientă este favorizată în dauna dorinţei de a 
dormi, este de a introduce în vis ideea că tot ceea ce se 
întâmplă nu este decât un vis, adică ireal. Abia ulterior 
se apelează la angoasă și se produce coșmarul. Senti- 
mentul de frică pe care-l trăim în timpul visului este 
provocat de forța dorințelor noastre refulate, care tind 
să pătrundă în planul conștiinței. Ca exemplu menţio- 
nez visele de efracție. Foarte frecvent, analizandele, dar 
nu numai ele, ci și persoane care nu sunt în analiză, re- 
latează vise în care un răufăcător încearcă să pătrundă 
în locuința lor, ceea ce și reușesc uneori, caz în care ur- 
măresc victima cu un cuțit sau cu un pistol. Astfel de 
vise sunt însoție de o puternică angoasă. Dorinţa ne- 
acceptată și angoasantă este de obicei dorinţa de a avea 
relații sexuale, uneori violente (viol), dorință neaccep- 
tată de cenzură. 
A In ultimă instanţă, cenzura apelează la trezire pentru 
a împiedica dorința inconștientă de a pătrunde în con- 
știință. Cenzura, spune Freud, se comportă asemenea 
paznicilor din vechile orașe, care aveau misiunea de a 
îndepărta toate sursele de zgomot pentru a asigura som- 


nul concetățenilor, dar nu ezită să-i trezească dacă peri- 
colul este considerabil. 

4.3.6 Clasificarea viselor în funcție de raportul dintre conți- 
nutul manifest și conținutul latent 


| Prima categorie a acestei clasificări o reprezintă vise- 


le la care conținutul manifest și conținutul latent coincid 
total sau în mare parte. Ceea ce înseamnă că între cele 
două conținuturi nu se interpune travaliul visului. Ast- 
fel de vise sunt caracteristice pentru copiii de vârste foar- 
te mici, dar pot apărea și la adulți în anumite circum- 
stanțe. Mai sunt cunoscute și sub denumirea de vise de 
tip infantil. Pentru Freud, importanţa lor constă, în pri- 
mul rând, în faptul că demonstrează cu incontestabilă 
claritate că esenţa visului constă în realizarea unei do- 
rinţe. Astfel de vise realizează dorințe conștiene, trezite 
în timpul zilei dar nesatisfăcute, datorită unor piedici 
conjuncturale. În timpul nopții, visul transformă propo- 
ziţiile optative în imagini de satisfacere: „dacă plimba- 
rea ar fi durat mai mult!“, „dacă aș fi mâncat toate cire- 
șele!“, „dacă aș fi mare!“, devin realităţi. 


Exemple: 

a) O fetiță de doi ani este pusă la dietă din cauza unui 
deranjament stomacal, pentru că, în dimineața zilei re- 
spective, vomitase. 

Răul fiind provocat de căpșuni, i se interzisese acest 
aliment. Noaptea visează că mănâncă tarte cu căpșuni, 
căpșuni. 

b) O fetiță de trei ani și trei luni, care făcuse o plim- 
bare cu vaporul, care i s-a părut mult prea scurtă, așa în- 
cât la coborârea din vapor a izbucnit în plâns, a visat în 
noaptea următoare o interminabilă plimbare cu vaporul. 

c) O fetiță de patru ani, înnoptează la o mătușă de a 
sa, unde doarme într-un pat disproporționat de mare. 


116 Vasile Dem. Zamfirescu 


Visează în schimb că doarme într-un pat mult prea mic. 
Astfel realizează una din cele mai puternice dorințe ale 
copilăriei, și anume dorinţa de a fi mare. E posibil ca 
această dorinţă să fi fost activată de patul imens în care 
a trebuit să doarmă. 

A doua categorie, care derivă din criteriul relaţiei din- 
tre conținutul manifest și conținutul latent, conţine vise- 
le în care conţinutul manifest și conținutul latent nu coin- 
cid, între ele interpunându-se travaliul visului. 

Din această categorie fac parte majoritatea viselor de 
tip adult, care sunt, fie vise clare, coerente, dar care ne 
uimesc prin lipsa lor de legătură cu situația reală (vise- 
le care figurează moartea unei rude apropiate, fără ca în 
realitate să existe temei pentru aceasta), fie vise în apa- 
renţă lipsite de sens, incoerente, absurde. 


4.3.7 Travaliul visului 


Pentru formarea visului decisive sunt constituirea 
gândurilor latente ale visului și transformarea lor în con- 
ținut manifest. Acest ultim aspect dă conţinut travaliu- 
lui visului în sens strict. Principala caracteristică a trava- 
liului visului este absenţa caracterului creator: travaliul 
visului reprezintă doar o operaţie de traducere în limba- 
jul conținutului manifest. Procesele care asigură această 


traducere sunt: condensarea, deplasarea, figurabilitatea, ela- 
borarea secundară. 


4.3.7.1. Condensarea 

Dacă definim condensarea din punctul de vedere al 
rezultatului, atunci acţiunea sa cea mai evidentă constă 
într-o prescurtare a conținutului manifest în raport cu 
conținutul latent. În timp ce conţinutul manifest are doar 

câteva rânduri, conținutul latent dezvăluit de analiză se 
poate întinde pe pagini întregi. Prescurtarea nu se reali- 
zează prin rezumare, pentru că una și aceeași idee laten- 
tă poate fi reprezentată de mai multe elemente ale con- 
ținutului manifest. O reprezentare grafică a relaţiilor din- 
tre elementele conţinutului latent și elementele conținu- 
tului manifest ar putea arăta în felul următor: 


Conţinut manifest: E + E) + E 


Ias 


Continut latent: e, e, e4 e5 € €y 


Din punctul de vedere al modalității de realizare, con- 
densarea constă în înlocuirea mai multor lanțuri asocia- 
tive printr-o singură reprezentare, aflată la intersecția lor. 
Energia psihică aferentă respectivelor lanțuri asociative 
este preluată de reprezentarea care le înlocuiește. 

Deşi acțiunea condensării este mai evidentă în vis, nu 
este vorba despre un proces specific visului. Am întâl- 
nit-o în cazul actului ratat și o vom regăsi în cazul simp- 
tomului și al cuvântului de spirit. Mai mult decât atât, 
condensarea este o particularitate a funcționării proce- 
selor psihice inconștiente fiind unul din mijloacele folo- 
site datorită intervenţiei cenzurii (Supraeu). 

În ceea ce privește modalităţile de realizare ale con- 
densării, ele pot fi reduse la două: utilizarea asemănă- 
rii și a contrarietăţii între elementele visului. Cel mai 
adesea, condensarea se realizează pe baza asemănărilor 
între elementele conţinutului latent. Astfel, Irma, perso- 
najul principal din visul despre injecția făcută Irmei este 
reprezentanta mai multor persoane feminine din viața 

lui Freud, paciente, fiica și soţia sa, așa cum în viața po- 
litică democratică un deputat sau un senator reprezin- 
tă mulțimea oamenilor care i-au dat votul. Nu numai o 
persoană, ci și o temă poate deveni „punct nodal” al 
unui vis, reprezentând alte teme conexe. De acest tip 
este visul despre „monografia botanică” făcut de Freud. 
Conţinutul manifest este următorul: „Am scris o mono- 
grafie despre o specie de plante (nedeterminată). Car- 
tea se află în fața mea și tocmai o răsfoiesc, privind o 
planșă colorată. Exemplarul conţine și un specimen us- 
cat al plantei“. Elementul cel mai pregnant al visului, 
numit de Freud „monografie botanică“, condensează o 
mulțime de elemente din conținutul lantent: o impresie 
diurnă (în ziua respectivă văzuse în vitrina unei libră- 
rii o monografie despre specia ciclamă”); referirea la lu- 
crarea dedicată de Freud cocainei; de aici gândul la doc- 
torul Königstein, care a contribuit la această lucrare etc. 
lată trei din elementele reprezentate de monografia bo- 
tanică. 

Figurile compozite din vise sau produsele mitologice 
(centaurul, cerberul) sunt realizate reunind trăsăturile a 
două sau mai multor persoane, pe baza uneia sau mai 
multor trăsături comune. Doctor M. din același vis de- 
spre injecția făcută Irmei, vorbește și acționează ca J. Bre- 
uer, dar arată și schiopătează asemenea fratelui mai mare 
al lui Freud. Paloarea și faptul că amândoi nu au fost de 
acord cu Freud într-o anumită privinţă constituie trăsă- 
turile comune. 

Visul unei femei numită Maria ilustrează condensa- 
rea pe bază de contrarii: purta o ramură cu flori, ase- 
mănătoare cu aceea a îngerului din anumite tablouri cu 
Buna Vestire, ceea ce ar simboliza Inocenţa. Florile sunt 
însă albe și grele, asemănătoare cameliilor, ceea ce repre- 

zintă o aluzie la doamna cu camelii, adică la contrariul 
inocenţei. 


Exemplu sintetic: 

Conţinutul manifest al visului făcut de o tânără ana- 
lizandă într-o analiză contemporană este extrem de con- 
centrat, ceea ce indică o masivă intervenţie a condensă- 
rii: „Bunica mea adormise în mijlocul unei grămezi de 
păstăi de fasole“. Elementul din conținutul manifest „bu- 
nica“, punctul nodal al acestui vis, trimte mai întâi la o 
amintire din copilărie, când visătoarea, aflându-se la casa 
de la ţară a acesteia, a vrut să culeagă o păstaie de faso- 
le de pe un arac din vie. Sub frunzele viței de vie se afla 
încolăcit un șarpe. În felul acesta, păstaia de fasole s-a 
asociat cu șarpele, care este un simbol falic universal. De- 
spre această categorie de simboluri va fi vorba în cursul 
următor, cred. O altă amintire „condensată“ în persona- 
jul „bunica“ se referă la o fotografie (sau o scenă?) în care 
aceasta stătea într-o grămadă de păstăi de fasole. Tot bu- 
nica o reprezintă pe visătoare nu numai datorită rude- 
niei de sânge, dar și datorită relaţiei cu boabele de faso- 
le, respectiv păstăilor de fasole. Boabele sunt conținute 
de păstăi. Elementul diurn, declanșator al visului, este 
faptul că după ce a făcut dragoste cu prietenul ei, aces- 
ta adoarme pentru câteva secunde. Visătoarea comenta- 
ză: „Era fie prea obosit, fie pe deplin satisfăcut. Atunci 
am simţit din nou că-l domin”. 

Dorinţa visului, legată de elementele de mai sus și re- 
alizată pe deplin, vizează să compenseze o insatisfacție 
sexuală: mai întâi insatisfacția superficială că asemenea 
scene de dragoste se produc foarte rar și, apoi, insatis- 
facția profundă care trimite la dorinţa de penis. Și-ar pu- 
tea domina mai bine partenerul și orice partener dacă ar 

dispune de o grămadă de penisuri, nu de unul singur, 
ca acesta. 


4.3.7.2 Deplasarea 

În timp ce acțiunea condensării asupra conţinutului 
latent produce comprimarea acestuia, acțiunea deplasă- 
rii constă în schimbarea intensității reprezentărilor: ceea 
ce în conținutul latent era accentuat, important, devine 
în conținutul manifest neînsemnat, lipsit de intensitate, 
sau lipsește, accentul fiind preluat de alte reprezentări 
legate de primul. Și invers: ceea ce în conținutul latent 
este lipsit de importanţă, capătă în conținutul manifest 
un relief deosebit. Deplasarea este o răsturnare, o inver- 
sare a valorilor psihice, afirmă Freud. 

Asemenea condensării, deplasarea poate fi mai ușor 
identificată în vis, dar acționează în orice produs al in- 
conștientului, inclusiv în cazul simptomelor nevrotice. 
După Laplanche și Pontalis, teoria deplasării presupune 
ipoteza unei energii libere, apte să se detașeze de repre- 
zentări și să circule de-a lungul lanțurilor asociative. În 
vis, deplasarea lucrează în favoarea cenzurii. Deplasa- 
rea, care acționează împreună cu condensarea și celelal- 
te procedee ale travaliului visului, are un rol decisiv în 
crearea aspectului obscur al visului. Visele în care nu in- 
tervine deplasarea sunt clare și inteligibile. 


Exemple: 

În visul despre „monografia botanică“, accentul con- 
ținutului manifest cade asupra aspectului „botanic“, în 
timp ce, în conținutul latent importante sunt aspecte ale 
relațiilor dintre colegi. De asemenea, în visul despre bu- 
nica adormită în grămada de păstăi de fasole, conținu- 
tul manifest ascunde complet elementele esenţiale ale 


Introducere în psihanaliza freudiană și postfreudiană 121 


conţinutului latent — sentimentul de frustrare sexuală 
și dorința de penis —, punând în prim-plan aspecte in- 
diferente. 


4.3.7.3 Figurabilitatea 

În Interpretare viselor, Sigmund Freud consideră lua- 
rea în considerare a figurabilității drept o variantă a de- 
plasării. În timp ce prima variantă, care poate fi consi- 
derată deplasarea în sens strict, constă în înlocuirea unei 
reprezentări prin alta, „figurabilitatea“ se referă la înlocui- 
rea expresiei abstracte a unui gând al visului printr-o imagi- 
ne, mai ales vizuală. Cu alte cuvinte, este vorba despre trece- 
rea dintr-un limbaj în altul. Importanța pe care o are posi- 
bilitatea de a găsi un corespondent concret, imagistic, 
pentru formarea visului derivă din faptul că visul este 
un fenomen regresiv. Este vorba după Freud, de o triplă 
regresie: topică (fenomenele se apropie de extremitatea 
percepţiei), temporală (se realizează întoarcerea la forma- 
țiunile psihice mai vechi, respectiv la scenele infantile în- 
registrate vizual), formală (modurile de expresie evolua- 
te (verbale) sunt înlocuite cu cele primitive (imagini vi- 
zuale). Înlocuirea expresiilor abstracte prin expresii con- 
crete contribuie substanţial la aspectul absurd, incom- 
prehensibil al conținutului manifest. Și în felul acesta 
sunt servite interesele cenzurii. Concret, luarea în consi- 
derare a figurabilităţii operează în felul următor: dintre 
diferitele ramificații ale principalelor gânduri ale conți- 
nutului latent, vor fi preferate cele apte de o prezentare 
vizuală. 


Exemple: 
Deoarece exemplele pe care le dă Freud în Interpreta- 
rea viselor sunt extrase din vise relativ complicate și și-ar 

pierde relevanţa în afara contextului oniric amplu, difi- 
cil de redat, am preferat să aleg pentru exemplificare ex- 
perimentul lui Herbert Silberer, citat tot de Freud (în edi- 
ţia din 1914). Acesta a constatat că în stare de oboseală, 
în faza premergătoare somnului, se întâmpla ca anumi- 
te gânduri să fie înlocuite prin imagine. Fenomenul a 
fost numit de Silberer „autosimbolizare“. Procesul poa- 
te fi reprodus experimental: 

a) Gândul de a înlocui, într-un articol, un pasaj neci- 
zelat a produs imaginea autorului șlefuind o bucată de 
lemn. 

b) Experimentatorul pierde firul într-o înlănțuire de 
gânduri. Încercarea de a-l regăsi este zadarnică. În plan 
vizual, situația a apărut sub forma unei scrieri din care 
au dispărut ultimele rânduri. 

În experiența psihoterapiei psihanalitice este un fapt 
frecvent ca trăsăturile psihice pe care analizandul le atri- 
buie analistului să fie reprezentate în visele sale prin tră- 
sături fizice: statură înaltă, constituţie atletică, forță fizi- 
că. 


Observaţie: 

Reprezentarea prin imagini a aspectelor abstracte nu 
este singura modificare impusă de regresia care caracte- 
rizează visul. Acesta are o logică diferită de activitate psi- 
hică conștientă. Relaţiile logice dintre elementele visului 
apar ca unitate de timp și loc a desfășurării evenimente- 
lor onirice. Relaţia cauzală poate apărea ca succesiune în 
timp a secvențelor visului, sau ca transformare a unui 
lucru în altul. Contrariile sunt exprimate, ca în limbile 
arhaice, prin același element. Contradicţia dintre impul- 
suri (conflictele voinței) este figurată prin bine cunoscu- 
ta senzaţie a incapacității de mișcare. Nu știu dacă dum- 

neavoastră ați experimentat această senzație, dar, în ceea 
ce mă privește, o trăiam destul de frecvent și cu marca- 
tă neplăcere înainte de a începe analiza personală. După 
aceea a dispărut. 


4.3.7.4 Utilizarea simbolurilor 

Și folosirea simbolurilor în vis constituie o variantă a 
deplasării, în măsura în care simbolizarea face parte din- 
tre modalităţile de reprezentare indirectă. Specificitatea 
simbolizării în raport cu alte forme de reprezentare in- 
directă constă în constanţa legăturii dintre elementul 
simbolizat, care ține de conţinutul latent, și simbolul care 
face parte din conţinutul manifest. Simbolurile onirice 
pot fi individuale, generale sau universale. Psihanaliza 
freudiană acordă o deosebită importanță simbolurilor in- 
dividuale, la a căror descifrare se ajunge pe baza asocia- 
țiilor analizandului, simboluri valabile doar pentru o sin- 
gură persoană. Ca exemplu, fără îndoială șocant, dar cu 
atât mai concludent, de simbol individual, poate func- 
ționa asocierea, caracteristică unui analizand, între pes- 
cuit și masturbare, pe care va trebui s-o recunoașteți ca 
fiind într-adevăr singulară. Realizată cu ocazia unei par- 
tide de pescuit solitare, care l-a inspirat la masturbare, 
respectiva asociere apărea frecvent în vise. Ori de câte 
ori visa că pescuiește, pescuitul simboliza o dorință se- 
xuală interzisă. Nu numai dorințele autoerotice, dar și 
cele homosexuale, de exemplu. 

Freud a recunoscut și existenţa simbolurilor universale, 
fără să dezvolte o teorie amplă a lor. Carl Gustav Jung a 
fost psihanalistul care a acordat un rol central simboluri- 
lor universale, pe care le-a numit simboluri arhetipale. 
Acestea fac parte din teoria despre inconștientul colectiv, 
despre care voi vorbi în ultima parte a anului. Pentru a 

reveni la Freud, convingerea despre existența simboluri- 
lor universale a dobândit-o tot pe baza experienței de psi- 
hoterapie psihanalitică. În analiza viselor din cadrul te- 
rapiei apar simboluri în marginea cărora pacientul nu 
poate produce asociaţii. Cauza nu este rezistența pacien- 
tului, ci imposibilitatea efectivă de a furniza asociații. Ast- 
fel de simboluri preexistă experienţei individuale. Freud 
a numit astfel de simboluri „mute“, tocmai pentru că nu 
produc asocieri. La sensul unor asemenea simboluri se 
poate totuși ajunge apelând la comparaţia cu produse 
culturale înrudite cu visul, cum ar fi basmele, miturile, 
proverbele, cuvinte de spirit, limbajul poetic sau chiar 
limbajul comun. Prin această idee, Freud prefigurează 
„metoda amplificării practicată de Jung, prin care acesta 
stabilea caracterul arhetipal al anumitor simboluri. Ape- 
lul la comparația simbolurilor onirice cu simbolurile cul- 
turale deosebește psihanaliza de cărțile populare de sim- 
boluri, în care echivalenţele sunt stabilite arbitrar. 

Din punctul de vedre al utilizării viselor în terapia 
psihanalitică, Freud pledează pentru o îmbinare a utili- 
zării simbolurilor individuale cu cele universale, priori- 
tatea revenind primelor. 


Exemple de simboluri universale: 

Dintre exemplele numeroase din Interpretarea viselor 
le-am ales pe cele mai caracteristice psihanalizei freudie- 
ne: 

a) Impărat, împărăteasă, rege, regină reprezintă pă- 
rinții visătorului, în timp ce prinţ, prințesă, simbolizeză 
visătorul sau visătoarea. 

b) Cuţitul, pumnalul, umbrela, bastonul sau peștele, 
melcul, șoarecele, pisica, dar în special șarpele constituie 
simboluri falice. 

c) Cutiile, casetele, dulapurile, sobele, peșterile, nave- 
le, precum și toate receptaculele simbolizează corpul fe- 
meii, caracterizat de funcția receptivă și reproductivă. 

d) Potecile abrupte, scările, faptul de a urca sau cobo- 
ri scara simbolizează actul sexual. 

e) În vis, castrarea este reprezentată simbolic prin: cal- 
viţie, tăierea părului, pierderea unui dinte, decapitarea. 
Apărarea față de castrare este simbolizată în vis prin 
apariția obiectelor falice. Poate cel mai sugestiv simbol 
de acest tip este șopârla, care este un animal capabil să 
își regenereze coada, după ce a pierdut-o. 


Observaţie: 

Predominanţa simbolurilor sexuale printre simbolu- 
rile universale este explicată de Freud ca reminiscență a 
unei limbi originare, care, iniţial, s-ar fi dezvoltat în le- 
gătură cu necesitatea comunicării în plan sexual, ulterior 
fiind extinsă și asupra activității de muncă a oamenilor. 


4.3.7.5 Elaborarea secundară 

Așa cum sugererază termenul folosit de Freud, este 
vorba de un timp secund al travaliului visului, care se 
aplică asupra rezultatelor condensării, deplasării, luării 
în considerare a figurabilității. Efectele elaborării secun- 
dare constau în adăugiri sau remanieri. Scopul urmărit 
este de a da visului un aspect mai coerent, asemănător 
cu cel al unei reverii. Rezultat al activităţii cenzurii, ela- 
borarea secundară intervine în momentele premergătoa- 
re trezirii sau în timpul relatării visului. Visele sau 
pasajele de vis clare indică intervenţia elaborării secun- 
dare, în timp ce visele sau pasajele ininteligibile, obscu- 
re, trădează eșecul elaborării secundare. Acest procedeu, 
care este activ nu numai în vis, ci și în produse psihopa- 

tologice, cum ar fi fobiile, obsesiile, delirurile (în special 
paranoice), corespunde nevoii minții omenești de coe- 
rență, inteligibilitate. 


4.3.8 Funcţia visului: dorința și cenzura 


După Freud, funcția visului este de a fi gardianul som- 
nului, în al cărui spaţiu se dezvoltă tocmai în acest scop. 
Pentru a-și realiza funcţia, visul absoarbe și prelucrează 
toate excitaţiile interne și externe, capabile să întrerupă 
somnul. Dintre excitanţii externi cei mai frecvenți men- 
ționez zgomotele, lumina foarte puternică, mirosurile, iar 
dintre cei interni, durerea, nevoile fiziologice (setea, foa- 
mea, nevoia de a urina, nevoia sexuală), interese psihice 
persistente, dorințe actuale sau dorințe infantile refulate. 
Din toți acești stimuli, visul produce o halucinație, de obi- 
cei vizuală, aptă să satisfacă atât dorinţa de a dormi pro- 
prie sistemului preconștient-conștient (Eului din a doua 
teorie despre psihic), cât și dorinţa inconștientă, de natu- 
ră instinctuală. Visul permite manifestarea deghizată a 
dorinţei inconștiente, așa încât somnul să poată continua. 

Un exemplu extrem de sugestiv despre capacitatea vi- 
sului de a prelucra excitanţii externi îl constituie ceea ce 
Rank a numit visul „bonei franceze“. Este vorba de opt 
imagini dintr-un ziar umoristic maghiar, care înfățișea- 
ză tot atâtea secvenţe ale unui vis. Prima scenă reprezin- 
tă prima reacţie la stimulul care ar trebui să producă tre- 
zirea; la solicitarea copilului care exprimă nevoia de a 
urina, visul înlocuiește camera cu strada. A doua scenă 
îl prezintă pe copil urinând, ceea ce permite continuarea 
somnului. Cum stimulul nu se oprește, visul folosește 
mijloace simbolice asiguratoare, care să permită conti- 
nuarea somnului: urina emisă de copil se transformă în- 

tr-un curs de apă, din ce în ce mai amplu, pe care pot cir- 
cula ambarcaţiuni din ce în ce mai mari. Abia ultima sec- 
venţă prezintă trezirea bonei care se arată în sfârșit dis- 
pusă să-și facă datoria. 

Un rol decisiv în protejarea somnului îl joacă prelu- 
crarea dorinței inconștiente de către travaliul visului, 
care acționează în folosul cenzurii și al dorinţei de a 
dormi. Când cenzura eșuează, protecţia somnului se re- 
alizează prin modalitățile paradoxale ale angoasei și tre- 
zirii (coșmarul). În general, dorinţele inconștiente sunt 
dorinţe blamabile din punct de vedere social, etic și es- 
tetic. În aceste dorinţe se exprimă egoismul fără limite al 
visătorului. Mai concret, este vorba, după Freud, de do- 
rințe sexuale condamnate cultural, al căror obiect poate 
fi nu numai soția /soţul prietenului /prietenei, dar și ru- 
dele cele mai apropiate, fraţi, surori, părinţi (dorințele 
incestuoase) sau persoane de același sex (dorinţe homo- 
sexuale). De asemenea, dorinţele de natură agresivă se 
pot exprima oniric în forme încifrate: ura, dorința de răz- 
bunare, dorinţa de a-i elimina pe rivali, chiar dacă fac 
parte din categoria persoanelor celor mai apropiate (vi- 
sele despre moartea rudelor apropiate). 

Justifică oare dezvăluirea de către psihanaliză a latu- 
rii întunecate a omului, a acestor dorinţe pe care conști- 
ința morală le poate aprecia ca monstruoase, acuzaţia 
care i s-a adus freudismului că ar fi o disciplină denigra- 
toare a naturii umane, acuzaţie adusă atât de fascism, cât 
și de comunism? Contraargumentele la această acuzaţie 
sunt două: a) psihanliza dezvăluie umbra omului, dar 
nu neagă existența dimensiunii sale luminoase; b) psih- 
analiza nu exaltă forțele obscure din psihicul uman, nu 
recomandă trăirea lor; conștientizarea dorințelor incon- 
știente creează premisele pentru sublimarea energiei care 

le corespunde, pentru utilizarea acestei energii în sco- 
puri înalt valorizate social și cultural. 

Cenzura, căreia, așa cum am văzut, îi revine un rol 
important în formarea visului, constă, în esenţă, în nor- 
mele culturale (sociale, etice, estetice) interiorizate de su- 
biect, în special în prima copilărie. Cenzura se manifes- 
tă nu doar în producerea conţinutului manifest din con- 
ținutul latent, ci și în anumite fenomene caracteristice 
psihoterapiei psihanalitice. Pe de o parte, trebuie să re- 
cunoaștem intervenţia cenzurii în refuzul visătorului de 
a asocia în marginea elementelor visului, iar pe de altă 
parte, în respingerea interpretării psihanalistului. 

Acţiunea cenzurii în vis este condiționată de natura 
dorinţei și natura cenzurii. Ea va fi cu atât mai pronun- 
tată, cu cât dorințele sunt mai blamabile și cenzura mai 
severă. 


4.4 Interpretarea visului în 
psihanaliza contemporană 


Faţă de perioada începuturilor psihanalizei, când in- 
terpretării visului îi revenea o importanţă de prim or- 
din (multe din analizele efetuate de Freud constau, mai 
curând, în interpretarea viselor produse de pacient), 
psihanaliza contemporană, datorită îmbogăţirii consi- 
derabile a experienţei clinice și a teoriei, a restrâns con- 
siderabil rolul interpretării viselor. Principalele surse 
de informaţii despre inconștientul pacienților le consti- 
tuie astăzi analiza transferului și analiza contratransfe- 
rului. Pe de altă parte, concepția freudiană despre func- 
ţia visului ca realizare de dorințe a fost îmbogățită cu 
aspecte noi. 

Încă din 1913, Adler a atras atenţia asupra valorii 
prospective (nu doar regresive) a visului și a rolului 
său în rezolvarea problemelor. La rândul său, Jung, 
prin teoria viselor „mari“ arhetipale, a introdus ideea 
despre funcţia de autoexprimare a visului, care este 
simbolică în mod natural, fără să presupună deghiza- 
rea și deformarea. Aceste începuturi au fost dezvolta- 
te de autori importanţi, cum ar fi Erickson și Kohut, 
ceea ce a presupus și o reconsiderare a semnificației 
conținutului manifest, care nu mai este privit ca o coa- 
jă nefolositoare, care trebuie aruncată pentru a putea 
ajunge la conţinutul latent, care reprezintă miezul. Ast- 
fel, Kohut vorbește despre visele care exprimă starea 
sinelui, în care conținutul manifest exprimă reacţia păr- 
ților sănătoase ale sinelui la schimbările neliniștitoare 
(pericol de dezintegrare). De acest tip sunt anumite 
vise de zbor. 

Încă din anii '60 a început un dialog, al teoriei psih- 
analitice cu cercetările de neurofiziologie axate pe tema 
visului, cu speranţa posibilităţii de a ajunge la o teorie 
sintetică. După psihanalistul german Wolfgang Mertens, 
etapa speranţelor a fost urmată de dezamăgire, deoare- 
ce progresele în neurobiologia somnului și viselor nu pot 
furniza nici un instrument pentru a explica sensul indi- 
vidual al visului. 


4.5 Aplicaţie a tehnicii de interpretare a visului la fe- 
nomenele culturale 


Relaţia dintre psihanaliză și produsele culturii este bi- 
univocă: nu numai miturile, arta, religia, basmele con- 
tribuie la stabilirea simbolurilor onirice universale, de 

exemplu, ci și psihanaliza poate contribui la o înțelege- 
re mai profundă a produselor culturii, utilizând mai sus 
numitul simbolism oniric. Una din cele mai reușite ilus- 
trări pentru ultima situație o oferă Freud în eseul „Mo- 
tivul alegerii casetei”. 

Scena alegerii dintre trei casete din „Neguţătorul 
din Veneţia“ de Shakespeare conţine un element de ne- 
înţeles fără intervenţia psihanalizei. Frumoasa și înțe- 
leapta Portia va lua de bărbat, conform hotărârii tată- 
lui său, pe cel care va alege dintre cele trei casete (de 
aur, de argint, de plumb), pe cea a atribuirii în care se 
află portretul Portiei. Contrar așteptărilor noastre, cei 
care au ales caseta de aur și de argint s-au exclus. Câș- 
tigătorul este Bassanio, care alege caseta de plumb. Fie- 
care pretendent a ținut un discurs, în care a elogiat me- 
talul ales. Prima intervenţie psihanalitică a lui Freud 
constă în a remarca faptul că discursul lui Bassanio a 
sunat forțat. Dacă personajul lui Shakespeare ar fi pa- 
cient de psihanaliză, am fi îndreptăţiți să afirmăm că 
în spatele unui asemenea discurs se ascund motive tăi- 
nuite, susține Freud. 

A alege între trei casete echivalează cu a alege în- 
tre trei femei, deoarece caseta simbolizează, în calita- 
te de cavitate, vaginul și femeia. Aceasta e a doua in- 
tervenţie psihanalitică a lui Freud. Motivul alegerii 
între trei casete este preluat de Shakespeare din mi- 
tologie, unde mereu este aleasă cea de a treia: păsto- 
rul Paris o alege pe Afrodita, care era cea de a treia 
competitoare, fiul de împărat din basmul „Cenușărea- 
sa“ o preferă pe cea de a treia soră etc. Însuși Shake- 
speare mai utilizează motivul o dată, în „Regele 
Lear“, când bătrânul rege trebuie să aleagă între trei 
femei. Printre calităţile acestei femei, asupra căreia 

cade de obicei alegerea, întâlnim, alături de perfecţiu- 
nea fizică și morală, o calitate aparte, pe care Freud o 
denumește generic „muţenie“. Portia e simplă, dis- 
cretă asemenea plumbului. Cordelia, pentru a zăbovi 
încă la Shakespeare, refuză manifestările zgomotoa- 
se și se ține de o parte. Cenușăreasa se ascunde, dar 
a se ascunde echivalează cu a nu vorbi. Afrodita nu 
este rezervată în mitul originar, dar capătă această 
trăsătură în libretul piesei „Frumoasa Elena“ de Of- 
fenbach, unde tace. 

Între simbolurile onirice inventariate de psihanaliză, 
muţenia simbolizează moartea. Atunci, cea de a treia este 
o moartă, moartea însăși, zeița morții (Atropos), cea de 
a treia dintre Moire. Dacă demersul freudian este corect, 
cărui fapt se datorează metamorfoza din producţiile cul- 
turale, unde ea apare ca zeița iubirii, frumoasă și înțe- 
leaptă la superlativ? 

Răspunsul la această întrebare constituie cea de a tre- 
ia intervenție psihanalitică a lui Freud. Imaginarul uman 
refuză să accepte faptul că omul este o ființă întru moar- 
te și, pentru a modifica în aparenţă condiția umană, ape- 
lează la reprezentarea prin contrariu, procedeu care apare 
în vis, dar și în alte produse ale inconștientului. Zeița 
morții apare ca zeiță a iubirii, fatalitatea morții, ca alge- 
re liberă. Deformările de tip oniric nu sunt perfecte, nu 
pot ascunde originile de la care s-a plecat: alegerea 
trebuie să cadă întotdeauna asupra celei de a treia, ceea 
ce indică inevitabilitatea morții, pentru că altfel se ajun- 
ge la nenorocire, ca în „Regele Lear”. Tudor Vianu, alt- 
fel destul de reţinut faţă de psihanaliză, apreciază în 
mod deosebit această interpretare a lui Freud, conside- 
rând că revelează sensuri nebănuite ale dramei shake- 
speariene. 


caile 

5. 
Principalele manifestări ale 
inconștientului: simptomul nevrotic 


Faptul că am început enumerarea principalelor ma- 
nifestări ale inconștientului cu actul ratat nu trebuie să 
vă inducă în eroare, sugerându-vă că este vorba de or- 
dine cronologică în abordarea manifestărilor inconștien- 
tului. Freud ar fi început cu actele ratate, ar fi continuat 
cu visul, studiului simptomului revenindu-i cel de al 
treilea loc. În realitate, în cronologia cercetării produse- 
lor inconștientului, primul loc revine simptomului ne- 
vrotic, căruia îi urmează visul și actul ratat. Inversarea 
pe care am realizat-o a fost impusă de necesităţile expu- 
nerii. Începând cu actul ratat și visul, fenomene accesi- 
bile observației și autoobservaţiei curente, am putut asi- 
gura o avansare gradată în psihologia psihanalitică. 

Asemenea actului ratat sau visului, simptomul nevro- 
tic este un fenomen cu sens, chiar dacă sensul este de cele 
mai multe ori ascuns, inconștient. Întrucât psihanaliza 
este în primul rând o psihoterapie — descoperirea in- 
conștientului în accepție contemporană s-a bazat pe ex- 
periența psihoterapeutică, înnoirile teoretice ulterioare 
pornind și ele de la un nou material clinic —, ideea că 
simptomul nevrotic este un fenomen cu sens, adică un 
fenomen psihic, are o semnificație deosebită pentru sta- 
tutul psihanalizei. Spre deosebire de psihiatria epocii 
(Kraepelin), pentru care orice disfuncție psihică avea un 
substrat organic, fiind în fond o boală a creierului, Freud 
scoate nevroza din câmpul somaticului și o reașază pe 
terenul psihicului și al psihologiei. În același timp, psih- 
analiza iese din cadrul medicinei, devenind cel mult o 

disciplină paramedicală. Așa se explică și poziția lui 
Freud în disputa legată de problema practicării psihana- 
lizei de către nemedici. Nu numai că întemeietorul psih- 
analizei a fost favorabil psihanaliștilor nemedici, dispo- 
nibili prin formaţie pentru dimensiunea psihică și spiri- 
tuală, dar a considerat și că formaţia biologică a medici- 
lor poate constitui uneori un obstacol în practicarea psih- 
analizei. 

Ca și în cazul actului ratat și visului, factorul somatic 
deține pentru simptomul nevrotic un rol secundar. Ideea 
poate fi ilustrată concludent prin noţiunea de „disponi- 
bilitate somatică“. Exprimarea simbolică a conflictului 
psihic în conversia isterică „alege“ un anumit organ care, 
datorită particularităților sale înnăscute sau dobândite 
pe parcursul istoriei individuale, devine apt pentru 
această exprimare a tendinţelor sexuale reprimate. După 
Otto Fenichel, autorul tratatului Teoria psihanalitică a ne- 
orozelor, ale cărui două volume însumează aproximativ 
900 de pagini, alegerea zonei somatice afectate de con- 
versie este determinată de mai mulţi factori: 

a) Natura fixațiilor inconștiente. Astfel, o persoană cu 
fixații orale va dezvolta simptome orale, așa cum se în- 
tâmplă cu Dora, pacienta lui Freud, care își localizează 
simptomele — afonie, tuse — în zona aparatului fona- 
tor, pentru că în copilărie fusese o adevărată „sugătoa- 
re“, exercitând susținut și prelungit zona orală. 

b) Particularitățile anumitor organe determinate constitu- 
tional sau de către o boală. După Fenichel, un miop va dez- 
volta, în cazul unei îmbolnăviri isterice, tulburări vizu- 
ale. 

c) Un alt factor care poate influenţa localizarea con- 
versiei este situația în momentul în care s-a produs refula- 
rea: „Organele cele mai active în perioada respectivă sau 

cele care au constituit sediul celor mai puternice tensiuni 
sunt cele mai apte să exprime astfel de tulburări“, scrie 
Fenichel (vol. 1). Ca exemplu oferă următorul caz: o pa- 
cientă care suferea de dureri abdominale reproducea ast- 
fel durerile de apendice resimțţite în copilărie, care îl de- 
terminaseră pe tatăl ei să-i arate o tandreţe deosebită. 
Durerile vârstei adulte exprimau dorinţa de a beneficia 
de tandrețea paternă, precum și frica de operația care 
le-a succedat în copilărie. 


5.1 Sensul simptomului nevrotic 


Ca și în cazul visului sau actului ratat, sensul simp- 
tomului nu se oferă de la sine, ci este obținut prin inter- 
pretarea conţinutului manifest în care este încifrat. La fel 
ca actul ratat sau visul, simptomul nevrotic este o formatiu- 
ne de compromis în care se înfruntă și se satisfac simultan ten- 
dinta interzisă (care, după Freud, este întotdeauna de natură 
sexuală) și apărarea împotriva acestei tendințe. Deși Freud 
subliniază identitatea structurală dintre simptomul ne- 
vrotic și fenomene psihice ale vieţii cotidiene, deci „nor- 
male“ sau „sănătoase“, el nu pierde din vedere diferen- 
tele care există între ele. În timp ce psihopatologia vieții 
cotidiene (actul ratat), de exemplu, afectează pasager 
funcții psihice neesenţiale, simptomul nevrotic perturbă 
durabil funcții psihice vitale, cum ar fi simţul realității, 
capacitatea de relaționare socială, ceea ce se repercutea- 
ză negativ asupra performanţei profesionale. La diferen- 
țierile făcute de Freud adaug ceea ce, în calitate de me- 
de va fi știut mai bine ca oricine și tocmai de aceea l-a 
considerat subînțeles, și anume suferinta care însoțește în 
diferite grade simptomul nevrotic. Suferință psihică și 

fizică despre care putem spune că ilustrează cât se poa- 
te de concludent valenţele patogene ale inconștientului. 
In ceea ce privește forțele care se înfruntă în conflic- 
tul nevrotic, Freud a susținut constant ideea unei etiologii 
sexuale, ceea ce înseamnă că sexualitatea reprezintă, e 
tr-o formă sau alta, elementul indispensabil. Într-o pri- 
mă încercare de a explica psihogeneza nevrozei, Freud 
elaborează, între 1895 și 1897, teoria seducţiei. Conform 
acesteia, nevroza ar fi cauzată de un abuz sexual real pe- 
trecut în istoria personală a pacientelor, experiență care 
ulterior este uitată (refulată), fără ca datorită acestui fapt 
să devină ineficientă psihic. Freud ajunge la această te- 
orie pe baza relatărilor pacientelor sale de la sfârșitul se- 
colului XIX, relatări care conțineau invariabil mărturii de 
acest tip și care s-au dovedit în parte simple ficțiuni. 
După 1897, Freud renunţă la teoria seducţiei, pe care 
o înlocuiește treptat cu teoria sexualității infantile, aso- 
ciată cu teoria fantasmei și a realității psihice. Dacă în te- 
oria seducţiei, sexualitatea era impusă copilului din ex- 
terior de către adult, teoria sexualității infantile afirmă 
caracterul endogen al sexualităţii încă de la naștere. 
Freud constată, folosind mai multe surse de informație, 
printre care sexologia vremii, dar în primul rând propria 
experienţă psihoterapeutică, prezenţa activităților sexu- 
ale în primii ani de viaţă ai individului uman. Aceste ac- 
tivități, spre deosebire de sexualitatea adultului, nu ur- 
măresc reproducerea, ci plăcerea ca scop în sine. Aceste 
activităţi se alimentează din surse diverse numite de 
Freud „zone erogene“ și parcurg o evoluție în timp. Cea 
mai importantă dintre fazele dezvoltării psiho-sexuale 
pentru apariția nevrozei este considerată a fi „Stadiul ge- 
nital“, când se dezvoltă și se rezolvă „complexul Oedip”. 
Freud l-a numit „complexul central al nevrozei”. Așa 

cum indică și numele, este vorba de un ansamblu de do- 
rințe amoroase (incestuoase) și ostile față de părinţi, mai 
precis de dorinţe sexuale faţă de părintele de sex opus și 
de rivalitate și ură faţă de părintele de același sex. Așa 
cum complexul Oedip reprezintă culmea dezvoltării se- 
xualității infantile, depășirea sa reprezintă încununarea 
eforturilor de prelucrare culturală a instinctelor și dorin- 
telor pe care acestea le alimentează. 

De modul în care individul parcurge complexul Oe- 
dip depinde „alegerea“ nevrozei sale viitoare. Pentru is- 
terie sunt considerate caracteristice fixaţiile oedipiene 
(și orale), iar ca mijloc de apărare, refularea, în timp ce 
pentru nevroza obsesională, fixaţiile în stadiul sadic-a- 
nal (imediat anterior stadiului falic) și regresia. Indife- 
rent care este punctul de localizare, fixaţia într-unul din 
stadiile sexualităţii infantile este considerată drept o 
condiție esențială pentru apariţia nevrozei adultului. Tot 
atât de importantă este considerată frustrare afectivă și 
sexuală în anii maturității sau, altfel spus, eșecul senti- 
mental și sexual. O astfel de frustrare produce regresia 
până la punctul de fixaţie infantilă a libidoului, ceea ce 
reactivează conflictele copilăriei, care se rezolvă în simp- 
tome. 

Nevroza este o disfunctie specific umană, deoarece 
omul e singura ființă care trăiește în cultură, ceea ce im- 
pune restricții tendinţelor sale naturale. Mai precis, in- 
terzicerea incestului, care poate fi constatată în orice cul- 
tură, chiar și în cele mai primitive, constituie semnul dis- 
tinctiv al omului în raport cu restul lumii vii. Nevroticul 
este, după Freud, o persoană care n-a reușit să realizeze 
pe deplin trecerea de la natură la cultură, care rămâne 
suspendat între natură și cultură, simptomele sale expri- 
mând tocmai această oscilație. 

5.2 Inhibiţiile sexualităţii: impotenta și 
frigiditatea 


După Otto Fenichel, inhibițiile sexualității reprezintă 
simptomele nevrotice cele mai frecvente, prezente în toa- 
te tipurile de nevroză. Prin intermediul lor se exprimă în 
mod pregnant apărarea față de anumite tendinţe sexuale. In- 
dividul atins de aceste simptome consideră în mod in- 
conștient că activitatea sexuală este periculoasă. Apăra- 
rea, care impune evitarea actului sexual, mobilizează di- 
mensiunea fiziologică. Astfel, impotenţa „este o pertur- 
bare fiziologică, provenind din acţiunea defensivă a Eu- 
lui, care împiedică realizarea unei activităţi instinctuale 
considerate periculoase“ (vol. 1). Mai precis, temerea care 
provoacă impotenţa este frica de castrare, element im- 
portant al constelaţiei oedipiene. Cu alte cuvinte, da- 
torită unui ataşament inconștient față de mamă, există și 
temerea inconștientă că intromisia presupune pericolul 
rănirii penisului. Atașamentul inconștient față de mamă 
și corelativa frică de castrare, ambele vestigii ale comple- 
xului Oedip, perturbă atât în plan superficial, cât și în 
plan profund activitatea sexuală. În plan superficial, nici 
o parteneră nu este satisfăcătore, pentru că nici una din- 
tre ele nu este mama, în timp ce în plan profund, atașa- 
mentul sexual nu trebuie realizat, pentru că orice 
parteneră reprezintă (inconștient) mama. 

Din aceleași surse infantile (oedipiene) ale sexualită- 
ţii provin și oscilațiile de potenţă ale multor bărbați: în 
timp ce în relațiile cu un anumit tip de femeie există o 
bună funcționare sexuală, în relațiile cu un alt tip de fe- 
meie, respectivii eșuează sexual. Una dintre cauzele cele 
mai frecvente este incapacitatea de a sintetiza curentul 
tandru și curentul senzual al sexualităţii. Astfel de băr- 


Introducere în psihanaliza freudiană și posttreudiană 139 


baţi sunt impotenți cu femeile pe care le iubesc și care 


"inconștient le sugerează mama, în timp ce cu femeile cu 


care au doar relații fizice, de exemplu, prostituatele, nu 
au probleme de erecţie. 

Frigiditatea, pandantul feminin al impotenţei, repre- 
zintă, după același Otto Fenichel, o inhibiţie a satisfac- 
tiei sexuale complete. Cauza este asocierea cu acest tip 
de satisfacere a unui pericol inconștient. Acest fapt indi- 
că persistența inconștientă a unor tendinţe ale sexualită- 
ţii infantile, reprimate pe parcursul dezvoltării psiho-se- 
xuale individuale. Deși în cazul femeii tendinţele sexu- 
le infantile care perturbă din inconștient sexualitatea ge- 
nitală adultă sunt mai variate, factorii oedipieni joacă un 
rol important: comparații inconștiente dintre partenerul 
sexual și tată pot perturba satisfacția sexuală completă. 
O cauză cu un rol important în frigiditate este „identifi- 
carea masculină“, care are drept consecinţă faptul că ex- 
citaţia clitoridiană, specifică debutului fazei falice, nu ce- 
dează locul, la vârsta adultă, excitației vaginale. In ast- 
fel de cazuri, frigiditatea este doar parțială, vaginală. 


5.3. Angoasa și fobia 


Dacă angoasa este, așa cum afirmă Otto Fenichel în 
Teoria psihanalitică a nevrozelor, forma cea mai simplă de 
compromis între tendinţa instinctuală și apărarea față de 
respectiva tendinţă, isteria de angoasă este cea mai sim- 
plă formă de nevroză. În ultimul caz, angoasa apare le- 
gată de o situaţie determinată, ceea ce dă conţinut fobiei. 

Atât angoasa ca temă fără obiect precizat, cât și fobia, 
ca frică de o persoană, animal, situație determinate pot 
fi ilustrate excelent prin cazul „micului Hans“, unul din- 

tre cele cinci cazuri clasice ale lui Freud. De la început, 
întemeietorul psihanalizei ține să sublinieze că băieţelul 
de cinci ani pe care-l tratează prin intermediul tatălui 
său, Max Graf, un apropiat al cercului psihanalitic vie- 
nez este pe deplin sănătos din punct de vedere somatic. 
Această precizare vizează psihiatria epocii, care ar fi 
diagnosticat simptomele lui Hans ca fiind provocate de 
o „degenerescenţă“ organică. Sensul simptomelor lui 
Hans este dat, așa cum vom vedea, de conflictele oedi- 
piene. 

Deși dotat cu o constituţie robustă, micul Hans se îm- 
bolnăvește psihic, dezvoltând un comportament nemo- 
tivat la prima vedere. După o perioadă în care teama fără 
obiect determinat a predominat, se declanșează fobia. 
Principalul element al conținutului manifest al simpto- 
mului este frica de a nu fi mușcat pe stradă de un cal. 
Acesta ar putea chiar să intre seara în camera sa. În mo- 
mentele de maximă intensitate a fobiei, Hans refuză să 
mai iasă pe stradă sau în curte, rămânând în balcon. Ală- 
turi de fobia principală, se manifestă fobii adiacente: la 
grădina zoologică îi este frică de animalele mari; îi mai 
este frică de camioanele încărcate cu multe pachete și de 
posibila prăbușire a calului. 

Conţinutul manifest este de neînțeles nu numai 
pentru conștiința lui Hans, ci și pentru cea a părinților 
săi. Hans nu a avut niciodată experiențe negative cu 
vreunul din animalele sau obiectele care-i inspiră fri- 
că. Sensul (conţinutul latent) este dat de constelația oe- 
dipiană, de lupta împotriva tendinţelor incestuoase 
care o vizau pe mama sa și a tendințelor agresive la 
adresa tatălui său. Manifestările, interesele, gândurile 
și fantasmele care îl caracterizează pe Hans începând 
cu vârsta de trei ani și jumătate, garantează pe deplin 

afirmaţia lui Freud că ne aflăm în fața unui „mic Oe- 
dip“. Una din fantasmele sale — „fantasma cu gira- 
fa“ — conţine principalii curenți afectivi ai triunghiului 
vedipian: „Noaptea erau în cameră o girafă mare și 
una șifonată și cea mare a tipat pentru că am luat-o de 
pe cea șifonată. Atunci ea a început să țipe încontinuu 
și apoi eu m-am așezat pe girafa șifonată“. Planul ima- 
ginar reflectă atât nevoia de tandrețea maternă, cât și 
dorința pentru organul genital al mamei (girafa șifo- 
nată), dar și intervenţia interdictivă a tatălui (girafa cea 
mare). 

Fobia de cai a micului Hans exprimă deformat con- 
flictul ambivalenţei afective faţă de tată. In situaţia oe- 
dipiană, acesta nu este doar obiectul iubirii, ci și un ri- 
val, față de care Hans simte gelozie și ostilitate. Însă sen- 
timentele negative față de tată vor fi cu necesitate refu- 
late cel puţin din două motive: în primul rând datorită 
sentimentelor pozitive faţă de tată și apoi datorită rapor- 
tului de forțe dintre tată și fiu, net defavorabile celui din 
urmă. În afară de refulare, fobia mai presupune proiecția 
și deplasarea. Agresivitatea lui Hans la adresa tatălui său 
este proiectată asupra acestuia, care, datorită acestui fapt, 
este resimțit ca ostil și ameninţător și apoi deplasată asu- 
pra calului. Frica de a fi mușcat pe stradă de un cal ex- 
primă frica de castrare, ca o pedeapsă paternă pentru ac- 
tivitățile sale autoerotice legate de dorința pentru mamă. 
Ca rival, tatăl este instanţa interdictivă și punitivă. Fri- 
ca de animalele mari de la grădina zoologică este o altă 
formă pe care o îmbracă frica de castrare: disproporția 
dintre penisul acestora și penisul său îi induce teama că 
ar fi fost castrat. Din frica de posibila prăbușire a calu- 
lui transpare dorința lui Hans ca tatăl său să cadă, adi- 
că să moară. 

Fobia ca rezolvare a conflictului ambivalenţei fictive 
față de tată are nu numai beneficii psihice. Beneficiile 
pragmatice sunt, de asemenea, imporante. Micul Hans, 
care, ca orice copil obișnuit, trebuie să-și vadă tatăl în fie- 
care zi, își face viața ușoară, arată Freud, deplasând ura 
asupra calului. În acest mod tatăl rămâne doar obiectul 
iubirii, în timp ce calul, care preia ura lui Hans, poate fi 
evitat prin rămânerea în casă... Când obiectul de substi- 
tuţie este un lup, ca în cazul „omului cu lupi“, evitarea 
este mult mai facilă, animalul fobogen putând fi întâlnit 
cel mult la grădina zoologică. 


5.4 Conversia 


Particularitatea acestui simptom extrem de bine stu- 
diat în psihanaliză constă în utilizarea somaticului ca te- 
ren de manifestare pentru conflictul psihic. Întrucât con- 
flictele care se exprimă prin simptomele de conversie țin 
de sexualitate, saltul în somatic se explică prin legătura 
dintre sexualitate și celelalte funcţii vitale ale organismu- 
lui. În copilărie, activitățile sexuale se dezvoltă sprijinin- 
du-se pe funcţia de hrănire sau pe funcțiile de excreţie, 
ceea ce în psihanaliză poartă denumirea de anaclisis. Ca 
orice simptom nevrotic, conversia exprimă deformat ten- 
dinţe sexuale refulate. În măsura în care istericul se de- 
finește prin fixaţii puternice în stadiul falic, nedepășind 
niciodată alegerile de obiect incestuoase, conversiile ex- 
primă în primul rând fantasme oedipiene într-un mod 
direct sau indirect. 

Marea criză isterică, devenită o raritate în lumea con- 
temporană, este, arată Otto Fenichel, „expresia pantomi- 
mică“ a fantasmelor vedipiene și a derivatelor acestora. 

Utilizând tehnica de interpretare a visului, se poate ajun- 
ge la conţinutul latent. Natura sexuală a acestuia devine 
evidentă când respectiva criză se termină cu un adevă- 
rat orgasm. În alte cazuri, criza pune în scenă rezultate- 
le activităţii sexuale: sarcina și nașterea. După Fenichel, 
cel mai concludent exemplu de acest tip este pseudo- 
sarcina isterică. De asemenea, vomismentele isterice pot 
avea această origine. 

~ Asemenea vomismente constituie exemple despre 
modul în care complexul Oedip este mascat de fantas- 
me intermediare de natură pregenitală. Exemplul pe 
care îl prezint în continuare l-am preluat din cartea lui 
Fenichel. Este vorba de o pacientă care suferea de gre- 
țuri și vomismente. Pe parcursul analizei, pacienta și-a 
dat seama că aceste simptome nu apăreau decât atunci 
când mânca pește. Explicaţia pe care ea o dădea vedea 
în simptome o reacţie la actul de cruzime pe care-l re- 
prezintă faptul de a mânca animale și în special pești, 
pentru că aceștia au suflet: în germană, intestinele de 
hering, se numesc „seele“, cuvânt care are și semnifica- 
ţia de „suflet“. Cum tatăl pacientei era mort, ideea de 
a-i mânca sufletul (ceea ce îi sugera ingerarea peștilor) 
era o modalitate deghizată în manieră orală de unire se- 
xuală cu el. 


5.5 Obsesiile și compulsiile 


În nevroza obsesională, conflictul esenţial rămâne ace- 
lași, respectiv conflictul oedipian. Diferenţa faţă de iste- 
rie constă în modalitatea de a-l soluţiona. Spre deosebi- 
re de isterie, care apelează la refulare ca principal mijloc 
de apărare împotriva tendinţelor oedipiene, obsesiona- 

lul utilizează, în vederea atingerii aceluiași scop, regresia 
la stadiul anterior de evoluţie al libidoului (stadiul sa- 
dic-anal). Acest fapt explică imaginea stranie și derutan- 
tă pe care o oferă nevroza obsesională care satisface do- 
rinţele oedipiene în manieră sadic-anală, caracterizată de 
agresivitate, cruzime. 

Unul din exemplele oferite de Fenichel, șocant pen- 
tru profani, ilustrează excelent ideea anterioară. Este vor- 
ba de un pacient dominat de două obsesii: de câte ori ve- 
dea o femeie se simţea constrâns ulterior să gândească: 
„AȘ putea ucide această femeie”, iar când vedea un cu- 
tit: „Aş putea să-mi tai penisul“. Sensul inconștient al 
primei obsesii, revelat de analiză, este, la un prim nivel, 
dorința de a-și ucide mama; extensia acestei dorințe la 
toate femeile reprezintă o deformare prin generalizare; 
la un al doilea nivel de profunzime, dorinţa ucigașă as- 
cundea sub forma sa crudă atașamentul incestutos faţă 
de mamă. Cea de a doua obsesie a acestui simptom bi- 
fazic exprimă transparent pedeapsa (castrarea) pentru 
dorinţele incestuoase. 

Un simptom celebru — marea temere obsesivă a 
„Omului cu șobolani“, pacientul lui Freud — ilustrează 
și el faptul că agresivitatea, trăsătură definitorie pentru 
stadiul sadic-anal, caracterizează gândirea și comporta- 
mentul obsesionalilor. De altfel, apelul la tratamentul 
psihanalitic i-a fost impus pacientului tocmai de conți- 
nutul aberant al simptomului. Doctor Lorenz, alias 
„omul cu șobolani“, ia cunoștină prin intermediul unui 
coleg, în perioada unei concentrări ca ofițer în rezervă, 
de o cumplită pedeapsă orientală: peste fesele condam- 

natului se aplică un vas cu șobolani, care pătrund în 
anus. Imediat pacientul s-a gândit că o astfel de pedeap- 
să s-ar putea aplica unor persoane dragi, respectiv tată- 


ul 

lui și prietenei sale. Ulterior, simptomul a devenit obse- 
siv. Caracterul aberant al simptomului provenea în pri- 
mul rând din faptul că tatăl său era mort de nouă ani. 

Agresivitatea crudă și excesivă a „omului cu șobo- 
lani” nu era doar expresia resentimentelor față de tată, 
ci în primul rând rezultatul regresiei la stadiul sadic-a- 
nal. Conform ipotezei lui Freud, regresia a fost provoca- 
tă de o pedeapsă severă pe care tatăl său i-a aplicat-o la 
vârsta de șase ani pentru activități masturbatorii carac- 
teristice complexului Oedip. 

Pe parcursul vieţii, Doctor Lorenz a dorit de mai mul- 
te ori moartea tatălui. La doisprezece ani, îndrăgostit de 
soara unui prieten, care nu era suficient de afectuoasă 
față de el, i-a trecut prin minte că dacă i s-ar întâmpla o 
nenorocire, de exemplu, să-i moară tatăl, mica prietenă 
ar deveni mai tandră. Cu șase luni înainte de moartea 
tatălui, i-a venit o idee: „dacă moare tata, voi avea mij- 
loacele necesare pentru a mă căsători cu doamna X”, 
pentru ca apoi să se autopedepsească, dorind să fie dez- 
moștenit de tatăl său. 

Că agresivitatea a devenit a doua sa natură o ilustrea- 
ză atitudinea „omului cu șobolani“ față de iubita sa, fără 
ca în relaţia lor să existe vreun eveniment traumatic. Este 
o agresivitate care îmbracă o formă distructivă nu numai 
în gândul obsesiv de a aplica și prietenei sale pedeapsa 
orientală, ci și în alte simptome. Într-o vacanţă de vară, 
pe care o petrece împreună cu prietena sa și care debu- 
tează cu o neînțelegere între cei doi, pacientul lui Freud 
produce mai multe simptome alimentate de tendinţe 
agresive inconștiente, îndreptate împotriva ei. Astfel, 
compulsia de a o proteja, care opera în timpul unei plim- 
bări cu vaporul, avea drept conţinut manifest ideea „nu 
trebuie să i se întâmple ceva“, iar în plan comportamen- 


146 Vasile Dem. Zamfirescu 

tal, insistențele ca Gisela să-și pună gluga. Ideea latentă 
a simptomului, față de care conținutul manifest repre- 
zintă o apărare, avea sensul contrar. 

Comentariul lui Freud explică asemenea simptome 
prin natura realităţii psihice a pacientului, evenimente- 
le exterioare neputându-le justifica: „Știm că tendințele 
ostile ale pacientului nostru sunt extrem de violente, ase- 
mănătoare unei furii fără sens; considerăm deci că, în 
ciuda împăcării ulterioare cu doamna, această furie a 
contribuit în continuare la formarea de obsesii“. 

O altă caracteristică a stadiului sadic-anal pe care o 
regăsim în simptomele obsesionale în general, precum 
și în simptomele „omului cu șobolani“ în particular este 
ambivalența afectivă. Aflându-se pe stradă în ziua plecă- 
rii prietenei sale, Doctor Lorenz se simte constrâns inte- 
rior să înlăture o piatră care se afla pe drumul pe unde 
urma să trecă Gisela cu trăsura, spunându-și că în felul 
acesta va evita un accident. După câteva minute și-a 
spus că gestul său este absurd și, presat de o nouă con- 
strângere interioară, a reașezat piatra în mijocul drumu- 
lui. După Freud, astfel de simptome în doi timpi expri- 
mă succesiv atitudinea pozitivă și negativă, de intensi- 
tăți egale, faţă de aceeași persoană. 

Există în cazuistica psihanalitică o dovadă „aproape 
experimentală“, cum o numește Fenichel, despre legătu- 
ra indisolubilă dintre nevroza obsesională și regresia la 
stadiul sadic-anal al dezvoltării libidoului. În studiul 
„Predispoziţia la nevroza obsesională“, Freud descrie ca- 
zul unei paciente care înlocuiește o nevroză de angoasă, 
de care suferise timp de câțiva ani, cu o nevroză obse- 
sională gravă. Prima nevroză a apărut după ani buni de 
viață echilibrată și satisfăcătoare, ca reacţie la o frustra- 
re majoră — imposibilitatea de a avea copii cu bărbatul 

pe care îl iubea, soțul ei. Conflictul patogen a avut ca ter- 
meni opuși tendințele erotice exprimate fantasmatic, aso- 
ciate dorinţei de a avea copii, pe de o parte, și normele 
referitoare la fidelitate și familie, pe de altă parte. Nevro- 
za obsesională, cea de a doua nevroză, a apărut după de- 
valorizarea vieţii genitale cauzată de impotenţa soțului. 
Principalele simptome — nevoia constrângătoare de a se 
spăla și măsuri preventive față de vătămările pe care 
le-ar putea aduce celor apropiaţi — au în spate, în pri- 
mul caz, tentația murdăriei, și tendinţe sadice, în al doi- 
lea. De fapt, simptomele sunt, așa cum afirmă Freud, for- 
maţiuni reacționale față de două din tendinţele caracte- 
ristice ale stadiului sadic-anal. 

Un alt exemplu utilizat de Freud pentru a-și ilustra 
teza menţionată îl constituie modificările caracteriale 
care intervin la femei după menopauză, adică după re- 
nunţarea la funcția genitală. Această abandonare condu- 
ce, în cazurile în care există fixaţii, la regresia la stadiul 
sadic-anal, ceea ce se reflectă în plan caracterial, dacă nu 
în simptome. Agresivitatea, meschinăria, avariția pe care 
le manifestă la vârsta a treia cele care au fost cândva ti- 
nere femei graţioase, soţii iubitoare și mame tandre sunt 
trăsături de caracter care țin de stadiul sadic-anal. 

După părerea mea, nici bărbații nu sunt feriți, la vâr- 
sta a treia, de regresie la stadiul sadic-anal, ulterior pier- 
derii sau diminuării funcţiei genitale. Și la ei vom întâlni 
aceleași distorsiuni comportamentale ca în cazul femei- 
lor, ceea ce arată că existenţa fixaţiilor la stadiul sadic-a- 
nal este decisivă pentru astfel de distorsiuni și nu apar- 
tenenţa la un anumit sex. 

Dacă regresia la stadiul sadic-anal caracterizează ne- 
vroza obsesională, „alegerea“ acestei nevroze este deter- 
minată de factorii care favorizează regresia. După Feni- 

chel, principalul factor este fixaţia la stadiul sadic-anal. 
Condiţiile care favorizează fixația sunt: a) un grad spo- 
rit de erogenitate a zonei anale, determinat constituțio- 
nal; b) satisfacţiile și frustraţiile severe sale erotismului 
anal; c) alternanţa unor satisfacţii exagerate cu frustrații 
exagerate. Importanţa decisivă revine influențelor cultu- 
rale care se exercită prin intermediul educaţiei sfincte- 
riene. Momentul ales pentru a o efectua, precum și mo- 
dalitatea în care se realizează prevalează asupra factoru- 
lui constituțional. 

Un alt factor semnalat de Fenichel este natura orga- 
nizării falice. Slăbiciunea acesteia predispune la regre- 
sie, deoarece o poziţie insuficient consolidată a dezvol- 
tării este mai ușor abandonată decât una consolidată. Po- 
ziția falică poate fi slăbită de o reprimare traumatică a 
activităților erotice specifice acestei etape, respectiv de o 
amenințare explicită cu castrarea, de tipul celei căreia i-a 
căzut victimă „omul cu șobolani“. 

Al treilea factor notabil enumerat de Fenichel îl con- 
stituie particularitățile dezvoltării Eului. Eul care apelea- 
ză la regresie și-a dezvoltat de timpuriu funcția critică și 
capacitatea intelectuală, în timp ce gândirea are încă o 
orientare magică. Un asemenea eu se poate raporta cri- 
tic la instincte, folosind însă mijloace defensive imature. 


5.6. Complexul Oedip în literatură 


Abordarea psihanalitică a actului ratat, visului și 
simptomului a arătat că inconștientul psihic, care își face 
simțită prezenţa în diferite grade la nivelul conștiinței, 
este depozitarul tendinţelor naturale pe care cultura le 
respinge. Printre aceste tendințe, conținuturile care țin 

de sexualitatea infantilă joacă un rol important mai ales 
în vis Și în simptomul nevrotic. În ultimul caz, constela- 
ţia oedipiană este, după Freud, decisivă. Faptul că și în 
literatura mare regăsim, la nivelul conţinutului latent, 
aceeași constelație, demonstrează corectitudinea tezei 
freudiene despre diferența doar graduală dintre sănăta- 
tea și boala psihică, precum și omniprezența inconștien- 
tului. El este activ nu numai în psihicul individual sănă- 
tos sau maladiv, ci se insinuează și în planul creațiilor 
spirituale majore, cum ar fi operele literare. 

Una din capodoperele literaturii universale, în care 
Freud înregistrează prezența complexului Oedip, este 
Hamlet de Shakespeare. Același motiv apare și în Oedip 
rege de Sofocle sau în Frații Karamazov de Dostoievski. În 
acestea, motivul oedipian este suficient de accesibil, în 
timp ce în Hamlet, încifrarea se apropie prin rezultate de 
ininteligibil. Pentru întemeietorul psihanalizei, precum 
și pentru un alt psihanalist, Ernest Jones, care a dedicat 
o carte întreagă relației dintre Oedip și Hamlet, celebra 
șovăială hamletiană, atât de discutată în exegeza litera- 
ră, este expresia cea mai pregnantă a complexului Oedip. 

Înaintea psihanalizei, ipotezele explicative ale șovă- 
ielii hamletiene s-au orientat în trei direcții (după Ernest 
Jones): a) Ipotezele subiective, reprezentate de autori con- 
sacraţi, cum ar fi Goethe, Coleridge, Schlegel, atribuie 
inhibiţia lui Hamlet unei slăbiciuni a naturii sale. După 
Goethe, aceasta ar consta în „hipersensibilitate“; după 
Coleridge, în hipertrofierea facultăților contemplative; 
după Schlegel, în lașitate și nehotărâre, marcate de o „cir- 
cumspecţie a reflexiei”; b) Ipotezele obiective, care, în esen- 
tă, derivă neputinţa lui Hamlet de a acţiona pentru a-și 
răzbuna tatăl din dificultatea misiunii, care ar putea 
descuraja pe oricine; c) Ipotezele spirituale: Hamlet s-ar în- 

doi de justificarea morală a răzbunării, ceea ce-l inhibă 
fiind comandamentele moralei creștine, sau ar prefera 
pedeapsa legală primitivei răzbunări familiale. 

Interpretarea psihanalitică propusă de Freud în Inter- 
pretarea viselor și dezvoltată de E. Jones în Hamlet et Oe- 
dip pornește de la observarea unui detaliu semnificativ, 
și anume de la faptul că Hamlet era nehotărât și inactiv 
într-o singură privință: pedepsirea unchiului său, care 
i-a ucis tatăl și s-a căsătorit cu mama sa, misiune pe care 
i-o încredințează spiritul tatălui său într-o scenă impre- 
sionantă. În afara acestei situaţii, Hamlet îl ucide fără ezi- 
tare pe Polonius, care-l spiona din spatele unei draperii, 
sau plănuiește cu sânge rece moartea curtenilor puși să-l 
suprime. 

Psihanaliza explică acest comportament contrastant 
cu restul personalităţii printr-un conflict inconștient. 
După Ernest Jones, unchiul lui Hamlet, Claudius, a re- 
alizat dorinţele cele mai ascunse ale lui Hamlet, adică 
tocmai dorințele oedipiene inconștiente de a-și ucide ta- 
tăl și a se căsători cu mama sa. Într-un sens, a-l ucide pe 
unchiul său înseamnă pentru Hamlet, de fapt, a se si- 
nucide în ce are mai profund. De aici ezitarea sa. Cu alte 
cuvinte, Hamlet ar fi un isteric, caracterizat de un com- 
plex Oedip nerezolvat. S-ar părea că Shakespeare a scris 
Hamlet la puţin timp după moartea tatălui său, starea 
de doliu reactivându-i sentimentele infantile nutrite față 
de acesta. 

Aș îndrăzni să afirm că Hamlet este visul lui Shake- 
speare, îmbinând elemente reale cu elemente fantasma- 
tice. Așa cum se întâmplă în vis, visătorul apare ca 
prinț — fiul regelui. Ca în realitate, tatăl său, regele, a 
murit. Însă trecerea sa în neființă nu s-a produs natural, 
ci a fost provocată prin otrăvire de către un rival care do- 

rea să-i ia poziţia și femeia, ceea ce reprezintă deghiza- 
rea, prin deplasare (asupra unei rude), a dorințelor in- 
fantile oedipiene ale scriitorului. 


5.7. Alte conflicte nevrotice 
5.7.1 Conflicte legate de agresivitate 


Deși Freud nu a acordat suficientă atenție agresivită- 
tii, această temă a fost dezvoltată de continuatorii săi. Vă 
voi vorbi, în continuare, despre relația cauzală dintre 
agresivitate și depresia nevrotică. După psihanlistul ger- 
man Dietmar Stiemerling, numeroși autori postfreudieni 
au văzut în agresivitatea reprimată una din cauzele im- 
portante ale depresiei nevrotice. Astfel, Karl Abraham, 
unul din analiștii Melaniei Klein, afirma că depresia pro- 
vine din agresivitatea refulată, așa cum angoasa provi- 
ne din libidoul refulat. Margaret Mahler și E. Jakobson 
văd în conflictele legate de agresivitate sursa principală 
a depresiei. Precizez că, după Stiemerling, cauzalitatea 
depresiei poate fi, în anumite cazuri, despre care voi 
vorbi în continuare, de altă natură. 

În ceea ce privește agresivitatea, aceasta produce JE 
zultatul depresiei, pe două căi diferite: calea „Clasică P 
mentionată încă de Freud, constă într-un conflict „intra- 
sistemic”, în conflictul dintre supraeu și eu. Cea de a 
doua cale presupune un conflict „intersistemic „Un 
obiect exterior agresează sau frustrează obiectul, care nu 
reacționează, nu-și descarcă agresivitatea provocata, ceea 
ce conduce la devitalizare, la depresie. l 

Voi începe cu prezentarea celei de a doua variante, 
care este mai simplă. În acest caz, esențială este consti- 

tuirea, pe parcursul istoriei individuale, a inhibiţiilor care 
împiedică descărcarea agresivității. După Stiemerling, 
orice copil, pe parcursul istoriei sale, este expus la diver- 
se frustrări, la care, în mod natural, reacționează prin 
comportamente agresive, care merg de la expresia mi- 
mică a furiei până la gesturi de lovire a părinţilor. Moti- 
vele care îi fac pe aceștia să nu tolereze agresivitatea na- 
turală a copiilor lor sunt diverse. Stiemerling enumeră 
zece dintre ele: reacțiile agresive ale copilului la frustra- 
re lezează narcisismul mamei, care nu se mai poate în- 
chipui o mamă perfectă; în fața acelorași reacții, anumiţi 
taţi pot simți că autoritatea lor este pusă în discuţie, agre- 
sivitatea copilului întristează mama, care se ghidează 
după un ideal al existenţei pacifice; reacția la frustrare a 
copilului poate contraria pretenţia la recunoștință a pă- 
rinților etc. 

Pentru a elimina agresivitatea copilului, astfel de pă- 
rinți ameninţă cu retragerea iubirii sau chiar o retrag 
pentru un timp (obiceiul destul de răspândit, cel puțin 
în România, de a nu mai vorbi cu copilul), îl pedepsesc 
moral (reproșuri, certuri, condamnări) sau fizic (bătăi, 
consemnare în casă). Atitudini de acest tip ale părinţilor 
„demonizează“ răspunsul agresiv și îl elimină din com- 
portament. La limită, impulsurile agresive sunt refulate, 
nu mai ajung la conștiință. 

La adult, datorită inhibiţiilor privitoare la agresivita- 
te induse de educația familială, impulsul agresiv, nepu- 
tându-se descărca în exterior, se orientează spre interior 
și conduce la devitalizare, care subiectiv este resimţită 
ca depresie (episod depresiv de scurtă durată). În anu- 
mite cazuri, când cuantumul de agresivitate este consi- 
derabil și nu mai poate fi controlat psihic, apar actele 
autoagresive, de tipul celor relatate de o pacientă a lui 

Stiemerling, care, atunci când era părăsită de prietenul 
ei, se dădea cu capul de pereţi în sensul cel mai propriu. 

Calea „clasică“ de producere a depresiei din surse 
agresive a fost descrisă de Freud în studiul „Doliu și me- 
lancolie“. După doi autori contemporni, Blanck G. și 
Blanck R. (1974), în acest caz depresia este consecința 
pierderii unui „obiect“ (persoane apropiate) și a patolo- 
giei Supraeului. Pierderea obiectului iubirii poate să fie 
nu numai fizică (deces), ci și psihică (despărțire). Succe- 
siv pierderii obiectului se produce identificarea Eului cu 
obiectul pierdut, ceea ce anulează pierderea. Datorită 


ambivalenţei față de obiectul iubirii pierdut și recuperat 


"prin indentificare, ambivalenţă însemnând că sentimen- 


tele pozitive sunt dublate de sentimente negative, Eul 
devine obiectul sentimentelor negative. Autoreproșuri- 
le melancolicului nu i se adresează, scrie Freud, ci pri- 
vesc obiectul preluat în eu. Tendinţele sinucigașe au ace- 
lași sens, vizând prin intermediul Eului obiectul pierdut. 
Chinuirea și devalorizarea Eului este resimţită subiectiv 
ca depresie. Principala condiţie pentru producerea pe 
această cale a depresiei este existența unui supraeu ima- 
tur, care rămâne exterior Eului și se raportează la acesta 
ca tatăl la fiu. 


5.7.2 Conflicte legate de individuație 


Pe parcursul dezvoltării psihanalizei au fost descope- 
rite și alte surse ale simptomelor nevrotice, alături de 
conflictele legate de sexualitate și agresivitate. O astfel 
de sursă o reprezintă conflictele legate de individuație, 
care produc depresie nevrotică. Pe această linie o contri- 
buţie importantă o reprezintă, după Stiemerling, lucră- 
rile lui Riemann (1901). Simptome de acest tip apar, con- 

form acestui autor, la persoane care, din cauza condiții- 


lor familiale, nu au ajuns la un grad suficient de auto- 
nomie. În special influenţele materne care împiedică dez- 
voltarea și creează dependenţă sunt răspunzătoare pen- 
tru aceasta. Copilul este împiedicat să dobândească ace- 
le competenţe specifice vârstei sale, să se afirme, să se 
impună. Adultul imatur în privința individuaţiei trăieș- 
te existenţa în registrul dependenţei, dăruirii, apropierii 
și resimte toate situaţiile care necesită independenţă ca 
pe un pericol de separare. Situaţiile cele mai obișnuite 


pentru declanșarea conflictului dintre tendinţele spre 


dependenţă și tendinţele spre independenţă sunt: des- 
părțirea de părinţi, despărțirea de partener, resimţit ca 
un substitut parental, situațiile noi de viaţă care presu- 
pun asumarea răspunderii (o funcție nouă, nașterea unui 
copil). În plan subiectiv, conflictul inconștient între de- 
pendenţă și independenţă este resimțit ca depresie. 


5.8. Nevroza și condiția umană 


Omul este singura ființă care trăiește în cultură și de 
aceea singura ființă expusă riscului nevrozei. Conflicte- 
le care produc simptome nevrotice, respectiv conflictele 
legate de sexualitate, agresivitate sau individuaţie sunt 
conflicte între natură și cultură. Toţi oamenii sunt, dato- 
rită acestui fapt, expuși disfuncţiilor nevrotice. Cei la care 
îmbolnăvirea nevrotică se produce efectiv sunt caracte- 
rizați de conflicte infantile defectuos rezolvate. Astfel, în 
ce privește conflictele legate de sexualitate, la nevrotic 
fixaţiile infantile au o pondere covârșitoare, în timp ce 
la omul sănătos, reziduurile dezvoltării sexuale infanti- 
le sunt minime. Pentru a relua, împreună cu Fenichel, o 

comparație militară a lui Freud, la omul „sănătos“ doar 
o mică parte a trupelor dezvoltării psihosexuale a rămas 
în spate, în poziția complexului Oedip. Marea masă a ar- 
matei dezvoltării psihice a atins poziţiile genitalității 
adulte orientate spre reproducere, făcându-l pe individ 
apt de alte alegeri de obiect decât cele infantile. Dimpo- 
trivă, la nevrotic, cea mai mare parte a trupelor dezvol- 
tării au rămas în poziția complexului Oedip și doar o in- 
fimă parte au avansat. La cea mai mică dificultate, avan- 
garda, puţin numeroasă, revine la poziţiile consolidate 
din spate. 


6. 
Principalele manifestări ale 
inconștientului: cuvântul de spirit 


Studiul pe care Freud îl consacră cuvântului de spirit 
este important pentru psihanaliză din mai multe punc- 
te de vedere. Mai întâi, asemenea studiului dedicat ac- 
tului ratat, demonstrează că inconștientul este prezent și 
în fenomenele vieții psihice „sănătoase“. În al doilea 
rând, același studiu aduce un important element în plus: 
face trecerea de la psihologie la „științele spiritului“, cum 
inspirat sunt numite în limba germană (Geisteswissen- 
schaften) disciplinele care au ca obiect fenomenele cul- 
turale. 

Întrucât cuvântul de spirit presupune, spre deosebire 
de alte produse ale inconștientului, intenţia conștientă a 

comunicării și produce efectul comic al râsului, ne aflăm 
indiscutabil pe teritoriul esteticii, în câmpul căreia Freud 
se înscrie deliberat, raportându-se la nume importante 
cum ar fi Theodor Fischer, Kuno Fischer, Theodor Lipps, 
a căror contribuţie își propune să o completeze. 

Că ne aflăm într-adevăr pe teritoriul esteticii o dove- 
dește și interesul marcat pe care Freud îl arată formei cu- 
vântului de spirit, care nu există (produce efectul râsu- 
lui), decât datorită formei sale. I s-a reproșat lui Freud 
că, ori de câte ori avansează într-un domeniu al științe- 
lor spiritului, are doar un punct de vedere psihologic, 
dacă nu psihologist, reducând spiritul la suflet. Cel pu- 
țin în privinţa cuvântului de spirit, situația este diferită. 
Freud îl studiază ca estetician, concentrându-se asupra 
formei, fără de care nu există efectul comic al râsului. Ex- 
punerea ideii care stă la baza unui cuvânt de spirit în afa- 
ra formei specifice nu produce efectul comic. Punctul de 
vedere psihologic nu este abandonat, Freud încercând 
să stabilească legătura dintre tehnică și inconștient, ceea 
ce reprezintă un demers de pionierat. 


DEFINIȚIE: Cuvântul de spirit este fenomenul în care o idee 
preconștientă este livrată pentru un moment unei prelucrări in- 
conștiente, rezultatul aceste prelucrări fiind imediat perceput 
la nivel conștient. 


Care sunt argumentele pe care le invocă Freud în spri- 
jinul tezei sale că inconștientul alimentează substanţial 
cuvântul de spirit? 

a) Spontaneitatea cuvântului de spirit: deși pretindem 
că noi producem cuvântul de spirit, conștiința noastră 
nu face decât să înregistreze rezultatul unei activități 
subliminale. 

b) Nu dispunem după cum dorim de rememorarea 
cuvântului de spirit, ceea ce demonstrează legătura sa 
cu straturile profunde ale psihicului. 

c) Identitatea de structură între travaliul visului și tra- 
valiul cuvântului de spirit, care constituie argumentul 
hotărâtor. Dacă aceleași procese psihice pe care le-am 
identificat la baza visului, simptomului, actului ratat 
sunt regăsite în cazul cuvântului de spirit, putem infera 
că și acesta își trage substanța din inconștient. 


6.1. Concizie și condensare 


Una dintre trăsăturile formale evidente ale cuvântu- 
lui de spirit este concizia. Cu alte cuvinte, la fel ca în ca- 
zul visului, o comparaţie între cuvântul de spirit, ca pro- 
dus finit (conținutul manifest) și ideea care-i stă la bază 
(conţinutul latent) arată că aceasta este mult mai boga- 
tă. Concizia cuvântului de spirit este rezultatul acțiunii 
condensării care prescurtează conținutul latent, aceeași 
condensare pe care, în calitate de proces primar specific 
inconștientului, am văzut-o la lucru în vis. Particularita- 
tea acțiunii condensării la nivelul glumei, bancului etc., 
constă în respectarea cerinței comunicabilității. Încifra- 
rea nu trebuie să depășească anumite limite. 


Exemple: 

a) Unul din exemplele preferate ale lui Freud este pre- 
luat de la scriitorul german Heine. Personajul acestuia 
se lăuda că a avut șansa să stea lângă vestitul bancher 
Rotschild: „Am stat lângă Rotschild, care m-a tratat ca 
pe unul din ai săi, cu totul familionar“. Esenţa acestui cu- 
vânt de spirit este cuvântul inexistent „familionar“, care 

este rezultatul condensării. Elementele condensării sunt 
familiar și milionar. Freud explicitează în felul următor 
conținutul latent: în familiaritatea unui milionar există 
întotdeauna ceva forțat, o distanţă, dacă obiectul acestei 
familiarități este o persoană de pe o treaptă socială mult 
inferioară. Condensarea a folosit elementele comune ale 
celor două cuvinte, pentru a crea un nou cuvânt. Avem 


de-a face cu un caz de condensare cu formaţiune substi- 
tutivă: 


Famili ar 
mili on ar 
Familionar 


b) Tot în categoria condensării cu formațiunea substi- 
tutivă este și următorul exemplu: unul din potentaţii Eu- 
ropei de odinioară, care se numea Leopold, a fost pore- 
clit Cleopold datorită unei relații extrem de strânse cu o 
femeie care se numea Cleo. 


Leo pold 
Cleo 
Cleopold 


c) În anumite cazuri, condensarea produce o modifi- 
care minimă: „Am călătorit cu el tâte-ă-bâte“. Conţinu- 
tul latent fiind: am călătorit tête-à-tête cu X, care este un 
animal prost. 


Tête - à - tête 
bête 


Tête - à - bête 


piete eee ceai E i a R 


a 

d) Condensarea poate opera și fără a produce forma- 
țiunea substitutivă, dacă este utilizat același material lin- 
gvistic. O doamnă de origine italiană reacționează spiri- 
tual la lipsa de tact a lui Napoleon I care, la o petrecere, 
a întrebat-o dacă toți italienii dansează atât de prost ca 
ea. Pentru a gusta cuvântul de spirit, trebuie să-l redau, 
așa cum procedează Freud, în italiană: 

„Tutti gli italiani danzano si male? 

Non tutti, ma buona parte“, răspunde inteligenta 
doamnă, care, jignită în amorul propriu național, se răz- 
bună întorcându-i înțepătura. Doar o parte din italieni, 
adică Bonaparte dansează prost. Condensarea ideii la- 
tente se realizează aici prin utilizarea numelui de fami- 
lie a lui Napoleon, despărțit în silabe. 

Cazul ideal al utilizării aceluiași material îl constituie 
dublul sens. Cuvintele sunt luate o dată în sens propriu 
și altă dată în sens figurat. Exemplul pe care l-am pre- 
luat de la Freud mi se pare destul de amuzant: 

„Cum îți merge?“ l-a întrebat orbul pe paralitic. „Așa 
cum vezi!“ i-a răspuns paraliticul orbului. 

Exercitiu: Care este conținutul latent al acestui cuvânt 
de spirit? 


6.2 Erori de logică și deplasare 


Dacă de obicei erorile de logică sunt condamnate ca 
deficit al capacităților intelectuale, în cazul cuvântului 
de spirit ele se pot afla la baza efectului comic. Astfel de 
erori de logică „spirituale“ sunt rezultatul acțiunii de- 
plasării. Și în travaliul cuvântului de spirit vom putea 
identifica procedeele la care apelează deplasarea în ca- 
drul travaliului visului: utilizarea unor reprezentări în- 

depărtate de cele cărora cenzura le interzice manifesta- 
rea, de multe ori indiferente, apelul la elemente sim- 
bolice etc. Ca și în cazul condensării, acțiunea deplasă- 
rii este îngrădită de condiţia comunicabilităţii în regis- 
trul gândirii conștiente. 


Exemple: 

a) În cuvântul de spirit pe care îl denumesc prescurtat 
„somon cu maioneză“, un bărbat aflat în dificultate fi- 
nanciară împrumută douăzeci și cinci de florini de la un 
cunoscut bogat, pe care reușise să-l înduplece prin la- 
mentaţiile sale. În aceeași zi, binefăcătorul îl întâlnește 
pe solicitant într-un restaurant, unde acesta din urmă 
mânca somon cu maioneză, adică un fel de mâncare 
foarte scump. Indignat, creditorul îi reproșează: „Cum 
așa, împrumuți bani de la mine și apoi îți comanzi so- 
mon cu maioneză? De asta ai împrumutat banii?“ Învi- 
novăţitul răspunde cu aparentă candoare: „Nu te înțe- 
leg! Când nu am bani, nu pot să mănânc somon cu ma- 
ioneză; când am bani, nu am voie să mănânc somon cu 
maioneză!“ 

În ce constă aici deplasarea? În mutarea accentului de 
la reproșul propriu-zis, care ar putea fi formulat în felul 
următor: „cine e sărac și împrumută bani nu are voie să 
mănânce lucruri scumpe“, la o pseudodilemă: „Când să 
mănânc somon cu maioneză? Pentru că s-ar părea că nu 
pot nici când nu am bani, nici când am bani“. Greșeala 
logică generatoare a efectului comic constă în a lua sin- 
tagma „a avea bani“ în două sensuri diferite, și anume, 
pe de o parte, în sensul de a poseda bani și, pe de altă 
parte, în sensul de a împrumuta bani. 

b) Într-un alt cuvânt de spirit preluat din lucrarea 
lui Freud Cuvântul de spirit și raportul său cu inconștien- 

tul, scriitorul german Heine discută, într-un salon pa- 
rizian, cu poetul francez Soulié. După un timp, și-a fă- 
cut apariția un bogătaș, care a polarizat imediat aten- 
ţia celor prezenţi. Soulié comentează întâmplarea cu o 
anumită detașare: „Priviţi cum secolul XIX se închină 
viţelului de aur!“ La această remarcă, replica lui Hei- 
ne vine cu promptitudine: „Dar el trebuie să fie mult 
mai bătrân!” 

Din punctul de vedere al tehnicii, Heine folosește du- 
blul sens al cuvântului „vițel“ pentru a muta accentul de 
la ideea exprimată de Soulié — „iată și oamenii secolu- 
lui XIX se comportă faţă de bogăție (viţelul de aur) la fel 
ca vechii evrei — la persoana bogătașului. Este de pre- 
supus că apariția bogătașului l-a frustrat în mai multe 
feluri pe scriitorul german (răpindu-i audiența sau pu- 
nându-l în umbră). Reacția sa agresivă, al cărei enunț 
este „acesta nu mai e un vițel, ci un bou în toată firea“, 
se exprimă în același timp atenuat și transparent, dato- 
rit unei deplasări controlate. 

Exerciţiu: care este conținutul latent al cuvântului de 
spirit „somon cu maioneză“? 


6.3 Reprezentarea prin contrariu în 
cuvântul de spirit 


În travaliul cuvântului de spirit regăsim nu numai 
condensarea și deplasarea, studiate mai întâi în cazul vi- 
sului, ci și reprezentarea prin contrariu. Și acțiunea aces- 
teia este îngrădită de cerința comunicabilității definito- 
rie pentru cuvântul de spirit. In cele două exemple care 
urmează, reprezentarea prin contrariu ascunde transpa- 
rent tendinţe agresive. 

a) Urâţenia este prezentată prin trăsături aparent 
coincidente cu cele ale frumuseții supreme. Freud preia 
acest exemplu de la Heine: „Această femeie se aseamă- 
nă în multe privinţe cu Venus din Milo (este vorba de- 
spre statuie); este extraordinar de bătrână, nu are, de ase- 
menea, nici un dinte, iar pe suprafața gălbejită a corpu- 
lui, câteva pete albe“. 

b) „Marele spirit“ este un cuvânt de spirit creat de un 
autor contemporan lui Freud, Lichtemberg, în care de- 
fectele sunt prezentate prin pseudocalități ale bărbaţilor 
celebri. „El întrunește calitățile marilor bărbați: ține capul 
strâmb ca Alexandru; asemenea lui Cezar, își frământă 
tot timpul părul.” Agresivitatea demascatoare transpare 
tocmai din folosirea unor pseudocalități ale unor bărbaţi 
celebri. 


6.4 Utilizarea nonsensului 


În vis nonsensul nu este produsul combinației întâm- 
plătoare a elementelor psihice; el are o intenționalitate 
precisă, și anume exprimarea atitudinii critice existente 
la nivelul conţinutului latent. În cazul cuvântului de spi- 
rit, funcția nonsensului este identică, de a evidenția un 
alt nonsens. 

Exemplu (Freud). Una din propoziţiile înţelepciunii 
străvechi, provenită dintr-o dispută dintre Hesiod și Ho- 
mer, suna în felul următor: „Cel mai bun lucru pentru 
fiii muritori ai omului ar fi să nu se fi născut niciodată”. 
Comentariul spiritual al unei reviste vieneze urmărește 
să scoată în evidenţă absurditatea acestei idei, lipsa sa 
de valoare: „Însă la 100 000 de oameni nu li s-a întâm- 
plat asta nimănui“. Nonsensul așa-zisei înțelepciuni 

străvechi relevat de nonsensul cuvântului de spirit con- 
stă în faptul că cine nu s-a născut nu este fiu al omului 
și nu se pune în acest caz problema binelui sau a bine- 
lui suprem. 

În plus faţă de vis, nonsensul are în cuvântul de spi- 
rit și rolul de a produce plăcere psihică pură și simplă, 
prin intermediul concentrării și al destinderii intelectu- 
ale. Pentru ilustrare, Freud citează următorul spirit. Unui 
profesor universitar foarte în vârstă i se naște un copil. 
Felicitărilor cunoscuțţilor le răspunde: „incredibil ce pot 
face mâinile omului“. 

Exercitiu: este într-adevăr lipsit de tendință acest cu- 
vânt de spirit? 


6.5 Tendinţele cuvântului de spirit 


Deoarece inconștientul are o contribuţie majoră la 
producerea cuvântului de spirit, se poate afirma că prin 
intermediul acestuia se satisfac într-o formă acceptată 
social anumite tendinţe refulate. Freud consideră că, ală- 
turi de cuvinte de spirit cu tendinţă, există și cuvinte de 
spirit fără tendinţă sau inofensive, al căror scop este de 
a recupera plăcerea infantilă produsă de jocul cu cuvin- 
tele. 


6.5.1 Clasificarea cuvintelor de spirit cu tendință 


a) cuvântul de spirit obscen sau cu tendință sexuală, 
prin intermediul căruia se manifestă și satisfac tendinţe 
sexuale reprimate de dezvoltarea culturală. In continua- 
re, nu mă voi ocupa de această categorie prea sumar tra- 
tată de Freud. 

b) cuvântul de spirit cu tendință agresivă cu subdivi- 
ziunile: 

- cuvânt de spirit agresiv propriu-zis 

— cuvântul cinic 

— sceptic. 


6.5.2 Cuvântul de spirit cu tendință agresivă 


Ca și tendinţele sexuale, tendinţele agresive sunt su- 
puse încă din copilărie unui proces de reprimare progre- 
sivă. Trebuind să renunţe la comportamentul agresiv, 
omul a dezvoltat strategia cuvântului de spirit: o a treia 
persoană — cea căreia îi este comunicat cuvântul de spi- 
rit — este mobilizată împotriva adversarului. „Prin mic- 
șorarea, umilirea, disprețuirea, ridiculizarea dușmanu- 
lui ne procurăm pe o cale ocolită plăcerea depășirii sale, 
pe care cel de al treilea ne-o comunică prin râsul său“, 
scrie Freud. In acest fel, cuvântul de spirit ocolește ob- 
stacolele puse de societate în calea agresivității, permi- 
țând accesul la surse de plăcere interzise cultural. 


Exemple: 

a) Freud consideră că atunci când cuvântul de spirit 
agresiv (care vizează o persoană) are în vedere o autori- 
tate, particularitatea sa constă într-o mai mare atenuare 
a agresivității. Astfel, un prinţ aflat pe domeniile sale ob- 
servă în mulțime un bărbat care îi semăna foarte mult 
și-l întrebă: „Mama ta a fost la curtea mea?“ Răspunsul 
vine cu promptitudine, dar e ireproșabil ca urbanitate: 
„Nu, doar tatăl meu!“ 

Doi oameni de afaceri americani fără scrupule au re- 
ușit să strângă o avere considerabilă și încearcă să pă- 
trundă în lumea bună. Pentru aceasta se lasă pictaţi de 

unul din cei mai buni pictori ai orașului și își expun por- 
tretele cu ocazia unei petreceri locale. Cel mai inspirat 
critic de artă este solicitat să le aprecieze. Acesta rămâ- 
ne un timp îndelungat în fața celor două portrete alătu- 
rate și în cele din urmă exclamă: „Dar unde este mântui- 
torul?“ Deși conţinutul replicii este foarte dur — „tâlha- 
rii îi văd, dar unde este mântuitorul?” (aluzie la scena 
biblică a răstingnirii între doi tâlhari), din punctul de ve- 
dere al respectării convenienţelor sociale, nu i se poate 
reproșa nimic. Atacul este cu totul indirect. 

În același registru se înscrie și cuvântul de spirit care 
vizează un ministru al agriculturii incompetent, care și-a 
depus mandatul și a revenit la activitatea agricolă pe 
care o desfășura înainte de a fi fost învestit cu demnități 
înalte. Despre el s-a spus: „S-a întors, asemenea lui Cin- 
cinatus, la locul său, înaintea plugului!“. La nivelul con- 
ținutului latent, formularea este de-a drepul dură: „Fos- 
tul ministru e un bou“. 

b) Cuvântul de spirit cinic nu vizează persoane, ci in- 
stituţii, concepții de viață, precepte morale sau persoa- 
ne care reprezintă instituţii. Cuvântul de spirit, „somon 
cu maioneză“ afirmă o concepţie epicureică asupra vie- 
ţii — ceea ce contează este plăcerea de moment a simţu- 
rilor — și combate concepția amânării plăcerii, a econo- 
misirii și a corectitudinii. De asemenea, căsătoria, insti- 
tuție care limitează libertatea sexuală, este ținta a nume- 
roase cuvinte de spirit citate de Freud. Tot în categoria 
cuvintelor de spirit cinice intră și ironizarea comunității 
etnice din care face parte autorul. Freud menționează cu- 
vintele de spirit făcute de evrei care îi vizează pe evrei. 
Un astfel de cuvânt de spirit, care are însă și nuanţe scep- 
tice, atacând siguranța gândirii noastre, este următorul: 
doi evrei se întâlnesc într-o gară. „Unde te duci?” întrea- 

bă unul dintre ei. „La Cracovia“, răspunde celălalt. „Cât 
ești de mincinos“, replică primul și continuă: „Spunând 
că te duci la Cracovia, vrei ca eu să cred că mergi la Var- 
șovia. Dar eu știu că te duci la Cracovia. De ce minți 
atunci?“ 


6.5.3 Plăcerea estetică în cazul cuvântului de spirit 


a) În cazul cuvântului de spirit cu tendinţă, există 
două tipuri de plăcere: tehnica produce plăcerea preli- 
minară, cum o numește Freud, plăcere care deschide 
izvoarele unei plăceri mai mari, care rezultă din ridi- 
carea unor interdicții și retrăirea unor tendinţe prohi- 
bite cultural (sexuale sau agresive). Energia eliberată 
sau economisită s-ar transforma în efectul comic al râ- 
sului. 

b) Se poate vorbi și în cazul cuvântului de spirit ino- 
fensiv, prin care nu se satisface vreo tendinţă instinctu- 
ală interzisă, de economisirea energiei psihice? Deși 
plăcerea produsă provine exclusiv din tehnică, econo- 
misirea are loc prin faptul că atenţia este îndepărtată 
de sensul cuvintelor și reorientată spre sunetul aces- 
tora. Astfel este economisită energia psihică cerută de 
gândire, spirit critic, revenindu-se la jocul copilului cu 
cuvintele. 


6.6. Comparația între vis și cuvânt de spirit 


Am văzut mai înainte că argumentul forte al lui 
Freud în favoarea ideii că și cuvântul de spirit se alimen- 
tează din inconștient era identitatea între travaliul visu- 
lui și travaliul cuvântului de spirit. Însă între cele două 

produse ale inconștientului există doar asemănări? Com- 
paraţia pe care vi-o propun în continuare insistă, împre- 
ună cu Freud, asupra deosebirilor. 

Visul poate fi considerat un produs asocial, care nu 
urmărește comunicarea, reprezentând doar un compro- 
mis al forţelor care se înfruntă în interiorul visătoru- 
lui. Datorită acestui fapt, visul este adesea ininteligibil 
pentru autorul său și neinteresant pentru ceilalți. În 
schimb, caracteristica esenţială pentru cuvântul de spi- 
rit ca produs al inconștientului este comunicabilitatea. 
El are nevoie de o a treia persoană ca termen al comu- 
nicării. Acest fapt impune limitări acțiunii condensă- 
rii, deplasării etc. Deformarea pe care o introduc tre- 
buie să fie accesibilă descifrării de către un al treilea. 

Prin faptul că este axat pe o dorinţă, visul păstrează 
legătura cu problemele majore ale vieții. Nevoile indivi- 
dului sunt satisfăcute pe calea regresivă și ocolită a ha- 
lucinaţiei. Scopul său este de a evita neplăcerea. Cuvân- 
tul de spirit este un joc, care încearcă să obțină plăcere 
din activitatea liberă, dezinteresată a aparatului psihic. 
Scopul său este, deci, obținerea de plăcere. 


BIBLIOGRAFIE 


La actul ratat 

1. Sigmund Freud, Introducere în psihanaliză, Opere. vol. 10, 
Editura Trei, București, 2003. 

2. Sigmund Freud, Zur Psychopathologie des Alltagslebens, 
Gesammelte Schriften, Band IV, Internationaler Psychoanaly- 
tischer Verlag, Leipzig, Wien, Zürich, 1924. 

3. Immanuel Kant, Antropologie din perspectivă pragmatică, 
Editura Antaios, 2001. 

4. Vasile Dem. Zamfirescu, Filosofia inconştientului, vol. 1, 
Editura Trei, București, 2001. 


168 Vasile Dem. Zamfirescu 


La vis 

1. Sigmund Freud, Interpretarea viselor, Opere, vol. 9 , Edi- 
tura Trei, București, 2003. 

2. Sigmund Freud, „Motivul alegerii casetei“, în Opere, vol. 
L (Eseuri de psihanaliză aplicată), Editura Trei, București, 1999. 

3. Helmut Thomă, Horst Kăchele, Tratat de psihanaliză con- 
temporană, vol. I, Editura Trei, București, 1999. 

4. Wolfgang, Mertens, Einführung in die psychoanalytische 
Therapie, vol. 3, Kohlhammer Verlag, Stuttgart, Berlin, Köln, 
1993. 

5. ]. Laplanche, ].B. Pontalis, Vocabularul psihanalizei, Hu- 
manitas, București, 1994. 


La simptomul nevrotic 

1. Otto Fenichel, La Théorie psychanalytique des Névroses, vol. 
1 și 2, Press Universitaires des Frances, Paris, 1953. 

2. Sigmund Freud, „Analiza fobiei unui băieţel de 5 ani“ în 
Opere, vol. 2, (Nevorza la copil), Editura Trei, București, 2000 

3. Sigmund Freud, „Remarci asupra unui caz de nevroză 
obsesională“, în Opere, vol. 7 (Nevroză, psihoză, perversiune), 
Editura Trei, București, 2002. 

4. Dietmar Stiemberling, 10 Wege aus der Depression. Tiefen- 
psychologische Erklărungsmodelle und Behandlungskonzepte der 
neurotischen Depression”, Verlag, J. Pfeiffer, München, 1995. 

5. Vasile Dem. Zamfirescu, Filosofia inconștientului, vol. I, 
Editura Trei, București, 2001. 


La cuvântul de spirit 

1. Sigmund Freud, „Cuvântul de spirit și raportul său cu 
inconştientul”, în Opere, volumul 8 (Comicul și umorul), Editu- 
ra Trei, București, 2001. 

2. Vasile Dem. Zamfirescu, Filosofia inconștientului, volumul 
I, Editura Trei, București, 2001. 


Ep AI A o N P A E 


Tema a cincea 


Inconștientul și sexualitatea infantilă 


Descoperirea modernă a inconștientului de către 
Freud este indisolubil legată de sexualitate în general 
și de sexualitatea infantilă în particular, o altă desco- 
perire importantă a psihanalizei. Această legătură este 
exprimată sintetic în propoziția care stipulează etiolo- 
gia sexuală a nevrozelor. Pornind de aici, de la nevro- 
ze, întemeietorul psihanalizei și-a extins treptat cerce- 
tările, al căror rezultat a fost înregistrarea importanței 
esenţiale a sexualității pentru structurarea psihicului 
uman. 

La începuturile psihanalizei (până în 1920), Freud 
considera că inconștientul este istoria infantilă a libi- 
doului. Cu alte cuvinte, conținuturile sexuale epuizau 
cuprinsul inconștientului. Alte concepte fundamenta- 
le ale psihanalizei, cum ar fi „refularea“, „complexul 
Oedip“, „complexul castrării“ își datorează nașterea 
studierii clinice a sexualității. Chiar dacă mai târziu, 
pe parcursul dezvoltării psihanalizei, inconștientul a 
fost treptat desexualizat (la Adler, Jung și în psihana- 

liza contemporană), importanţa problematicii sexuale 
pentru elaborarea conceptului de inconștient și a psih- 
analizei a fost decisivă. 

Legătura dintre psihanaliză și sexualitate a influen- 
tat considerabil receptarea freudismului, atât în medi- 
ile științifice, cât și în mediile culturale. Aici trebuie 
căutată sursa rezistențelor acerbe la adresa psihanali- 
zei, concretizate în acuzația de pansexualism. Deși în 
psihanaliza contemporană există orientări pentru care 
conținuturile sexuale ale inconștientului și-au pierdut 
considerabil sau complet din importanţă, în România, 
datorită lipsei de informaţie și efectelor întârziate ale 
ideologiei comuniste, psihanaliza mai este percepută 
și contestată prin prisma presupusului său pansexua- 
lism. Parcurgând împreună temele dedicate lui Adler, 
Jung și teoriei relaţiilor cu obiectele, veți putea consta- 
ta cât de puţin adecvată este această apreciere. 

În pofida rezistențelor cu care a fost întâmpinată, 
psihanaliza s-a impus atât în lumea specialiștilor ca 
psihoterapie, cât și în plan cultural, ca metodă de in- 
terpretare. De asemenea, treptat psihanaliza a modifi- 
cat mentalităţile colective, putând fi considerată ca un 
corp ideatic de prim rang al secolului XX. Două sunt 
domeniile în care freudismul a produs schimbări radi- 
cale, tocmai datorită cunoștințelor despre sexualitate 
pe care le deține. Este vorba mai întâi despre educație. 
Constatarea că nevrozele adultului au drept cauză per- 
turbări ale dezvoltării psihosexuale din copilărie, pro- 
vocate de reprimarea manifestărilor sexuale timpurii 
(la sfârșitul secolului XIX și începutul secolului XX, ast- 
fel de manifestări erau considerate semne de degene- 
rescență) a condus la ideea că o educaţie permisivă față 
de sexualitatea infantilă poate preîntâmpina apariţia 

ulterioară a nevrozelor. În acest sens, psihanaliza re- 
prezintă una din sursele educației permisive. Din pă- 
cate, în România persistă la majoritatea populaţiei o 
concepţie prepsihanalitică despre sexualitatea infanti- 
lă și educaţie. Așa cum reiese din numeroase cazuri de 
analiză, părinţii nu discută nici cu copiii, nici cu ado- 
lescenţii probleme legate de sexualitate. Românii 
continuă, cu efecte defavorabile în planul sănătății 
mentale, să împărtășească concepţia victorină despre 
copil ca quintesență a purității. 

În al doilea rând, psihanaliza a contribuit decisiv la 
revoluția sexuală din secolul XX. Demonstrând impor- 
tanța sexualității și a satisfacției sexuale pentru sănă- 
tatea psihică a omului, freudismul a reabilitat plăcerea 
sexuală. Cunoștinţele psihanalitice despre sexualitatea 
infantilă au modificat și atitudinea faţă de minoritățile 
sexuale în sensul creșterii toleranţei. Revoluţia sexua- 
lă a însemnat în primul rând eliberarea sexuală a fe- 
meii, eliminarea discriminărilor în raport cu bărbatul. 
Voi relua în partea finală a acestei teme problematica 
socială a descoperirii sexualității infantile. 


1. 
Concepţia comună despre sexualitate 


Teoria psihanalitică asupra sexualității se va dezvol- 
ta în opoziţie cu concepţia comună, aș spune naturală, 
care, în epocă, era împărtășită și de reprezentanții știin- 

tei. Morala victoriană, recunoscută pentru severitatea sa 
față de viața simțurilor, avea și ea la bază aceeași con- 
cepție comună. Cele patru propoziții ale acesteia sunt de- 
rivate de fapt din premisa că singura sexualitate „nor- 
mală“ a omului este cea a adultului, adică sexualitatea 
genitală, orientată spre reproducere. 

Prima propoziţie se referă la scopul sexualității umane, 
care ar fi unirea sexelor opuse, vizând în ultimă instan- 
tă reproducerera. Oricare ar fi metodele contraceptive 
folosite, de la utilizarea celebrei, în secolul XX, „pilule“, 
până la clasica coitus interuptus, ele nu fac decât să de- 
monstreze că plăcerea sexuală a adultului, considerată 
ca fiind cea mai intensă, nu este o plăcere urmărită pen- 
tru ea însăși, ci este subordonată întotdeauna, măcar po- 
tențial, unui scop suprapersonal, și anume reproducerii 
speciei. 

Din perspectiva obiectului sexualității, primei propo- 
ziții îi corespunde o a doua, și anume că sexele opuse se 
atrag irezistibil unul pe celălalt, în vederea acuplării. Ori- 
ce altă activitate sexuală în afara acesteia, fie că are ca 
obiect același sex (homosexualitatea), fie propriul corp 
(autoerotismul), este dublu condamnată, ca maladivă și 
imorală. 

În conformitate cu primele două propoziţii, activita- 
tea sexuală se instalează abia la pubertate, în legătură cu 
maturizarea biologică a organelor reproductive. A patra 
propoziție exprimă consecinţa firească a celei de a treia 
propoziții, în spatele căreia se află primele două, respec- 
tiv că sexualitatea este absentă din viața copilului, ima- 
ginat (nu greșesc când folosesc acest cuvânt!) ca fiind 
chintesenţa purității, ceea ce a devenit în morala victo- 
riană un principiu esenţial. 

2. 
Concepția psihanalitică 
asupra sexualității umane 


Utilizând în primul rând cunoștințele rezultate din 
psihoterapia psihanalitică, dar și pe cele sintetizate de 
sexologia secolului XIX, precum și rezultatele observării 
copilului, psihanaliza a propus o concepție radical înnoi- 
toate asupra sexualității umane, expusă sintetic în lucra- 
rea lui Freud „Trei eseuri asupra teoriei sexualității“, pu- 
blicată în 1905 și remaniată continuu până în 1924. 

Principalele sale propoziții sunt: 

1) Sexualitatea este activă încă de la naștere, și nu o 
activitate care apare abia la pubertate. 

2) Sexualitatea infantilă este orientată spre obținera 
plăcerii ca scop în sine, și nu spre reproducere, asemenea 
sexualității adultului. 

3) Sexualitatea infantilă se sprijină pe alte funcții fi- 
ziologice importante, cum ar fi cea de hrănire și cea ex- 
cretorie. Această „sprijinire“ este denumită prin terme- 
nul tehnic de „anaclisis“. 

4) Sexualitatea infantilă își atinge scopul hedonic 
prin excitarea zonelor erogene și exercitarea anumitor 
tendinţe parţiale, cum ar fi exhibiționismul, voaioris- 
mul, cruzimea etc. Deoarece astfel de tendinţe sunt nu- 
mite perversiuni, dacă ocupă în viața adultului întreg 
câmplul vieţii sexuale, Freud a îndrăznit să-l numeas- 
că pe copil, care are doar astfel de activități, „un per- 
vers polimorf“. 

Îndreptată polemic împotiva moralei victoriene, o 
asemenea afirmaţie șochează în egală măsură mentalita- 
tea comună, dominantă încă în România. 

5) Sexualitatea infantilă este predominant autoerotică, 
adică nu are nevoie de un obiect exterior propriului corp 
pentru a obține satisfacerea. 

6) Sexualitatea infantilă parcurge o serie de faze, 
care, după Freud, sunt determinate genetic. Conform 
etapizării freudiene, dezvoltarea psihosexuală trece 
prin următoarele stadii: 1) stadiul oral; 2) stadiul sa- 


dic-anal; 3) stadiul falic; 4) stadiul latenţei; 5) puberta- 
tea. 


3. 
Semnificația concepției freudiene 


Este evident, pe baza enumerării de mai sus, că 
descoperirea sexualităţii infantile a extins sfera no- 
țiunii de sexualitate, care înglobează de acum îna- 
inte și activitățile orientate strict spre obținerea de 
plăcere, independent de scopul reproductiv, carac- 
teristice primei copilării. La întrebarea dacă hedo- 
nismul pronunţat al copilului poate fi calificat 
drept „sexual“, răspunsul este afirmativ și se ali- 
mentează din observaţia că aceleași activităţi fac 
parte într-un fel sau altul din comportamentul 
sexual al adultului. Formula „într-un fel sau altul” 
înseamnă, fie activități preliminare comportamen- 
tului sexual normal, fie activităţi perverse, în cazul 
comportamentului sexual care își păstrează carac- 
teristicile infantile. 

Cea mai importantă semnificaţie a descoperirii 
freudiene constă în revelarea importanţei sexualității în 
sens larg pentru structurarea psihicului uman. Voi încer- 
ca să demonstrez în capitolele ulterioare ale acestei teme 
că, în legătură cu sexualitatea infantilă, se structurează 
una din instanţele majore ale psihicului uman (Suprae- 
ul), care încorporează normele morale esenţiale pentru 
existenţa în cultură. De asemenea, în cadrul temei dedi- 
cate simptomului nevrotic, ați putut constata cât de im- 
portant este modul de rezolvare a complexului Oedip 
pentru sănătatea mentală. 

O altă consecinţă a descoperirii sexualităţii infanti- 
le a fost cunoștința că sexualitatea umană are un du- 
blu început: unul în copilăria primă, simultan nașterii, 
celălalt, la pubertate. După Freud, avem de-a face cu 
o caracteristică unică în lumea biosferei, care-l face pe 
om capabil de performanţele înalte ale culturii, pe de 
o parte, dar pregătește, pe de altă parte, disfuncțiile 
proprii nevrozei, atunci când prelucrarea culturală a 
tendinţelor naturale manifestate în copilărie este de- 
fectuoasă. 

În sfârșit, dublul început al sexualității umane expli- 
că prejudecata comună, preluată necritic și de oamenii 
de știință contemporani lui Freud, referitoare la absența 
vieţii sexuale la copil. Întrucât cele două etape mari ale 
sexualității umane — sexualitatea infantilă și sexualita- 
tea adultă — sunt despărțite de o perioadă de latenţă, în 
care activitatea sexuală este mult diminuată și se conso- 
lidează și extind achiziţiile morale și estetice, prima eta- 
pă, de până la 6-8 ani cade pradă uitării (refulării). Ase- 
menea refulări timpurii separă de conștiință bogata via- 
tă sexuală a copilului, ceea ce creează convingerea de- 
spre inexistenţa ei. 

4. 
Stadiile sexualităţii infantile 


Nimic nu este mai convingător în privința existenţei 
sexualității infantile decât prezentarea detaliată a stadi- 
ilor pe care le parcurge, de obicei în mod discret. 

Primele două stadii — oral și anal-sadic — sunt nu- 
mite faze pregenitale, pentru că zonele erogene predo- 
minante sunt altele decât zona genitală. În stadiul oral, 
care coincide cu primul an de viață, zona erogenă prin- 
cipală o constituie zona bucală-labială. Plăcerea erotică 
(autoerotică) se „sprijină“ pe funcţia alimentară, respec- 
tiv ingerarea hranei, excită cavitatea bucală și buzele, ex- 
citare care ulterior devine scop în sine. Obiectul pulsiu- 
nii îl reprezintă sânul sau substitutele sale, iar relația cu 
obiectul (mama) este parțială (mama este percepută ca 
sân). Sugarul nu face încă o distincţie clară între exterior 
și interior. Scopul instinctului sexual este, după Alain de 
Mijolla și colaboratorii, dublu: autoerotic, prin stimula- 
rea zonei orale, și încorporarea obiectelor. După Freud, 
cea mai pregnantă manifestare a sexualităţii infantile din 

această perioadă este suptul nealimentar, adică suptul rit- 
mic al unei părți a mucoasei bucale (buză, limbă, cerul 
gurii), în absenţa scopului alimentar. Cu această primă 
manifestare autoerotică se asociază de obicei: distrage- 
rea atenţiei, adormirea, reacția motorie de tipul orgas- 
mului, frecarea unei anumite părți a corpului (piept, 
zone genitale), ceea ce marchează trecerea spre activități 
masturbatorii. 

Psihanalistul Karl Abraham a împărțit acest stadiu în 
două substadii: a) stadiul oral precoce din prima jumă- 
tate a primului an, care este caracterizat de absorbţia pa- 

sivă și absența ambivalenţei (sânul nu este perceput ca 
fiind în același timp bun și rău); b) stadiul oral târziu, 
sau oral-sadic, caracterizat de impulsuri canibalice, da- 
torită activităţilor de mușcare devenite posibile o dată 
cu apariția dinţilor. În această a doua jumătate a primu- 
lui an, apare ambivalenta faţă de mamă, care activează 
tendinţele canibalice ale mamei. Faptul este atestat de jo- 
curile de mușcare reciprocă dintre mamă și copil. Tre- 
buie remarcat că Melanie Klein a pormit în parte de la 
aceste consideraţii în descrierea primului an de viaţă. 

Principalul conflict de relație dintre această fază este 
înțărcarea, care marchează prima restrângere instinctu- 
ală majoră. Conform autorilor francezi citați mai sus, 
momentul înțărcării și comportamentul mamei sunt de- 
cisive pentru ca aceasta să nu fie transformată într-un 
eveniment traumatic. Dacă este prea timpurie, există ris- 
cul de a fixa copilul la stadiul oral pasiv, deoarece libi- 
doul său n-a avut timpul să se deplaseze asupra altor 
obiecte. Dacă se produce în timpul stadiului oral-sadic, 
înțărcarea poate fi percepută ca o pedeapsă pentru ac- 
țiunile sale agresive, ceea ce poate constitui o primă in- 
hibare a agresivităţii sale. 

Stadiul anal-sadic acoperă cel de al doilea an al vieții. 
Zona erogenă principală este mucoasa ano-recto-sigmoi- 
diană, respectiv întreaga mucoasă digestivă, de dincolo 
de stomac. Activitatea sexuală (hedonică), este trezită (se 
sprijină pe) de funcţia excretorie (a materiilor fecale), pe 
fondul unei pregătiri organice (Freud). De fapt, scopul 
pulsional este acum dublu, după Alain și Sophie Mijol- 
la și colaboratorii. Pe de o parte, o plăcere auto-erotică, 
obținută prin excitarea zonei anale cu ajutorul materii- 
lor fecale; pe de altă parte, „presiunea relațională asupra 
obiectelor și persoanelor care încep să se diferențieze”. 

Materiile fecale, pe care copilul le consideră parte din 
sine și pe care le poate elimina sau reține, devin mone- 
dă de schimb în relaţia cu mediul. Pe baza acestui fapt, 
materiilor fecale le sunt asociate importante semnificații 
simbolice. 

Prima dintre ele este aceea de cadou: copilul oferă per- 
soanelor care-l îngrijesc o parte a corpului; refuzul defe- 
caţiei indică împotrivirea față de mediu. Cea mai cunos- 
cută, inclusiv în mediile profane, este echivalarea sim- 
bolică fecale-bani, în care materiile fecale, asemeni bani- 
lor, constituie un mijloc de schimb cu ceilalţi. Limbajul 
curent păstrează amintirea acestei relaţii în asocierea ba- 
nilor cu murdăria. O a treia echivalare simbolică o con- 
stituie cea dintre fecale și copil. Sursa acesteia se află în- 
tr-una din teoriile sexuale infantile, conform căreia, con- 
cepţia se realizează prin îngurgitarea hranei (împărătea- 
sa, în basme, rămâne grea mâncând un aliment anume), 
iar nașterea, prin anus. Este cazul micului Hans, care se 
gândea că poate naște și el copii. 

După K. Abraham, și acest stadiu poate fi subdivizat 
în faza sadic-anală expulsivă (al treilea semestru al vieţii) 
și faza anală masochistă retentivă (al patrulea semestru al 
vieţii). În prima, autoerotismul narcisic capătă o nuanță 
sadică. Autorii mai sus citați consideră că aceasta se con- 
cretizează într-o sfidare a adultului prin expulzarea „in- 
tempestivă a obiectelor distruse”. În cea de a doua se ca- 
ută obținerea unei plăceri pasive prin reținerea materii- 
lor fecale. Aceeași retenție poate avea, din punctul de ve- 
dere al exteriorului, o valoare de refuz, protest, împotri- 
vire. De aici derivă faptul că ambivalenţa este maximă 
în acest stadiu. Același obiect (materiile fecale) poate fi 
eliminat sau reținut, căpătând, în funcție de circumstan- 
te, valoarea de obiect bun (cadou) sau rău (armă de lup- 

tă). În general, în acest stadiu, copilul consolidează fron- 
tierea între interior și exterior și obține plăcere din ma- 
nipularea obiectelor exterioare. 

În conformitate cu aceste cunoștințe, educaţia sfinc- 
terină, care reprezintă o a doua mare restrângere a sur- 
selor de plăcere infantile, nu trebuie să înceapă prea 
devreme, așa încât copilul să poată resimţi puterea pe 
care o are asupra celorlalți (ceea ce-i permite să recu- 
noască existenţa acestora); de asemenea, ea nu trebuie 
să fie prea rigidă pentru a preîntâmpina formarea unui 
supraeu tiranic. lată, așadar, că influenţele educative 
timpurii pot avea urmări considerabile, iar deconstrui- 
rea acestora presupune un travaliu psihanalitic dificil 
și prelungit. Educaţia bazată pe experiența psihanali- 
tică are o valoare profilactică, întotdeauna preferabilă 
terapiei. 

Stadiul falic constituie, în conformitate cu psihanali- 
za freudiană, momentul structurant cel mai important al 
dezvoltării psihosexuale din copilărie. Intervalul de timp 
în care se desfășoară este cuprins între 3 și 6 ani. Pentru 
prima dată, zona erogenă dominantă devine zona geni- 
tală, sub primatul căreia se organizează unificarea pul- 
siunilor parţiale. Numită în antropologie „mica puber- 
tate“, această etapă se deosebește de „marea pubertate”, 
sau pubertatea propriu-zisă, prin faptul că atât băiatul, 
cât și fata cunosc un singur organ genital, cel masculin 
(în prima parte a stadiului falic, fetița consideră clitori- 
sul ca fiind un penis). Opoziția dintre sexe echivalează 
acum cu opoziţia falic-castrat. Tot acum, complexul Oe- 
dip cunoaşte momentul său culminant, precum și decli- 
nul său. De asemenea, un rol foarte important este jucat 
acum de complexul castrării. Printre caracteristicile ge- 
nerale ale acestui stadiu trebuie să includem manifesta- 

rea curiozităţii sexuale infantile, satisfăcută prin elabo- 
rarea teoriilor infantile asupra sexualității. 

Complexul Oedip, a cărui importanţă decisivă pen- 
tru constituirea omului ca ființă culturală, dar și ca fi- 
ință expusă disfuncţiilor nevrotice a fost demonstrată 
de psihanaliză, constă dintr-un ansamblu de sentimen- 
te de dragoste și ostile resimţite de copil la adresa pă- 
rinților săi. În forma pozitivă, situaţia este echivalentă 
“cu cea din mitul lui Oedip: iubire și dorință sexuală 
față de părintele de sex opus și ostilitate la adresa pă- 
rintelui de același sex, care se transformă într-un rival 
a cărui eliminare este dorită. În forma numită negati- 
vă”, dragostea copilului se orientează spre părintele de 
acelaşi sex, în timp ce părintele de sex opus devine 
obiectul unei uri geloase. Forma negativă a complexu- 
lui Oedip, mai accentuată sau mai atenuată, în funcție 
de constituția și circumstanțele vieții individului, pre- 
zentă întotdeauna în forma completă a complexului 
Oedip, indică existența unui moment homosexual na- 
tural în fiecare istorie individuală. Ca și „perversiuni- 
le“, homosexualitatea este eliberată, din perspectivă 
psihanalitică, de valorizarea negativă, în ceea ce pri- 
vește copilăria. 

În urma declinului complexului Oedip, se cristali- 
zează Supraeul, instanţă psihică prin care sunt interio- 
rizate interdicțiile fundamentale pentru existența în 
cultură: interdicția incestului și a agresivităţii îndrep- 
tate spre părinți. Parcurgerea etapei oedipiene mar- 
chează o nouă îngrădire a dorinţei umane. Paradisul 
pierdut al primilor ani de viață rămâne definitiv în 
urmă: la traumatismul nașterii și la frustrarea adusă 
de înțărcare și educația sfincteriană se adaugă acum 
interdicția ca părinţii să fie obiect sexual pentru copil. 

Pentru psihopatologia freudiană, tipul rezolvării de- 
fectuoase a complexului Oedip determină alegerea ne- 
vrozei. În isterie, fixația este în faza falică, iar conflictele 
sunt de tip oedipian, în timp ce în nevroza obsesională, 
fixaţia este în stadiul sadic-anal, ceea ce face conflictele 
oedipiene să se manifeste sub forme regresive, impreg- 
nate de particularitățile stadiului anal. Vă reamintesc de 
pacientul descris de Fenichel, care dezvoltase un simp- 
tom în doi timpi, dintre care primul (când vedea o femeie 
se gândea s-o omoare) reprezintă varianta sadică a iubi- 
rii oedipiene. (Cursul dedicat simptomului nevrotic). 

Antropologia psihanalitică afirmă universalitatea 
complexului Oedip: indiferent de timp (istoric) și de loc 
(geografic), orice ființă umană trece în copilăria sa prin 
faza complexului Oedip, ale cărui precipitate îl fac apt 
de a trăi în cultură. Pretutindeni în lumea umană, spre 
doesebire de lumea animală, există interdicția incestu- 
lui. Cea mai cunoscută controversă în legătură cu uni- 
versalitatea complexului Oedip este cea dintre B. Mali- 
novski și G. Rohein. Primul a studiat pe teren populați- 
ile arhaice din insulele Trobriand și a crezut că descope- 
ră aici o situaţie care ar pune în discuție concepția 
freudiană, și anume absența constelaţiei oedipiene. Cer- 
cetările ulterioare asupra acelorași populații efectuate de 
psihanalistul și antropologul G. Roheim au condus la 
concluzia că, de fapt, este vorba de o formă particulară 

de complex Oedip, în care rolul tatălui este jucat de un- 
chiul matern. 

La pubertate, complexul Oedip cunoaște o reactiva- 
re, fiind depășit cu mai mult sau mai puțin succes prin- 
tr-o nouă alegere de obiect, extrafamilială. 

Declinul complexului Oedip prefațează instalarea 
perioadei de latenţă. Un rol important în acest declin 


182 Vasile Dem. Zamfirescu 


îl joacă o altă constelație psihică a copilăriei, și anume 
complexul castrării. După cum arată numele, este vor- 
ba de o sumă de sentimente și reprezentări centrate pe 
fantasma castrării. Diferenţa anatomică dintre sexe este 
atribuită de copil tăierii penisului la fată. Rolul com- 
plexului castrării este diferit la băiat și la fată, ceea ce 
face ca dezvoltarea psihosexuală să fie diferită în aceas- 
tă perioadă. La băiat, complexul castrării pune capăt în- 
tr-un mod tranșant complexului Oedip, determinând 
renunțarea la mamă ca obiect al dorinţei incestuoase. 
Agentul castrării este, în cazul său, tatăl, care l-ar pu- 
tea pedepsi pentru activitățile sale autoerotice legate 
de mamă. Constatarea diferenței anatomice dintre sexe 
și ameninţări reale (de tipul „își tai cocoșelul“, sau „o 
să-ți cadă cocoșelul“, „vine nenea doctorul /poliţistul 
și ţi-l taie), sau fantasmatice, reprezintă condiţiile in- 
dispensabile apariţiei complexului castrării. 

La fată, complexul castrării deschide complexul Oe- 
dip. Mai în detaliu, etapele dezvoltării psihosexuale 
feminine în această fază sunt, conform concepției lui 
Freud, următoarele: a) la începutul fazei falice, fata, 
ca și biatul, împărtășește credinţa că toate fiinţele au 
penis. Conform acestei credințe, clitorisul este un pe- 
nis; b) ulterior, fetița sesizează că de fapt este lispită 
de penis; c) constatând, în al treilea moment, că mama 
nu are nici ea atribute falice, fetiţa o disprețuiește, 
urăște, pentru că nu i-a transmis asemenea atribute; 
d) în faţa indubitabilei absenţe a penisului, fetița poa- 
te adopta trei soluţii, dintre care doar una este consi- 
derată „normală“. Prima atitudine posibilă constă în 
refuzul sexualităţii în genere și implicit al dorinţei de 
penis. În acest caz, fetița nu dezvoltă rivalitate cu bă- 
ieţii. A doua atitudine poate fi desemnată generic prin 

termenul „invidie de penis“. Faptul castrării este ne- 
gat și speranța fantasmatică de a dobândi penis devi- 
ne scopul vieții. În planul comportamentului sexual, 
invidia de penis face ca zona erogenă dominantă să 
rămână clitorisul: frigiditatea și homosexualitatea ma- 
nifestă fac parte dintre variantele comportamentale 
probabile în acest caz. Rivalitatea cu bărbaţii și adop- 
tarea comportamentelor masculine fac și ele parte din 
tabloul manifestărilor acestui tip. Cum veţi vedea, 
aceste fenomene au fost înregistrate și de Alfred Adler, 
unul din primii disidenți ai mișcării psihanalitice. Deși 
termenul ales de el este apropiat de cel freudian z 
„protest viril“ — explicația dată fenomenului diferă 
considerabil. N 
În sfârșit, a treia atitudine, singura normală din per- 
spectiva lui Freud, este dorința de a avea substitute de 
penis. Premisa ei este recunoașterea și acceptarea absen- 
tei penisului. Pornind de aici se produc trei modificări 
importante: a) schimbarea obiectului iubirii, în sensul că 
mama este înlocuită de tată, care poate satisface dorința 
de penis a fetei, ceea ce deschide complexul Oedip femi- 
nin, care nu cunoaște un sfârșit brusc, așa cum se întâm- 
plă în cazul băiatului; b) schimbarea zonei erogene, adi- 
că înlocuirea clitorisului cu vaginul, care se produce pe 
parcursul trecerii de la copilărie la adolescenţă; c) înlo- 
cuirea penisului ca obiect al dorinței prin copil. Dorința 
de a se bucura de penis în actul sexual conduce la dorin- 
ţa de a fi mamă. i; 
Întrucât dezvoltarea psihosexuală a fetei diferă, în sta- 
diul falic, de cea a băiatului, termenul propus de Jung 
de „complex Electra”, care sugerează un paralelism per- 
fect, este considerat de Freud, pe bună dreptate, ca ina- 


decvat. 

4.1 Perspective contemporane 


Ca și alte capitole ale teoriei freudiene, viziunea asu- 
pra sexualității infantile a constituit un subiect de con- 
troverse și contestări. În special psihanalistele femei și 
apoi mișcarea feministă au obiectat în moduri diferite, 
primele din interiorul psihanalizei, pe baza unei expe- 
rienţe clinice, iar feministele din afara ei, cu argumente 
de ordin social-moral, împotriva negării de către Freud 


a specificității originare a sexualităţii feminine. Reamin- 
tesc că pentru întemeietorul psihanalizei, dezvoltarea 
psihosexuală feminină se desprinde, ca o derivație, din 
trunchiul originar al sexualității masculine. 

După psihanalistul francez Jacques Andr6, abaterea 
de la învăţătura lui Freud este la psihanalista Karen Hor- 
ney mai puţin importantă. În concepția sa, descoperirea 
vaginului, respectiv trecerea de la zona erogenă clitori- 
diană la cea vaginală, are loc în legătură cu faza oedipia- 
nă, și nu în faza de latenţă. Ceea ce Freud considera a fi 
o ignorare a existenței vaginului este de fapt o negare a 
sa, negare care are o funcție defensivă. Apărarea este or- 
ganizată cu scopul de a anula efectele angoasante ale 
fantasmei de a fi penetrată de către un penis uriaș, fan- 
tasmă legată de reprezentările pe care fetița și le formea- 
ză despre tată și penisul său. 

La Melanie Klein, distanțarea față de Freud se adân- 
cește, până la a deveni ruptură, ne asigură Jacques An- 
dré. Orientarea spre tată este foarte timpurie, mult mai 
timpurie decât o concepeau Freud și Karen Horney, și se 
explică prin frustrarea orală legată de mamă. Reorienta- 
rea de la sân la penis are o dată foarte precoce, și anume 
al doilea semestru din primul an de viaţă! Desigur că 
această viziune ridică o mulțime de întrebări, pe care Jac- 

ques André le trece în revistă. Nu mă opresc asupra lor, 
pentru că nu acest aspect interesează aici. O dată cu 
această orientare foarte timpurie se produce și o cunoaș- 
tere inconștientă a vaginului, fapt atestat de apariția sen- 
zaţiilor în acest organ și în restul aparatului genital. Prin 
această deplasare de sus în jos, de la la gură la vagin, se 
activează calitățile receptive ale organului genital femi- 
nin. În felul acesta Melanie Klein asigură sexualităţii fe- 
minine o continuitate pe care Freud o vedea posibilă 
doar la băiat. 

În ceea ce privește „invidia de penis”, fenomen carac- 
teristic pentru psihologia feminină pe care nici o psih- 
analistă nu-l contestă ca existenţă, explicaţia dată de Me- 
lanie Klein vorbește de o refulare a genitalității femini- 
ne. Masturbarea clitoridiană plasează vaginul într-un 
plan secund al activităților sexuale din motive defensi- 
ve în faţa unor fantasme distructive, legate de penisul 
patern. Ea nu este, prin urmare, expresia unei fixații la 
un moment dat de masculinitate, ci un „simptom“ legat 
de dimensiuni specific feminine. 

Caracteristica cea mai generală a etapei următoare, 
cunoscută din psihanaliză ca „perioadă de latenţă“, care 
se desfășoară între 6-7 ani și debutul pubertății (12 ani), 
o reprezintă declinul sexualității infantile și al conflicte- 
lor legate de aceasta. Se constată atât o diminuare a ac- 
tivităților sexuale, cât și o desexualizare a relațiilor de 
obiect și a sentimentelor asociate lor. Tandreţea începe 
să prevaleze în raport cu dorințele sexuale. Acum apar 
și se consolidează pudoarea și dezgustul; aspiraţiile mo- 
rale și estetice devin mai puternice. 

Pubertatea ca ultimă etapă a dezvoltării sexualității 
umane marchează instalarea unor transformări definiti- 
ve: a) în ce privește obiectul sexualității, sexualitatea 

adultă devine preponderent sau exclusiv obiectală, spre 
deosebire de sexualitatea infantilă, care este precumpă- 
nitor autoerotică; b) în ce privește scopul sexualității, se 
trece de la plăcerea obținută din excitarea zonelor ero- 
gene și exercitarea anumitor tendințe parțiale la obține- 
rea plăcerii exclusiv din zonele genitale în legătură cu 
activitatea sexuală orientată cel puțin potenţial spre re- 
producere. Activitatea zonelor erogene genitale își sub- 
ordonează celelalte zone erogene și tendinţe parțiale care 
produc acum doar o plăcere preliminară, care prefațea- 
ză plăcerea genitală matură. 


5. 
Sursele teoriei freudiene 


Teoria lui Freud asupra sexualității infantile se bazea- 
ză, pe de o parte, pe experiența sa de psihoterapeut al 
nevroticilor și, pe de altă parte, pe materialul adunat de 
sexologia epocii referitor la diverse abateri de la viaţa se- 
xuală normală. La acestea s-au adăugat în timp rezulta- 
tele psihanalizei copilului, precum și observarea științi- 
fică a copilului mic. 

Coroborarea constatărilor pe care i le-a prilejuit cerce- 
tarea inconștientului nevroticilor, unde sunt descoperite 
de fiecare dată tendinţe de inversiune sexuală, cu ceea ce 
sexologia clasifica la rubrica abateri de la obiectul sexu- 
al normal (homosexualitatea, pedofilia, zoofilia) i-a per- 
mis lui Freud să ajungă la concluzia că „inițial instinctul 

sexual este independent de obiectul său și nu își datorea- 
ză apariţia stimulilor veniți de la obiect“. Cu alte cuvin- 
te, în mod originar nu există un obiect necesar al sexua- 
lității, partenerul de sex opus, ci obiectul este contingent: 
satisfacerea poate fi obținută prin utilizarea unei game 
variate de obiecte sexuale, de la propriul corp, la un par- 
tener de același sex sau al unei fiinţe vii aparținând altei 
specii. Orice individ apelează, pe parcursul dezvoltării 
sale psihosexuale, la mai multe tipuri de obiecte, matu- 
ritatea sexuală fiind macată de prevalența partenerului 
de sex opus. Inversiunile nu sunt semne de degeneres- 
cenţă organică, așa cum considera medicina contempo- 
rană lui Freud, ci rezultatul fixării la obiecte ale trecutu- 
lui. Comparându-i pe antici cu modernii, Freud remarca 
faptul că, în privința sexualității, deosebirea constă în 
aceea că primii puneau accentul pe instinctul însuși, ceea 
ce este ilustrat de importanţa pe care o aveau în Antichi- 
tate homosexualitatea și pedofilia, în timp ce ultimii, pun 
accentul pe obiect, ceea ce este ilustrat de importanţa iu- 
birii heterosexuale orientate spre reproducere, care devi- 
ne criteriu absolut de sănătate și moralitate. 

Aceleași surse — cunoașterea inconștientului nevro- 
ticilor, care-l autorizează să afirme că nevroza este ne- 
gativul perversiunii, respectiv că în orice nevrotic se as- 
cunde un perves, îmbinată cu studiul perversiunilor se- 
xuale (abaterea de ia scopul sexual „normal“”) — i-au 
permis lui Freud să afirme că instinctul sexual nu este 
ceva simplu, ci ceva compus din mai multe componen- 
te, care se pot autonomiza și înlocui întregul. Scârba și 
rușinea sunt pârghiile normalităţii. Ca și inversiunile, 
perversiunile nu sunt, după Freud, semne ale degene- 
rescenţei organice, ci fixaţii la modalităţi infantile de a 
obţine plăcerea. 

5.1 Teoriile infantile despre sexualitate 


O altă dovadă convingătoare despre existența sexua- 
lității infantile o reprezintă teoriile pe care copiii le ela- 
borează despre sexualitatea lor și a adulților. Astfel de 
teorii arată nu numai existența unui puternic interes pen- 
tru diferite aspecte ale sexualității. În același timp, ele 
poartă inconfundabila amprentă a diferitelor faze din 
evoluţia sexualității copilului. Problemele care-l preocu- 
pă pe copil sunt deosebirea anatomică dintre sexe, pe de 
o parte, și întrebarea de unde vin copiii. Ultima întreba- 
re are o deosebită semnificație practică, și anume ame- 
ninţarea pe care o reprezintă un frate nou-născut sau pe 
cale de a se naște, pentru locul pe care îl ocupă în aten- 
ţia și afecțiunea părinților. 

Răspunsul la întrebarea „de unde vin copiii?“ pe 
care îl dau teoriile sexuale infantile, răspuns pe care 
adulţii îl refuză, vizează atât concepţia, cât și nașterea. 
Așa cum se întâmplă și în basme, în teoriile copiilor 
concepția are un caracter alimentar, fiind produsă de 
ingerarea unui anumit aliment. O dată conceput, copi- 
lul este purtat în burta mamei, unde se dezvoltă și de 
unde se naște prin ombilic sau intervenție chirurgica- 
lă, ca în basmul „Scufiţa Roșie“, ceea ce exprimă igno- 
ranţa copiilor în ce privește existența vaginului. Teo- 
ria sadică asupra coitului exprimă viziunea infantilă 
asupra naturii actului sexual, viziune care poartă am- 
prenta componentei sadice a sexualităţii infantile. Ob- 
servarea accidentală a coitului parental îl determină pe 
copil să vadă în el un act de violenţă, ceva „pe care 
partea mai puternică îl impune părții mai slabe“, com- 
parabil cu ceea ce se întâmplă în conflictele dintre co- 
pii, susține Freud. 

Diferenţa anatomică dintre sexe este negată în teoria 
infantilă corespunzătoare perioadei de început a stadiu- 
lui falic, în conformitate cu care atât bărbaţii, cât și fe- 
meile sunt dotați cu penis. Nu numai în psihoterapia 
psihanalitică se înregistrează acest fenomen, foarte evi- 
dent la micul Hans, care atribuia penis chiar și obiecte- 
lor neînsuflețite; mitologia și literatura inspirată din ea 
reprezintă ecoul cultural al aceleiași viziuni. Exemplul 
cel mai concludent este sfinxul, care prezintă atât ca- 
ractere sexuale masculine, cât și feminine. 

Totalmente eronate, teoriile infantile asupra sexuali- 
tății documentează nu numai existenţa sexualității infan- 
tile, ci și legătura dintre cunoaștere și sexualitate. Curio- 
zitatea trezită de diferitele aspecte ale vieţii sexuale și sa- 
tisfăcută prin teoriile infantile va fi inhibată durabil de 
eșecul teoriilor infantile de a da un răspuns adecvat pre- 
ocupărilor copilului. 


6. 
Implicații antropologice ale teoriei 
despre sexualitatea infantilă 


Deși nu a lăsat deoparte perspectiva filogenetică, ad- 
mițând, în teoria visului, existența unor simboluri uni- 
versale care nu țin de experienţa individuală — ceea ce 
Jung va numi mai tâziu simboluri arhetipale —, Freud 
se va concentra asupra ontogenezei umane spre care l-a 
orientat practica sa psihoterapeutică adresată nevroze- 

lor. Practicând arheologia psihică, psihanaliza a putut 
urmări etapele timpurii ale dezvoltării psihicului, ceea 
ce mă autorizează să o plasez printre psihologiile gene- 
tice. 

Spre deosebire de psihologia genetică dezvoltată de 
Jean Piaget, care s-a ocupat preponderent de dezvolta- 
rea intelectuală în ontogeneză, psihanaliza se axează pe 
dezvoltarea afectivă, bazată pe instinctele umane. Aș pu- 
tea spune că psihanaliza clasică are ca principală preo- 
cupare teoretică urmărirea procesului de prelucrare cul- 
turală a instinctelor, în special a celui sexual. 

Principala concluzie a psihanalizei ca psihologie ge- 
netică este că la origini, la începuturile vieții, omul este 
o ființă a plăcerii, adică o ființă care urmărește ca scop 
principal obținerea necondiționată a plăcerii ca scop în 
sine. Încă de la naștere, copilul dezvoltă activităţi auto- 
erotice prin excitarea zonelor erogene, iar mai târziu ob- 
ține plăcere și din exercitarea tendinţelor sexuale parția- 
le. Freud a teoretizat această tendinţă originară a omu- 
lui sub denumirea de „principiu al plăcerii“. 

Din punct de vedere moral și social-cultural, faptul 
că omul este de la natură o ființă a plăcerii echivalează 
cu postularea unui egoism absolut. Ca ființă a plăcerii, 
omul este o ființă egoistă. În plan sexual, omul devine 
altruist abia la pubertate, când zonele genitale orientate 
spre reproducere își subordonează celelalte zone eroge- 
ne, cu alte cuvinte, când plăcerea asociată perpetuării 
speciei devine preponderentă în raport cu plăcerea ca 
scop în sine, caracteristică primei copilării. Acest hedo- 
nism și egoism funciar se manifestă în toate planurile 
vieţii copilului, pentru că, în conformitate cu concepția 
lui Freud, care împărtășea concepția secolului XIX de- 
spre opoziţia absolută dintre natură și cultură, la naște- 

re omul nu deţine în zestrea sa genetică nici un element 
prosocial, cultural. Tot ce se obține pe această linie este 
rezultatul unui proces de socializare în cadrul familiei. 
Interacțiunile familiale vor introduce în structura psihi- 
că a oricărui individ sentimente și instanțe psihice care 
permit existenţa în cultură. După Freud, ar fi vorba în 
primul rând de sentimentele de scârbă și rușine, care 
controlează tendințele perverse, și de supraeu, care con- 
trolează tendinţele incetuoase ale copilului și agresivita- 
tea față de părinți. 

Trecerea de la natură la cultură sau prelucrarea cul- 
turală a instinctelor și în special a instinctului sexual este 
posibilă, în viziunea lui Freud, datorită plasticităţii deo- 
sebite a acestui din urmă instinct, plasticitate fără de care 
nu putem înţelege sublimarea. Spre deosebire de instinc- 
tul alimentar, de exemplu, ale cărui cerințe pot fi satis- 
făcute doar prin obiecte adecvate (hrana), fără amânări 
prea mari, instinctul sexual admite satisfacţii de substi- 
tuţie, fie imaginare, fie de altă natură decât cea pur sexu- 
ală și perioade mari de amânare a satisfacerii și chiar su- 
primarea satisfacerii directe. Noţiunea de sublimare se 
referă la posibilitatea de a utiliza energia sexuală în alte 
scopuri, nonsexuale, înalt valorizate cultural. În special 
activitățile intelectuale și artistice beneficiază de aportul 
energiei sexuale desexualizate. Două observații impor- 
tante se impun în acest moment: a) schimbarea scopului 
tendinței sexuale, înlocuirea sa cu un scop nonsexual nu 
conduce la pierderea forței respectivei tendinţe; b) subli- 
marea vizează în special acele tendinţe care nu au reușit 
să se integreze în tabloul definitiv al sexualității, respec- 
tiv tendinţele „perverse“. 

Din perspectiva evoluţiei științei contemporane, mai 
ales din perspectiva biologiei comportamentului (etolo- 

gie), concepţia freudiană trebuie reconsiderată. Cercetă- 
rile de etologie, încununate în 1973 cu premiul Nobel, au 
demonstrat că atât animalele sociale, cât și omul posedă 
în zestrea lor genetică elemente prosociale, ceea ce do- 
cumentează că discontinuitatea dintre natură și cultură 
nu este absolută, că și la om, pentru că aspectul acesta 
ne interesează în primul rând, există instincte sociale. 
Discontinuitatea dintre natură și cultură este dublată de 
continuitate, importante valori morale, considerate în 
mod tradițional ca aparținând culturii, cum ar fi altru- 
ismul, loialitatea, mila, entuziasmul, solidaritatea, având 
premise biologice. 


6.1 Cultură și represiune instinctuală 


Alături de Nietzsche, Freud este unul dintre cei mai 
importanți critici ai culturii. Ambii o pun în discuție da- 
torită perturbărilor și disfuncțiilor pe care le provoacă la 
nivel biologic și, respectiv, psihic. Pentru a mă referi doar 
la întemeietorul psihanalizei, în lucrarea din 1930 Dis- 
confort în cultură, cultura umanității este pusă în discu- 
ție în numele fericirii, considerată ca scop al omului. Deși 
cultura a luat naștere pentru a proteja omul în fața na- 
turii și pentru a-i îmbunătăți viața sub alte aspecte, ea a 
provocat, la rându-i, disconfort, neliniște, chiar anxieta- 
te — toate surse de nefericire. 

Freud nu acuză cultura în numele unui umanism te- 
oretic, ci pornind de la experienţa pe care a acumulat-o 
ca terapeut. Cea mai importantă disfuncţie pe care o 
produce cultura este, în virtutea aceleiași experiențe, îm- 
bolnăvirea nevrotică. Cu alte cuvinte, prelucrarea cul- 
turală a instinctelor, trecerea de la natură la cultură dă 

greș în anumite cazuri, sau într-un număr semnificativ 
de mare de cazuri din punct de vedere social (așa s-a în- 
tâmplat la sfârșitul secolului XIX, când a apărut psih- 
analiza), ceea ce produce nevroza ca fenomen individu- 
al sau social. 

Trecerea de la natură la cultură, pe care fiecare indi- 
vid o parcurge la începutul vieții sale, presupune, în ter- 
menii lui Freud, trecerea de la principiul plăcerii, care 
ghidează omul în mod natural, la principiul realităţii, ca- 
racteristic existenţei în cultură. După Herbert Marcuse, 
această trecere impune importante modificări principiu- 
lui plăcerii, care sunt tot atâtea dureroase renunțări. Ast- 
fel, dacă principiul plăcerii presupune satisfacerea ime- 
diată, principiul realităţii presupune o satisfacere amâna- 
tă. Aceleași modificări înlocuiesc plăcerea cu restrânge- 
rea plăcerii, bucuria (jocul) cu durerea (munca), recepti- 
vitatea cu productivitatea, lipsa refulării cu securitatea 
psihică. Din punct de vedere individual, nevroticii sunt 
persoane care nu pot renunţa la principiul plăcerii și nici 
nu pot accepta deplin cerințele principiului realității. 
Acest conflict dintre natură și cultură se soluţionează, în 
cazul acestor „nehotărâţi“ prin simptomele nevrotice. 
Din punct de vedere social, cu cât cerinţele culturale sunt 
mai severe, cu cât renunţările instinctuale pretinse sunt 
mai mari, cu atât nevroza este mai răspândită. Psihana- 
liza a apărut pe terenul unei astfel de realități sociale care 
producea nevroza în proporții de masă. 

Nevroza este doar una din fețele nefericirii produse 
de cultură, una din cele mai evidente. Banala nefericire 
de zi cu zi este un alt rezultat al represiunii instinctuale. 
În sfârșit, o a treia formă de reacţie la represiunea instinc- 
tuală este revolta împotriva represiunii instinctelor. Toa- 
te acestea pentru că plasticitatea naturii umane nu este 

nelimitată. Când cerinţele culturii depășesc aceste limi- 
te, omul se îmbolnăvește, devine nefericit sau se revol- 
tă. În termenii lui Freud din Disconfort în cultură, „se emi- 
te o poruncă și nu se pune întrebarea dacă omul o poa- 
te urma. Dimpotrivă, se presupune că Eul poate realiza 
psihologic tot ceea ce i se comandă, că Eul are un con- 
trol nelimitat asupra se-ului. Aceasta este o eroare. Chiar 
la oamenii normali, controlul se-ului e circumscris în 
anumite limite. Dacă se cere mai mult, individul se re- 
voltă, devine nevrotic sau nefericit”. 

Din punct de vedere istoric, doi ar fi fost, după Freud, 
factorii care au împins omul pe calea dezvoltării cultu- 
rale. Mai întâi, necesitatea (Ananke) i-a silit pe oameni 
să colaboreze pentru a smulge naturii mijloacele de exis- 
tenţă, iar Erosul, înțeles aici ca dragoste a bărbatului pen- 
tru femeie și a mamei pentru copil, a întărit coeziunea 
grupului în luptă cu o natură dușmănoasă și zgârcită. 
Numai că această colaborare s-a dovedit, constată Freud, 
defavorabilă Erosului: lupta cu Ananke s-a alimentat în 
mare măsură din energia erosului. Remarcabilele reali- 
zări ale dezvoltării culturale le datorăm deturnării ener- 
giei sexuale spre muncă. Întreg, edificiul cultural este de 
neconceput fără sublimare, fără desexualizarea libidou- 
lui și utilizarea energiei sale în alte scopuri. Realizările 
culturii au fost plătite cu prețul compromiterii sexuali- 
tății ca sursă de fericire. Împovărată de multitudinea de 
îngrădiri indirecte impuse de activitatea de muncă, în- 
grădită direct prin restricţiile unei morale sexuale seve- 
re, „viaţa sexuală a omului civilizat face impresia unei 
funcţii care se află în regresie, așa cum par să fie dantu- 
ra noastră și părul cranian“. 

Pe cât de virulentă și subtilă este critica lui Freud la 
adresa culturii și represiunii pe care o exercită asupra in- 

stinctelor, în special asupra instinctului sexual, pe atât 
de surprinzător este conformismul său, absenţa de solu- 
ţii. Cu alte cuvinte, oricât de nocivă ar fi represiunea in- 
stinctelor, ea este inevitabilă, pentru că reprezintă prețul 
plătit pentru progresul cultural. După Herbert Marcuse 
(în Eros și civilizație ), conformismul lui Freud se datorea- 
ză absenței dimensiunii istorice din gândirea sa socială. 
Pentru Freud, mediul socio-cultural este un mediu na- 
tural, neschimbător asemenea mediului natural pentru 
restul vieţuitoarelor. Concret, această carență de perspec- 
tivă istorică apare în confundarea principiului realității 
în genere cu una din formele sale istorice, numită de 
Herbert Marcuse „principiul randamentului“, care este 
principiul realității caracteristic pentru epoca modernă. 

În spatele principiului randamentului, pe care Freud 
îl considera etern, se ascunde în primul rând penuria, 
ceea ce, din punctul de vedere al satisfacerii instinctua- 
le, înseamnă că nevoile umane nu pot fi satisfăcute fără 
restricţii, renunţări și amânări veșnice. Pentru a fi posi- 
bilă, orice satisfacere presupune munca, în timpul căre- 
ia plăcerea este suspendată, iar durerea dominată. Cum 
munca ocupă întreaga existenţă, principiul plăcerii, care 
guvernează viaţa instinctelor, este scos în afara realită- 
ţii. În al doilea rând, penuria este combinată cu distri- 
buirea sa inechitabilă, în favoarea grupurilor privilegite. 

În societatea occidentală contemporană au apărut 
încă din anii '50, când Herbert Marcuse publică Eros și 
civilizație, fenomene, între timp amplificate, care par să 
ateste posibilitate unui principiu nerepresiv al realității. 
Este vorba în primul rând de înfrângerea penuriei, con- 
cretizată în abundență și calitatea bunurilor de consum, 
de creșterea timpului liber în raport cu timpul de mun- 
că, cu tendinţa de inversare a raportului dintre ele în fa- 

voarea timpului liber, de apariţia unor indicii clare de 
desublimare, ilustrate de pătrunderea sexualității în sfe- 
re, altă dată strict rezervate principiului realității: afaceri, 
politică, publicitate. 

Deși astfel de fenomene sunt accesibile observaţiei ce- 
lei mai superficiale, problema de a concepe un principiu 
nerepresiv al realităţii este îngreunată de faptul că prin- 
cipiul randamentului a modificat însuși modul de gân- 
dire al oamenilor după chipul și asemănarea sa. După 
Herbet Marcuse, singurul domeniu mental neafectat de 
principiul randamentului este imaginarul, indisolubil le- 
gat de principiul plăcerii și inconștient. Aici se află amin- 
tirea etapelor din dezvoltarea individuală, în care satis- 
facerea deplină a cerinţelor instinctuale era posibilă. De 
aici, de la amintirea satisfacerii integrale, se poate porni 
în recrearea paradisului pierdut pe baza realizărilor ci- 
vilizaţiei. Inconștientul studiat de psihanaliză poate fi 
valorificat nu numai pentru „vindecarea“ individului; el 
poate juca același rol și pentru umanitate, reamintindu-i 
valoarea de adevăr pentru om a principiului plăcerii. În 
condiţiile civilizației occidentale contemporane, ceea ce 
este regresiv — istoria infantilă a libidoului — capătă un 
rol progresiv, de anticipare a unei noi realități. 

Pentru posibilitatea de a concepe un principiu nere- 
presiv al realității, de mare importanţă este, în viziunea 
lui Herbert Marcuse, arta. Aceasta demonstrează că sen- 
sibilitatea (viața simţurilor) și rațiunea pot fi armoniza- 
te, fără a dăuna celor dintâi. Arta reușește să facă sensi- 
bilitatea rațională și rațiunea sensibilă, demonstrând că 
nu sunt incompatibile. 

În timp ce Prometeu este simbolul eroului cultural, al 
muncii și al represiunii instinctelor, Orfeu și Narcis pot 
fi simbolurile unui nou principiu al realității, pentru că 

imaginea lor este una a bucuriei și împlinirii, vocea lor 
nu comandă, ci cântă, gestul lor oferă și primește, actul 
lor pacifică, punând capăt muncii și cuceririi. 

Și în planul sexualităţii, apelul la inconștient oferă su- 
gestii pentru un principiu nerepresiv al realităţii. Princi- 
pala sugestie se referă la transformarea sexualității în 
Eros. Sexualitatea genitală, pusă în slujba reproducerii 
este depășită în direcţia recuperării surselor de plăcere 
pe care le oferă celelalte zone erogene ale corpului. Or- 
ganismul întreg devine fundamentul sexualității. 

Este acesta sfârșitul culturii? Marcuse dă, fără ezitări, 
un răspuns negativ. Argumentul este că sexualitatea care 
nu este îndepărtată de obiectul său are tendinţa de a se 
autosublima, contribuind la dezvoltarea culturii. 

i 


Tema a șasea 


Inconștientul și 
agresivitatea distructivă 


Ca urmare a acțiunii unei serii de factori conjuncturali, 
în primul rând datorită tipului de nevroză dominant la 
sfârșitul secolului XIX (isteria), dar și datorită particulari- 
tății personalității lui Freud, viziunea psihanalitică de în- 
ceput asupra inconștientului a fost elaborată în legătură 
cu pulsiunile sexuale. Cea mai concludentă formulare 
pentru accepţia iniţială a inconștientului a fost avansată 
de Freud înainte de 1915: inconștientul este istoria infan- 
tilă a libidoului. Până în 1920, agresivitatea nu își găsește 
un loc semnificativ în teoria lui Freud despre inconștient. 
Astfel, în prima teorie despre instincte (pulsiuni), agresi- 
vitatea nu figura ca un instinct de-sine-stătător, fiind doar 
un mijloc pus în slujba instinctelor Eului în lupta acesto- 
ra pentru autoafirmare și conservare. Abia după 1920, 
Freud și mișcarea psihanalitică derivată din freudism re- 
cunosc existența unui instinct agresiv de-sine-stătător, a 
cărui importanţă pentru viața psihică inconștientă devi- 

ne covârșitoare. Este de remarcat faptul că, încă din 1908, f rolului agresivității în economia psihicului, ci și o consi- 
Alfred Adler vorbise despre agresivitate ca instinct-de- | derabilă, aș spune chiar neașteptată, extindere a semni- 
sine-stătător, fără să fi obținut acordul lui Freud. ficaţiei teoriei despre instincte, care echivalează cu o tre- 

Discutarea temei agresivității din perspectivă psih- | cere dela psihologie și antropologie la ontologie. În ceea 
analitică are nu numai o semnificaţie restrânsă — psiho- | ceprivește primul aspect, dualismul teoriei iniţiale for- 


logică și antropologică —, respectiv de a aborda proble- SE matdeinstinctele Eului, pe de o parte, și instinctul se- 
ma inconștientului dintr-o nouă perspectivă, ci și una „xual, pe de altă parte, este înlocuit de dualismul în care 
mai cuprinzătoare, socială. Numeroși gânditori contem- N Erosularecaantagonist Thanatosulsau agresivitatea dis- 
porani subliniază importanţa decisivă pe care a dobân- tructivă. Statutul agresivității se schimbă radical: dintr-o 
dit-o problema agresivităţii distructive la sfârșitul seco- i formă de reacție, fie ea și înnăscută, aflată la dispoziția 
lului XX și implicit la începutul secolului XXI. Pentru pri- IN instinctelor Eului, agresivitatea devine nu doar un in- 
ma dată în istoria umanității, agresivitatea distructivă E stinct de-sine-stătător, pol al noului dualism pulsional, 
periclitează, datorită existenţei armelor de distrugere în Æ ci, în acelaşi timp, paradigma instinctualităţii, care în pri- 
masă, nu doar existența unor părți mai restrânse sau mai B® — ma teorie era dată de instinctul sexual. Expresia psihică 
extinse ale populației umane, ci însăși existența umani- d a instinctului agresiv, compulsia la repetiție, de origine 
tății. Dacă la aceasta adăugăm și pericolul terorismului, P inconștientă și dificil de controlat, documentează carac- 
pericol tot mai ameninţător prin obiectivele sale extinse, terul „demonic“ al instinctului morții, care are ca scop 
chiar globale, atunci actualitatea și gravitatea problemei ultim reducerea vieții la stadiul anorganic, ceea ce expri- 
agresivității distructive devine și mai evidentă. Poate ! mă excelent, după Freud, natura instinctualității. 

oferi teoria psihanalitică o nouă înțelegere asupra agre- to 

sivității distructive? Iată o întrebare care prezintă nu nu- 

mai un interes teoretic de amploare, ci și unul practic. | 1.1 Excurs despre „pansexualism“ 


Una din obiecțiile sau chiar reproșurile (de nuanţă 
morală) aduse psihanalizei se referă la pretinsul „panse- i 
xualism” al acesteia. Ca obiecţie, pansexualismul indică i 
o unilateralitate a explicaţiei psihanalitice, explicaţie ca- 
1. racterizată deci prin reducerea multiplului cauzal la un 
Agresivitatea distructivă ca instinct al morții singur factor, cel sexual. Întreaga diversitate a umanului 
l ar fi derivată într-un mod nepermis dintf-un singur fac- 
tor fundamental — sexualitatea. Din această obiecție de- 
Trecerea de la prima teorie despre instincte (pulsiuni), rivă și reproșul: reducerea sufletescului și spiritualului 
ep și la cea de a doua marchează nu numai o reconsiderare a la un instinct, cel sexual, echivalează cu o degradare a 


202 Vasile Dem. Zamfirescu 


umanului până la nivelul animalicului (instinctualului). 
Acest reproș a fost fructificat de regimurile totalitare în 
lupta împotriva psihanalizei. 

Însă prezentarea primului dualism pulsional arată că 
Freud nu a transformat sexualitatea în fundamentul 
umanului, ci a inclus-o într-o teorie a conflictului, în care 
instinctele Eului îi formeză contraponderea. Și nici nu se 
putea altfel, în măsura în care psihanaliza pune la baza 
nevrozelor conflictul psihic inconștient, care, ca orice 
conflict, are nevoie de cel puţin două forțe antagoniste. 
De asemenea, în a doua teorie despre instincte a lui 
Freud, Erosul, care înglobează instinctul sexual din pri- 
ma teorie, are drept contrapondere Thanatosul sau in- 
stinctul (pulsiunea) morții. Prin urmare, din nou avem 
de a face cu o formă de „dualism“ și nu cu monismul 
„pansexualist“. 

Doar într-un singur moment al dezvoltării psihanali- 
zei, Freud se apropie de monism. Este vorba de anul 
1914, când întemeietorul psihanalizei publică studiul 
„Pentru a introduce narcisismul“, unde expune consta- 
tarea că libidoul îndreptat spre obiect poate fi retransfor- 
mat în libido narcisic, adică în libido întors spre subiect, 
ceea ce înseamnă că instinctele de autoconservare nu 
sunt de natură diferită în raport cu instinctele sexuale. 
Concepţia comună însă, care acuză psihanaliza de pan- 
sexualism, nu s-a alimentat din studiul amintit, studiu 
la care au avut acces doar specialiștii. 


1.2 Filosofie și „necrofilie“ la Freud 


Spuneam că, în al doilea rând, ultima teorie despre in- 
stincte reprezintă trecerea de la psihologie, antropologie 

spre ontologie. Argumentez această afirmaţie, atât prin 
declaraţiile lui Freud, cât și prin natura celor două in- 
stincte care se înfruntă în cel de al doilea dualism. În ese- 
ul „Dincolo de principiul plăcerii“, publicat în 1920, 
Freud își declară deschis intenţiile filosofice. Intenţia sa 
asumată este nici mai mult, nici mai puţin decât dezlega- 
rea „enigmei vieţii“, intenţie care are, ce-i drept, ca punct 
de plecare materialul oferit de cercetarea psihicului 
uman. Erosul și Thanatosul nu sunt două instincte obiș- 
nuite, ci au rangul unor forțe primordiale, asemănătoare 
principiilor prime din filosofia elină. Interacțiunea aces- 
tor forțe guvernează întreaga biosferă și-i explică desti- 
nul, ceea ce mă autorizează să văd, în cea de a doua teo- 
rie despre instincte, în primul rând o ontologie regiona- 
lă și doar în al doilea rând o antropologie sau psihologie. 

În cultura română circulă, alături de prejudecățile de 
generală răspândire despre psihanaliză, cum ar fi acuza- 
ţia de pansexualism, și prejudecăţi specifice. Una dintre 
acestea îl acuză pe Freud de absenţa vocației și perfor- 
manţei filosofice, contrapunându-i-l pe Jung, care s-ar fi 
distins în această privinţă. Freud ar fi „medicul“ psihana- 
lizei, în timp ce Jung ar putea fi denumit, cu deplină în- 
dreptăţire, „filosoful“ orientărilor abisale. Consider că in- 
tenţiile și valenţele celei de a doua teorii despre instinc- 
te sunt suficient de evidente prin ele însele pentru a de- 
monstra lipsa de temei a acuzaţiei despre „nefilosofia” 
lui Freud. 


1.3 Thanatos și Eros 


Deoarece în a doua teorie despre instincte principala no- 
utate o reprezintă Thanatosul sau instinctul morţii, voi în- 

cepe expunerea cu acesta. Prin Thanatos, Freud înțelege 
acea categorie de instincte care tind spre reducerea abso- 
lută a tensiunilor, spre dezagregarea unităților vitale com- 
plexe, în ultimă instanţă, spre readucerea vieții la stadiul 
anorganic care a precedat-o. Ca și Erosul, Thanatosul nu 
este apanajul anumitor celule, așa cum, în prima teorie, era 
libidoul pentru celulele germinale, ci o caracteristică a tu- 
turor celulelor. Cu alte cuvine, în oricare celulă vie există în 
mod cosubstanțial tendința spre autodistrugere. Pentru 
Freud, instinctul agresiv este în mod originar distructiv (au- 
todistructiv). 


Transformarea autodistructivității inițiale în agresivi- 
tate și distructivitate întoarse spre lume este un rezultat 
al interacțiunii cu Erosul, care are drept scop înglobarea 
unităților vitale în agregări tot mai complexe. Rezumând 
ideile expuse de Freud în studiul „Eul și se-ul“ din 1923, 
destinul agresivității distructive originare s-ar fi modifi- 
cat o dată cu apariţia ființelor multicelulare. Contopirea 
mai multor ființe unicelulare într-un organism complex 
a neutralizat instinctul morţii la nivelul celulei și l-a re- 
orientat spre exterior, spre obiectele mediului înconjură- 
tor, unde se manifestă ca agresivitate și distructivitate 
obiectale. 

În plan psihic, instinctului morții îi corespunde com- 
pulsia la repetiție, pe care Freud a putut-o studia în prac- 
tica sa psihoterapeutică, de unde își ia și materialul em- 
piric pentru construcţia sa speculativă. Deși își asumă 
fără rezerve caracterul speculativ al celei de a doua teo- 
rii despre instincte, Freud oferă câteva exemple clinice, 
mai mult ca ilustrare decât ca bază de susținere empiri- 
că. Forța irepresibilă și independentă de principiul plă- 
cerii, care este compulsia la repetiţie, se exprimă în pri- 

mul rând în simptomele nevrotice. Pe de o parte, multe 
dintre ele au un carater repetitiv intrinsec, aşa cum se în- 
tâmplă cu ritualurile obsesionale; pe de altă parte, orice 
simptom repetă mai mult sau mai puţin evident elemen- 
tele unui conflict infantil. În al doilea rând, întoarcerea 
refulatului se realizează nu numai prin simptom, ci și 
prin vise, treceri la act, manifestări simbolice relevante 
cultural etc. În sfârșit, dar nu în ultimul rând, ci chiar în 
primul rând, transferul, care constituie motorul psihote- 
rapiei psihanalitice, nu este altceva decât o reactualiza- 
re în relația cu psihanalistul a conflictelor sau nevoilor 
infantile. Toate aceste fenomene care nu pot fi explicate 
ca aducătoare de plăcere au fost grupate de Freud sub 
categoria pincipiului repetiţiei, corespunzător instinctu- 
lui morții. 


Erosul, celălalt po! al ultimului dualism pulsional, include, 
după Freud, nu doar instinctul sexual, ci și instinctul de auto- 
conservare. Scopul său este conservarea și dezvoltarea vieţii, 
unul din mijloacele cele mai eficiente pentru atingerea acestui 
scop fiind legarea unităților vitale în organizări din ce în ce mai 
complexe. Cultura nu mai este acum un dușman al vieții, ci un 
promotor al ei. Instinctului vieții sau Erosului îi corespund în 
plan psihic principiul plăcerii și forma sa modificată, principiul 
realității. Opoziția dintre principiul plăcerii și principiul realită- 
ţii, esențială pentru prima teorie despre instincte, este relativi- 
zată în cadrul celei de a doua teorii prin faptul că are loc în ca- 
drul aceluiași sistem (al Erosului), în loc de a mai fi o opoziție 
între sisteme. 


Vasile Dem. Zamfirescu 


2. 
Modificări ale teoriei 


Schimbarea locului agresivităţii în cadrul teoriei de- 

spre instincte, transformarea sa într-unul din polii dua- 
lismului pulsional a atras după sine modificări la fel de 
importante ale teoriei despre psihic. În cea de a doua te- 
orie despre „aparatul psihic“, care corespunde celei de 
a doua teorii despre instincte, „se-ul“, instanţa pulsiona- 
lă a personalității, conține, ca principal reprezentant al 
instinctelor, instinctul morții, în timp ce în prima teorie 
despre psihic, instinctul sexual era singurul exponent al 
lumii instinctelor care se opunea culturii și, din acest mo- 
tiv, furniza conținuturile care populau inconștientul. 

În teoria despre psihic de după 1920, deși instinctul 
sexual continuă să alimenteze inconștientul cu acele con- 
ținuturi neacceptate cultural, principalul adversar al cul- 
turii devine instinctul morţii. Erosul, care, așa cum am 
afirmat mai înainte, înglobează acum atât instinctul se- 
xual, cât și instinctul de autoconservare, devine princi- 
palul susţinător al culturii, în timp ce Thanatosul se do- 
vedește a fi adevăratul său adversar. Lupta și echilibrul 
dintre Eros și Thanatos sunt influențate de slăbirea 
primului, datorită represiunii sexualității impuse de cul- 
tură în anumite perioade istorice, ceea ce conduce la în- 
tărirea instinctului morții și periclitează cultura. 

Prezenţa agresivităţii distructive la nivelul lumii pul- 
sionale l-a pus pe Freud nu numai în faţa problemei re- 
laţiilor fundamentale dintre Thanatos și Eros, ci și în fața 
modului în care, în diferite situații punctuale, agresivi- 
tatea este prelucrată psihic, adică reprimată, sublimată 
etc. Deși întemeietorul psihanalizei nu a mai reușit să 

dea răspunsuri satisfăcătoare la toate problemele ridica- 
te de luarea în considerare a agresivităţii ca instinct de- 
sine-stătător, în lucrările sale târzii, cum ar fi „Discon- 
fort în cultură“, există sugestii pentru înţelegerea dife- 
renţiată a destinului psihic al reprezentanţilor Erosului 
şi Ihanatosului. Aspectul esenţial ar consta în următoa- 
rele: „dacă o înclinaţie pulsională trece prin refulare, păr- 
țile sale libidinale se transformă în simptome, compo- 
nentele sale agresive în sentiment de culpabilitate“, scrie 
Freud în lucrarea menţionată mai sus. 

Contribuţia reprimării agresivităţii la nevroză sau la 
nefericirea oamenilor este, în conformitate cu experien- 
ţa clinică a lui Freud, considerabilă. În cazul nevrozei și 
al terapiei psihanalitice a nevrozei, cel mai spectaculos 
fenomen prin care se exprimă sentimentul de culpabili- 
tate provocat de reprimarea agresivităţii este „reacţia te- 
rapeutică negativă“. Faţă de progresele terapiei, pacien- 
tul reacționază printr-o paradoxală înrăutăţire a stării 
sale. Sentimentul de culpabilitate nu permite însănă- 
toșirea, boala funcţionând ca un fel de expiere impusă 
de acumularea agresivităţii în supraeu. 

Exacerbat în nevroză, sentimentul de culpabilitate, 
deși atenuat la persoanele „sănătoase“ sau „normale“, 
devine principalul rău al omului cultural. Ca sentiment 
de vinovăţie inconștient, culpabilitatea se opune fericirii. 
Virulenţa sa derivă din faptul că nu doar comportamen- 
tul condamnat cultural trezește vinovăia, ci și simpla in- 
tenție. Mai mult, cu cât o persoană este mai conformă la 
nivelul comportamentului cu normele morale, cu atât 
sentimentul său de culpabilitate, provocat de intențiile 
nerealizate, va fi mai puternic și, consecutiv, tensiunea in- 
ternă, generatoare de nefericire, mai mare. După Freud, 
această paradoxală funcţionare a psihicului se explică 

prin rolul jucat de agresivitate în formarea Supraeului din 
timpul primei copilării. Tot în „Disconfort și cultură“ ci- 
tim: „...la început conștiința morală a luat naștere prin 
reprimarea unei agresiuni și se întărește apoi prin alte re- 
primări“. Cu alte cuvinte, frustrările pulsionale impuse 
de autoritate copilului generează în acesta o agresivitate 
pe măsura frustrării, agresivitate care nu poate fi mani- 
festată. În această situație, copilul se va identifica cu agre- 
sorul, va prelua în sine autoritatea, care devine autorita- 
te internă (supraeu). Supraeul devine posesorul agresivi- 
tății, care ar fi trebuit descărcată în exterior și care, acum, 
va fi orientată spre eu. Ulterior cristalizării Supraeului, 
procesul se va repeta: cantitatea de agresivitate pe care 
Eul ar dori s-o îndrepte spre obiecte externe, dar se loveș- 
te de bariere interne sau externe insurmontabile, este pre- 
luată de supraeu și reorientată spre eu. 

Ipoteza despre un instinct al morţii îl determină pe 
Freud să introducă termenii „intricare“, „dezintricare”“ 
pentru a descrie relația dintre Eros și Thanatos. Primul 
termen desemnează, după Laplanche și Pontalis, ames- 
tecul în proporții variabile al celor două pulsiuni în toa- 
te manifestările vieții psihice — comportament, mod de 
a gândi, mod de a asocia etc. După Freud sunt imagina- 
bile toate proporțiile cu putință, un mai mult sau mai 
puţin având o importanţă decisivă: un excedent de agre- 
sivitate sexuală îl poate transforma pe îndrăgostit într-un 
criminal sadic, în timp ce reducerea marcată a agresivi- 
tății îl poate face timid sau impotent. Prin dezintricare 
se înţelege, în teoria freudiană, procesul prin care cele 
două pulsiuni revin la scopurile lor. După Freud, ambi- 
valența afectivă caracteristică nevrozei obsesionale este 
un excelent exemplu clinic de dezintricare a pulsiunilor 
fundamentale. 

3. 
Agresivitatea în psihanaliza postfreudiană 


Pe bună dreptate, Anna Freud a arătat (1972) că in- 
troducerea de către tatăl ei a instinctului morţii în cea 
de a doua teorie despre instincte, a împărțit lumea 
psihanalitică în adepţii acestei înnoiri și în adversarii 
ei. Dintre susținătorii contemporani ai conceptului de 
instinct al morţii, de menționat sunt în special psihana- 
liștii francezi prin fidelitatea lor față de teoria freudia- 
nă. Alţi adepți ai aceluiași concept au adus dezvoltări 
importante la teoria freudiană. Astfel Melanie Klein a 
descris manifestările cele mai timpurii ale instinctului 
morții. Agresivitatea orală a copilului se exprimă în 
fantasmele sale sadic-orale în care își însușește interio- 
rul trupului matern, îl încorporează și distruge cu cru- 
zime. Copilul proiectează asupra persoanelor mediu- 
lui imediat nu numai fantasmele sale alimentate de 
Eros, dar și pe cele care provin din agresivitatea dis- 
tructivă (Thanatos). Așa cum, prin proiectarea tendin- 
telor libidinale asupra sânului gratifiant și introiecta- 
rea lor, se formează în psihicul copilului obiectul bun, 
tot astfel, prin proiectarea tendinţelor agresiv-distruc- 
tive asupra sânului frustrant și introiectarea lor, ia naș- 
tere obiectul rău. 

La alți importanţi practicieni și autori ai psihanalizei 
anglo-saxone, instinctul morţii își pierde complet impor- 
tanţa euristică, fără ca prin aceasta problematica agresiu- 
nii să fie neglijată. Pot ilustra această idee cu viziunea 
lui Kohut asupra agresivităţii. Prima formă de agresivi- 
tate manifestată de copil nu are un caracter distructiv, 
ceea ce-l deosebește pe Kohut de Freud și Klein. Aceas- 

tă formă de agresivitate care apare în procesul percepe- 
rii de către copil a mamei ca obiect independent are 
funcţia de delimitare și de stabilire a sentimentului pro- 
priei identități. Agresivitatea distructivă intră în scenă 
doar ca urmare a unei frustrări constante și traumatice 
a nevoii narcisice. 

Dintre psihanaliștii care resping categoric ipoteza 
existenţei unui instinct al morții îi menționez pe Fairbain 
și pe Guntrip. Putem renunţa fără dificultate la concep- 
tul de instinct al morţii, deoarece el creează mai multe 
probleme decât rezolvă, susțin aceștia. Fenomene psihi- 
ce, cum ar fi anxietatea, puternic asociate morţii, nu au 
nevoie pentru a fi explicate de ipoteza instinctului mor- 
ţii. Ele ar proveni nu dintr-o agresivitate autodistructivă 
primară, ci din sentimentele catastrofale pe care le trăim 
în prima copilărie în legătură cu desprinderea de obiec- 
tul primar (mama), sentimente asociate fricii de fragmen- 
tare și anihilare. 

Ca o concluzie la această succintă prezentare a desti- 
nului agresivităţii în psihanaliză pot spune că posterita- 
tea freudiană arată un interes crescut problematicii agre- 
sivităţii, neglijată de Freud în prima teorie despre instinc- 
te și despre psihic, până la a se concentra exclusiv asu- 
pra destinului psihic al agresivităţii, cum se întâmplă cu 
orientarea americană cunoscută sub numele de „psih- 
analiză modernă” întemeiată de Hayman Spotnitz. În 
același timp, transformarea agresivităţii într-o problemă 
centrală pentru teoria și practica psihanalizei se asocia- 
ză cu contestarea conceptului freudian de instinct al 
morţii, considerat speculativ (insuficient susținut de fap- 
te clinice) și inutil, în măsura în care, între timp, fenome- 
nele pentru a căror explicație era folosit de Freud au pri- 
mit alte explicaţii. 

4. 
Instinctul morţii din perspectiva etologiei 


Disputele din interiorul psihanalizei în jurul instinc- 
tului morții, dispute care oscilează între poziții extreme, 
cum ar fi cea a lui Erich Fromm, care, în Anatomia dis- 
tructivității umane, respinge în întregime poziția lui 
Freud, și cea a lui Herbert Marcuse, care, în Eros și civi- 
lizaţie, acceptă integral aceeași poziţie, fără a se fi ajuns 
la un acord, fac utilă încercarea de a depăși cadrul psih- 
analizei și de a apela la perspectiva unei alte discipline, 
înrudite, care studiază și ea agresivitatea umană, însă cu 
metode mai riguroase. Am în vedere biologia comporta- 
mentului sau etologia (umană). 


4.1 Excurs despre etologie 


Iniţiată la începutul anilor '40 ai secolului trecut, cer- 
cetările de etologie ajung la deplină consacrare și chiar 
notorietate în 1973, când Konrad Lorenz, Nico Tinber- 
gen și Max von Frisch, trei dintre întemeietori, primesc 
premiul Nobel pentru medicină și biologie. 

Etologia sau biologia comportamentului s-a concen- 
trat inițial asupra animalelor sociale, care au fost studia- 
te cu metode riguroase (observaţie, experiment etc.), mai 
ales în condiţii de libertate, ceea ce a eliminat falsificări- 
le pe care le impune comportamentului starea de capti- 
vitate. O mare parte a cercetărilor de etologie animală au 
fost dedicate agresivității și contraagresivității, ajungând 
la concluzia că agresivitatea este un instinct „ca toate in- 
stinctele“ (Lorenz). Cu alte cuvinte, există o determina- 

re genetică a comportamentelor agresive. În același timp, 
cercetările de etologie au descoperit existența unor com- 
portamente, de asemenea înnăscute, care se opun agre- 
sivității cu scopul de a o menţine în limitele constructi- 
ve, de a evita degenerarea sa în distructivitate. Lorenz 
le-a numit „comportamente analoge moralei“. Congene- 
rii speciilor de animale sociale se comportă între ele ca 
și cum în codul lor genetic ar fi înscrisă norma biblică 
„Să nu ucizi“. 

Etologia umană, care s-a dezvoltat treptat din etolo- 
gia animală și care studiază elementele înnăscute din 
comportamentul social al omului, a procedat într-o pri- 
mă fază prin extrapolarea la om a rezultatelor cercetării 
comportamentului animalelor. Acesta este cazul lui Kon- 
rad Lorenz. Presupoziția teoretică a acestei extrapolări 
este unitatea lumii vii, ideea că omul este, ca și celelalte 
animale, un produs al evoluţiei. Numeroasele critici pe 
care le-a provocat un astfel de procedeu, multe dintre ele 
îndreptățite, au contribuit la constituirea etologiei uma- 
ne, care își propune să valideze prin studiu direct asupra 
omului ipotezele produse de cercetarea animalelor, pre- 
cum și să releve aspecte specifice ale dimensiunii biolo- 
gice a comportamentului uman. Asemenea etologiei ani- 
male, etologia umană s-a dedicat la început cercetării 
agresivității și contraagresivității, fondatorul său fiind 
Irăneus Eibl-Eibesfeldt, unul dintre elevii lui Lorenz. Toc- 
mai preocuparea etologiei umane pentru agresivitate, 
distructivitate, contraagresivitate, mijloacele științifice 
utilizate pentru cercetare o abilitează să funcționeze ca 
disciplină de validare a speculațiilor freudiene despre 
instinctul morții. 

Freud ar fi fost, fără îndoială, foarte dezamăgit să ia 
cunoștință de respingerea categorică a ipotezei sale de- 

spre existența unui instinct al morții de către biologul 
Konrad Lorenz. În cartea Așa-numitul rău, dedicată agre- 
sivității, întemeietorul etologiei scrie: „Această ipoteză 
străină biologiei este în ochii etologului nu numai inuti- 
lă, ci falsă“. Pentru Lorenz, sensul agresivităţii nu este 
distructivitatea, ca la Freud, ci conservarea speciilor, ceea 
ce face din agresivitate „un instinct ca toate instinctele“. 
Cercetările atente asupra animalelor sociale în stare de 
libertate au permis etologilor să se elibereze de prejude- 
căţile antropomorfizante referitoare la animale. 

Întrucât în lumea umană agresivitatea este indestruc- 
tibil asociată cu distructivitatea, agresivitatea animalelor 
a fost considerată, până la apariţia etologiei, în același 
mod, ca război al tuturor împotriva tuturor. Aceleași cer- 
cetări de etologie au permis o distincție esențială: anima- 
lele dezvoltă două tipuri de combativitate, și anume: 
agresivitatea interspecifică și agresivitatea intraspecifi- 
că. Prima formă este într-adevăr însoțită de distructivi- 
tate, așa cum se întâmplă în relaţia dintre speciile de pră- 
dători și speciile pradă, fără ca, totuși, prădătorii să ex- 
termine speciile pradă. Doar omul a reușit „performan- 
ţa“ de a exploata irațional natura, periclitând existența 
a numeroase specii. În schimb, cea de a doua formă, 
agresivitatea intraspecifică nu stă sub semnul distructi- 
vității. Deși congenerii se luptă adesea între ei, arareori 
doar accidental, această luptă produce rănirea gravă sau 
uciderea vreunuia dintre combatanți. Doar omul este lup 
pentru om, și nu lupul pentru lup. 

Cum contribuie agresivitatea intraspecifică la conser- 
varea speciilor? Mai întâi prin respingerea reciprocă a 
congenerilor, ceea ce are un dublu avantaj: pe de o par- 
te, împiedică suprapopularea unei anumite zone, supra- 
populare care ar conduce la epuizarea resurselor aceste- 

ia; pe de altă parte, prin răspândirea unei specii pe în- 
treaga suprafață accesibilă se asigură și utilizarea resur- 
selor de calitate mai redusă. Cel mai bun exemplu pen- 
tru a ilustra efectele benefice ale agresivităţii intraspeci- 
fice în calitate de respingere reciprocă îl constituie spe- 
cia om. Conflictele teritoriale au dus la răspândirea ei pe 
întreaga suprafață a globului, chiar și în zone extrem de 
aride cum sunt regiunile arctice. 

În al doilea rând, comportamentul agonistic în inte- 
riorul speciilor asigură selecționarea celor mai puterni- 
ce exemplare pentru reproducere. În perioadele care pre- 
ced reproducerea, masculii se luptă cu înverșunare între 
ei. Faptul că cel mai puternic câștigă dreptul de a-și 
transmite genele, avantajează progenitura în dublu sens: 
bagajul ereditar moștenit este cel mai bun, iar progeni- 
tura va beneficia de cea mai bună protecție. Legătura 
dintre luptele masculilor și îngrijirea progeniturii iese 
foarte clar în evidenţă la speciile neteritoriale. La bizoni, 
antilope, cai, care nu se luptă pentru teritorii, deoarece 
hrana este abundentă, masculii se luptă totuși cu violen- 
tă între ei. Selecţia astfel realizată asigură familiei și tur- 
mei luptătorii cei mai puternici. 

În al treilea rând, agresivitatea intraspecifică stabileș- 
te o ierarhie în cadrul grupului, care diminuează agresi- 
vitatea. Prin luptă se ajunge la economisirea luptei. S-a 
demonstrat experimental că în grupurile nestructurate 
(fără ierarhie) agresivitatea între membrii grupului este 
mult mai mare decât în grupurile structurate. În condi- 
țiile existenţei unei ierarhii, fiecărui individ îi revine o 
poziție cunoscută și recunoscută de ceilalți. Dacă are o 
poziţie „înaltă“, de animal a de exemplu, ceilalți se vor 
retrage fără luptă din faţa lui; dacă are o poziție inferioa- 
ră, ocupând ultimele trepte ale ierarhiei, nu va îndrăzni 

să-i înfrunte pe ceilalți situați mai sus în ierarhie. În fe- 
lul acesta luptele care au dus la stabilirea unci ierarhii 
economisesc înfruntările continue. 

Înainte de a vedea prin ce mijloace evoluția și selec- 
ţia au reușit să menţină agresivitatea intraspecifică în li- 
mitele scopului constructiv al conservării speciilor, sub- 
liniez faptul că deosebirea între teoria freudiană și eto- 
logie în ce privește sensul agresivităţii (reamintesc ipo- 
teza lui Freud că scopul originar al agresivității este 
(auto)distructivitatea) nu trebuie să pună în umbră sau 
chiar să anuleze o asemănare importantă, și anume că 
ambele teorii consideră agresivitatea un instinct, spre 
deosebire de alte teorii contemporane, pentru care agre- 
sivitatea este fie o reacţie înnăscută la frustrare, fie un 
comportament învăţat, legat tot de frustrare. 

În timp ce în viziunea freudiană principala forță con- 
traagresivă, mai bine zis contradistructivă, este Erosul, 
care neutralizează Thanatosul în interiorul organismu- 
lui și-l canalizează spre exterior, combinând elementele 
vieţii în unități tot mai cuprinzătoare, la Lorenz funcția 
de a menţine agresivitatea în limitele scopului său con- 
structiv, originar, este asigurată de o sumă de inhibiții 
înnăscute ale agresivității. 

Dintre acestea, foarte bine studiate, atât la animale, 
cât și la om, sunt „comportamentele de liniștire”. Ele 
constituie un sistem de semnale înnăscute, prin care este 
comunicată intenţia pacifică, pentru a nu trezi agresivi- 
tatea congenerilor din grupul de apartenenţă, sau recu- 
noașterea superiorității adversarului, ceea ce pune capăt 
luptei, o dată declanșată. M-aţi putea întreba cum au 
descoperit etologii existența unor asttel de semnale la 
om, știut fiind faptul că anumite experimente folosite 
pentru studiul animalelor, cum ar fi privarea de expe- 

rienţă, nu pot fi practicate în cazul omului. Pe bună 
dreptate, copiii surzi și orbi din naștere sunt considerați 
de etologie drept experimente naturale de izolare, adică 
de privare de experienţă. Faptul că aceștia, în asemenea 
condiţii, dezvoltă mimica zâmbetului demonstrează con- 
vingător că este vorba de un semnal pacific înnăscut. 

Comportamentele de liniștire propriu-zise constau în 
opusul semnalelor agresive. Dacă un animal atacă de obi- 
cei cu capul plecat, atunci ridicarea capului constituie un 
comportament de liniștire. O șopârlă învinsă se va lipi cu 
burta de pământ pentru a recunoaște superioritatea ad- 
versarului. Ca și la animalele sociale, la om comportamen- 
tele de liniștire propriu-zise constau din opusul compor- 
tamentelor de atac. Cum atacul presupune mărirea pro- 
porțiilor corpului, semnalul pacific constă în micșorarea 
proporțiilor corpului. Proverbul românesc „caplul plecat 
sabia nu-l taie“ ilustrează excelent acest adevăr biologic, 
mutat în cultural. De asemenea, descoperirea capului în 
momentul în care intrăm pe un teritoriu străin (în casa alt- 
cuiva) semnalizează intenţiile noastre pacifice. 

Un alt comportament de liniștire frecvent utilizat în 
lumea animală este întoarcerea armelor. Întrucât atacul 
presupune orientarea armelor spre adversar, întoarcerea 
armelor (capului) semnalizează intenția pacifică. Un pri- 
vitor neavizat al vieţii sociale a lupilor va fi foarte sur- 
prins să constate că exemplarul aflat în dificultate într-o 
înfruntare își oferă advesarului său mai puternic partea 
cea mai vulnerabilă, și anume gâtul, prin întoarcerea ca- 
pului (armelor). Și mai surprinzător este faptul că ani- 
malul aflat în superioritate, în loc să aplice mușcătura 
mortală, va părăsi câmpul de luptă, ceea ce ilustrează 
eficienţa deosebită a comportamentelor de liniștire. La 
om, cel mai evident comportament de acest tip este sa- 

lutul militar, care constă efectiv în plasarea armelor în- 
tr-o poziție nepericuloasă pentru cel salutat (un superior 
sau un șef de stat). 

Alături de comportamentele de liniștire propriu-zise, 
un rol important îl au comportamentele de liniștire prin 
remotivare. Această categorie de semnale obține efectul 
reducerii sau eliminării agresivităţii intraspecifice prin 
înlocuirea motivaţiei agresive printr-un alt tip de moti- 
vaţie. Astfel, apelul la comportamentul infantil înlocuieș- 
te motivaţia agresivă a atacatorului prin motivaţia îngri- 
jirii progeniturii. La om, plânsul, văietatul, smiorcăitul, 
utilizarea imaginii de ansamblu a corpului (băștinașii din 
Australia plasau în fața lor un copil, când urma să-i în- 
tâlnească pe albi) intră în această categorie. De aseme- 
nea, apelul la comportamentul infantil în cadrul compor- 
tamentului de curtare urmărește diminuarea agresivită- 
ţii partenerului, ceea ce permite depășirea barierelor im- 
puse de distanţa individuală. 

O altă formă de liniștire prin remotivare o reprezintă 
înlocuirea motivației agresive prin motivaţia sexuală. La 
pavieni, de exemplu, în situaţii conflictuale, nu numai fe- 
melele, ci și masculii apelează la semnalul sexual al „pre- 
zentării genitale“, ceea ce modifică total comportamentul 
adversarului. Uneori acesta, indiferent dacă este mascul 
sau femelă, efectuează câteva mișcări copulatorii, fără va- 
loare sexuală propriu-zisă, ca și semnalul declanșator, ceea 
ce pune capăt conflictului. Etologii au descoperit și la po- 
pulaţiile arhaice acest comportament. El este utilizat și în 
publicitate. Astfel, reclama pentru anvelopele Pirelli pre- 
zintă o femeie în poziția de prezentare genitală, alături de 
anvelopa promovată, ceea ce urmărește să asocieze cu res- 
pectivul produs puternica impresie pozitivă pe care o pro- 
duce semnalul înnăscut al prezentării genitale. 

O altă formă de remotivare este semnalizarea inten- 
ției de a acorda îngrijiri corporale adversarului (groo- 
ming), semnal care este la fel de eficient ca primele două, 
deja menţionate. Aceasta se explică prin faptul că astfel 
de activităţi de reciprocă curăţire a blănii ocupă un loc 
imporant în economia vieții animalelor sociale. Și la om, 
la populaţiile arhaice, etologii au constatat prezenţa aces- 
tor comportamente sub forma „căutatului în păr“. 

Dacă omul nu face excepţie de la legile evoluției, res- 
pectiv dacă și la el agresivitatea are un scop constructiv 
în limitele cărora este menţinută prin sistemul de com- 
portamente înnăscute al moralei naturale, atunci distruc- 
tivitatea umană trebuie să primească, din punct de vede- 
re etologic, altă explicație decât cea oferită de psihanali- 
za freudiană. Și într-adevăr, Konrad Lorenz și I. Eibl Ei- 
besfeldt atribuie impresionanta distructivitate intraspe- 
cifică a omului discrepanţei între ritmul de dezvoltare 
biologică și ritmul dezvoltării culturale. În timp ce actu- 
alul cod genetic al omului s-a format în urmă cu cel pu- 
țin 1,5 milioane de ani, dezvoltarea culturală avansează 
într-un ritm extrem de rapid, ceea ce face inoperantă o 
parte dintre mijloacele naturale de control a agresivității. 
Astfel, descoperirea și utilizarea armelor artificiale, mai 
ales a armelor de distrugere în masă cu acțiune la distan- 
tă scot din joc comportamentele de liniștire. Cel care 
aruncă bombe din avion sau apasă pe un buton pentru a 
lansa o rachetă cu rază lungă de acţiune, nu poate fi in- 
fluenţat de reacţiile biologice ale victimei, menite în or- 
dine naturală să diminueze sau să anuleze agresivitatea 
atacatorului. De asemenea, locuirea în marile orașe, în 
aglomerări umane, care adesea depășesc câteva milioa- 
ne, reprezintă o condiţie de viaţă care crește agresivita- 
tea și distructivitatea, fapt constatat sociologic, datorită 

eliminării factorului biologic al intercunoașterii persona- 
le. În comunităţile mici, care au modelat codul genetic al 
omului sub raport comportamental, cunoașterea perso- 
nală a tuturor membrilor grupului de către fiecare dintre 
aceștia constituie un factor de control al agresivității, în 
timp ce „străinul“, cel care nu aparţinea grupului, era un 
factor de declanșare a agresivităţii. În metropola contem- 
porană, individul trăiește într-o mare de necunoscuți, fie- 
care dintre ei fiind un declanșator de agresivitate. 

Deși teoria etologică despre agresivitate și distructivi- 
tate este bine asigurată științific, în timp ce ipoteza freudia- 
nă despre instinctul morţii este predominant speculativă, 
există o serie de fenomene pe care prima nu le poate ex- 
plica. Este vorba, în primul rând, de moartea organisme- 
lor vii din cauze interne. Totuși, un alt biolog cunoscut, 
Jean Rufi6, emite ipoteza că, dacă indivizii ar fi nemuri- 
tori, codul genetic al ființelor vii nu s-ar putea modifica, 
iar selecția ar fi privată de materialul asupra căruia să ope- 
reze. Așadar, conservarea speciilor impune moartea indi- 
vizilor. Constataţi desigur, că nici în această variantă, bio- 
logia nu întâlnește viziunea lui Freud. În al doilea rând, 
etologia nu poate explica fenomene cum ar fi cruzimea și 
plăcerea produsă de acestea, atât „călăului“ (sadism), cât 
și victimei (masochism), fenomene care caracterizează doar 
umanul și de care psihanaliza poate da mai bine seama 
prin noțiunea de intricare a instinctului morții cu instinc- 
tul vieții, despre care am vorbit mai înainte. 

Tema a șaptea 


Inconștientul și structura psihicului 


Descoperirea inconștientului de către Freud pe baza 
unei experienţe psihoterapeutice a schimbat viziunea 
existentă despre psihic, care de acum înainte nu va mai 
putea fi identificat cu conștiința. Reamintesc faptul că în 
psihologia prefreudiană fenomenele care nu aveau atri- 
butele conștienței cădeau în afara psihologiei. 

Într-o istorie a decentrării concepției despre om, des- 
coperirea inconștientului poate fi situată alături de teoria 
coperniciană și de teoria evoluției din biologie. Așa cum, 
prin teoria coperniciană, pământul și implicit omul pierd 
privilegiul de a se afla în centrul lumii planetelor, pămân- 
tul devenind o planetă printre altele; așa cum, în confor- 
mitate cu teoria evoluţiei speciilor, omul pierde privile- 
giul de a fi încununarea creaţiei, devenind o specie prin- 
tre altele, rezultat al mutațiilor și selecției; tot astfel, în vir- 
tutea descoperirilor psihanalizei, Eul pierde și privilegiul 
de a fi stăpân în propria casă (lumea interioară), dovedin- 
du-se că este adesea supus forței inconștientului, omni- 
prezent în gândurile, acțiunile și operele noastre culturale. 

Împreună cu psihologia, celelalte științe ale omului 
au trebuit să țină seama de existența inconștientului. Fi- 
losofia, de exemplu, care are ca obiect de studiu spiritul 
uman, este pusă în situația de a renunța la două din pro- 
pozițiile sale fundamentale: la ideea despre puritatea spi- 
ritului și la ideea că spiritul este în mod necesar con- 
știent. Psihanaliza aplicată a documentat convingător 
impuritatea spiritului (în literatură, religie, filosofie, mo- 
rală regăsim elemente din sufletul inconștient) și tot 
psihanaliza, în special cea jungiană, a descoperit spiritul 
inconștient (arhetipurile). De asemenea, disciplinele care 
studiază comportamentul social al omului — psihologia 
socială, sociologia, etica, antropologia culturală — vor 
include în consideraţiile lor inconştientul. Pentru a cita 
o sursă de autoritate, noțiunea de Supraeu constituie 
pentru sociologul Talcot Parsons puntea de legătură di- 
rectă între psihanaliză și sociologie prin aceea că descrie 
interiorizarea valorilor și normelor sociale. Aș mai men- 
ționa aici etnopsihanaliza care studiază bolile psihice în 
corelație cu contextele culturale din perspectiva princi- 
piilor psihanalizei. 

În interiorul psihanalizei freudiene, ale cărei principii 
esențiale vi le prezint acum, au existat două teorii despre 
psihic și structura sa, diferite atât ca grad de elaborare, 
cât și în ce privește concepția despre inconștient și locul 
său în viața psihică. În prima teorie, menținută până în 
1920, psihicul era împărţit în trei instanțe: conștient, pre- 
conștient, inconștient. Între cele trei sisteme există cen- 
zuri care controlează trecea dintr-unul în altul. Spre de- 
osebire de a doua teorie despre psihic, mult mai elabora- 
tă, prima teorie, relativ simplă, pare să aibă ca obiectiv 
principal găsirea unui loc inconștientului, care apare ca 
substantiv (instanţă), în structura psihicului. În al doilea 

rând, separarea în instanţe din prima teorie face inteligi- 
bil conflictul psihic, care se desfășoară între instanţe. 


1. 
Cea de a doua teorie despre psihic 


Principala înnoire adusă de cea de a doua teorie de- 
spre psihic o constituie restructurarea viziunii despre in- 
conştient. Acesta nu mai este o instanță de-sine-stătătoa- 
re, desemnată în planul teoriei printr-un substantiv, ci un 
atribut al fiecăreia dintre cele trei instanţe care structu- 
rează psihicul (se, eu, supraeu), un adjectiv. Ceea ce pre- 
supune că inconștientul nu mai este echivalent cu refu- 
latul, cu acele aspecte ale naturii umane respinse de cul- 
tură. Și Eul, care în prima teorie era epuizat de conștient, 
are o dimensiune inconștientă. De asemenea, Supraeul, 
instanță care încorporează valorile fundamentale ale vie- 
tii culturale, este în mare parte inconștient. Pentru prima 
dată, Freud va vorbi, după 1920, nu numai de un pincon- 
știent de jos“, de un inconștient teluric, depozitar al rezi- 
duurilor prelucrării zestrei naturale a omului, ci și de un 
„inconștient de sus“, de un inconștient spiritual. 


1.1 SE — instanța pulsională a psihicului 


Încep prin câteva considerații referitoare la traduce- 
rea în limba română a termenului german utilizat de 

Freud — „das Es“. Astfel de consideraţii sunt necesare 
pentru o mai bună înțelegere de către vorbitorii de lim- 
bă română a gândirii lui Freud. În limba germană, ter- 
menul psihanalitic este rezultatul substantivării pronu- 
melui impersonal „es“. În limba de origine prin el se de- 
semnează un impersonal extrauman, cel al forțelor na- 
turii, ca în sintagmele: „es regnet” (plouă), „es schneit” 
(ninge), „es donnert” (tună) etc. Impersonalul uman, adi- 
că absența unei persoane determinate ca subiect, este de- 
semnat prin alt pronume — man, ca în expresiile „man 
sagt” (se spune), „man pflegt” (se obișnuiește) etc. 

În limba română, prima traducere a lui „des Es“ a fost 
„sinele“, traducere realizată mai ales sub influenţa ana- 
lizei sensurilor profunde ale unor cuvinte din limba ro- 
mână întreprinsă de Constantin Noica în Rostirea filoso- 
fică românească. Conform acestei analize, sensurile prin- 
cipale ale cuvântului sine trimit la interioritate dar și la 
transcendenţă în raport cu subiectul uman, ceea ce m-a 
autorizat să-l folosesc pentru a reda interioritatea și 
transcendenţa lumii instinctelor în raport cu subiectul 
care o conţine. În limba franceză, prima traducere a lui 
„das Es“ a fost „soi“, fapt care de asemenea a influențat 
prima traducere românească. 

Principalul inconvenient al amintitei traduceri este că 
poate crea confuzii terminologice legate de alte orientări 
psihanalitice. În psihanaliza jungiană, unul din termenii 
centrali este „das Selbst”, care în limba română poate fi 
tradus doar prin „sine“. Însă „das Selbst” și „das Es“ au 
sensuri deosebite, iar a le traduce în limba română prin 
același termen ar conduce la grave neînțelegeri. 

Pentru a evita acest inconvenient s-a apelat la reda- 
rea lui „das Es“ prin „se“, care exprimă atât impersona- 
lul fenomenelor naturii din sintagma cum ar fi „se înse- 

i rează“, cât și impersonalul uman din sintagme cum ar fi 


„se spune“, „se obișnuiește“. 
În limba franceză, ultima generaţie de traduceri din 


opera lui Freud folosesc pentru a reda impersonalul ter- 


menului german pronumele „ca“, în timp ce traduceri- 
le englezești preferă un echivalent preluat din limba la- 
tină: „id“. 

În calitate de instanţă a psihicului, Se-ul constituie di- 
mensiunea sa instinctuală (pulsională). Conținuturile sale 
sunt reprezentanții psihici ai instinctelor, în cea mai mare 
parte inconștiente; caracterul inconștient provine din fap- 
tul că anumite pulsiuni, cum ar fi pulsiunea de moarte, 
nu au acces la conștiință, precum și din faptul refulării, 
îndepărtării din conștiință a anumitor elemente incom- 
patibile cu cerinţele culturii. O parte din tendinţele pul- 
sionale pot deveni motive conștiente ale comportamen- 
tului. În toate culturile, sexualitatea legată de reproduce- 
re, de exemplu, este acceptată. În anumite culturi, agre- 
sivitatea este valorizată pozitiv și deci acceptată. 

Din punct de vedere economic (aspectul cantitativ al 
energiei psihice), Se-ul este rezervorul de energie al psi- 
hicului; din punct de vedere dinamic (aspectul raportu- 
lui dintre forţele psihice), Se-ul intră în conflict cu Eul și 
Supraeul; din punct de vedere genetic, Se-ul constituie 
materialul din care se formează Eul și Supraeul. Cele 
două instincte / pulsiuni fundamentale sunt, pentru ul- 
tima teorie despre psihic, instinctul morții, căruia îi co- 
respunde principiul repetiției, și instinctul vieții, căruia 
îi corespund principiul plăcerii și forma sa modificată — 
principiul realității. 

Comparând Se-ul din a doua teorie despre psihic cu 
inconştientul din prima teorie despre psihic, constatăm 
că primul preia conținuturile celui de al doilea, dar nu 

mai epuizează sfera de cuprindere a inconștientului, 
pentru că inconştientul nu se mai suprapune acum cu 
refulatul. Spre deosebire de prima teorie despre psihic, 
care punea accentul pe discontinuitatea dintre instanțe- 
le psihice, pe de o parte, și pe cea dintre psihic și biolo- 
gic, pe de altă parte, a doua teorie despre psihic privile- 
giază continuitatea dintre biologic și psihic, precum și 
pe cea dintre instanțele psihice: Eul se dezvoltă din Se. 
În ceea ce privește funcționarea, Se-ul preia integral ca- 
racteristicile funcționării inconștientului: pedominarea 
proceselor primare, organizare complexuală, dualismul 
forțelor pulsionale și al principiilor care le corespund. 


1.2 Eul” — instanţa de comandă și 
control a psihicului 


Centrat în jurul conștiinței, înglobând preconștientul 
și având o dimensiune inconștientă, Eul organizează în- 
treaga activitate psihică. Scopul său este de a armoniza 
cerințele realității externe cu cerințele Se-ului și Suprae- 
ului. 

Cea mai importantă funcție a Eului este autoconser- 
varea organismului. Pentru a o îndeplini este indispen- 
sabilă cunoșterea realității externe și acumularea în me- 
morie a experienţelor realizate. 

O altă funcţie esenţială a Eului, legată de prima, o re- 
prezintă testarea realității. Pentru adaptare, distingerea 
realității psihice de realitatea externă este de primă im- 

* Traducerea termenului german „das Ich“ nu ridică probleme 
deosebite în limba română. In limba franceză echivalentul este „moi“ 
iar în engleză „ego“. 


r 

portanță. Sănătatea mentală a individului depinde de ca- 
pacitatea de a discerne dacă preceptul aparține lumii in- 
terioare sau exterioare. Nevrozele și psihozele se carac- 
terizează printr-o perturbare mai puțin pronunţată sau 
mai pronunţată a testării realității. 

A treia funcţie importantă a Eului este modificarea re- 
alităţii în funcție de scopurile sale. Pentru aceasta, Eul 
își utilizează cunoștințele despre realitate și acționează 
prin intermediul aparatului mușchiular, al cărui control 
îl deţine. 

Una din funcţiile interne ale Eului este controlul Se-u- 
lui, al vieții instinctuale: Eul permite doar acea cantitate 
de satisfacție pulsională care nu periclitează conservarea 
organismului. Pentru a realiza funcţia de control a cerin- 
telor instinctuale, Eul dispune de un set de mijloace de- 
fensive numite în psihanaliză „mecanisme de apărare ale 
Eului“. Termenul, și nu ideea, mi se pare o reminiscen- 
tă a influenţei fizicii clasice asupra psihologiei și-i pre- 
fer termenul „mijloace de apărare ale Eului“. Datorită 
importanţei acestor mijloace defensive, precum și faptu- 
lui că împreună alcătuiesc dimensiunea inconștientă a 
Eului, le voi acorda câteva cursuri ulterioare. 

Genetic vorbind, Eul se formează din Se și parcurge 
o succesiune de etape până la atingerea maturității. La 
început, Eul în formare coincide cu Se-ul și se pune to- 
tal în slujba realizării cerinţelor acestuia. Caracteristic 
pentru primele luni din viaţa copilului, Eul ideal — așa 
este numită faza de deplină coincidenţă între Eu și Se — 
începe să cadă în desuetudine pe măsură ce realitatea 
(familia) se opune tot mai mult satisfacerii complete a 
cerinţelor copilului. 

Maturitatea psihică este atinsă în momentul în care 
Eul dobândește autonomie în raport cu celelalte instan- 

te psihice (Se, Supraeu). Așadar, vom vorbi de un eu ma- 
tur atunci când Eul nu mai este comandat de Se și tute- 
lat de Supraeu, reușind să-și îndeplinească funcţia de co- 
mandă și control a vieţii psihice. 


1.3 S * i i 
-3 Supraeul sau „inconştientul de sus“ 


Considerat de Freud ca instanță-cenzor în raport cu 
Eul, Supraeul, în cea mai mare parte inconștient, are 
funcții pe care le putem numi fără rezerve drept spiritu- 
ale: cea de conștiință morală, de autoobservare, de for- 
mare a idealurilor. 

Ca și descoperirea refulatului sau a „inconștientului 
de jos“, cum mai este numit, descoperirea Supraeului se 
bazează pe experiența psihoterapeutică a lui Freud. Ade- 
sea, rezistenţa pe care o opune pacientul de psihanaliză 
conștientizării refulatului este inconștientă și este rezul- 
tatul acţiunii Supraeului. 

Descoperirea și tematizarea „inconștientului de sus“ 
este poate tot atât de importantă ca și descoperirea in- 
conștientului rezultat din refulare. În felul acesta, atât vi- 

ziunea despre inconștient a psihanalizei, cât și viziunea 
sa despre om devin complete. Conceptul de Supraeu este 
important nu numai pentru psihologie și antropologie, 
ci ȘI pentru filosofie, unde deschide un nou capitol, și 
anume cel dedicat spiritului inconștient. 

Deși este indubital un termen aparținând celei de a 
doua teorii despre psihic, Supraeul nu este lipsit de an- 


* Ca și în cazul Eului, găsirea de echivalenţe pentru termenul ger- 
man (das Uberich) nu este dificilă. În limba franceză s-a optat pentru 
„Surmoi“, iar în limba engleză pentru „Superego”. 

, tecedente teoretice în prima teorie despre psihic, unde îi 


corespunde, de exemplu, termenul de cenzură a visului. 

Din punctul de vedere al psihanalizei freudiene, for- 
marea Supraeului este legată de declinul complexului 
Oedip, care statistic vorbind are loc în jurul vârstei de 
5-6 ani. În esenţă este vorba de renunţarea la dorinţele 
oedipiene (iubire pentru părintele de sex opus și ostili- 
tate față de părintele de același sex perceput ca rival) și 
interiorizarea interdicţiilor reprezentate de părinţi în 
urma unui proces de identificare. La nucleul Supraeului 
format din interzicerea dorințelor incestuoase și agresi- 
ve (distructive) care au ca obiect părinţii se adaugă pe 
parcursul perioadei de latenţă elemente adiacente de or- 
din etic și estetic preluate de la educatori, învăţători, pro- 
fesori. 

Și în privinţa Supraeului, psihanaliștii postfreudieni 
au adus modificări importante concepției freudiene. Ast- 
fel, Melanie Klein a afirmat existenţa unui Supraeu pre- 
coce pornind de la constatarea unei surprinzătoare an- 
goase și culpabilităţi la copilul foarte mic (sfârșitul pri- 
mului an de viață). Acestea ar rezulta din interiorizarea 
obiectului primar care asigură instantaneu funcțiile Su- 
praeului. În al doilea rând, spre deosebire de Freud care 
considera funcţia idealului ca una din funcțiile Suprae- 
ului și considera Supraeul și Idealul eului ca sinonime, 
unii psihanaliști contemporani, cum ar fi Daniel Laga- 
che și Janine Chasseguet-Smirgel văd în Idealul eului o 
structură aparte și nu doar o funcţie a Supraeului. Prin 
aceasta cei doi întâlnesc poziția mai veche a lui Hermann 
Nunberg, pentru care Idealul eului ar fi predominant 
matern și ar începe să se dezvolte încă din perioada pre- 
genitală, în timp ce Supraeul ar fi predominant patern și 
s-ar forma pe parcursul fazei falice. Primul, bazat pe iu- 

birea pentru mamă, ar fi stimulativ, în timp ce al doilea, 
constituit pe baza fricii de pedeapsă, ar fi constrângător. 


1.3.1 Morală inconștientă și morală conștientă 


Importanţa teoretică și practică (terapeutică și extra- 
terapeutică pentru autocunoaștere și orientare în viata 
cotidiană) a descoperirii și teoretizării moralei incon- 
știente mă determină să insist, dintre funcţiile Supraeu- 
lui, asupra funcției morale. 

Ca tip de moralitate, morala inconștientă face parte 
dintre moralele eteronome. Comandamentele morale 
sunt interiorizate fără asimilare în Eu. Formarea Supra- 
eului marchează doar interiorizarea relației dintre pă- 
rinte și copil, așa încât, pentru morala inconștientă, bi- 
nele și răul echivalează cu ceea ce obţine aprobarea sau 
dezaprobarea părintelui interiorizat, iar virtutea supre- 
mă o reprezintă supunerea. Și din altă perspectivă, cea 
a psihologiei genetice, prima formă de morală din via- 
ţa copilului este de tip eteronom, ceea ce provine din 
respectul unilateral al copilului față de părinte, consi- 
deră ]. Piaget. 

In ce privește natura interiorizării, aceasta este exclu- 
siv afectivă, fără participarea reflexiei, a alegerii conștien- 
te. Pârghiile interiorizării sunt sentimentele pozitive față 
de părinți, precum și cele negative, în special frica. l 

Natura elementelor constitutive ale Supraeului deter- 
mină caracterul permanent sau tranzitoriu al functiilor 
sale: a) datorită nucleului (interdicția tendințelor sexua- 
le incestuoase și agresive, așa cum se manifestă în spe- 
cial în perioada oedipiană), Supraeul exercită funcția 
permanentă a asigurării integrării individului în cultu- 
ră. După cum se știe, una dintre particularitățile esenția- 

le ale omului ca ființă culturală o constituie interzicerea 
incestului; b) în virtutea elementelor adiacente (totali- 
tatea valorilor și normelor preluate, de asemenea afec- 
tiv, ulterior cristalizării Supraeului), morala inconștien- 
tă joacă temporar rolul de instanță morală supremă. Re- 
evaluările morale care se produc pe parcursul vieții vi- 
zează tocmai această dimensiune a Supraeului. 

Din natura moralei inconștiente derivă modul său de 
funcționare care este mai bine pus în evidenţă de com- 
pararea cu funcționarea moralei conștiente. Trei vor fi 
punctele de raportare ale comparaţiei: datoria, culpabi- 
litatea și mijloacele de acțiune. 

Din punctul de vedere al datoriei se poate spune că 
imperativele care emană de la Supraeu sunt categorice, 
fiind resimțţite de subiect ca o constrângere interioară 
imediată. Morala inconștientă este o morală a datoriei necon- 
diționate. Pe bună dreptate, Ch. Odier subliniază carac- 
terul inconștient al conflictului dintre tendința imorală 
și instanța morală, faptul că este vorba despre un con- 
flict exterior Eului, ceea ce exclude alegerea liberă și ju- 
decata de valoare. 

În planul moralei conștiente, datoria este condiționată 
de alegerea între forțele conflictului care se desfășoară 
conștient. Cele mai frecvente conflicte morale se produc 
între plăcere și datorie, iubire și ură, interesul personal 
și interesul suprapersonal. Judecata de valoare conștien- 
tă întemeiază sentimentul obligaţiei. 

Eficienţa oricărei morale este asigurată de sentimen- 
tul de culpabilitate. Ca instanţă inconștientă, Suprae- 
ul produce un sentiment de culpabilitate inconștient. 
Particularitatea sa este independenţa față de realizarea 
răului. Cu alte cuvinte, dorințele sau tendinţele refu- 
late trezesc, înainte de orice acţiune, reacția culpabili- 

zantă a Supraeului. Uneori, presiunea sentimentelor 
de vinovăție este atât de puternică încât generează fe- 
nomenul paradoxal al răufăcătorilor din sentiment de 
culpabilitate. Pentru a controla tensiunea interioară 
provocată de conflictul dintre Supraeu și refulat, co- 
piii, dar și adulţii cu o structură psihică fragilă, reali- 
zează acțiuni condamnabile sau chiar antisociale care, 
prin pedeapsa pe care o atrag, micșorează culpabilita- 
tea inconștientă. Consecințele în plan moral ale aces- 
tei situații sunt considerabile: faptul că răul nu ajunge 
la conștiință face cu neputinţă apariţia remușcării și a 
acţiunilor reparatorii derivate din aceasta, conducând 
în schimb la acțiuni de autopedepsire necontrolată 
(eșec, automutilări și chiar autodistrugere prin sinuci- 
deri mascate). 

În planul moralei conștiente, culpabilitatea este pro- 
dusă de realizarea răului. Fiind vorba de un sentiment 
de culpabilitate conștientă, ceea ce derivă de aici intră în 
categoria pedepsei, reparaţiei, expierii, și nu a acțiunilor 
iraționale de autopedepsire. Confruntarea cu răul, posi- 
bilă atât înaintea cât și după acţiunea imorală, transfor- 
mă culpabilitatea într-o stare pasageră. 

Diferenţele importante dintre morala inconștientă și 
morala conștientă trecute în revistă până acum provin 
din natura diferită a mijloacelor de luptă la care apelea- 
ză fiecare în confruntarea cu răul. Pentru Supraeu este 
caracteristic apelul la refulare care nu permite pătrunde- 
rea în conștient a tendințelor interzise cultural, ceea ce 
elimină în același timp confruntarea dintre bine și rău. 
Cea mai gravă pierdere morală este în acest caz absența 
simțului responsabilității. Caracterul automat al refulă- 
rii împiedică, atât înaintea cât și ulterior actului, mobili- 
zarea simțului responsabilități. 

Activitatea moralei conștiente se bazează pe apelul la 
reprimare, mijloc de apărare al Eului care permite pătrun- 
derea în conștiință a tendinței interzise, ceea ce dă naștere 
unui conflict conștient, urmat de o decizie asumată în mod 
reflectat. În acest caz, doar actul poate fi inhibat. Apelul la 
reprimare conferă moralei conștiente o înaltă calitate, care 
întrunește caracterul personal al demersului, sinceritatea 
fată de sine însuși, precum și responsabilitatea. 

“Maturitatea morală, ca aspect al maturității psihice, 
presupune prevalența moralei conștiente în raport cu 
morala inconștientă, a Eului față de Supraeu, depășirea 


_ sistemului închis al moralei datoriei necondiționate ba- 


zat pe refulare, înlocuirea acestuia prin sistemul deschis 
al moralei binelui, în cadrul căruia conflictul și delibera- 
rea conștientă precedă actul. Atingerea maturității mo- 
rale este în același timp o garanție a prezervării sănătă- 
ţii psihice. Conflictele conștiente, oricât de grave, gene- 
rează nefericire, dar nu alienare. 


Z; 
Mijloacele de apărare ale Eului 


Teoria psihanalitică despre mijloacele de apărare ale 
Eului are multiple semnificații. Cea mai generală dintre 
ele constă în descrierea unei dimensiuni puțin cercetate 
a homeostaziei psihice. Până la apariția psihanalizei, 
această dimensiune a rămas, datorită caracterului său in- 
conștient, inaccesibilă psihologiei. 

Definiţie: „Apărarea se referă la un proces prin interme- 
diul căruia conștiința este ferită de excitanţii interni pericu- 
loși, confiictuali (pulsiuni, dorințe, sentimente), precum și 
de excitanții externi foarte puternici, posibile surse de trau- 
matisme“, scrie psihanalistul german Wohlfram Ehlers. Cu 
alte cuvinte, influenţele interne sau externe care amenință 
integritatea și stabilitatea echilibrului bio-psiho-social al in- 
dividului sunt supuse unui proces intern de modificare, în- 
grădire sau reprimare. 


Asemeni altor concepte ale psihanalizei, „mijloace- 
le de apărare” se bazează pe o experiență psihoterape- 
utică. In terapia psihanalitică, apărarea se manifestă ca 
rezistenţă, ca neputinţă de a realiza asocierea liberă 
(comunicarea). Deși adesea cei doi termeni sunt utili- 
zaţi unul în locul celuilalt, apărarea și rezistența nu pot 
fi confundate, deoarece prima ține de psihologia per- 
soanei, în timp ce a doua, de psihologia relaţiei dintre 
persoane, a relaţiei dintre psihanalist și analizand. În 
măsura în care mijloacele de apărare ale Eului sunt in- 
conștiente, unul din obiectivele principale ale metodei 
psihanalitice îl constituie conștientizarea și modifica- 
rea acțiunii lor. 

Pe parcursul dezvoltării psihanalizei, teoria asupra 
mijloacelor de apărare ale Eului a cunoscut mai multe 
restructurări. La început, când psihanaliza era, în vi- 
ziunea lui Freud, o teorie a conflictului psihic între na- 
tură și cultură, funcția exclusivă a mijloacelor de apă- 
rare consta în controlul tendinţelor pulsionale. Mai 
specific, tendințele instinctuale combătute țineau de 
dorințele oedipiene. Ulterior, o dată cu desexualizarea 
inconștientului, mă gândesc în primul rând la Alfred 
Adler, conținuturile psihice prelucrate de mijloacele de 


g 

apărare nu mai sunt pulsionale, ci sociale (dorinţa de 
autoafirmare, sentimentele de inferioritate etc.). Pe de 
altă parte, Adler introduce noi mijloace de apărare, 
cum ar fi protestul viril, adecvate conținuturilor psihi- 
ce de ordin social asupra cărora se concentrează psih- 
analiza sa. Despre Adler și mijloacele de apărare în vi- 
ziunea sa vă voi vorbi mai pe larg în expunerile viitoa- 
re pe care i le dedic. 

În perioada clasică, momentul cel mai important 
pentru teoria psihanalitică referitoare la mijloacele de 
apărare îl constituie apariția lucrării Eul și mecanisme- 
le de apărare scrisă de Anna Freud, fiica întemeietoru- 
lui psihanalizei (1936). Această primă încercare de sin- 
teză se distinge prin câteva idei importante: 

a) sublinierea faptului că mijloacele de apărare nu 
sunt în sine patologice, chiar dacă disfuncțiile psihice 
de tip nevrotic sau psihotic sunt caracterizate de acțiu- 
nea anumitor mijloace de apărare. 

b) stabilirea unei liste de treisprezece mijloace de 
apărare însoţite de definiţii precise (refularea, regresia, 
formațiunea reacţională, izolarea, anularea, proiecția, 
introiecția, întoarcerea împotriva propriei persoane, 
transformarea în contrar, sublimarea, identificarea cu 
agresorul, participarea altruistă, intelectualizarea. 

c) introducerea printre obiectivele apărării a prelu- 
crării stimulilor care vin din realitatea externă. Astfel, 
identificarea cu agresorul neutralizează frica provoca- 
tă subiectului de obiecte din lumea exterioară. Reamin- 
tesc că în psihanaliză prin „obiect“ se desemnează per- 
soane. 

d) asocierea predominanţei acțiunii anumitor mij- 
loace de apărare cu anumite etape ale dezvoltării. Ast- 
fel, proiecția și introiccția presupun distincția între sine 

și obiect. Regresia, transformarea în contrariu și întoar- 
cerea împotriva propriei persoane presupun percepe- 
rea conflictului între tendinţele pulsionale și necesita- 
tea inhibării lor. Sublimarea presupune recunoașterea 
de către eu a importanţei valorilor sociale superioare. 

Dezvoltarea ulterioară a psihanalizei a adus cu sine 
o nouă extindere a conţinuturilor care fac obiectul ac- 
țiunii mijloacelor de apărare. Reprezentanţele sinelui 
și reprezentanţele obiectului intră și ele în sfera de ac- 
țiune a mijloacelor de apărare. Nu numai conflictul, ca 
la Freud și psihanaliza freudiană, ci și deficitul are pro- 
priile mijloace de apărare (psihologia sinelui a lui Ko- 
hut). Două noi mijloace de apărare fac carieră în psih- 
analiza contemporană: identificarea proiectivă și for- 
cluderea. Primul, teoretizat de Melanie Klein și refor- 
mulat de Bion, descrie plasarea de părţi ale sinelui în 
obiect și controlul acestuia, scopul fiind dominarea im- 
pulsurilor agresiv-distructive. Identificarea proiectivă 
a căpătat o deosebită importanţă în terapia psihanali- 
tică. Pacienţii plasează în analist aspecte insuportabi- 
le sinelui și le trăiesc în exterior. Spre deosebire de re- 
laţia cu părinţii care, nereușind să conțină dorințele și 
sentimentele copilului, le resping, în relația psihanali- 
tică, terapeutul le reține în sine și le oferă, în formă mo- 
dificată, pacientului pentru a fi reintroiectate. 

Lacan a preluat de la Freud, din studiul fetișismu- 
lui, mecanismul de apărare numit de acesta „Verwer- 
fung” (respingere), care a devenit în limba franceză 
„forclusion“, transformându-l într-o cheie a înţelegerii 
apariţiei disfuncţiei psihotice. Forcluderea constă nu 
numai în eliminarea din psihic a afectelor sau repre- 
zentărilor, ci și a unor structuri fundamentale ale ordi- 
nii simbolice, cum ar fi „numele tatălui“. 

2.1 Utilizarea mijloacelor de apărare 
împotriva pulsiunilor 


Pentru cei care se inițiază în psihanaliză, cea mai cla- 
ră situaţie pentru ilustrarea acțiunii mijloacelor de apă- 
rare o constituie lupta împotriva instinctelor. Aceasta nu 
numai pentru că psihanaliza a studiat mai îndelung și 
mai profund respectivul capitol, dar și pentru că oricine 
are experienţa luptei conștiente cu pulsiunile, ceea ce 
poate constitui o premisă pentru înțelegerea aceleiași 
lupte purtate în plan inconștient. 

Înainte de a prezenta câteva dintre mijloacele de 
apărare „clasică“, voi trece în revistă, după Anna 
Freud, „motivele“ care determină apărarea împotriva 
pulsiunilor. Din punct de vedere cronologic, primul 
motiv de apărare este exterior nu numai Eului, ci și 
persoanei: Eul copilului se teme de părinţii care for- 
mulează anumite interdicții pulsionale. Cea mai cunos- 
cută frică a copilăriei caracterizează perioada oedipia- 
nă și este numită în psihanaliză „frică de castrare“. Do- 
rințele afective și erotice față de părinţi se lovesc de 
opoziţie și chiar de amenințările și pedepsele acestora. 
Din punct de vedere practic, s-a considerat că educa- 
ţia permisivă, care ar elimina asemenea amenințări și 
pedepse, ar putea preîntâmpina atât nevroza infantilă, 
cât și reeditările ei la adult. 

Un al doilea motiv al apărării îl constituie teama pe 
care o inspiră Supraeul și este foarte bine cunoscut pe 
baza studierii nevrozei adultului. Și în acest caz, moti- 
vul apărării este exterior Eului, dar nu persoanei: Eul, 
care ar fi dispus să satisfacă tendința pulsională, se teme 
de supraeu, ca altădată copilul de părinte. Eul se apără 
de instincte (sexualitate și agresivitate) din frică de su- 

praeu. În astfel de situații, terapia vizează slăbirea Su- 
praeului sau restructurarea sa. 

Celelalte două motive de apărare descrise de Anna 
Freud aparțin Eului. Unul dintre ele este frica de inten- 
sitatea pulsiunilor, care devin extrem de puternice în 
anumite momente ale vieţii, cum ar fi pubertatea sau cli- 

lui cu raţionalizarea, și nu cu refularea, care a tost pri- 
mul mijloc de apărare studiat de Freud și care, pentru 
un timp, a fost echivalat cu apărarea în genere. Raţiona- 
lizarea este accesibilă în egală măsură autoobservației și 
observaţiei nespecialistului. 


macteriumul. La pubertate reacția față de forţa în creș- 
ni tere a pulsiunilor poate îmbrăca forma ascetismului, care 


2.2.1 Raționalizarea 


se opune nu numai satisfacerii pulsiunilor, ci și oricărei 
satisfaceri, mergând până la limita autoconservării (re- 
fuzul de a purta haine groase în anotimpul rece, reduce- 
rea hranei, amânarea urinării și defecației). O altă formă 
de apărare faţă de pulsiuni caracteristică pubertăţii este 
intelectualizarea. În loc de a evita pulsiunile, ca în cazul 
ascetismului, intelectualizarea le abordează într-o formă 
abstractă, teoretică. Interesele intelectuale și discuțiile pe 
teme abstracte de tip filosofic, atât de frecvente la puber- 
tate, nu urmăresc rezolvarea unor probleme impuse de 
realitate, subliniază Anna Freud, ci mai curând exprimă 
tensiunea conflictului pulsional, pe care-l traduce în ter- 
meni abstracți cu scopul de a-l controla. 

Un alt motiv de apărare inerent Eului este nevoia de co- 
erenţă. Eul matur are nevoie de echilibru între tendinţele 
contradictorii: masculin-feminin, activitate-pasivitate, he- 
terosexualitate-homosexualitate. Rezultatul prelucrării psi- 
hice a unor astfel de contrarii depinde, după Anna Freud, 
în primul rând de gradul de investire al fiecăreia. 


2.2 Câteva mijloace de apărare 


Din motive de accesibilitate încep prezentarea câtor- 
va dintre cele mai cunoscute mijloace de apărare a Eu- 


Deoarece raţionalizarea este un termen care poate fi 
întâlnit în diferite limbaje, inclusiv în limbajul curent, 
precizarea sensului propriu-zis psihanalitic este indis- 
pensabilă. După Laplanche și pontalis (Vocabularul psih- 
analizei), termenul introdus de Ernest Jones în câmpul 
psihanalizei are următoarea accepție: „Procedeu prin 
care subiectul încearcă să dea o explicație coerentă din 
punct de vedere logic sau acceptabilă din punct de ve- 
dere moral unei atitudini, idei, sentiment ale căror ade- 
vărate motive nu sunt percepute. Se vorbește în special 
de raţionalizarea unui simptom, a unei compulsii defen- 
sive, a unei formaţiuni reacționale. În delir intervine pen: 
tru a-l sistematiza. În acest caz, acțiunea sa este asemä- 
nătoare cu a elaborării secundare.” | 

Anumite lucrări de psihanaliză nu includ raționaliza- 
rea printre mijloacele de apărare ale Eului, deoarece ny 
este îndreptată direct împotriva tendințelor pulsionale, 
ci camuflează în mod secundar diferite aspecte ale con- 
flictului. Astfel, aspecte ale comportamentului nevro- 
tic — tendinţele autodistructive ale „omului cu șobo- 
lani” — pot fi raționalizate prin teorii estetice sau teorii 
referitoare la dietă, după cum comportamentele neac; 
ceptate cultural (de tip homosexual masculin) pot fi ra; 
tionalizate invocându-se superioritatea intelectuală și es- 
tetică a bărbatului. 

Un exemplu dintr-o psihanaliză contemporană 

În ședința a 140-a, A. comunică terapeutului emoția 
provocată de gânduri erotice de neconceput pentru ea: 
s-a gândit cu dorinţă la B., prietenul soţului, despre care 
a aflat că este supradotat sexual. Se învinovățește de 
imoralitate pentru astfel de gânduri, deoarece soția tre- 
buie să fie fidelă soţului nu numai cu fapta, ci și cu gân- 
dul. Până la sfârșitul orei se dovedește că de fapt consi- 
derentele morale sunt folosite ca raționalizare pentru 
sentimentele de inferioritate provocate de obezitatea ei. 
„O femeie care arată ca mine nu poate avea aventuri.“ 
Pentru imaginea de sine este mult mai avantajos să se 
considere o ființă morală, decât să recunoască faptul că, 
din cauza înfățișării, nu are succes. 


2.2.2 Refularea 


Nu este doar primul mijloc de apărare al Eului stu- 
diat de Freud, atât de important încât a fost asimilat, 
pentru un timp, apărării, ci și unul dintre termenii cen- 
trali ai psihanalizei, corelativ termenului de inconștient. 
Până în 1915, Freud a considerat că inconștientul este 
echivalent cu refulatul, cu istoria infantilă a libidoului. 
Chiar dacă ideea de refulare, precum și termenul respec- 
tiv circulau în filosofia și psihologia epocii (Schopenha- 
uer, Nietzsche, Herbart), în psihanaliză a fost introdus 
pe baza experienţei psihoterapeutice a lui Freud legată 
de isterie. În măsura în care inconștientul este prezent și 
în alte tulburări psihice, se poate afirma că refularea par- 
ticipă la procesul defensiv caracteristic fiecăreia. Mai 
mult, deoarece fiecare om are inconștient, este legitim să 
considerăm refularea ca fiind un proces psihic universal. 
În accepţia freudiană, refularea este un mijloc de apăra- 

| re îndreptat împotriva reprezentanţilor pulsiunii (gân- 
, duri, imagini, amintiri). 


După E. Roudinesco și M. Plon, prin refulare trebuie 
să înțelegem „procesul care vizează menţinerea în incon- 
știent a tuturor ideilor și reprezentărilor legate de pul- 
siuni și a căror realizare, producătoare de plăcere, ar 
afecta echilibrul funcţionării psihice a individului deve- 
nind sursă de neplăcere“. 

În studiul din 1915, intitulat „Refularea“, Freud de- 
scrie trei timpi ai refulării. Primul dintre ele, „refularea 
originară“, este un moment ipotetic, postulat pornin- 
du-se de la efectele sale. (Laplanche, Pontalis). Majorita- 
tea refulărilor se produc prin acțiunea conjugată a in- 
stanţei interdictive (supraeu) și a atracției exercitate de 
alte conţinuturi inconștiente. Cum există și conţinuturi 
inconștiente care nu s-au format prin atracția altor for- 
maţiuni inconștiente, Freud a presupus acțiunea unei re- 
fulări originare sau primare, care intervine foarte de tim- 
puriu ca reacție la intensitatea extremă a stimulilor care 
străpung filtrul de excitații. a 

Refularea secundară sau refularea propriu-zisă în- 
.dreptată împotriva reprezentanților pulsiunii este mo- 
mentul cel mai bine studiat în psihanaliza freudiană. In 
sfârșit, întoarcerea refulatului, cel de-al treilea timp, de- 
scrie revenirea în conștient ca simptom, vis, act ratat, 
operă de artă etc. a conţinuturilor refulate. 


2.2.3 Regresia 


Ca și refularea, regresia este unul din termenii cei mai 
importanți ai psihanalizei, desemnând atât procese „nor- 
male“ cât și patologice. Așa cum refularea este conside- 
rată, în freudism, mijlocul de apărare împotriva tendin- 

telor oedipiene specific isteriei, regresiei i se atribuie ace- 
lași rol în nevroza obsesională. Despre asta am vorbit 
mai mult la capitolul dedicat simptomului nevrotic. În 
general, prin regresie se desemnează procesul psihic prin 
intermediul căruia un subiect individual sau colectiv se 
întoarce la un nivel anterior al dezvoltării psihice, fie că 
este vorba de gândire, sentiment, comportament. Regre- 
sia este prezentă nu doar în viața cotidiană (întotdeau- 
na există posibilitatea și tentaţia de a ne întoarce la co- 
pilul din noi) sau în procesele patologice (în concepția 
clasică asupra nevrozei reprezentată de O. Fenichel, din 
procesul patogen face parte regresia spre punctele de fi- 
xaţie din dezvoltarea libidoului în faţa dificultăților vie- 
ţii actuale), ci și în terapia psihanalitică, atunci când 
transferul pacientului exprimă fantasmele sale incon- 
știente care țin de copilăria sa. 

Regresia poate fi globală, când cuprinde întreaga per- 
sonalitate sau parțială, când vizează doar un aspect al 
Eului sau dezvoltării libidinale. De asemenea, ea poate 
fi stabilă sau fluctuantă, malignă sau benefică, în servi- 
ciul Eului (M. Balint). În viaţa cotidiană sau creaţia ar- 
tistică, regresia temporară poate fi salutară pentru depă- 
șirea impasurilor existențiale sau estetice. 

După Freud, regresia este fopică, atunci când parcurge 
în sens invers sistemele psihice orientate într-o direcție 
determinată. Visul este terenul cel mai propice pentru 
manifestarea acestui tip de regresie: dacă în starea de ve- 
ghe excitațiile evoluează dinspre percepție spre motili- 
tate, în vis, gândurile regresează spre sistemul percep- 
ție, exprimându-se în special sub forma imaginilor sen- 
zoriale. Regresia mai poate fi temporală, când subiectul 
revine la etape depășite ale dezvoltării (libidinale sau ale 
Eului). În sfârșit, Freud vorbește și de o regresie formală, 

când subiectul se întoarce la „niveluri inferioare din 
punctul de vedere al complexităţii, structurării și dife- 
renţierii“. (Laplanche, Pontalis). În opinia mea, ar fi ne- 
cesară o mai atentă diferenţiere a ultimelor tipuri de re- 
gresie, deoarece la prima vedere, regresia temporală pre- 
supune, cel puţin în anumite cazuri, regresia formală. 


2.2.4 Formațiunea reacțională 


Descoperită de Freud prin studiul nevrozei obsesio- 
nale, formațiunea reacțională este definită de Laplanche 


„și Pontalis, ca atitudine sau comportament opuse ca sens 


unei dorinţe pulsionale refulate și constituite ca reacție 
la aceasta. Ca exemplu paradigmatic, cei doi psihanaliști 
francezi, autori ai celebrului Vocabular al psihanalizei, se 
referă la pudoarea care se formează ca reacţie la tendin- 
tele exhibiționiste. Formaţiunea reacțională nu este apa- 
najul nevrozei obsesionale sau al personalității obsesio- 
nale; o putem întâlni frecvent atât în isterie cât și în via- 
ţa cotidiană „normală“, unde are doar un caracter punc- 
tual, fără a atinge generalitatea și constanța din primul 
caz. În isterie, de exemplu, formațiunea reacțională vi- 
zează doar anumite situaţii: tandreţea excesivă a mamei 
față de copii pe care de fapt îi urăște. 

În cazul nevrozei obsesionale și al personalității ob- 
sesionale, tendinţele instinctuale combătute țin de sta- 
diul sadic-anal al dezvoltării libidinale. Ordinea, curățe- 
nia, mila înlocuiesc dezordinea, murdăria, cruzimea. În 
viața cotidiană, trăsăturile de caracter care au la bază for- 
mațiuni reacţionale sunt ușor de recunoscut datorită exa- 
gerării care definește calitatea morală respectivă, iar în 
funcție de natura acestei calităţi se poate deduce natura 
pulsiunii combătute. Astfel, dacă veţi întâlni o persoană 

extrem de politicoasă și prevenitoare sau, cum se mai 
zice, extrem de „urbană“, excesul atitudinii sale vă poa- 
te autoriza să presupuneți că este vorba de o formațiu- 
ne reacțională care este menită să combată agresivitatea, 
ostilitatea. 


2.2.5 Identificarea cu agresorul 


Ca și în cazul raţionalizării sau refulării, identificarea 
este un termen care aparține mai multor limbaje. Accep- 
ţia psihanalitică subliniază aspectul inconștient al feno- 
menului. În sens freudian este vorba de procesul incon- 
știent trăit de eu în momentul în care, urmărind un scop 
defensiv, se transformă într-un aspect al obiectului. Fap- 
tul că fiul reproduce comportamentul tatălui său dispă- 
rut nu constituie un exemplu de identificare în situaţia 
respectivă. Dacă însă, același fiu cade pradă unui leșin cu 
caracter isteric, faptul constituie un indiciu al identifică- 
rii cu reprezentarea inconștientă a tatălui mort, de care 
încearcă să se apere, scrie psihanalistul francez Nasio. 

Teoria psihanalitică distinge mai multe tipuri de iden- 
tificare: primară, secundară, totală, parțială. În identifi- 
carea primară, caracteristică începutului vieţii și de aceea 
ipotetică, „subiectul“, care percepe „obiectul“ prin inter- 
mediul gurii, ochilor, urechilor, pielii, devine una cu 
acesta atunci când el dispare din câmpul percepției. 
Identificările secundare sunt asociate acelor etape de 
dezvoltare care presupun diferenţierea între interior și 
exterior, între subiect și obiect. Scopul lor este de a face 
suportabilă o pierdere sau o tendinţă agresivă orientată 
împotriva obiectului. 

Dacă primul criteriu de clasificare era temporal, al 
doilea se referă la amploarea identificării. În cazul iden- 

tificării totale sau narcisice, iubirea de obiect este înlo- 
cuită prin preluarea integrală a obiectului în sine. Mi se 
pare concludent un exemplu oferit tot de psihanalistul 
Nasio: un băiețel, care se atașase puternic de o pisică, 
află într-o zi că tovarășul său preferat de joc a murit în- 
tr-un accident de mașină. O săptămână mai târziu, copi- 
lul adoptă un comportament de pisică: miaună, se de- 
plasează asemeni unei pisici. Imaginea obiectului iubit, 
pierdut și recuperat prin identificare, ar fi de fapt pro- 
pria sa imagine, pe care a proiectat-o și investit-o afectiv 
asupra unui obiect. De aici denumirea de identificare 
narcisică. 

Specificul identificării parţiale este dat, așa cum ara- 
tă denumirea, de faptul că preluarea vizează doar un as- 
pect al obiectului. Astfel, Dora, celebra pacientă a lui 
Freud, se identifică cu doamna K., amanta tatălui ei, doar 
în calitate de ființă dezirabilă sexual. Identificarea par- 
țială poate avea ca obiect nu numai un aspect al persoa- 
nei celuilalt, ci și o emoție presupusă a-i aparține. 
Aceeași Dora se identifică cu emoția orgasmului pe care 
o fantasmează a se produce în relația sexuală dintre 
doamna K. și tatăl ei. 

Funcţia defensivă a identificării, orientată aici spre un 
obiect exterior, este deosebit de evidentă în cazul formei 
cunoscute sub numele de „identificare cu agresorul”. Câ- 
teva exemple împrumutate de la Anna Freud, toate ți- 
nând de psihanaliza copilului, pun într-o lumină clară 
aspectul amintit. 

a) Un elev este îndrumat către psihanalist datorită gri- 
maselor pe care le făcea când era certat de profesorul 
său, ceea ce producea ilaritate în clasă. Analiza a ajuns 
la concluzia că grimasele tânărului nu erau altceva de- 
cât imaginea deformată a trăsăturilor modificate de mâ- 

nie ale profesorului. Tânărul își domina frica inspirată 
de profesor prin imitarea involuntară a agresorului. 

b) O fetiţă care nu avea curaj să parcurgă holul întu- 
necat al locuinţei descoperă spontan soluţia, pe care i-o 
comunică entuziasmată fratelui mai mic: pentru a trece 
fără frică prin hol este suficient să te comporți asemenea 
stafiilor presupuse a bântui locul. Transformarea Eului 
propriu în obiectul temut duce la înlocuirea fricii prin si- 
guranţa plăcută. 

c) Funcţia defensivă este asigurată nu numai de iden- 
tificarea, de obicei parţială, cu obiectul care inspiră fri- 
că. Același efect îl are și identificarea cu actul agresiv. 
Este cazul unui băieţel care se identifică, după un trata- 
ment stomatologic dureros, cu acțiunea cauzatoare de 
suferință a medicului. Ajuns la psihanalistă, băieţelul în- 
cepe să distrugă obiectele din cabinet: mai întâi o gumă 
pe care o taie cu cuțitul, apoi o rolă cu sfoară, precum și 
creioanele pe care le ascute, pentru a le rupe vârfurile. 

Datorită naturii sale, identificarea cu agresorul joacă 
un rol important în situația oedipiană ca mijloc de apă- 
rare împotriva fricii de castrare. Contribuţia sa la crista- 
lizarea Supraeului este importantă. 


2.2.5.1 Identificarea cu agresoul în situații limită” 

În situaţii limită, identificarea cu agresorul poate pro- 
duce fenomene iraționale, de neînțeles fără aplicarea per- 
spectivei psihanalitice, aptă să deconstruiască edificiile 
inconștientului. Modificările psihice produse de „expe- 
rimentul Pitești“, prin care s-a urmărit „reeducarea” ti- 

* Acest subcapitol reprezintă forma modificată a studiului „Iden- 
tificarea cu agresorul“, pe care l-am publicat în 1994 în volumul În 
căutarea sinelui apărut la editura Cartea Românescă. 


; 

nerilor anticomuniști întemnițați la sfârşitul anilor '40 la 
închisoarea din Pitești, alcătuiesc împreună un astfel de 
produs bizar, pe deplin tragic din punct de vedere mo- 
ral. Trebuie să vă spun de la început că spălarea de cre- 
ier realizată la Pitești nu a urmărit doar obținerea unei 
adeziuni superficiale la comunism din partea câtorva din 
oponenții săi cei mai tineri, ci producerea unei adevăra- 
te metamorfoze, a unei convertiri sau „mutații“, cum o 
numește Marcel Petrişor, unul din deţinuţii supraviețui- 
tori. Din nefericire pentru condiția umană, experimen- 
tul Pitești a avut un succes deplin: toţi cei care au trecut 
pe la Pitești s-au transformat din opozanți în susținători 
convinși ai comunismului. 

Cea mai spectaculoasă, dar și cea mai dureroasă ex- 
presie a mutaţiei profunde și durabile realizate în închi- 
soarea de la Pitești constă în transformarea victimelor în 
călăi. Astfel, fostul student în medicină Pop Cornel este 
întâlnit în închisoarea de la Gherla de D. Bacu, autorul 
uneia dintre cele mai tulburătoare descrieri a ororilor de 
la Pitești (Piteși, Editura Atlantida, 1991). Pe Bacu îl im- 
presionează nu numai urmele fizice ale metodelor „ree- 
ducării“, ci și cele morale, mult mai grave. La Gherla tre- 
cea drept delatorul cel mai periculos, pentru ca peste 
câţiva ani să sfârșească în fața plutonului de execuţie, 
condamnat de tribunalul comunist care a judecat atroci- 
tățile de la Pitești. 

După același D. Bacu, toți cei care au fost supuși „re- 
educării“ au cedat și au devenit la rândul lor torționari. 
Doar cei care au murit în timpul schingiuirilor sau cei 
care, profitând de neatenția torționarilor, au reușit să se 
sinucidă au scăpat neîntinaţi. Rezistenţa individuală sau 
colectivă a fost nu numai inutilă, ci și dăunătoare, pro- 
funzimea și durabilitatea „convertirii“ fiind direct pro- 

porțională cu intensitatea rezistenţei. Fostul student an- 
ticomunist Pop Cornel, transformat ulterior în torționar 
feroce, s-a numărat printre cei care s-au împotrivit ener- 
gic și timp îndelungat „reeducării“. 

Mutaţia urmărită și obținută de experiemntul Pitești 
a avut nu numai un aspect comportamental (transfor- 
marea vicitmei în călău), ci și unul spiritual — adeziu- 
nea intimă la ideologia comunistă. Unul din persoaneje- 
le din Fortul 13 (Editura Meridiane, 1991), carte scrisă de 
Marcel Petrișor, își reamintește că devenise, în urma de- 
tenției și metodelor folosite, un adept intim al comunis- 
mului și că burghezia îi apărea atunci drept „cel mai 
monstruos lucru de pe lume“. D. Bacu îl întâlnește în 
1951 pe studentul Cucole Gheorghe, care fusese „reedu- 
cat“ la Pitești în iarna lui 1949/1950, și este frapat nu atât 
de schimbarea fizică și psihică a fostului său cunoscut 
(„echilibrul interior zdruncinat și bolnav de stomac”), ci 
metamorfoza sa spirituală: „făcea apologia comunismu- 
lui“, în contradicţie cu convingerile sale anterioare. 

De asemenea, valorile morale la care aderaseră cei 
supuși experimentului Pitești au fost combătute cu 
succes. Cel mai dramatic efect al reeducării în acest 
plan a fost, poate, distrugerea sentimentului filial și a 
afecțiunii care leagă rudele între ele. La Canal, un pro- 
dus al „reeducării comuniste“ își întâmpină mama, ve- 
nită să-l viziteze, cu următoarele cuvinte: „Pleacă de 
aici curvă, din cauza educaţiei pe care mi-ai dat-o aca- 
să am ajuns la Canal. Nu vreau să te mai văd. Eu nu 
am mamă.“ (D. Bacu, Pitești). 

Faptul că modificările de personalitate produse de 
„reeducarea“ de la Pitești s-au menţinut, în universul 
concentraționar, și dincolo de momentele de maximă re- 
presiune, precum și în sfera vieții penitenciare, când su- 


Li 

; pravieţuirea nu mai depindea de respectarea comanda- 
; mentelor interiorizate în închisoare, demonstrează cât se 
, poate de concludent că „reeducarea“ a condus la modi- 


ficări pe cât de profunde, pe atât de durabile. Când de- 


| laţiunea devine gratuită, adevărat scop în sine, iar tră- 
| darea răsplătește încrederea, putem spune că dezuma- 


nizarea a devenit o a doua natură. 

Cum spuneam la început, „mutaţia“, „metamorfoza“ 
sau „convertirea“ au fost produse, în primul rând, dato- 
rită acţiunii identificării cu agresorul, la care s-a adăugat 
acțiunea regresiei și a refulării, alte două importante mij- 
loace de apărare ale Eului. Această sumare a efectelor ce- 
lor trei mijloace de apărare a fost posibilă și necesară 
pentru a supravieţui psihic în condiţiile limită impuse 
de „experimentul Pitești“. În continuare voi încerca să 
evidenţiez legătura dintre metodele „reeducării“ și 
afectul lor psihic. 

„Spaima indescriptibilă“, cum o numește Marcel Pe- 
trișor, pare să fie starea dominantă în perioada „reedu- 
cării“ și în același timp factorul care a impus apelul la 
identificarea cu agresorul. Pe fondul unei subalimen- 
taţii extreme, deținuții treceau prin cele patru etape ale 
„reeducării“ (demascarea externă, demascarea internă, 
demascarea morală publică și activitatea de torționar) 
datorită torturii. În Fenomenul Pitești (Humanitas, 
1990), Virgil Ierunca arată că „tortura neîntreruptă” era 
cheia experimentului. În fiecare etapă, mărturisirile 
erau întrerupte de torturi. Nici chiar cei care devenise- 
ră torţionari nu erau scutiți de ele. Dar nu bătaia „care 
culmina cu doborârea pe ciment și călcarea victimei în 
picioare (Fortul 13) sau alte forme clasice de schingiui- 
re, cum ar fi arderea cu ţigara a diferitelor părți ale 
corpului, smulgerea unghiilor etc.“ au singularizat tor- 

turile de la Pitești, ci inovațiile în materie aduse de si- 
nistrul Ţurcanu. Printre ele, tortura permanentă pare a 
fi o premieră absolută în universul concentraționar co- 
munist. Ziua și noaptea, anchetatorul și victima sa tră- 
iau în aceeași celulă pe întreaga perioadă a reeducării. 
„Noaptea puteai dormi, e drept, dar numai pe spate, 
complet gol, cu mâinile întinse deasupra păturii. lar 
dacă, prin somn, făceai o mișcare sau încercări să te în- 
torci erai lovit direct în cap cu bâta de un reeducator 
care făcea de planton”, scrie Virgil Ierunca în Fenome- 
nul Pitești. 

La crearea unei stări de frică maximă și permanentă 
a contribuit îmbinarea torturii fizice cu distrugerea mo- 
rală. Credinţa în Dumnezeu a constituit una din ţintele 
preferate ale distrugerii morale. După D. Bacu, prigoa- 
na împotriva creștinismului din închisoarea Pitești a de- 
pășit-o în intensitate pe cea din perioada începuturilor 
vieţii creștine. Nu numai sentimentele care leagă rudele 
între ele erau subminate, ci mai ales prietenia. Se cerea 
denigrarea celui mai bun prieten, dar și lovirea sa. Une- 
ori „lepădarea de prietenie” a îmbrăcat forma cu adevă- 
rat demenţiale. D. Bacău descrie în cartea Pitești o scenă 
incredibilă: „Studentul Oprișan Costache a fost luat din 
salonul bolnavilor de oftică și adus într-o celulă de la 
temnita grea pentru a pălmui și a fi pălmuit la rândul 
său de cel mai bun prieten al lui“. 

Nu este de mirare că lipsiţi de orice posibilitate de 
rezistenţă fizică sau morală în fața agresiunii torționa- 
rilor, studenţii întemnițați la Pitești au cedat, uneori 
după o rezistenţă de câteva luni, presiunilor externe. 
Doar identificându-se cu agresorul au putut îndepărta 
frica pe care le-a inspirat-o reeducarea comunistă — o 
adevărată școală a groazei. 

Apelul la acest mecanism de apărare a fost favorizat 
de starea de regresie psihică indusă de aceleași condiții 
de detenţie ireal de inumane de la penitenciarul din Pi- 
tești. Alături de tortura fizică și morală, combinate cu 
imposibilitatea sinuciderii, umilinţa extremă a participat 
cu siguranţă la inducerea unei regresii maxime, la crea- 
rea unui sentiment de neputinţă absolută caracteristic 
primei etape a copilăriei. Ce poate simți un adult căruia 
nu i se lasă decât 30-60 de secunde pentru satisfacerea 
nevoilor excretorii, iar dacă depășește timpul prescris 
este brutalizat, așa cum s-a întâmplat în faza „demască- 
rii“? „Cei care nu reușeau să termine în timpul prevăzut, 
erau trași afară de guler, bătuți... și duși la celulă, unde 
trebuiau să aștepte fie până seara, fie până a doua zi di- 
mineață“, aflăm de la D. Bacu. Și, în sfârșit, ce poate 
simți un adult care e silit să-și spele în gură lenjeria in- 
timă murdară de fecale sau să-și scufunde capul în hâr- 
dăul cu urină, fără să se poată refugia în moarte? 

Acţiunea identificării cu agresorul și a regresiei a fost 
facilitată de colaborarea unui alt mecanism inconștient 
de apărare al Eului — refularea. Dar nu în accepţia psih- 
analizei clasice pentru care refularea vizează exclusiv 
tendinţele instinctuale, în special cele legate de sexuali- 
tatea infantilă, ci într-o accepţie lărgită, conform căreia 
refularea poate viza orice conţinut, în orice moment al 
vieţii, dacă produce conflicte. În cazul experimentului 
Pitești a fost vorba de refularea valorilor pozitive, care 
în condiţiile date deveniseră sursă de conflicte majore. 
În special demnitatea a fost, după D. Bacu, vizată de re- 
fulare. 

Asemenea oricărei refulări, refularea valorilor poziti- 
ve este ameninţată de întoarcerea refulatului. Toţi stu- 
denţii de la Pitești au trăit avertismentul tulburător, care 

venea din adâncul ființei lor, că „ceva nu este la locul 
lui“, cum scrie D. Bacu, în noua oridine a conștiinței, iar 
când circumstanţele vieții lor au permis-o, valorile alun- 
gate în inconștient au revenit în multe cazuri, deși nu în 
toate, la suprafaţă. 

Celui care s-ar apăra în fața fragilității condiției uma- 
ne (toți cei supusi „reeducării“ s-au transformat mai de- 
vreme sau mai târziu în torționari), invocând semnifica- 
ţia limitată a mutaţiilor obținute la Pitești (universul unei 
închisori politice de la începutul anilor '40), i-aș pune în- 
trebarea dacă nu cumva experimentul social comunist 
nu a creat și el un univers concentraționar extins la ni- 
velul unei țări sau al unui grup de ţări („lagărul socia- 
list”) care a apelat la metode sociale coercitive sau repre- 
sive generatoare de frică în proporții de masă (frica de 
restructurare, frica de securitate, frica de delațiune). În 
asemenea condiţii, adeziunea la organizarea socială de 
tip comunist reprezintă o formă de identificare cu agre- 
sorul, favorizată de infantilizarea indusă de totalitarism 
prin dependenţă economică absolută de statul părinte, 
monopartidism și controlul vieții spirituale, precum și 
de refularea valorilor noncomuniste, alungate în egală 
măsură din conștiința colectivă și cea individuală. 


2.2.6 Proiecția 


Și proiecția este un termen care poate fi întâlnit în mai mul- 
te limbaje. Sensul psihanalitic este excelent exprimat de La- 
planche și Pontalis în al lor Vocabular al psihanalizei. În acest 
sens, prin proiecție trebuie să înțelegem procesul psihic prin 
care „subiectul expulzează din sine și localizează în afara sa, 
în persoane sau lucruri, calități, dorințe, sentimente care îi 
aparțin, dar pe care nu le cunoaște sau refuză să le accepte“. 


+ 

Freud și psihanaliștii care i-au dezvoltat ideile consi- 
deră proiecția ca fiind un mijloc de apărare arhaic care 
acționează în paranoia, dar și în fobie, putând fi întâlnit 
și în modurile de gândire normală, precum și în acelea 
care produc religiile primitive (animismul) și superstiţi- 
ile. În general vorbind, construirea unei realități supra- 
sensibile este rezultatul proiecției. Tocmai de aceea, lu- 
mea suprasensibilă poate fi reconvertită într-o psiholo- 
gie a inconștientului. În esenţă, atât Freud cât și Jung îm- 
părtășesc același punct de vedere în privinţa rolului ju- 
cat de proiecție în producerea religiilor, diferența con- 
stând în modul de concepere al conţinuturilor psihice 


` proiectate: la primul este vorba despre conţinuturi ale 


inconştientului personal, în timp ce la Jung, de conţinu- 
turi ale inconștientului colectiv (arhetipuri). 

În ceea ce privește rolul defensiv al proiecției, există 
importante asemănări cu refularea: ambele își limitează 
acțiunea la a împiedica perceperea tendinței pulsionale 
generatoare de neplăcere, spre deosebire de transforma- 
rea în contrariu (a pasivităţii în activitate), de exemplu, 
care intervine în procesul pulsional, modificându-l. Spre 
deosebire de refulare, în cazul căreia pulsiunea este tri- 
misă înapoi în Se, în proiecţie ea este trimisă în lumea 
externă (Anna Freud). După anumiţi psihanaliști, proiec- 
ţia ar precede, în dezvoltarea ontogenetică, refularea, în 
legătură cu impuslurile agresive. 


Exemple: 

a) În viaţa cotidiană, proiecția este omniprezentă în 
relațiile interumane. De multe ori, ea joacă un rol nega- 
tiv tensionându-le, ca în cazurile în care unul dintre par- 
tenerii cuplului proiectează asupra celuilalt tendinţele 
sale inconștiente de infidelitate. Alteori, rolul proiecției 

poate fi pozitiv, din punct de vedere social, nu și din 
punctul de vedere al individului, ca în cazul „participă- 
rii altruiste”. Destinul uneia din pacientele Annei Freud 
poate ilustra excelent acest tip de proiecție benefică so- 
cial. Tânăra profesoară, care a devenit pacienta Annei 
Freud, era dominată în anii copilăriei de două dorinţe 
puternice: să aibă haine frumoase și copii mulți, când va 
fi mare. În anii maturității, când a intrat în analiză, era 
însă necăsătorită, fără copii și îmbrăcată sărăcăcios. Nu 
manifesta ambiţie și nici invidie. Ca adult, s-a dezvoltat 
într-un sens opus dorințelor din copilărie. 

Pe de altă parte, sărăcia propriei vieți sexuale n-o îm- 
piedica să urmărească cu interes viața amoroasă a prie- 
tenelor și colegelor. Lipsa de interes pentru propria ves- 
timentaţie nu o împiedica să participe activ la proiecte- 
le vestimentare ale altora. Lipsa propriilor copii era du- 
blată de interes și participare la viaţa și educaţia copii- 
lor altor oameni. Alegerea profesiei (reamintesc că era 
profesoară) a fost determinată tocmai de modul ei de a 
fi. 

Analiza relaţiilor infantile ale pacientei cu părinții ex- 
plică metamorfoza sa de la vârsta matură. Formarea 
unui Supraeu foarte puternic i-a interzis satisfacerea do- 
rinţelor de copil, dorințe care nu au fost însă refulate, ci 
realizate prin delegație în lumea exterioară. Anna Freud 
nu oferă o explicație mulțumitoare a preferinței acorda- 
te proiecției de psihicul pacientei. Ați putea dumnea- 
voastră avansa o ipoteză? În exemplul următor o aseme- 
nea explicaţie este posibilă. 

Piesa Cyrano de Bergerac de Edmond Rostand repre- 
zintă cel mai concludent exemplu literar pentru partici- 
parea altruită datorată proiecției. Vă reamintesc că per- 
sonajul principal este un nobil francez, bine cunoscut da- 

torită inteligenței și curajului său, poct și ofițer, care 
consideră că nu are acces la iubirea femeilor datorită 
unui nas extrem de urât. Prin urmare, nu o interdicţie 
morală (Supraeu sever), ci un defect narcisic îl fac să re- 
nunţe la satisfacerea directă a dorințelor sale. Îndrăgos- 
tindu-se de frumoasa sa verișoară Roxana, își va trăi iu- 
birea prin delegaţie, proiectându-și aspiraţiile asupra 
unui tânăr și frumos coleg pe nume Cristian. Renunta- 
rea la satisfacerea propriilor dorințe și trăirea lor prin in- 
termediar apar în modul cel mai sugestiv în scena noc- 
turnă de sub balconul Roxanei, femeia iubită de cei doi 
bărbaţi. Cyrano îi șoptește lui Cristian cuvintele menite 
să-i asigure succesul iar uneori, profitând de întuneric, i 
se substiuie. În război, Cyrano îl protejează pe Cristian, 
în loc de a-și apăra propria viaţă. Când Cristian este ucis, 
Cyrano renunţă la iubirea sa pentru Roxana, pe care n-o 
putea trăi decât prin delegaţie. 

b) Din universul psihopatologiei, exemplul paradig- 
matic îl constituie cazul președintelui de tribunal Schre- 
ber, unul din cele cinci cazuri celebre ale lui Freud. Scris 
în 1911, pe baza cărţii autobiografice a pacientului in- 
tiulată Memoriile unui bolnav de nervi (1903), textul lui 
Freud există în momentul de faţă și în limba română, 
în seria operelor complete publicate de Editura Trei 
(vol. 7). Patologia este gravă, diagnosticată de Freud ca 
paranoia. 

Cum reiese din relatările pacientului, prima fază a bo- 
lii a durat aproximativ un an și s-a încheiat cu o remisie 
completă, considerată de Schreber vindecare. Psihiatrul 
care l-a tratat, Flechsig, a diagnosticat maladia drept ipo- 
hondrie gravă. În momentul primei crize pacientul era 
căsătorit, soția pacientului fiindu-i recunoscătoare psi- 
hiatrului pentru reușita tratamentului. Pe parcursul pri- 

mului puseu nu s-a manifestat nici un element delirant 
mistic. 

Între prima și a doua decompensare psihotică s-au 
scurs opt ani fericiţi. Singura umbră a vieții soților Schre- 
ber a fost faptul că nu aveau copii. În acest interval a vi- 
sat de mai multe ori că este din nou bolnav, iar într-o di- 
mineaţă, aflându-se între somn și veghe, i-a trecut prin 
minte ideea că „ar fi minunat să fie o femeie în timpul 
actului sexual“. 

A doua fază a bolii, care a debutat cu o insomnie gra- 
vă, l-a adus din nou pe Schreber în clinica profesorului 
Flechsig. De data aceasta starea i s-a agravat. Curând au 
apărut ideile delirante de persecuție, caracteristice pen- 
tru paranoia, care treptat au luat o formă mistică. Fuse- 
se persecutat de diferite persoane printre care se afla și 
psihiatrul Flechsig, numit de pacient „asasin de suflete”. 
Apoi se considera a fi în relații directe cu Dumnezeu, iar 
diavolul își bătea joc de el. Vedea apariții miraculoase, 
auzea o muzică sfântă. 

La un an de la debutul celei de a doua faze, boala a 
luat forma definitivă. Schreber a elaborat un sistem de- 
lirant de nuanţă religioasă. Era chemat să devină mân- 
tuitorul lumii și să-i redea fericirea pierdută. Misiunea 
sa putea fi realizată doar după ce s-ar fi transformat în 
femeie. Această metamorfoză nu depindea de voinţa sa, 
ci corespundea unei necesități a ordinii universale. El 
urma să fie obiectul exclusiv al miracolelor divine, omul 
cel mai deosebit care a trăit vreodată pe pământ. 

În acest moment al dezvoltărilor sale, Freud întreru- 
pe cursul considerațiilor referitoare la pacient, pentru a 
evidenția deosebirea dintre psihiatrii vremii și psihana- 
list, deosebire care, în anumite cazuri, își mai păstrează 
și astăzi actualitatea. Oricum, în societatea contempora- 

nă occidentală, dar și în cea românească, unde există psi- 
hiatrii care sunt în același timp și psihanaliști, valabili- 
tatea ideilor lui Freud este mult restrânsă. Interesul psi- 
hiatrului se epuizează, susține întemeietorul psihanali- 
zei, la un nivel descriptiv, „când a constatat efectele de- 
lirului și a evaluat influenţa sa asupra comportamentu- 
lui“. Psihanalistul este preocupat de înţelegerea fenome- 
nelor: „el va încerca să cunoască mobilurile și modalită- 
tile acestei transformări“. 

Dar dacă psihanalistul este preocupat de înţelegerea 
patologiei psihotice, nu numai nevrotice, care este ipo- 
teza avansată de Freud pentru delirul lui Schreber și pa- 
ranoia în general? 

Prima operaţie realizată de întemeietorul psihanali- 
zei este de a reorganiza materialul psihiatric. Dintre cele 
două elemente ale delirului — rolul de mântuitor și 
transformarea în femeie — cel de al doilea este esenţial. 
Emascularea constituie delirul primar. La început ea a 
fost resimţită ca o persecuție și insultă gravă și abia în 
ultima fază a fost pusă în relație cu tema mântuirii. Nu 
este lipsit de importanţă să subliniez, împreună cu 
Freud, că la început persecutorul a fost profesorul Flech- 
sig, abia apoi Dumnezeu luându-i locul. (Dumnezeu a 
fost complice sau chiar instigatorul „asasinării sufletu- 
lui“ președintelui Schreber, abandonării corpului său 
prostituţiei. 

Momentul acceptării emasculării prin punerea sa în 
legătură cu un scop al ordinii universale marchează re- 
concilierea cu ideea delirantă esenţială. O altă dovadă 
despre importanţa acestei idei este faptul că după a doua 
remitere, care s-a produs la alţi șase ani de la a doua cri- 
ză, ideea emasculării este singura care și-a păstrat efi- 
ciența asupra comportamentului: în anumite momente, 

președintele Schreber se complăcea în a se contempla în 
oglindă cu torsul gol, împodobit cu coliere, panglici etc. 
Încă o dovadă în favoarea aceleiași idei este, după Freud, 
că nici un aspect al bolii nu este descris de pacient cu atâ- 
tea amănunte ca „transformarea în femeie“: nervii corpu- 
lui său sunt nervi ai voluptăţii feminine, corpul său are 
conturul unui corp de femeie. 


Interpretare: 

Înțelegerea delirului președintelui Schreber este con- 
ținută în interpretarea dată de Freud, interpretare în care 
proiecției îi revine un rol central. Problema psihică pen- 
tru care Schreber găsește o soluţie psihotică este un pu- 
seu al libidoului homosexual pasiv, care l-a avut ca 
obiect pe medicul curant (psihiatrul Flechsig). Fantasma 
de a fi femeie, care apare la un moment dat pe deplin 
conștient, trezește în Schreber o puternică rezistenţă și 
este refulată, respinsă în inconștient. Următoarea opera- 
ție defensivă a fost de a o transforma în contrariul său: 
dorința homosexuală pasivă s-a transformat în frica de 
a nu se abuza sexual de el, iar psihiatrul Flechsig a de- 
venit din obiect al iubirii, persecutor. A urmat a treia 
operație defensivă: proiecția în exterior a conţinuturilor 
inconștiente, datorită căreia o percepţie internă reprima- 
tă ajunge la conștiință ca o percepție a lumii externe. Am 
putea presupune că proiecția a devenit necesară datori- 
tă dificultăților pe care le-a avut pacientul de a menţine 
refularea. Datorită tuturor acestor operații, încununate 
de transformarea emasculării într-un imperativ cosmic, 
pacientul reușește să atingă o stare de echilibru satisfă- 
cătoare — cea de a doua remitere. 

Cercetările psihanalitice ulterioare asupra paranoiei 
efectuate de Jung, și Ferenczi au condus la concluzia că, 

indiferent de rasă și sex, cauza bolii a fost eșecul de a 
controla homosexualitatea inconștientă întărită dintr-un 
motiv conjunctural. 


2.2.7 Un exemplu integrator 


În dicționarul de psihanaliză coordonat de Wolfgang 
Mertens și Bruno Waldvogel (Handbuch psychanalitischer 
Grundbegriffe) există un exemplu clinic ipotetic (creat de 
autori), folosit pentru a ilustra acţiunea diferitelor mij- 
Joace de apărare de la cele mai primitive la cele mai evo- 
luate, urmând ierarhia stabilită de Vaillant (1992). Deoa- 
rece mi s-a părut o ilustrare convingătoare, îl reproduc 
într-o formă rezumativă. 

Pacienta imaginară este o femeie de 37 de ani, care a 
fost părăsită de soţul ei, după ce timp de 7 ani a făcut 
eforturi considerabile dar infructuoase de a rămâne în- 
sărcinată. Imediat după aceasta, s-a îmbolnăvit de astm 
bronșic, ceea ce a necesitat o perioadă de spitalizare. Psi- 
hoterapeutului care a tratat-o în spital i-a comunicat sen- 
timentul de inferioritate pe care l-a avut întotdeauna față 
de sora sa mai mică, între timp mamă a trei copii. Înain- 
te de a o părăsi, soțul pacientei și-a exprimat încă o dată 
dorința de a avea copii. 


Apărare psihotică (proiecție paranoică): 

În primele zile de internare, înainte de a vorbi cu psi- 
hoterapeutul, pacienta a sunat-o pe o prietenă care lucra 
la poliţie pentru a reclama o asistentă din spital care ar 
fi avut intenţia de a-i administra medicamente care să-i 
permită să-i controleze gândurile. Respectiva asistentă a 
fost cu siguranță plătită de soţul ei. În perioada respec- 
tivă a refuzat într-adevăr medicamentele pentru astm, 

deși crizele o înspăimântau. Prin această apărare, pacien- 
ta își proiectează agresivitatea inconștientă asupra obiec- 
tului (soţului) și este pe deplin convinsă că pericolul vine 
de la acesta. 


Apărări imature: 

a) Întoarcerea împotriva propriei persoane: după ce 
un tânăr medic a dovedit o anumită neîndemânare în a-i 
pune o perfuzie, pacienta i-a comunicat asistentei de 
noapte că îi pare deosebit de rău că îi creează probleme 
tânărului medic. A fost foarte impresionată când asisten- 
ta l-a ironizat pe medic, nemaiîndrăznind apoi s-o che- 
me pe asistentă, deși lichidul din recipient se epuizase, 
până când frica a devenit insuportabilă. Justificarea a fost 
că nu mai vrea să creeze probleme celorlalți. În acest caz, 
pacienta întoarce agresivitatea masivă împotriva propriei 
persoane, în loc să exprime o parte din ea la adresa per- 
sonajului medical. 

b) Refuzul realității exterioare: în spital, pacienta po- 
vestește vecinei de cameră că are un soț minunat, care a 
preluat toate grijile casei în perioada bolii. Soţul îi tele- 
fonează foarte des pentru a o asigura că fiului lor îi mer- 
ge foarte bine, așa încât nu trebuie să-și facă nici o grijă. 
Pacienta se apără de situația exterioară (și interioară) în 
care se află, negând realitatea și înlocuind-o cu o realita- 
te imaginară. 


Apărări nevrotice: 

a) Refulare: după externare, a solicitat ajutorul unui 
alt psihoterapeut, recomandat de psihoterapeuta din cli- 
nică. Când noul psihoterapeut o roagă să-i amintească 
numele primei psihoterapeute, îi este imposibil să și-l 
amintească. Îi stă pe limbă, dar nu reușește. Este impor- 

tant de precizat că despărţirea de prima psihoterapeută 
a fost extrem de dureroasă. Pacienta îndepărtează auto- 
mat din conștiință gânduri, afecte și impulsuri legate de 
prima psihoterapeută, ceea ce face cu neputinţă reamin- 
tirea numelui. 

b) Formaţiune reacțională: când sora ei a antrenat-o 
într-o discuţie despre soţul care a părăsit-o, i-a spus că de 
fapt îi este recunoscătoare pentru că în felul acesta nu se 
mai simte obligată să aibă copii. În aceeași discuție, scoa- 
te în evidenţă avantajele situaţiei de a nu avea obligații 
familiale. Pacienta manifestă faţă de soțul ei sentimente 
opuse sentimentelor reale pe care acesta i le inspiră. 

c) Izolare: când noul terapeut avansează cu prudenţă 
ipoteza că citirea scrisorii de adio lăsată de soțul ei a su- 
părat-o, pacienta mai întâi neagă sentimentul respectiv, 
pentru ca apoi să afirme că soțul ei trebuie să fi avut mo- 
tivele lui care l-au făcut s-o părăsească. Întrebată de tera- 
peut care crede că au fost aceste motive, a vorbit cu de- 
tașare, pe deplin rațional despre ele. Pacienta separă sen- 
timentele de conținutul cognitiv pentru a evita contactul 
cu sentimentele ostile pe care le avea faţă de soțul ei. 


Apărări mature: 

a) Sublimare: când pacienta a primit în spital vederi 
de la copiii surorii ei, s-a hotărât să țină un jurnal ima- 
ginar în care descria aventurile unei mătuși necăsători- 
te cu copiii vecinei. După terminarea psihoterapiei din 
afara spitalului a propus unui ziar jurnalul său care i-a 
oferit spre publicare o rubrică specială. În această varian- 
tă, pacienta are capacitatea de a exprima conflictele psi- 
hice, precum și impulsurile și afectele care rezultă de aici 
într-o formă artistică avantajoasă pentru ea și pentru cei- 
lalți. 

b) Reprimare: în spital a preferat lecturi filosofice și 
psihologice despre depășirea suferinţei, dar a refuzat o 
revistă despre îngrijirea sugarilor. Pacienta este capabi- 
lă să menţină în planul conștiinței toate componentele 
conflictului și în același timp să controleze impulsurile 
și afectele generate de conflict. 

Tema a opta 


- Prima desexualizare a inconştientului sau 
psihanaliza lui Alfred Adler 


Două întrebări se pun încă de la început în legătură 
cu această temă: a) în ce măsură Adler este într-adevăr 
primul care inițiază desexualizarea inconștientului? b) 
în ce măsură „psihologia individuală“, cum își intitulea- 
ză Adler teoria și practica, mai este psihanaliză? 

Prima întrebare mi-a fost sugerată de expunerile an- 
terioare, dedicate celei de a doua teorii freudiene despre 
psihic, în care întemeietorul psihanalizei disociază in- 
conștientul de refulat, asimilat până în acel moment cu 
istoria infantilă a libidoului, vorbind despre dimensiu- 
nile inconștiente ale Eului și Supraeului. Aceste ultime 
expuneri ar fi putut să vă lase impresia că însuși Freud 
a lărgit cuprinsul noțiunii de inconștient, mai ales că în 
cultura română nu există încă o istorie a psihanalizei 
satisfăcătoare, cum este, în Franţa, Bătălia de 100 de ani, 
scrisă de Elisabeth Roudinesco. Cu zece ani înaintea 
acestui moment, primii doi disidenți importanți trebui- 
seră să părăsească mișcarea psihanalitică tocmai datori- 

tă extinderii sferei inconștientului. Mai întâi Adler în 
1911 și apoi Jung în 1912. În ceea ce-l privește pe Adler, 
extinderea privește conținuturi sociale, cum ar fi dorin- 
ţa de autoafirmare și sentimentele de inferioritate. 

A doua întrebare este legată de relaţiile conflictuale 
dintre Freud și Adler și, după modelul acestora, dintre 
freudieni și adlerieni. Nu de puţine ori freudienii i-au 
plasat pe adlerieni în afara psihanalizei. În planul rela- 
țiilor umane, ruptura dintre maestru și discipol a fost 
violentă, lăsând în urmă resentimente care i-au însoțit 
pentru tot restul vieţii. Astfel, în ultimul an al vieţii 
(1937), Adler îl califica pe Freud, într-o discuţie cu un in- 
terlocutor american, drept „escroc viclean și complotist“, 
în timp ce Freud comenta cu duritate destinul fostului 
său discipol într-o scrisoare către Arnold Zweig: „Pen- 
tru un băiat evreu provenit dintr-o periferie vieneză, 
moartea la Aberdeen constituie în sine o carieră deose- 
bită și o dovadă de succes.“ Așa cum aflăm din Dicţio- 
narul de psihanaliză scris de E. Roudinesco și M. Plon, de 
unde am preluat informațiile de mai sus, Adler se afla 
în Scoția pentru un ciclu de conferinţe, murind pe stra- 
dă din cauza unui atac de cord. 

Dintre cele două întrebări, esenţială este, desigur, cea 
de a doua, pe care o reformulez în felul următor: înnoi- 
rile aduse de Adler se abat de la principiile psihanalizei, 
așa încât psihologia individuală îi devine exterioară? 

Principala noutate a psihologiei individuale constă în 
sublinierea dimensiunii sociale pentru viața psihică în 
general și pentru inconștient în particular. În lucrarea sa 
Practica și teoria psihologiei individuale, Adler scria: „cer- 
cetarea individual psihologică vizează o adâncire a cu- 
noașterii omului, care poate fi obținută doar prin înţele- 
gerea poziţiei individului faţă de sarcinile sale sociale 

determinate“. Inconștientul nu va mai avea conținuturi 
pulsionale, ca la Freud (sexuale sau agresive), ci conți- 
nuturi legate de socialitatea omului, de faptul incontes- 
tabil că fiecare individ este membru al unei comunități 
în care ocupă o anumită poziţie în ierarhie și are senti- 
mente de satisfacție sau insatisfacţie în legătură cu aceas- 
tă poziţie. În termenii lui Adler, din socialitatea omului 
derivă dorinţa sa de autoafirmare, sentimentele și com- 
plexele sale de inferioritate, precum și încercările reuși- 
te sau nu de a le compensa. O altă consecinţă a orientă- 
rii psihologiei individuale spre social este preferința 
acordată Eului în dauna inconștientului. La 1911, când 
se produce ruptura dintre Freud și Adler, primul acorda 
întreaga sa atenţie inconștientului. Abia după 1920, 
Freud elaborează și el o psihologie a Eului, elaborare 
care nu poate fi în întregime străină de influența psiho- 
logiei individuale. 

Valorizarea socialului pentru psihologie și pentru 
psihologia inconștientului se datorează în primul rând 
clientelei lui Adler. În timp ce pacienții lui Freud pro- 
veneau din burghezia mijlocie a Vienei, pacienţii lui 
Adler proveneau din păturile defavorizate ale capita- 
lei Imperiului Austro-ungar, pentru care problemele 
sociale erau decisive. Copilăria lui Adler într-o familie 
numeroasă, al doilea născut din șase frați, cu rivalități 
puternice va fi contribuit și ea la focalizarea interesu- 
lui său asupra problemelor psihice asociate socialului. 
Oricum, și în acest caz înnoirea teoretică se bazează pe 
o înnoire în experiența psihoterapeutică, respectiv pe 
disfuncțiile specifice categoriilor sociale defavorizate. 

Clientela sa îl obligă pe Adler să regândească etio- 
logia nevrozei, care nu mai este produsă, așa cum gân- 
dea Freud, de o rezolvare defectuoasă a complexului 

Oedip și implicit de conflictul natură-cultură, ci de eșe- 
cul tentativei de a găsi forme acceptabile social pentru 
dorinţa de autoafirmare. În aceeași lucrare Practica și 
teoria psihologiei individuale, Adler definea nevroza ca 
pe „o încercare culturală ratată de eliberare de un sen- 
timent de inferioritate în vederea dobândirii unui sen- 
timent de superioritate“. 

În sfârșit, o altă deosebire importantă față de Freud 
care merită menţionată este accentul pus pe finalitatea 
psihică în dauna cauzalității psihice, pe viitor în dau- 
na trecutului. În aceeași lucrare citată mai sus, Adler 
scrie: „Nu putem gândi, simți, voi, acţiona fără să 
avem în față un scop. Fiecare fenomen sufletesc poate 
fi considerat și înțeles doar ca pregătire pentru un 
scop“. lar scopul constă în dobândirea capacităţii de a 
răspunde cât mai adecvat cerințelor vieţii sociale, re- 
prezentată la început prin familie. Ca și în cazul con- 
ținuturilor inconștientului, unde reorientarea spre as- 
pectele sociale a fost dublată de neglijarea conținutu- 
rilor pulsionale (sexuale), accentuarea finalității con- 
duce la marginalizarea cauzalității. Abia Carl Gustav 
Jung își propune să ia în considerare în psihologia sa 
analitică atât cauzalitatea cât și finalitatea. 

Într-adevăr, în jurul anului 1911, noua viziune asu- 
pra inconștientului propusă de Adler reprezenta o ere- 
zie în măsura în care conținuturile sexuale ale incon- 
știentului își pierdeau orice importanţă. Însă din per- 
spectiva istoriei ulterioare a psihanalizei lucrurile se 
prezintă cu totul altfel. Nu mă gândesc atât la Jung 
care în 1912, prin teoria despre inconștientul colectiv, 
se abate din nou de la ortodoxia freudiană, cât la Freud 
însuși, care în 1920 renunţă la identificarea inițială din- 
tre inconștient și refulatul sexual, și mai ales la una din 

orientările majore din psihanaliza contemporană, nu- 
mită teoria relaţiilor cu obiectele, pentru care conţinu- 
turile sexuale ale inconștientului au o importanţă re- 
dusă. Prin urmare, evidenţierea și studierea conținu- 
turilor nonsexuale ale inconștientului nu mai este as- 
tăzi un motiv de excludere din câmpul psihanalizei. 

Pe de altă parte, Adler menţine principiile esenţia- 
le ale psihanalizei freudiene. Ca și Freud consideră că 
între boala și sănătatea psihică deosebirea este doar 
de grad și edifică pornind de la psihopatologie o psi- 
hologie a stării de sănătate. În al doilea rând, preisto- 
ria individuală este, ca și la Freud, decisivă pentru 
destinul ulterior al personalităţii. În Cunoașterea omu- 
lui, Adler scria: „Prima cunoștință pe care am dobân- 
dit-o a fost aceea că cei mai puternici stimuli pentru 
constituirea vieţii sufletești datează din prima copilă- 
rie. În al treilea rând, psihologia individuală menţine 
ideea că viața psihică se desfășoară pe două niveluri, 
unul conștient și altul inconștient. Mai mult, ca orice 
reprezentant al orientărilor abisale, Adler susține că 
inconştientul este „factorul cel mai puternic al vieţii 
sufletești“. Concepţia despre terapie derivă din impor- 
tanţa acordată inconştientului și primei copilării, fiind 
vorba în esență de o conștientizare a conţinuturilor in- 
conștiente. 

Deoarece menţine principiile esenţiale ale psiholo- 
giei inconștientului stabilite de Freud, Adler poate fi 
considerat, dincolo de aspectele relației personale cu 
întemeietorul psihanalizei, primul său continuator im- 
portant, care demonstrează, în legătură cu un nou con- 
ținut al inconștientului, viabilitatea ideilor fundamen- 
tale ale psihanalizei. Adler nu este un epigon, ci un 
inovator în psihanaliză. 

1. 
Teoria autoestimației 


Deşi pentru opinia comună numele lui Adler este 
asociat cu termenul de „complex de inferioritate“, 
acesta este departe de a epuiza psihologia individua- 
lă sau de a-i sta în centru, fiind doar una dintre varia- 
bilele dependente ale autoestimaţiei. Înţeleasă de Adler 
în primul rând ca sentiment al valorii proprii sau sen- 
timent de sine, autoestimaţia ocupă, după psihologul 
german Philip Lersch, o poziţie intermediară (împre- 
ună cu sentimentul vieții) între suprastructura perso- 
nalităţii (voinţă și gândire) și infrastructura acesteia 
(inconştientul). 

Scopul autoestimației ca proces relațional, de rapor- 
tare la cerințele mediului social și la ceilalți oameni, îl 
constituie realizarea echilibrului autoestimativ — unul 
din aspectele specific umane ale securității psihice. Atin- 
gerea echilibrului autoestimativ, indicat printr-un senti- 
ment pozitiv al valorii proprii, atestă posibilitatea subiec- 
tului de a răspunde adecvat cerințelor sociale. Sentimen- 
tul de inferioritate apare când subiectul nu face față si- 
tuației sau când noi cerințe anulează vechiul echilibru 
autoestimativ și impune realizarea unuia nou. 

La începuturile istoriei individuale, rezultatul autoa- 
precierii este negativ: copilul este incapabil să facă față 
cerințelor mediului, ceea ce îi creează un sentiment de 
neputinţă și inferioritate. Aceasta este constatată atât di- 
rect, prin confruntarea cu mediul, cât și indirect, prin 
compararea cu adulții de care este dependent. În prima 
copilărie, sentimentul de inferioritate este, după Adler, 
inevitabil și deci universal. 


i 

În același timp, sentimentul de inferioritate al copilu- 
lui este tranzitoriu: dezvoltarea fizică, psihică și spiritu- 
ală conduce, în condiţii normale, la dizolvarea sa. Dim- 
potrivă, condiţiile improprii fixează sentimentul de in- 
ferioritate, care devine complexual. Principalii factori 
care contribuie la permanentizarea sentimentului de in- 
ferioritate sunt: 

a) Handicapul fizic și chiar anumite particularități fi- 
zice, cum ar fi părul roșu, înălțimea prea mare sau prea 
mică, supraponderabilitatea etc. În acest caz, transfor- 
marea sentimentului de inferioritate în complex de infe- 
rioritate este produsă de ceea ce etologii numesc „reac- 
ție de respingere“, prezentă atât la animalele sociale, cât 
și la oameni. S-a constatat că orice abatere de la normă 
produce în grupurile de animale sociale reacția ostilă a 
celorlalți membri, scopul fiind de a-l elimina de la 
reproducere. Astfel, în rezervația Gombe din Tasmania, 
un grup de cimpanzei a fost atins de poliomelită. Dato- 
rită sechelelor, care-i afectau mersul, animalul dominant 
nu numai că-și pierde poziţia, dar este eliminat din grup, 
cerșind într-un mod tragic acceptarea. Un exemplu mai 
puţin dramatic este cel al unui exemplar dintr-un grup 
de găini care a început să fie atacat din momentul în 
care, experimental, i-a fost schimbată culoarea crestei. 
Deoarece în grupurile de copii întâlnim aceleași fenome- 
ne, reacţia de respingere fixează sentimentul de inferio- 
ritate, sentiment care la rândul său produce comporta- 
mente compensatorii, dintre care unele sunt maligne. Li- 
teratura abundă de exemple: în basme, spânul sau omul 
(cu părul roșu), în dramaturgie, Richard al II-lea. 

b) Apartenența la categorii sociale defavorizate 

c) Apartenența la sexul feminin a fost și mai este în 
multe părţi ale lumii un handicap. Discriminarea se ma- 

nifestă nu numai la nivelul educaţiei, ci chiar înaintea 
nașterii prin așteptările părinților care preferă băieții. 
Nașterea unei fete contrariază această așteptare, reacţii- 
le negative ale părinţilor putând marca pentru întreaga 
viață destinul copiilor. 

d) Dacă este excesiv de autoritară, educaţia familială 


poate contribui și ea la permanentizarea sentimentelor 
de inferioritate. 


1.1 Compensare, supracompensare, 
pseudocompensare 


Apariţia sentimentului de inferioritate acționează ca 
o sursă de insecuritate psihică și mobilizează mijloacele 
pentru depășirea sa. Procesul de înlocuire a sentimentu- 
lui de mai mică valoare cu un sentiment pozitiv al valo- 
rii proprii a fost numit de Adler compensare. Mai întâi 
Adler a văzut-o la lucru în legătură cu deficiențele orga- 
nice, dar apoi și-a dat seama că are o semnificație mult 
mai largă. 

În copilărie, compensarea acționează mai întâi prin 
crearea unui ideal, a unei ficțiuni în care situaţia reală 
apare inversată: inferioritatea este transformată în supe- 
rioritate. In lucrarea Caracterul nevrotic (inadecvat tradus 
în franceză prin „temperamentul nervos”), Adler scrie: 
„pentru a se elibera de sentimentul de inferioritate, su- 
biectul face din aspiraţia spre putere, virilitate interesul 
primordial al vieţii sale“. Vă mai amintiţi, poate, din 
propria copilărie sau ați remarcat la copiii rudelor sau 
vecinilor formulări de tipul: „când voi fi mare mă fac 
medic“, acesta fiind pentru copil un personaj de primă 
importanţă; „când voi fi mare mă fac aviator”, pentru 

copil noțiunea de „sus“ fiind asociată cu puterea, supe- 
rioritatea etc. 

Datorită faptului că „ficțiunea“ de superioritate are 
un caracter strict egoist, asocial, realizarea sa este cenzu- 
rată de o „contraficțiune“, al cărei conţinut este dat de 
normele culturale, transmise copilului încă din primii 
ani de viaţă. Adler o numește „sentiment social“. În con- 
tact cu acesta, dorinţa de autoafirmare îmbracă forme ac- 
ceptate social. Maturitatea și sănătatea psihică echivalea- 
ză, din perspectivă alderiană, cu posibilitatea de a da o 
formă socială tendinței de autoafirmare. 


1.1.1 Clasificarea compensărilor 


Din punctul de vedere al direcției de acțiune și, im- 
plicit, al rezultatului, mijloacele menite a reface echili- 
brul autoestimativ pot fi împărțite în: a) compensări re- 
ale și b) pseudocompensări. 

În cazul compensărilor reale se acționează asupra ca- 
uzelor care au produs sentimentul de inferioritate. Dacă 
acesta își are sursa în deficienţe fizice, se poate încerca 
reechilibrarea autoaprecierii prin antrenarea funcției sau 
organului afectat. Philip Lersch, psihologul german men- 
ționat la începutul expunerii, numește această formă 
„compensare directă“. Cea mai concludentă ilustrare 
pentru compensarea reală directă este cazul anumitor 
culturiști, care, asemeni lui Steve Reaves, un celebru cul- 
turist american care a jucat apoi în câteva superproduc- 
ţii de succes, au început să practice acest sport din do- 
rința de a-și corecta constituția firavă. 

Când nu se poate acţiona direct asupra deficienței fi- 
zice, se poate apela la ceea ce același Philip Lersch nu- 
mește „compensarea șansei următoare“, adică se pot cul- 

tiva intens aptitudinile intelectuale. Și invers, dotarea 
mediocră sau submediocră în plan intelectual poate fi 
compensată prin cultivarea laturii fizice a personalității. 

Variatele forme de compensări reale pot conduce nu 
numai la rezultate mulțumitoare, ci și la performanţe ex- 
cepţionale. În astfel de cazuri, psihologia adleriană vor- 
beşte despre supracompensări. Exemplul cel mai des in- 
vocat este al lui Demostene care, printr-o muncă tenace, 
a reușit să-și metamorfozeze bâlbâiala în cea mai desă- 
vârșită dicțiune. După Adler, mulți pictori celebri au 
avut deficiențe de vedere și mari muzicieni, deficienţe 
ale auzului, ceea ce atesă intervenţia fenomenului de su- 
pracompensare. Mai mult, chiar geniul ar fi, în viziunea 
întemeietorului psihologiei individuale, produsul supra- 
compensării. Forța compensării reale întemeiază opti- 
mismul antropologic al lui Adler: nu există situație uma- 
nă iremediabil compromisă dacă este privită cu lucidi- 
tate, acceptată ca atare și se luptă pentru depășirea ei. 

Când, din motive obiective sau subiective, nu se poa- 
te acționa direct sau indirect asupra cauzelor, se apelea- 
ză la pseudocompensări care acționează doar asupra 
efectului, adică asupra sentimentului de inferioritate, 
care este îndepărtat din conștiință. Cele trei pseudocom- 
pensări despre care vă voi vorbi în continuare — protes- 
tul viril, contraidealul și resentimentul — pot fi conside- 
rate mijloace de apărare ale Eului în variantă adleriană, 
menirea lor fiind de a evita disconfortul puternic produs 
de dezechilibrul autoestimativ. 


1.1.2 Protestul viril 


După cum sugerează și termenul, protestul viri! este 
orientarea inconștientă spre un ideal de masculinitate care 

se manifestă prin refuzul de a accepta rolul de femeie, prin 
lupta împotriva calităților feminine şi promovarea calităţilor 
masculine, scopul fiind combaterea sentimentului de infe- 
rioritate provocat de apartenenţa la sexul feminin sau de 
existenţa calităților feminine. Termenul ar mai putea sugera 
că este vorba de un mecanism de apărare specific psihicu- 
lui feminin. Experienţa psihoterapeutică a arătat însă că 
această formă de pseudocompensare nu este apanajul psi- 
hologiei feminine, putând fi întâlnit şi la bărbaţi cu atribute 
feminine. 


Fenomenul psihic al protestului viril este ecoul dis- 
criminării culturale între masculin și feminin. În timp ce 
masculinul este investit cu valoare, participarea la aceas- 
tă valoare fiind resimțită subiectiv ca o sursă de superio- 
ritate, femininul apare ca lipsit de valoare sau chiar este 
investit cu valoare negativă, ceea ce subiectiv este resim- 
tit ca o sursă de inferioritate. 

Discriminarea culturală dintre masculin și feminin 
este un produs al istoriei de până acum, prin excelenţă 
masculină. Două exemple sunt, cred, suficiente pentru a 
ilustra această idee. Mai întâi, deoarece războaiele, care 
au jucat un rol decisiv în istorie, au fost purtate de băr- 
baţi, însușirile fizice și psihice masculine (forța și rezis- 
tenţa, agresivitatea) au fost valorizate pozitiv la super- 
lativ. Apoi, în virtutea diviziunii naturale a muncii, ro- 
lul de femeie (mamă și gospodină) a fost unul nepro- 
ductiv, secundar, ceea ce a condus la valorizarea sa ne- 
gativă, în măsura în care agresivitatea și productivitatea 
masculine primeau toate sufragiile culturii. Valorizarea 
diferită a masculinului și femininului s-a reflectat în le- 
gislaţie și învățământ: accesul femeii la viaţa publică a 
fost mult timp interzis — femeile nu aveau drept de 

vot —, iar instrucția pe care o primea era redusă în ra- 
port cu cea a bărbatului. 

În condiţiile în care societăţile patriarhale transmiteau 
femeii un dublu mesaj — pe de o parte le pregăteau pen- 
tru rolul de femeie, iar pe de altă parte devalorizau fe- 
mininul — singura soluție pentru a depăși acest conflict 
indus a fost orientarea inconștientă spre un ideal de mas- 
culinitate. Inconștientă pentru că la nivelul conștient al 
Eului idealul cultural al celor trei K (Kinder — copii, Kü- 
che — bucătărie, Kirche — biserică) ocupa întreg spațiul. 

Comportamentul femeii condusă din inconștient de 
protestul viril, aşa cum a fost descris de Adler în anii 
'20-'30, consta, pe de o parte, în manifestări menite a o 
plasa în perimetrul masculinității. Astfel de femei prac- 
tică profesiuni masculine, în relaţiile profesionale se an- 
gajează în rivalitate cu bărbaţii, iar în planul vieţii per- 
sonale refuză căsătoria și maternitatea. Căsătorite, ele în- 
cearcă să-și demonstreze superioritatea în fața soților și 
încearcă să inverseze rolurile. Pe de altă parte, protestul 
viril poate conduce la manifestări insidioase, după Adler 
cele mai semnificative din punct de vedere social. Con- 
flictul între idealul conștient de feminitate transmis de 
societate și idealul inconștient de masculinitate se tradu- 
ce printr-un comportament nevrotic: iritare perpetuă, 
clacare inexplicabilă etc. 

În lumea contemporană, apariţia fenomenului femi- 
nismului schimbă datele problemei, inclusiv în discuția 
despre protestul viril. Prima formă de feminism, cate ur- 
mează probabil să apară și în România, milita pentru 
drepturi egale ale femeii cu bărbatul sub toate aspecte- 
le, de la cele sociale la cele sexuale. Faţeta pozitivă a 
acestei mișcări este, după părerea mea, posibilitatea de 
a exprima deschis revendicarea unei poziții egale cu a 

bărbatului. În măsura în care, feminismul încearcă să 
șteargă nu numai inechitățile, ci și diferenţele dintre băr- 
baţi și femei, sursa sa rămâne protestul viril. Discrimi- 
narea dintre masculin și feminin în planul valorilor nu 
este anulată ci consolidată de femeile care cer să fie tra- 
tate drept bărbați și se comportă ca bărbații. Culturismul 
feminin, care dezvoltă mușchii după modelul masculin, 
mi se pare expresia cea mai clară a acestei atitudini. A 
doua formă de feminism, mai recentă și în continuă con- 
solidare, se eliberează de izvoarele inconștiente ale pro- 
testului viril, militând pentru o schimbare de atitudine 
social-culturală față de feminitate. Doar reabilitarea va- 
lorilor femininului, recunoașterea egalei lor îndreptățţiri 
datorită complementarității față de valorile masculine 
poate crea o cultură în care femeile să nu mai fie discri- 
minate și să nu mai mai dezvolte forme de apărare in- 
conștiente de tipul protestului viril. 


Freud și Adler despre protestul viril 

Termenul freudian „invidie de penis“ arată că și înte- 
meietorul psihanalizei a abordat relația masculin-femi- 
nin. Același termen indică tenta biologizantă a poziției 
lui Freud: axul psihologiei feminine ar fi dat de diferen- 
ţa anatomică dintre sexe, respectiv de absenţa penisului 
la femeie. Complexul castrării apare la fată, așa cum poa- 
te vă amintiţi, în acel moment al stadiului falic în care ea 
conștientizează diferenţa anatomică dintre sexe. 

Adler desprinde orientarea femeii spre masculinitate 
de biologie, până la a neglija complet acest aspect. Trans- 
formarea protestului viril într-un fenomen strict cultural 
îi permite lui Adler să împingă vârsta formării sale mult 
dincolo de stadiul falic, până în momentul nașterii sau 
chiar în momentele premergătoare nașterii, când se for- 

mează așteptările părinţilor cu privire la sexul copilului. 
Conform modelului cultural tradițional, dorința părin- 
ților preferă băieții. Dezamăgirea părinţilor, în cazul în 
care le este contrariată această dorinţă, se repercutează 
negativ asupra copilului de sex feminin, așa cum arată 
experienţa terapiei psihanalitice. Am în minte în momen- 
tul în care vă vorbesc mai multe analizande din psihana- 
lize contemporane, care și-au „dezamăgit“ părinţii prin 
simplul fapt că s-au născut fete: F., ca a doua născută, a 
suferit toată viața represalii mascate pe motiv că nu a 
fost băiat, după ce primul născut fusese o fată. Alte două 
analizande, A. și O., deși au avut șansa să se afle în po- 
ziția primului născut, de îndată ce în familie a apărut, ca 
al doilea născut, un băiat, au pierdut afecțiunea mamei, 
care s-a reorientat spre sexul tare. 


1.1.3 Contraidealul 


Paternitatea termenului nu-i aparține lui Adler, ci 
unui psiholog; adlerian, Olivier Brachefeld. Pseudocom- 
pensarea pe care o asigură contraidealul vizează situați- 
ile de dezidealizare, în care se apelează, când din moti- 
ve subiective sau obiective compensările reale nu sunt 
accesibile, la o realitate umană individuală sau colectivă 
celui care se raportează la ea cu scopul de a-și reface 
echilibrul autoestimativ. 

Nerealizarea idealurilor, indiferent de natura lor, con- 
stituie o situație cu rezonanțe psihice considerabile, 
deoarece orice ideal este însoțit de anticiparea autorea- 
lizării. Indiferent de natura cauzelor (subiective sau 
obiective), căderea din ideal produce sentimente de ne- 
putinţă și inferioritate. Principalele momente de dezi- 
dealizare sunt asociate intrării într-o formă de școlariza- 

re superioară, angajării în viața profesională după termi- 
narea studiilor, vieții matrimoniale. 


Exemple: 

Încep cu un caz de situare în afara idelaului capacită- 
ţii fizice studiat de Olivier Brechefeld pe loturi de lice- 
eni din Elveţia. La elevii A, O și P, mai puţin dotați pen- 
tru exerciţii fizice, s-a putut constata o înclinație marca- 
tă de a vorbi de slăbiciunile fizice ale celorlalți doi, fie- 
care considerându-se fericit că nu este atât de slab dez- 
voltat fizic ca aceștia. Pentru fiecare, ceilalți doi repre- 
zentau contraidealul. 

Cele mai puternice consolări le oferă cadrele de refe- 
rință alcătuite din persoanele cele mai apropiate de su- 
biectul raportării. După R. Merton, care a realizat clasifi- 
carea cadrelor de referință pe care o folosesc aici, în aceas- 
tă categorie intră rudele, prietenii, colegii (ca în exemplul 
de mai sus), cunoștințe. Faptul că un eșec, o suferință, o 
boală nu sunt trăite doar de subiect, ci și de alte persoa- 
ne din prioximitatea afectivă sau fizică îl eliberează de 
stigmatul inferiorizant al singularității negative. 

Pe treapta a doua în ceea ce privește forța pseudo- 
compensării oferite se situează persoanele din aceeași 
categoorie socială. Sentimentul de inferioritate provocat 
de dezidealizare poate fi refulat și dacă toți membrii 
unui grup social sunt afectați de o măsură restrictivă, așa 
cum s-a întâmplat recent cu deținătorii de chioșcuri și 
buticuri din București, care au fost siliți să renunţe la 
mica lor afacere. Cred că o intuiție psihologică adecvată 
a făcut imposibilă desfiinţarea selectivă a buticurilor, 
unele dintre ele nefiind nici incstetice, nici rău plasate. 
Solidaritatea în suferinţă o face mai suportabilă pentru 
fiecare dintre cei care o trăiesc. 

Cel mai slab efect consolator îl are raportarea la im- 
personalul „se“, cel de-al treilea cadru de referință. Nu 
de puține ori auzim propoziţii de tipul: „nici alții nu fac 
meseria pentru care s-au pregătit“, „și alții sunt neferi- 
ciți în căsnicie“ sau „și alții au divorțat“, și, în sfârșit, „și 
alții sunt șomeri“. 


Valorizarea raportării la contraideal 

Raportarea la contraideal este un corelat firesc al ra- 
portării la ideal, care intră în acțiune când este imposi- 
bilă realizarea idealului, precum și apelul la compensări 
reale. Atâta timp cât contraidealul este doar polul secund 
al procesului autoestimativ, existența sa poate fi chiar be- 
nefică în situații limită și pe termen scurt. Contraidealul 
devine un pericol pentru dezvoltarea individului atunci 
când devine polul principal al autoaprecierii. În acel mo- 
ment putem spune că respectivul a abandonat lumea va- 
lorilor pozitive ca motor al aspiraţiei. Devenită reper 
principal, realitatea umană inferioară anulează orice 
efort de autodepășire. 


1.1.4 Resentimentul 


Deși dificilă, tema resentimentului mi se pare extrem 
de interesantă. Sper că dezvoltările care urmează vă vor 
convinge și pe voi. Le prefațez cu câteva argumente pre- 
alabile: 

a) Deși termenul a fost introdus și dezvoltat în câm- 
pul filosofiei de doi autori importanţi — Fr. Nietzsche și 
M. Scheler —, el poate funcţiona și în câmpul psiholo- 
giei adleriene, unde descrie una din cele mai laborioase 
psuedocompensări. Este un prim aspect al interdiscipli- 
narității la graniţa dintre filosofie și psihologie, domenii 

pe care reprezentanţii lor de frunte, mai ales din Româ- 


‘nia, încearcă să le țină separate. 


b) Un alt aspect al interdiciplinarităţii despre care 
v-am vorbit ţine de faptul că fenomenul psihic al resen- 
timentului este creator în lumea valorilor. După Nietz- 
sche, el stă la baza creștinismului și a moralei creștine, 
după Scheler, morala burgheză s-ar alimenta din resen- 
timent și, în sfârșit, după părerea mea, morala comunis- 
tă are evidente surse resentimentare. 

c) Teoria resentimentului oferă instrumentele concep- 
tuale pentru a gândi fenomene cotidiene din România 
pre și post comunistă. Astfel, deviza aproape națională 
„Să moară (Și) capra vecinului“ trebuie înțeleasă ca un 
fenomen resentimentar. 


1.1.4.1 Termeni și descriere esențială 

Contribuţia filosofiei la cercetarea resentimentului 
este substanţială în special în domeniul descrierii esen- 
tiale a fenomenului. În plan terminologic este interesant 
de remarcat că filosofii germani au utilizat un termen de 
sorginte latină, considerându-l drept cel mai adecvat. 
Sensul, la nivelul limbajului curent, ne trimite la un sen- 
timent care este trăit în mod repetat și tinde să se depla- 
seze spre straturile profunde ale personalității. De ase- 
menea, în limbajul curent este clară conotaţia negativă a 
sentimentului, pe care sinonimele o pun mai clar în evi- 
dență: animozitate, ură, ostilitate, inamiciţie, reavoință 
și, mai ales, ranchiună. 

Nietzsche a fost primul care a sesizat faptul că resen- 
timentul apare la acei oameni care nu pot să-și traducă 
sentimentele negative în acțiune. În felul acesta ia naste- 
re o adevărată autointoxicaţie psihică: Scheler precizează, 
dezvoltă și reformulează aceste intuiții într-o primă defi- 

niție a resentimentului: „o atitudine psihică durabilă care 
se naște din nerealizarea sistematică a descărcării unor 
emoții și sentimente, în sine normale, proprii naturii uma- 
ne. Din această atitudine decurge un anumit tip de rapor- 
tare constantă la valori și judecăţile de valoare care le co- 
respund. Emoţiile și afectele care trebuie luate aici în con- 
siderare sunt: dorinţa de răzbunare, ura, invidia“. 

În acest moment, la curs, adresez studenţilor întreba- 
rea dacă într-adevăr sentimentele negative menționate 
sunt firești. De la an la an, răspunsurile pro și contra al- 
ternează. Fiind vorba de varianta scrisă a cursului, îţi 
adresez și ţie, cititorule, aceeași întrebare, sortită să ră- 
mână retorică. Dacă vei parcurge rândurile care urmea- 
ză cu răspunsul în minte, sper ca dezvoltările respecti- 
ve să capete mai multă concreteţe. 

Dorinţa de răzbunare este sursa potenţială privilegia- 
tă a resentimentului, deoarece prin natura sa presupune 
amânarea răspunsului. Reacţia de răspuns este inhibată 
de conștiința neputinței de a reechilibra situația. În mo- 
mentul respectiv, răspunsul ar adânci disconfortul auto- 
estimativ printr-un nou eșec. Pentru ca dorința de răz- 
bunare să producă resentimentul este necesar ca amâna- 
rea reacției să se prelungească indefinit iar conștiința ne- 
putinţei să se permanentizeze. Apariţia resentimentului 
este indicată de devalorizarea răzbunării și de valoriza- 
rea inacțiunii, ceea ce permite îndepărtarea din conștiin- 
tă a disconfortului produs de dorinţa de răzbunare ne- 
satisfăcută. Când „nu pot să mă răzbun“ devine „nu 
vreau să mă răzbun“, sufletul devine creator în lumea 
spiritului, resentimentul „naște“ valori, cum spunea 
Nietzsche. 

Un exemplu preluat de Max Scheler din presa vremii 
ilustrează unul din momentele pe care le parcurge do- 

rinţa de răzbunare pe drumul spre resentiment. În Ber- 
linul anului 1912, un răufăcător a întins noaptea o sâr- 
mă de oțel între doi copaci de pe cele două laturi ale unei 
străzi lăturalnice cu intenţia de a decapita pe conducă- 
torul primului automobil care ar fi trecut pe acolo. Tre- 
buie să precizez că atunci posesorii de automobile erau 
oameni foarte bogați și că automobilele erau decapota- 
bile. Spun că dorinţa de răzbunare nu s-a transformat 
complet în resentiment, deoarece purtătorul ei nu-și re- 
fuza complet acțiunea. Aceasta este caracterizată deja de 
câteva trăsături resentimentare: absenţa folosului perso- 
nal, indiferența față de identitatea victimei, precum și 
riscul minim asumat de făptuitor. 

Nici invidia nu produce automat resentimentul. Max 
Scheler operează câteva distincţii subtile. Neplăcerea 
pe care ne-o produce faptul că nu posedăm un bun de- 
ținut de altcineva (de exemplu, un automobil de lux 
sau o vilă) nu este invidie. Ea poate produce acțiuni 
menite să ne pună în posesia obiectului respectiv. Invi- 
dia apare, în condiţiile neputinței de a obține bunul res- 
pectiv, când, datorită unei automistificări, îl acuzăm de 
uzurpare pe posesorul bunului râvnit și ne îndreptăm 
ostilitatea împotriva lui. Pentru ca invidia să se trans- 
forme în resentiment trebuie ca neputința de a obține 
bunul dorit să se permanentizeze. Putem vorbi de re- 
sentiment când valorile inaccesibile sunt devalorizate 
și înlocuite cu ceea ce înainte trecea drept nonvaloare. 
Așa s-ar fi născut după Nietzsche valorile moralei creș- 
tine: frumusețea, sănătatea, bogăţia, forţa, toate valori 
ale aristocrației antice, au fost devalorizate și înlocuite 
cu datele condiției păturilor defavorizate din Impreiul 
Roman ridicate la rangul de valori: sărăcia, slăbiciunea, 
suferința, umilința. 

1.1.4.2 Psihologia resentimentului 

Nietzsche, primul teoretician al resentimentului, este 
și autorul unei prime încercări de psihologie a resenti- 
mentului. Filosoful și-a dat seama de rolul defensiv al 
resentimentului. Astfel, iubirea creștină n-ar fi decât 
transfigurarea în spiritual a neputinței de a reacționa ca- 
uzată de sensibilitatea exacerbată față de neplăcere, du- 
rere. În Antihrist, Nietzsche scrie: „Respingerea instinc- 
tuală a oricărei adversități, dușmănii, a oricăror limite și 
distanţe în sentimente se datorează unei sensibilități ex- 
treme la excitanţi dureroși, pentru care orice opoziție sau 
perspectivă de opoziţie este resimțită ca o neplăcere in- 
suportabilă. Singura fericire pe care o cunoaște este de a 
nu se mai opune nici măcar răului — iubirea ca singu- 
ra, ultima posibilitate de a trăi”. 

Psihologia resentimentului propusă de Max Scheler 
este mai bogată în ipoteze și mai bine instrumentată. Se 
pare că a cunoscut câteva din lucrările lui Freud de până 
la 1914, fapt atestat de utilizarea sistematică a termenu- 
lui refulare. Se pare însă că lucrările lui Adler nu-i erau 
cunoscute, perspectiva psihologiei individuale fiind ab- 
sentă. La fel ca Nietzsche, Scheler pune accentul pe func- 
ţia defensivă a resentimentului. Spre deosebire de pre- 
decesorul său, Scheler consideră tensiunea dintre tendin- 
ţa de a descărca anumite afecte și neputința de a realiza 
descărcarea drept principalul obiectiv al apărării. 

Neputinţa de a descărca afectele negative (dorinţă de 
răzbunare, ură, invidie) contribuie, împreună cu frica și 
teama, la refularea lor. Scheler descrie și un alt proces de 
prelucrare a afectelor negative ulterior refulării, și anu- 
me desprinderea lor de cauza iniţială. De la o persoană 
sau însușire particulară ele iradiază spre o categorie în- 
treagă de persoane asociată persoanei-cauză, aşa cum s-a 

întâmplat cu autorul atentatului din Berlin, care îi viza 
pe toți oamenii bogați. 

Scheler vorbește nu numai de refulare, ci și de întoar- 
cerea refulatului, care distruge echilibrul psihic obținut 
prin refulare. În punctele slabe ale conștiinței, ura, invi- 
dia, dorinţa de răzbunare revin la suprafaţă și reactivea- 
ză conflictul dintre dorinţa și neputinţa descărcării. Ceea 
ce impune noi măsuri defensive. Una dintre ele vizează 
realitatea externă. Starea de fapt este contestată: obiec- 
tul dorit dar inaccesibil nu încorporează valoarea care-l 
face dezirabil. „Vulpea care nu ajunge la struguri spune 
că sunt acri“, afirmă un proverb de circulaţie internațio- 
nală. Protagonista fabulei concentrate nu susţine că dul- 
cele nu e bun, ci doar că strugurii nu încorporează va- 
loarea dulcelui. Întrucât strugurii sunt acri, ei nu merită 
a fi doriți. Absența valorii dezamorsează dorinţa. 

Nici acest artificiu prin care se încearcă mistificarea 
realității nu reprezintă o soluţie de durată, purtătorii de 
valoare impunându-se după scurt timp privirii omului 
resentimentar. În acest moment intervine salvator acțiu- 
nea psihicului în lumea valorilor: valorile dorite dar 
inaccesibile sunt devalorizate, iar valorile accesibile sunt 
instituite ca valori supreme. Așa s-ar fi întâmplat, după 
Scheler, cu valorile feudale, bazate pe privilegiile naște- 
rii, care, fiind inaccesibile burgheziei, au fost detronate 
și înlocuite cu valori specifice stării a treia, de tipul „are 
valoare doar ce este obținut prin muncă proprie“. Doar 
acum omul resentimentar este mântuit. 

Pe lângă aceste intuiţii remarcabile, Scheler și-a dat 
seama că toate transformările descrise se produc incon- 
știent. „Ceea ce numim falsificarea și răsturnarea tablei 
de valori nu trebuie înţeles ca o minciună conștientă... 
Aici falsificarea nu are loc în conștiință, ca în cazul min- 

ciunii obișnuite, ci pe traiectul trăirii spre conștiință...“, 
scrie el în Omul resentimentului. 

Nici Nietzsche, nici Scheler nu au sesizat faptul că 
apărările de tip resentimentar sunt mobilizate de un con- 
flict autoestimativ. Neputința permanentizată de a tra- 
duce în act anumite afecte dezechilibrează dramatic echi- 
librul autoestimativ ceea ce, neputându-se apela la com- 
pensări reale, va impune apelarea la pseudocompensări 
de tipul resentimentului. Din această perspectivă poate 
fi reformulată una din definițiile date de Scheler resen- 
timentului: un A este afirmat, prețuit, lăudat nu datori- 
tă calităţii sale intrinseci, ci cu intenția de a devaloriza 
altceva, un B. Motivul intervenţiei în lumea valorilor este 
nevoia imperioasă de a reface echilibrul autoestimativ 
dereglat de neputinţa de a descărca anumite afecte ne- 
gative, în condiţiile în care compensările reale sunt inac- 
cesibile. 


1.1.4.3 Sociologia resentimentului 

Dacă în fenomenologia și psihologia resentimentului, 
Scheler pornește de la Nietzsche, în ce privește sociolo- 
gia aceluiași fenomen el este deschizător de drumuri. De 
altfel, pentru Nietzsche o sociologie a resentimentului 
era de neconceput în măsura în care el plasa cauzele re- 
sentimentului în biologic, în dotarea biopsihică deficita- 
ră. Este adevărat că deficienţele fizice pot produce resen- 
timent la nivel individual, dar nu sisteme de valori de 
amploarea creștinismului sau moralei burgheze. 

Enunţul fondator al sociologiei resentimentului sună 
în felul următor: „...indiferent de calităţile și trăirile in- 
dividuale, însăși structura societăţii creează o încărcătu- 
ră resentimentară generală“. Cu alte cuvinte, există si- 
tuaţii sociale care prin natura lor induc dezechilibrul 


“Peene e 0 OR 


Introducere în psihanaliza freudiană și posttrevuliana 285 


autoestimativ și reacțiile inconștiente de apărare de tipul 
resentimentului. Astfel de situații pot exista atât la nivel 
microsocial, cât și la nivel macrosocial. 

O primă situație socială încărcată de potenţial resen- 
timentar descrisă de Scheler face parte din universul re- 
strâns al familiei. Este vorba de relaţia dintre soacră și 
noră. Prin apariția celei din urmă, dragostea maternă 
este frustrată de obiectul ei în mod irevocabil, frustrare 
care trebuie suportată sub aparenţa participării bucuroa- 
se. Cu alte cuvinte, gelozia, care se naște inevitabil aici, 
nu se poate manifesta deschis, ceea ce constituie premi- 
sa resentimentului. S-ar părea că condiţia de soacră este 
atât de dificilă, încât puţine femei o pot suporta fără să 
dezvolte resentimente. Afirmația aceasta se bazează pe 
materialul oferit de basme, legendele și miturile popoa- 
relor în care soacra apare ca o ființă rea, perfidă. 

O altă situație socială purtătoare de potenţial resenti- 
mentar, dar cu semnificație mai cuprinzătoare, identifi- 
cată de Scheler este relația dintre generația vârstnică și 
generația tânără. Aici există și un important moment bio- 
logic care este dat de îmbătrânire. Ca proces biologic, îm- 
bătrânirea înseamnă involuție în toate planurile, de la cel 
fizic (capacitatea de efort și performanţa sexuală) până 
la cel psihic (forţa creatoare, de exemplu, se diminuea- 
ză). Toate aceste modificări involutive declanșează o ade- 
vărată criză autoestimativă care se concretizează într-un 
puternic sentiment de inferioritate. Criza autoestimati- 
vă nu conduce cu necesitate la resentiment, ci doar 
atunci când societatea nu oferă șanse de compensare re- 
ală, așa cum se întâmplă în societatea modernă. 

În societăţile arhaice, demonstrează Scheler convin- 
gător, atitudinile resentimentare nu devin apanajul bă- 
trâneții, pentru că transmiterea experienţei de la o gene- 


286 Vasile Dem. Zamfirescu 


raţie la cealaltă se realizează prin intermediul vârstnici- 
lor, ceea ce le oferă o substanţială compensare reală. 

În societatea modernă, datorită existenţei tiparului, 
mijloacelor de comunicare în masă și, mai ales, datorită 
existenţei școlii, instituție specializată în transmiterea ex- 
perienţei acumulate, bătrânilor nu le mai revine funcția 
importantă a asigurării continuității între generații. În 
plus, vârsta a treia pierde, în societatea modernă, dato- 
rită pensionării, sentimentul utilității, componentă esen- 
ţială a sentimentului valorii proprii. În absenţa posibili- 
tăților de compensare reală, dezechilibrul autoestimativ 
a) vârstei a treia este soluționat prin resentiment. 

Expresiile acestuia, aflat în diferite stadii de evoluție, 
sunt: ostilitatea vârstnicilor față de tineri, ca purtători ai 
valorilor tinereţii, și tendinţa de a deprecia valorile tine- 
reţii. Ca oameni tineri veți fi trăit nu o dată agresivitatea 
vârstei a treia, agresivitate care se folosește de diverse 
pretexte: vestimentație, comportament etc. Părul lung, 
fusta scurtă, sărutul pe stradă al cuplurilor tinere pot de- 
clanșa accesele de iritare tipic resentimentare ale repre- 
zentanților vârstei a treia. 

Judecăţile de valoare alimentate de resentiment le 
avea în vedere Nietzsche când, în Aurora, avertiza meta- 
foric: „Nu este înțelept a lăsa amurgul să judece ziua, 
căci prea adesea oboseala ar judeca forța, succesul, bu- 
nele intenţii... Asemeni amurgului, bătrânețea se învă- 
luie într-o moralitate nouă și atrăgătoare și se pricepe să 
rușineze ziua, prin culorile crepusculare, prin pacea și 
tihna sa“. 

Anumite circumstanţe sociale presează intens în di- 
recţia resentimentului. Mă gândesc la generaţiile care, 
datorită războaielor sau transformărilor sociale, nu au 
putut trăi valorile vârstei tinere și care, din acest motiv, 

nu sunt dispuse să renunţe la ele. Valorile de a căror re- 
alizare istoria le-a frustrat se impun cu obstinaţie și 
atunci când valorile senectuţii ar trebui să le înlocuias- 
că. În astfel de condiţii, tensiunea dintre dorinţă și nepu- 
tință conduce aproape sigur la resentiment. Românii care 
au trăit cel de-al doilea război mondial și perioada co- 
munistă care i-a urmat au toate motivele să fie resenti- 
mentari. Aceasta n-o să vi-i facă mai simpatici, în schimb 
s-ar putea să-i priviți cu mai multă compasiune. 

La nivel macrosocial, Scheler analizează cu brio mo- 
rala burgheză ca produs resentimentar. Răsturnarea va- 
lorică în raport cu morala feudală constiuie indiciul si- 
gur că avem de-a face cu un produs resentimentar. Un 
alt indiciu edificator este regăsirea printre valorile mo- 
ralei burgheze a caracteristicilor condiţiei stării a treia. 

Regula princeps a moralei burgheze a fost: „au valoa- 
re morală doar acele însușiri, acţiuni, bunuri, care au fost 
dobândite prin muncă proprie“. Comentariul lui Sche- 
ler surprinde aici pe bună dreptate cele două indicii ale 
acțiunii resentimentului. Pe de o parte, sunt devaloriza- 
te privilegiile legate de naștere, de care beneficia nobili- 
mea, pe de altă parte, valoarea supremă e investită în 
munca proprie, definitorie pentru condiția burgheziei. 

Resentimentul este detectabil și în supraordonarea va- 
lorilor utilității în raport cu valorile vieţii, deoarece ast- 
fel se exprimă ura și invidia față de existența bogată, 
pentru care trăirea vieții este scop în sine, promovân- 
du-se din nou un aspect al condiţiei stării a treia, care-și 
justifica viața prin utilitate. „Munca utilă este preferabi- 
lă degustării agreabilului“, sună deviza care înscăunea- 
ză utilitatea ca justificare pentru viata individului, de ne- 
conceput de acum înainte nici în absenţa spiritului de 
economie sau a stăpânirii de sine. 

Dacă în ce privește analiza moralei burgheze, Max 
Scheler este consecvent principiilor sociologiei resenti- 
mentului pe care a întemeiat-o, în analiza moralei creș- 
tine ele sunt abandonate și înlocuite printr-un studiu ter- 
minologic și abstract psihologic, a cărui concluzie este că 
morala creștină, deși poate fi invocată de omul resenti- 
mentar, nu se alimentează din resentiment. Polemica cu 
Nietzsche, care susținea punctul de vedere contrar, se 
concentrează în special asupra valorii creștine a iubirii 
aproapelui. 

Vă reamintesc că, în Genealogia moralei, Nietzsche pre- 
zenta iubirea aproapelui ca o metamorfoză complicată a 
dorinţei de răzbunare care nu poate fi tradusă în act: ne- 
putinţa de a te răzbuna este transformată în voinţa de a 
nu te răzbuna, apoi în iertare, în cele din urmă, în iubi- 
rea dușmanului, ceea ce maschează complet neputința 
inițială. Textul biblic al Evangheliei după Luca prezintă 
comandamentele care derivă din iubirea aproapelui: „iu- 
bește-ţi dușmanii, fă bine celor care te urăsc, binecuvân- 
tează-i pe cei care te jignesc. Celui care te lovește pe 
obrazul drept, întinde-i-l și pe cel stâng, iar celui care-ţi 
ia haina, dă-i și cămașa“. 

Scheler nu neagă că iubirea aproapelui în varianta 
creștină poate fi folosită de omul resentimentar pentru 
a ascunde stări sufletești opuse, ce nu derivă dintr-un 
minus (autoestimativ, aș adăuga eu), ci dintr-un plus. Că 
este așa o dovedește faptul că adevăratul creștin nu se 
teme că se va molipsi, înjosi, murdări, coborându-se la 
cei bolnavi, săraci, comuni, urâţi, pe de o parte, precum 
și faptul că este capabil să nu reacționeze la agresiuni, 
pe de altă parte. Autorul Omului resentimentului este pe 
deplin conștient că viziunea creștină asupra iubirii re- 
prezintă o inversare față de cea antică, pentru care iubi- 

rea era ascensiune a imperfecţiunii către perfecțiune, a 
unui minus către plus, însuși Dumnezeu fiind, ca la Aris- 
totel, motorul nemișcat care atrage doar, dar nu poate 
iubi, deoarece perfecțiunea își este sieși suficientă. Dacă 
am fi zei, n-am iubi, susține Platon. 

Este adevărat că valorile morale ale creștinismului pot 
fi invocate nu numai de oameni resentimentari, ci și de 
persoane cu un plus autoestimativ, însă atunci când este 
vorba de sisteme de valori, cum sunt religiile, moralele, 
criteriul utilizat pentru a constata dacă provin din resen- 
timent nu poate fi decât sociologic, așa cum procedează 
însuși Scheler în cazul moralei burgheze. Însă sociologia 
resentimentului îi dă dreptate lui Nietzsche, și nu lui 
Scheler. Se știe că religia creștină a apărut în mediile de 
la periferia Imperiului Roman, la păturile sociale și na- 
tionale defavorizate. Foarte mulți sclavi s-au numărat 
printre primii adepți ai creștinismului, ceea ce l-a deter- 
minat pe Nietzsche să vadă în morala creștină o morală 
a sclavilor. Era vorba, deci, de pături sociale pentru care 
frustrarea devenise un adevărat destin. În aceste condi- 
ţii, ura, invidia, dorința de răzbunare puteau găsi o so- 
luție doar pe calea resentimentului. 

Concluzia la care am ajuns că la originile creștinismu- 
lui se află resentimentul păturilor frustrate din Imperiul 
Roman nu trebuie să vă sugereze ideea că valorile creș- 
tine au jucat un rol negativ în istorie, așa cum crede 
Nietzsche. Voi dezbate această problemă într-un subca- 
pitol dedicat valorizării culturale a produselor resenti- 
mentului. 

Completez seria marilor produse ale resentimentului 
cu proletcultismul și morala comunistă, produse ale se- 
colului XX. Asemenea creștinismului sau moralei bur- 
gheze, proletcultismul se distinge printr-o inversare va- 

lorică. Întreaga cultură a trecutului a fost repudiată pe 
motiv că este burgheză, indiferent dacă era vorba de dis- 
ciplinele umaniste sau de cele pozitive. Nu numai socio- 
logia, antropologia filosofică sau psihanaliza au fost eli- 
minate ca discipline din cultura nouă, ci și genetica. În 
plan moral, asemenea etosului creștin sau burghez, eto- 
sul comunist a devalorizat valorile trecutului burghez 
(individualism, concurenţă, diferențieri sociale) și a va- 
lorizat colectivismul, colaborarea (pacea socială) și ega- 
litarismul, toate elemente ale situației păturilor proleta- 
re din capitalismul de început. 

Comunismul realizat a produs, cel puţin în România, 
o formă specifică de resentiment, pe care o numesc re- 
sentimentul social general, concretizat în sintagma „să 
moară capra vecinului“. Caracteristica sa principală este 
că impulsurile ostile și distructive refulate sunt activate 
nu atât de diferenţele minime între categoriile sociale, ci 
de orice reușită care depășește condiţia mizeră a majori- 
tății. Presa postdecembristă, mai ales în primii ani, a ofe- 
rit numeroase exemple pentru acest fenomen. Astfel, 
membrii unei recent înființate asociații agricole din ju- 
dețul Neamţ au jubilat la aflarea veștii că asociaţia riva- 
lă din aceeași comună, împiedicată să depoziteze recol- 
ta într-o magazie a fostului CAP, a trebuit s-o transpor- 
te în ploaie în alt loc, ceea ce avut ca rezultat compromi- 
terea ei. 

La această stare psihică, în care recunoaștem un re- 
sentiment în evoluție, s-a ajuns datorită frustrărilor ma- 
xime impuse de comunism, pe de o parte, precum și da- 
torită existenţei unui sistem represiv care împiedica ori- 
ce manifestare a reacţiilor la frustrare, pe de altă parte. 
Ca sistem economic ineficient, socialismul real a condus 
la generalizarea sărăciei, căreia îi corespunde, în plan 

psihic, instalarea unui acut și permanentizat sentiment 
de nemulțumire. Dacă la frustrările economice le adău- 
găm pe cele sociale, politice și culturale, atunci avem 
imaginea unui organism social ostil individului, majori- 
tății indivizilor care-l compun. 

La apariţia resentimentului social general contribuie 
decisiv, alături de frustrarea multiplă, absenţa reglemen- 
tărilor democratice (pluripartidism, parlament, presă li- 
beră, separarea puterilor în stat) al căror rol este, printre 
altele, și acela de a permite descărcarea nemulțumirii di- 
feritelor grupuri și a întregii societăți. În plus, sistemul 
represiv creat de comunism, în special poliția politică, 
vizează nu numai împiedicarea manifestării nemulțumi- 
rilor, ci și înăbușirea sentimentelor și a ideii de nemul- 
țumire. În condiţiile neputinței absolute de manifestare, 
sentimentele negative produse de frustrare nu pot lua 
decât calea resentimentului. 


1.1.4.4 Valorizarea produselor culturale 
ale resentimentului 

În privinţa valorizării produselor culturale a resenti- 
mentului de tipul religiilor sau moralelor am o atitudi- 
ne diferită de cea a lui Nietzsche sau Scheler. Deși au po- 
ziții opuse în ce privește relația creștinismului cu resen- 
timentul, amândoi valorizează negativ produsele cultu- 
rale ale resentimentului. Primul vede în creștinism și mai 
ales în morala creștină principalii vinovaţi pentru accen- 
tuata decadenţă pe care credea a o descoperi în viața so- 
cială, politică și culturală a Europei moderne, iar cel 
de-al doilea considera morala burgheză ca pe un mo- 
ment de prăbușire a valorilor. 

Dacă ne propiem de problema valorizării produselor 
spirituale fără parti-pris, primul lucru pe care-l punem 

în discuţie este însăși legitimitatea problemei. Este posi- 
bil ca din „rău“ (sentimente de ură, răzbunare, invidie) 
să se nască binele? Este posibil ca o floare a răului, ase- 
menea resentimentului, să producă fructe care să stea 
sub semnul binelui? La prima vedere, răspunsul nu poa- 
te fi decât negativ, aparenţă de care atât Nietzsche cât și 
Scheler se lasă seduși atunci când condamnă sever mo- 
ralele produse de resentiment. 

Însă abordarea istorică a produselor resentimentului 
ne pune în fața constatării că în momentul apariției mo- 
ralelor resentimentare, care contestă moralele oficiale, 
contemporanii le valorizează negativ. Pe măsură ce noi- 
le morale devin dominante, valorizarea se modifică. Din 
chintesenţă a răului, aceleași morale se transformă în 
chintesenţă a binelui. Așadar, o valorizare definitivă a 
unui produs moral resentimentar este imposibilă. 

Dacă judecăm moralele provenite din resentiment 
având drept criteriu plusul de umanizare pe care îl aduc, 
atunci se dovedește că iubirea de oameni din creștinism 
extinde considerabil sfera umanului. În timp ce morala 
antică refuza barbarilor și sclavilor apartenenţa la uma- 
nitate, morala creștină avansează ideea că toți oamenii 
sunt demni de iubire, indiferent de poziția socială sau 
apartenența națională, toți fiind egali în fața lui Dumne- 
zeu. De asemenea, accentul pus de morala burgheză pe 
valoarea conferită însușirilor și bunurilor umane de că- 
tre munca proprie repune în atenţie adevărul că meritul 
uman poate fi independent de înzestrarea nativă, bogă- 
ţia societății capitaliste neputând fi concepută fără trans- 
formarea meritului personal în valoare supremă. 

Deși distanţa în timp faţă de „morala comunistă” nu 
este suficient de mare pentru a emite o judecată impar- 
țială, logica de mai sus mă obligă să avansez ipoteza, nu 

fără o puternică rezistenţă afectivă, că și această morală 
ar putea conţine elemente de progres în sensul accentuă- 
rii solidarității umane. Oricum, concluzia provizorie este 
că, din perspectivă istorică, produsele resentimentului 
se dovedesc, cel puţin parțial, vehicule ale unor noi di- 
mensiuni ale condiției umane. 

Tema a noua 


A doua desexualizare a inconștientului 
sau psihanaliza lui Carl Gustav Jung 


Cea de doua desexualizare a inconștientului inițiată 
de Carl Gustav Jung nu înlocuiește conținuturile instinc- 
tuale ale inconștientului (în primul rând sexuale) cu 
unele sociale, așa cum a procedat Adler, ci aduce în 
prim-planul atenţiei psihanalitice un nou tip de incon- 
știent — inconştientul colectiv. Cu Jung se trece de la in- 
conștientul personal la inconștientul colectiv. Prin aceas- 
ta, în 1912, se consemna în istoria psihanalizei a doua 
mare disidenţă, care, ca și prima, marginalizează rolul 
sexualităţii infantile, atât de importantă în acea perioa- 
dă pentru concepția lui Freud asupra inconștientului. 

Din punct de vedere uman, despărțirea de Jung a 
fost mult mai dureroasă decât despărţirea de Adler, 
deoarece psihiatrul și psihanalistul elveţian fusese in- 
vestit, nu doar tacit, cu titlul de „prinț moștenitor“, de- 
venind primul președinte al internaționalei psihanali- 
tice și redactorul șef al revistei acesteia. Dincolo de as- 
pectul personal al relaţiei dintre cei doi autori clasici 

ai psihanalizei, aspect preocupant pentru amândoi 
până spre sfârșitul vieții (volumul al IV-lea al operelor 
lui Jung, intitulat „Freud și psihanaliza“, conține arti- 
cole și studii scrise între 1906 și 1955!), problema esen- 
ţială este pentru noi dacă „psihologia analitică“ sau a 
complexelor mai face parte din psihanaliză sau trebuie 
tratată ca o orientare total diferită. Răspunsul la aceas- 
tă întrebare prezintă o importanţă deosebită pentru 
cultura română, unde circulă cu insistenţă ideea că 
Jung înseamnă cu totul altceva decât Freud, adică nu 
mai este psihanalist. 

Nici în cazul lui Jung, nu se poate vorbi de o ruptu- 
ră teoretică. Dacă nu confundăm aspectul relaţiilor per- 
sonale, cu aspectul științific, atunci vom constata că 
Jung nu respinge total nici una dintre ideile lui Freud, 
ci doar le restrânge valabilitatea. Nici măcar ideea de 
sexualitate infantilă nu este respinsă, ci doar relativi- 
zată și modificată. Nu toate nevrozele ar avea o etio- 
logie sexuală, afirmă Jung, ceea ce înseamnă că într-un 
număr de cazuri teoria lui Freud rămâne validă, iar se- 
xualitatea infantilă își începe manifestările abia la trei 
ani și nu la naștere, ceea ce înseamnă că Jung renunță 
doar la faza orală și sadic-anală. In ce privește teoria 
visului, Jung nu contestă onirologia lui Freud, conform 
căreia visul exprimă deformat o dorinţă interzisă cul- 
tural, ci doar o completează cu ideea existenţei „vise- 
lor mari“ sau arhetipale, care exprimă simbolic, dar ne- 
deghizat, conținuturile inconştientului colectiv. In sfâr- 
șit, terapia junghiană presupune un moment de tera- 
pie freudiană — întâlnirea cu inconștientul personal 
sau „umbra“, iar confruntarea cu inconștientul colec- 
tiv urmărește integrarea conţinuturilor sale în con- 
știent, extinderea conștiinței. 

1, 
Inconștient personal și inconștient colectiv 


Deși Jung nu neagă existenţa și importanţa incon- 
știentului personal, întreaga sa atenţie se concentrează 
asupra inconștientului colectiv, pe care l-a descoperit pe 
baza experienţei sale de psihiatru în clinica lui Bleuler 
de la Burgholzli. Spre deosebire de Freud și Adler, care 
au tratat nevrotici, Jung are pacienţi psihotici. Tratarea 
și cercetarea psihozelor îi prilejuiește întâlnirea cu arhe- 
tipurile inconștientului colectiv, ceea ce întărește ideea 
pe care am exprimat-o până acum în câteva rânduri că 
fiecare înnoire din psihanaliză are la bază o nouă expe- 
riență psihoterapeutică. 

Prima deosebire dintre cele două tipuri de inconștient 
este următoarea: în timp ce inconștientul personal se con- 
stituie pe parcursul ontogenezei, ca rezultantă a întâlni- 
rii dintre tendinţele sexuale, agresive, de autoafirmare ale 
individului și influenţele culturale exercitate în primul 
rând de familie, inconștientul colectiv este o achiziţie fi- 
logenetică, a speciei. Dacă inconștientul personal încor- 
porează experienţa fiecăruia dintre noi, inconștientul co- 
lectiv conține aspectele esenţiale ale experienţei speciei, 
adică elementele suprapersonale, supraindividuale. 

Din acest fapt fundamental derivă alte caracteristici 
deosebitoare: a) inconştientul personal are conținuturi 
care au fost cândva în conștiință, în timp ce inconștien- 
tul colectiv are conţinuturi care nu au mai fost nicioda- 
tă în conștiință, ceea ce îi conferă caracteristică stranei- 
tății pentru conștiință, b) fiind legate de o experienţă uni- 
că, conținuturile inconștientului personal sunt singula- 
re. Fiecare dintre noi își trăiește complexul Oedip într-o 

formă strict personală, ireductibilă la alte variante trăite 
ale complexului Oedip. În concreteţea sa, inconștientul 
personal este de o infinită varietate. Deoarece arhetipu- 
rile inconștientului colectiv sunt precipitate ale experien- 
tei speciei, în esența lor ele reprezintă dimensiunea uni- 
versală, obiectivă a inconștientului. Tocmai universalita- 
tea și obiectivitatea inconștientului colectiv îl determină 
pe Jung să-l asimileze cu spiritul, în timp ce inconștien- 
tul personal, datorită singularității sale, poate fi asimilat 
cu sufletul. 

Natura inconștientului personal, de receptacul al re- 
ziduurilor naturii repudiate de cultură generează po- 
tenţialul său patogen, îl transformă în anumite circum- 
stanţe în sursa conflictelor și a simptomelor nevrotice. 
Psihanaliza freudiană încearcă prin conștientizare să 
neutralizeze tocmai această dimensiune a inconștientu- 
lui personal. Dimpotrivă, inconștientul colectiv este, în 
virtutea naturii sale, sanogen. Arhetipurile, în calitate 
de conținuturi ale inconştientului colectiv, sunt creatoa- 
re de cultură, și nu opuse culturii. În viziunea lui Jung, 
nevroza apare când din conștient lipsesc anumite arhe- 
tipuri, adică experiența ancestrală pe care o înmagazi- 
nează, conflictul dintre inconștientul colectiv și spiritul 
conștient fiind de neconceput datorită identității lor. Hi- 
pertrofia conștiinței, caracteristică europeanului mo- 
dern, are, pe lângă beneficiul controlului asupra stihi- 
ilor din om, dezavantajul îndepărtării de rădăcinile na- 
turale ale spiritului uman. În momente de mare restriș- 
te, când spiritul conștient nu-i poate oferi nici o solu- 
ție, omul apelează la înțelepciunea străveche conţinu- 
tă de arhetipuri. 

Semnificativ în acest sens este fenomenul farfuriilor 
zburătoare, considerat de Jung, un fenomen preponde- 

rent psihic, de constelare a arhetipului sinelui. Că este 
vorba de un mit în plină constituire, adică de proiecția 
unor conţinuturi ale inconștientului colectiv, o dovedeș- 
te, în primul rând, forma rotundă sau ovală a OZN-uri- 
lor. Ar fi vorba, în virtutea acestei forme, de mandale (în 
sanscrită, mandală înseamnă cerc), adică de simboluri 
ale arhetipului sinelui, care este arhetipul totalității psi- 
hice integrate armonic. Faţă de exterior, totalitatea psi- 
hică reprezintă o formă de apărare, iar faţă de interior, o 
modalitate de sintetizare a contrariilor. 

Constelarea colectivă a arhetipului sinelui este o re- 
acție de apărare faţă de contradicţiile grave ale secolului 
XX. După Jung, cea mai mare sfâșiere a umanității era 
împărțirea lumii în două lagăre dușmane, capitalist și co- 
munist, înarmate cu arme a căror forță de distrugere ar 
putea pune capăt civilizației. Dacă între timp acest peri- 
col a fost depășit prin încheierea războiului rece, care ori- 
când se putea transforma într-un război cald, celălalt pe- 
ricol sesizat de Jung — suprapopularea — este departe 
de a fi fost neutralizat. Adaug la pericolele descrise de 
Jung, ameninţarea ecologică, ajunsă în câteva decenii la 
extremă acutizare, ceea ce ar putea explica perenitatea 
mitului farfuriilor zburătoare în condiţiile dispariției 
scindării lumii în comunism și capitalism. 

Faptul că simbolurile sinelui îmbracă o formă tehni- 
că, și nu una religioasă, cum s-ar fi întâmplat în secole- 
le trecute, este explicat de Jung prin adaptabilitatea sim- 
bolurilor arhetipale la spiritul vremii, adaptabilitate care 
asigură o mai bună receptare a mesajului inconștientu- 
lui. Dacă în evul zborurilor spaţiale, arhetipul sinelui ar 
fi fost simbolizat prin figuri religioase, atunci omul con- 
temporan, pentru care Dumnezeu este mort, ar fi respins 
soluţia venită din inconștient. 

O altă caracteristică importantă a arhetipurilor este 
incognoscibilitatea. Inconștientul colectiv nu îi este nici- 
odată accesibil omului în mod direct, ci întotdeauna in- 
direct, prin intermediul reprezentărilor simbolice. De aici 
tentatia de a confunda arhetipul în sine cu manifestări- 
le sale simbolice. Relația dintre arhetip și manifestările 
sale simbolice poate fi ilustrată tot prin exemple legate 
de arhetipul sinelui, care l-a preocupat in mod deosebit 
pe Jung în perioada maturității teoretice. Simboluri ale 
sinelui pot fi nu numai Christos, Buddha, Shiva, ci și 
mandalele culturale, atât de frecvente in religiile orien- 
tale, sau individuale, precum și lapis al alchimiștilor. Pen- 
tru că ne apropiem de arhetipuri doar indirect, prin in- 
termediul simbolurilor, care prezintă o varietate consi- 
derabilă, cunoștințele noastre despre ele sunt parțiale, 
nesigure, simple aproximări. o 

Datorită faptului că arhetipurile sunt nu numai gând, 
ci și sentiment, forţa lor de atracţie asupra Eului indivi- 
dului este considerabilă, uneori copleșitoare. Jung a nu- 
mit-o utilizând un termen al lui Rudolf Otto — numino- 
zitate. Uneori, atracţia exercitată de arhetipuri este mai 
puternică decât forța de atracţie a instinctelor. Dintre per- 
sonalităţile istorice care au trăit experiența naminoaa: 
tii arhetipurilor, Jung îl amintește pe călugărul elveţian 
Klaus. Canonizat în 1947 de către Papa Pius al XII-lea și 
transformat în sfântul protector al Elveţiei, fratele Klaus 
a avut o viziune atât de copleșitoare despre Dumnezeu 
(simbol al arhetipului sinelui), încât și-a petrecut tot res- 
tul vieţii pentru a o prelucra psihic. j 

Independenţa inconștientului colectiv este o altă par- 
ticularitate asupra căreia Jung revine în mod repetat. Ar- 
hetipurile sunt independente atât față de creier, cât și față 
de psihicul conștient. Inconștientul colectiv, care nu da- 

torează nimic experienţei individului în ontogeneză, ilus- 
trează convingător independenţa genetică față de con- 
știent. Jung argumentează metaforic, cum nu de puţine 
ori procedează, independenţa și primordialitatea incon- 
știentului colectiv, ceea ce îl plasează clar în perimetrul 
psihanalizei. Etajul superior al casei psihicului omului 
modern datează din secolul XIX, parterul a fost construit 
în secolul XVI, cărămizile provin de la o construcție din 
secolul XI; dacă vom cobori în pivniță, vom descoperi 
temelii romane, iar sub pivniţă se află o peșteră astupa- 
tă, cu unelte din piatră și resturi de oase de animale (in- 
conștientul colectiv). Europeanul modern locuiește la 
etajul superior, percepe vag vechimea etajelor de dede- 
subt, iar de peștera de la subsol, care susţine întreg, edi- 
ficiul, nu are habar. 

O caracteristică oarecum surprinzătoare a arhetipuri- 
lor, dată fiind natura lor spirituală, este ambivalenţa 
axiologică. Așteptarea mea, și poate și a dumneavoastră, 
era ca arhetipurile să fie exclusiv pozitive. Jung le con- 
stată ambiguitatea morală, fără să încerce s-o explice. Re- 
versul negativ al arhetipurilor devine vizibil mai ales la 
nivelul psihologiei colective. Wotan, arhetipul etnic al 
germanilor, ilustrează această particularitate. În studiul 
din 1936 pe care i-l dedică, Jung îl descrie ca pe un arhe- 
tip al furiei, nebuniei distrugătoare, dar și al inițiativei 
inspiratoare, al cultivării prin scris și al cunoașterii anti- 
cipative a destinului. La nivel colectiv, pentru a contro- 
la efectele negative ale arhetipului, este nevoie de o ma- 
joritate constructivă. Cum în Germania premergătoare 
accederii lui Hitler la putere n-a existat o astfel de majo- 
ritate, Wotan a condus la distrugerea ţării. În plan indi- 
vidual, rolul terapeutului jungian este tocmai de a fruc- 
tifica pentru conștientul pacientului ceea ce este bun, po- 

zitiv, viu în arhetip și de a reduce până la dispariţie po- 
sibilitatea ca dimensiunea negativă a arhetipului să pună 
stăpânire pe eu. 

O altă ambiguitate a arhetipurilor constă în coexisten- 
ţa caracterului creator și a caracterului conservator. Am- 
bele se alimentează din aceeași sursă a moștenirii filoge- 
netice. Partea caducă, învechită este acea parte a expe- 
rienţei filogenetice pe care situațiile sociale contempora- 
ne nu o pot valorifica. De aici necesitatea de a filtra me- 
sajul arhetipal, necesitate despre care Jung vorbește în 
studiul: „Prezent și viitor“ din 1957. Rolul corector revi- 
ne cunoașterii conștiente. Dacă dorim să beneficiem de 
aportul arhetipurilor, atunci trebuie să le supunem con- 
trolului Eului conștient, care selectează ceea ce este adap- 
tat cerinţelor lumii contemporane. Un arhetip a cărei fas- 
cinație poate fi, așa cum arată experienţa ultimei jumă- 
tăți de secol, nefastă, este arhetipul comunismului. El co- 
respunde, arată Jung, unui stil de viață primitiv, carac- 
teristic grupului arhaic, presupunând în primul rând o 
conducere arbitrată, nedemocratică. 


2. 
Ce sunt și cum se formează arhetipurile? 


Din dezvoltările de mai sus a reieșit că arhetipurile 
sunt precipitate ale experienţei speciei. În câteva rânduri, 
Jung oferă definiţii detaliate ale arhetipurilor. Astfel, în 
studiul „Importanţa tatălui pentru destinul individului” 

din volumul al IV-lea al ediției Walter Jung scria: „Am 
numit arhetip baza instinctuală, congenitală, preexisten- 
tă, respectiv pattern of behaviour. Aceste imagouri sunt ca- 
racterizate de o dinamică pe care nu o putem atribui in- 
dividului“. Aici, alături de ideea că arhetipurile încorpo- 
rează o experienţă suprapersonală, despre care am vor- 
bit mai înainte, apare și ideea surprinzătoare în raport 
cu teoria freudiană că arhetipurile sunt instincte. 

În timp ce la Freud, instinctele nu puteau fi decât 
opuse culturii, ceea ce atestă o mentalitate de secol XIX, 
conform căreia între natură și cultură există o opoziție 
ireductibilă, la Jung întâlnim, pentru prima dată în miș- 
carea psihanalitică, ideea preferată a secolului XX că na- 
tura este purtătoare de cultură. Afirmația lui Jung că ar- 
hetipurile sunt instincte de ordinul spiritului îl prezintă 
ca pe un gânditor modern aflat în consonanţă cu antro- 
pologia filosofică a unui Arnold Gehlen, de exemplu, 
pentru care omul este de la natură o ființă culturală sau 
cu etologia umană care demonstrează existența la om a 
instinctelor morale. 

Într-o altă definiție, conținută în studiul „Concep- 
tul de inconștient colectiv“ din volumul al IX-lea al 
aceleiași ediţii, Jung pune în evidenţă o altă notă defi- 
nitorie pentru arhetipuri: „Conceptul de arhetip, care 
constituie un corelat necesar al ideii de inconștient co- 
lectiv, indică prezenţa anumitor forme în psihic care 
sunt răspândite peste tot“. Arhetipurile nu sunt repre- 
zentări înnăscute, ci forme înnăscute, ţine Jung să pre- 
cizeze ori de câte ori are ocazia. Universalitatea arhe- 
tipurilor concretizată în răspândirea aceluiași motiv 
mitic în toate timpurile și locurile derivă tocmai din 
caracterul lor formal. Ceea ce se transmite ereditar nu 
este reprezentarea, ci o formă goală, o facultas prefor- 

mandi, o simplă posibilitate de a genera reprezentări 
de un anumit tip. 

Întrebarea „cum se formează arhetipurile?“ l-a preo- 
cupat constant pe Jung din momentul în care a înregis- 
trat existenţa indubitabilă a unor structuri profunde ale 
spiritului uman. Într-o primă etapă, care ar putea fi situa- 
tă între 1912, momentul primei cristalizări a teoriei arhe- 
tipurilor în cartea Simboluri ale transformării, și anii “30, 
care marchează apogeul maturității creatoare a lui Jung, 
explicaţia încercată este biologică, și anume, de nuanță 
lamarkiană. Arhetipurile s-ar forma, susține acum psih- 
analistul elvețian, prin întipărirea în zestrea biologică a 
unor experienţe fundamentale ale speciei om, întipărire 
care se realizează în urma a numeroase repetări. 

Pentru a-și comunica ideea într-o formă mai intuiti- 
vă, Jung o exemplifică printr-o experiență personală. 
Surprins de un cutremur puternic, Jung a avut sentimen- 
tul că se află pe spatele unui animal uriaș care se scutu- 
ră. În felul acesta s-ar forma arhetipurile: fenomenul fi- 
zic trezește o reacție afectivă puternică asociată cu o ima- 
gine, care se întipărește în inconștientul colectiv ca o po- 
sibilitate de reprezentare. 

După acest model dă naștere unui arhetip fenomenul 
cosmic cotidian al alternanţei zi-noapte. In loc de a se în- 
tipări nemijlocit, alternanţa zi-noapte va genera mitul 
eroului solar, ceea ce reprezintă o analogie mai mult sau 
mai puţin fantastică cu fenomenul obiectiv. In fiecare di- 
mineaţă, un erou divin se naște din apele mării și se urcă 
în carul solar în care străbate bolta cerească. La capătul 
drumului, în vest, îl așteaptă un monstru marin care-l 
înghite și în a cărui burtă străbate, pe fundul mării, dru- 
mul invers. După o luptă aprigă cu șarpele nopții, pe ca- 
re-l învinge, reușește să se nască din nou în dimineața 

următoare. Așadar, mitul exprimă mijlocit fenomenul fi- 
zic, prin intermediul unei distorsiuni umane. Mitul nu 
este rezultatul unei reflectări (oglindiri), ci al proiecției 
a ceea ce a fost reținut în inconștientul colectiv. 

În același mod produce arhetipuri funcţionarea orga- 
nismului uman, adică prin întipărirea fantasmelor de- 
clanșate de reacţiile afective la viața viscerală. Forma în 
care condiţiile fiziologice se reflectă în plan arhetipal sau 
mitic este ilustrată în studiul „Structura psihicului“ prin 
exemplul sexualităţii. Simbolurile care exprimă sexuali- 
tatea ca arhetip — zeii fecundității, demonii nesăţioși de 
plăcere, diavolul însuși, cu picioare de ţap și gesturi ne- 
cuviincioase sau șarpele — ne dau o idee despre modul 
în care s-a întipărit arhetipal sexualitatea. 

O altă sursă a arhetipurilor o constituie situațiile exis- 
tențiale periculoase, exterioare sau interioare. Și în acest 
caz formarea arhetipului urmează aceeași cale: pericolul 
tipic, adică repetabil, afectul producător de fantasme, în- 
tipărirea acestora ca arhetipuri. Simbolurile arhetipale 
care stau la baza miturilor indică legătura lor cu prilejul 
declanșator. Balaurii își au sălașul în apropierea cursu- 
rilor de apă, în special la cascade, demonii djin, în deșer- 
turile lipsite de apă sau în prăpăstiile dintre stânci, spi- 
ritele morților, în desișul pădurii de bambus, nixele tră- 
dătoare, în adâncurile mărilor sau bulboanele râurilor, 
forța distrugătoare a fetișului, în străini, care pentru 
populaţiile arhaice reprezintă un grav pericol potenţial. 

În sfârșit, persoanele și relaţiile esenţiale conduc și ele, 
tot prin intermediul repetițiilor, la formarea unora din- 
tre cele mai puternice arhetipuri, cum ar fi arhetipul ma- 
tern, arhetipul patern, arhetipul infans. Triunghiul fami- 
lial se reflectă simbolic în mai multe mitologii și religii, 
printre care și religia creștină. Trinitatea constă din tată, 

fiu și duhul sfânt, ultimul numindu-se în timpul creștin 
primordial „sofia“, care este de natură feminină. 


2.1 Dificultăţi teoretice 


Explicarea de tip lamarkist a formării arhetipurilor ri- 
dică două întrebări, în spatele cărora se află dificultățile 
teoretice. Prima este pusă chiar de Jung în studiul „Struc- 
tura psihicului“ din 1928: „De ce psihicul nu întregistrea- 
ză procesul real, ci doar fantasma provocată de fenome- 
nul psihic?“. Răspunsul lui Jung invocă stadiul de evo- 
luţie psihică a omului arhaic, aflat cu lumea într-o rela- 
ție de „participation mystique“, relație caracterizată de 
indistincția obiectului și a subiectului. Ceea ce se petre- 
ce în exterior se petrece și în interior, iar ceea ce se pe- 
trece în interior se petrece și în exterior. 

A doua întrebare, pe care Jung, nu și-o pune, se referă 
la modalitatea întipăririi. De ce alternanţa zi-noapte este 
înregistrată de inconștientul colectiv ca mit al eroului so- 
lar și nu sub altă formă? De ce cutremurul care l-a speriat 
pe Jung i-a trezit fantasma unui animal care se scutură și 
nu o altă fantasmă? Răspunsul ar putea fi următorul: su- 
biectivitatea umană este dotată cu altă grilă, care preexis- 
tă arhetipurilor și care le imprimă o anumită orientare. 
Dacă așa stau lucrurile, atunci Jung nu a găsit structura 
ultimă a imaginarului, ci doar o structură secundă. 


2.2 Formarea arhetipurilor nu poate fi explicată 


În ultima parte a operei sale, începând cu 1938, Jung 
renunţă la tentativele explicative anterioare, considerând, 

fără să-i comunice cititorului motivele, că problema for- 
mării arhetipurilor cade în afara interesului științific, re- 
venind metafizicii. În studiul „Aspecte psihologice ale 
arhetipului matern“, psihanalistul elvețian scrie: „Dacă 
structura psihicului și elementele sale, adică arhetipuri- 
le, s-a născut vreodată, aceasta este o problemă metafi- 
zică, la care, din acest motiv, nu se poate da un răspuns“. 
Jung ne lasă să înţelegem că a atins limita posibilităților 
sale de cunoaștere pe căile științei (biologiei), fiind încli- 
nat să admită că este vorba de un preexistent necreat, 
adică de spiritul divin reflectat în om. 


2.3 Precursori 


Asemenea oricărui deschizător de drumuri, Jung își 
caută precursori pentru a se acredita, știind că noutatea 
absolută trezește reacţii de respingere. Precursorii teoriei 
arhetipurilor, indicaţi chiar de Jung, pot fi împărțiți în 
două categorii: precursori pe linie filosofico-religioasă și 
precursori pe linie științifică. În prima categorie, Jung îi 
include pe Philo Judeus, care prin arhetip înțelegea ima- 
ginea lui Dumnezeu în om, Dionysos Areopagitul, Sfân- 
tul Augustin, la care apar fie termenul, fie ideea de ar- 
hetip, și mai ales pe Platon, cu a sa teorie a ideilor. Kant, 
cu teoria formelor a priori ale sensibilităţii și intelectu- 
lui, este marele precursor modern al lui Jung. În câteva 
rânduri, acesta se pune sub semnul kantismului decla- 
rând că arhetipurile sunt categorii ale imaginarului. 

Pe linie științifică, Jung îi indică drept precursori pe 
Lévy-Bruhl, care a introdus termenul de reprezentări co- 
lective, pe Hubert și Mauss care, în istoria comparativă 
a religiilor, insistă asupra categoriilor imaginației, în sfâr- 

șit, pe Adolf Bastian, cu ale sale idei elementare sau ori- 
ginare. 

Întrebarea inevitabilă în acest moment este următoa- 
rea: dacă ideea și termenul de arhetip există încă din An- 
tichitate, care este specificul contribuţiei lui Jung? Ca și 
Freud în raport cu precursorii filosofici ai ideii de incon- 
știent, Jung se particularizează printre autorii care teo- 
retizează arhetipurile prin faptul că se bazează pe o prac- 
tică psihiatrică și psihoterapeutică. Spre deosebire de 
Freud, care a elaborat teoria inconștientului personal pe 
baza tratării nevrozelor, Jung descoperă inconștientul co- 
lectiv și arhetipurile sale datorită tratării și cercetării psi- 
hozelor, care pun în evidenţă structurile mai vechi și mai 
profunde ale psihicului. 

Dar dacă Jung, ar fi fost doar un eminent psihiatru, el 
nu ar fi ajuns niciodată la o teorie a arhetipurilor. Psihia- 
trul Jung a fost dublat de un om de vastă și diversă cultu- 
ră. Excelent cunoscător al istoriei religiilor, apreciat în mod 
deosebit de Mircea Eliade, Jung a fost și cunoscătorul de 
excepţie al domeniilor devalorizate de cultura oficială, cum 
ar fi alchimia, astrologia, științele oculte în genere. De alt- 
fel, teza sa de doctorat se intitulează semnificativ „Contri- 
buţii la psihologia așa-numitelor fenomene oculte“. 

Teoria arhetipurilor a putut lua naștere doar datorită 
punerii în contact a materialului psihiatric cu materiale 
aparținând istoriei culturii, Jung fiind una din marile 
personalități interdisciplinare ale Europei. Exemplul pre- 
dilect oferit în câteva rânduri este legat de schizofrenie. 
Pe holul spitalului unde lucra, Jung întâlnește un schi- 
zofren care, așezat la geam, privea spre soare și-și miș- 
ca spre stânga și spre dreapta capul. Întrebat de Jung ce 
vede, pacientul i-a răspuns: „Nu se poate să nu vedeți 
penisul soarelui; când îmi mișc capul încoace și-n colo, 

se mișcă și el, și astfel se naște vântul“. De abia peste pa- 
tru ani, când va descoperi „liturghia lui Mitra”, Jung, va 
înţelege semnificaţia delirului. 

În cartea filologului Albert Dietrich, Jung descoperă 
un text religios foarte asemănător cu delirul schizofre- 
nului. În respectivul text era vorba despre zeul soare, ta- 
tăl lui Mitra, care era dotat cu un tub, originea vântului. 
„Căci vei vedea atârnând din discul solar ceva ca un 
tub”, se poate citi în acel text reprodus în Simboluri ale 
transformării. Pentru a demonstra că nu este vorba de o 
coincidenţă întâmplătoare, ci de un motiv arhetipal le- 
gat de soare (simbol al libidoului), Jung aduce în discu- 
ție și alte produse culturale care descriu relația Dumne- 
zeu, soare, penis, vânt. Astfel, în picturile medievale, Bu- 
na-Vestire este reprezentată prin intermediul unui tub 
care leagă tronul lui Dumnezeu cu trupul Mariei. Prin 
intermediul acestui tub coboară fie porumbelul, fie Prun- 
cul. Cum cultura pacientului excludea posibilitatea ca 
delirul său să alimenteze din cunoștințe prealabile, Jung 
îl consideră un produs spontan cu conținut arhetipal. 


3. 
Principii și metode pentru 
cunoașterea inconștientului colectiv 


În privinţa căilor de cunoaștere a inconștientului, 
Jung este foarte aproape de concepţia lui Freud. Contri- 

buția sa constă în adâncirea principiilor înaintașului său 
și în găsirea de noi domenii de aplicare pentru ele. In- 
ventarea psihanalizei de către Freud se baza pe modifi- 
carea de perspectivă asupra iraționalului, disprețuit de 
știința oficială a secolului XIX, revalorizate și fructifica- 
te pentru o nouă psihologie și antropologie fiind în pri- 
mul rând simptomul nevrotic și visul. Jung nu renunță 
la patologic și oniric ca forme privilegiate de acces la in- 
conștient, dar le adaugă și alte zone tot atât de rău fama- 
te pentru spiritul vremii: spiritismul, diverse fenomene 
parapsihologice, alchimia, astrologia. 

În studiul amplu „Un caz de somnambulism la o per- 
soană tarată (mediu spiritist)“, care constituie nucleu te- 
zei sale de doctorat susținută la Bleuler (1902), interesul 
tânărului cercetător se concentrează asupra unor ședin- 
te de spiritism, la care el însuși participă. Abordarea este 
strict științifică, fenomenele observate fiind explicate nu 
prin intervenţia unor forțe din lumea de dincolo, care 
s-ar fi rostit prin gura mediului spiritist, ci prin comple- 
xele psihice ale acestuia. 

Revalorizarea fenomenelor mai sus menționate echi- 
valează de fapt cu o revalorizare a lumii simbolice, prin 
care se exprimă lumea profundă a omului, respectiv in- 
conștientul colectiv. Demnitatea acestuia este egală, sus- 
ține Jung, cu aceea a lumii exterioare pe care o exprimă 
gândirea conceptuală. În timp ce aceasta asigură legătu- 
ra omului cu realitatea fizică sau socială, cea dintâi per- 
mite comunicarea omului cu sine, cu propriul incon- 
știent. Gândirea conceptuală presupune efort, „imită“ re- 
alitatea și urmărește să acționeze asupra ei, pentru a o 
modifica, în timp ce gândirea simbolică lucrează fără 
efort, spontan, este orientată spre interior și urmărește 
să aducă în conștient mesajul inconștientului (colectiv). 

Dacă la începuturile istoriei, gândirea simbolică era do- 
minantă, astăzi gândirea conceptuală a devenit precum- 
pănitoare. Deși în contemporaneitate gândirea simboli- 
că s-a refugiat în lumea onirică, în lumea copilului sau a 
„primitivilor“, ea nu este o formă inferioară de gândire, 
ci o altă formă de gândire, cu finalitate și mijloace dife- 
rite. De buna funcţionare a gândirii simbolice depinde 
supraviețuirea sufletească și spirituală a omului, așa cum 
de buna funcționare a gândirii conceptuale depinde 
adaptarea la realitate, adică supraviețuirea sa biologică. 

Un alt principiu enunțat mai întâi de Freud, preluat 
și dezvoltat de Jung și regăsit la baza oricărei orientări 
abisale, se referă la deosebirea doar graduală între „boa- 
la“ și „sănătatea“ psihică. La Jung, principiul este extins 
și la domeniul psihozei. Fiecare dintre noi este nu doar 
un nevrotic, ci și un psihotic potenţial! Fără să teoretize- 
ze amplu, Jung constată identitatea sau marea asemăna- 
re între motivele culturale care apar în mituri, religie, fi- 
losofie, artă și producţiile psihoticilor. Trasarea de para- 
lele între cele două serii de fenomene dă conținut meto- 
dei amplificării. Aceasta este o metodă specific jungiană 
pentru a detecta elementele arhetipale dintr-un produs 
psihic — vis, delir, fantasmă, viziune etc. 

Pentru ilustrare mă refer la alte exemple decât cel in- 
vocat în capitolul anterior. Coșmarurile copiilor în care 
mama le apare ca vrăjitoare nu provin din experiența in- 
dividuală cu mama reală, ci dintr-un motiv arhetipal — 
mama rea. Jung își probează afirmaţia prin compararea 
viselor respective cu basmul despre Hänsel și Gretel. 
Respingând interpretarea freudiană realizată din per- 
spectiva inconștientului personal, conform căreia coșma- 
rurile terifiante ale copiilor ar exprima autopedepsirea 
pentru tendinţele incestuoase, Jung afirmă că motivul 


312 Vasile Dem. Zamfirescu 


vrăjitoarei derivă dintr-un fenomen general uman, și 
anume tendința mamei care-și orientează iubirea spre un 
alt bărbat, de a distruge copilul pe care-l are cu partene- 
rul actual. În perioada arhaică a umanităţii, o astfel de 
situaţie conducea de regulă la suprimarea fizică a copi- 
lului, ceea ce a determinat întipărirea ei sub forma dis- 
ponibilităţii de a reprezenta mama rea ca vrăjitoare de- 
voratoare de copii. 

O remarcabilă și extrem de convingătoare amplifica- 
re realizează Jung pentru desenele circulare numite 
„mandale“ produse de psihotici sau de persoane sănă- 
toase aflate în restriște existențială (de exemplu, copii ai 
căror părinți urmează să se despartă). Pentru aceste de- 
sene a căror paradigmă poate fi considerată „quadratu- 
ra cercului“, adică pătratul înscris în cerc sau cercul în- 
scris în pătrat, Jung a găsit corespondențe în culturile 
asiatice, în mandalele cultice, mult mai complicate, în ce 
privește detaliile, dar identice în esenţă, folosite ca mij- 
Joace ajutătoare în meditație. Și într-un caz, și în celălalt, 
configurarea mandalelor, care constituie simboluri geo- 
metrice ale arhetipului sinelui, semnifică activarea aces- 
tui arhetip, fie în scopuri defensive, pentru a menţine co- 
erenţa psihică în faţa pericolului de dezintegrare, fie cu 
scopul atingerii desăvârșirii spirituale. Desenele circula- 
re existente în caietele lui Eminescu și produse în perioa- 
da îmbolnăvirii psihotice se pare că reprezentau o formă 
de luptă cu tenebrele bolii. Am dezvoltat pe larg aceas- 
tă ipoteză într-unul din capitolele din volumul al doilea 
al Filosofiei inconștientului. 

Ca și Freud, primul care susține psihogeneza nevro- 
zelor, Jung susține psihogeneza psihozei, ambii insistând 
asupra rolului inconştientului în îmbolnăvirile psihice și 
implicit asupra autonomiei psihicului în raport cu soma- 

ticul. Definind, în 1917, psihoza ca o „stare în care ele- 
mentele inconștiente au luat locul realității“, definiție re- 
luată și precizată în 1939, în sensul că inconstientul co- 
lectiv este cel care izbucnește în conștiință și copleșește 
Eul, Jung este primul care scoate psihozele de sub inci- 
dența neurologiei și psihiatriei materialiste. 

A afirma că orice boală psihică este o boală a creieru- 
lui, afirmă Jung în studiul „Conţinutul psihozei“ (1908), 
conduce la sterilitate în cunoaștere. De abia dincolo de 
creier există ceea ce este cu adevărat important pentru 
psihiatrie, și anume sufletul. Halucinaţiile și delirul, pe 
care psihiatria epocii le explica monoton ca rezultat al le- 
ziunilor creierului, sunt atribuite de Jung proiectării in- 
conștientului. Pe aceeași linie a insistenţei asupra gene- 
zei psihice a schizofreniei, Jung completează și corectea- 
ză ipoteza „toxinei“ emisă de Bleuler. Acesta avansase 
ideea că tulburările psihotice ar fi provocate de un fac- 
tor biochimic, de o „toxină“ secretată de anumite orga- 
ne. După Jung, accentul ar trebui pus pe factorul psihic 
care activează „toxina“, existentă la toți indivizii. 

Determinismul este un alt capitol al metodologiei 
psihanalitice în care Jung merge până la un anumit 
punct pe urmele lui Freud. În studiul din 1908 intitulat 
„Teoria lui Freud asupra isteriei“, Jung consideră, în ma- 
nieră freudiană, că șirul asociaţiilor pacienţilor este rigu- 
ros determinat cauzal în fiecare din elementele sale. 
După 1912, momentul despărțirii de Freud, Jung com- 
pletează perspectiva cauzală prin perspectiva teleologi- 
că, împrumutată de la Adler. Cele două perspective — 
trecutul și viitorul — sunt complementare și doar îmbi- 
narea lor conduce la o viziune completă despre psihic. 

În cartea Simboluri ale transformării, Jung ilustrează 
modul în care perspectiva cauzală și cea finală pot 

conlucra în analiza unui produs psihic. Este vorba de 
unul dintre poemele „onirice“ ale unei paciente, Miss 
Miller, pe care vi-l reproduc într-o traducere aproxi- 
mativă: 


„Când cel etern a creat pentru prima dată sunetul 
Miriade de urechi s-au născut să-l asculte 

Iar în întregul univers s-a auzit un ecou puternic: 
Lăudat fie Dumnezeul sunetului! 


Când cel etern a făcut pentru prima dată lumina 
Miriade de ochi s-au născut s-o vadă 

Iar urechile care aud și ochii care văd 

Au intonat din nou un cântec puternic: 

Lăudat fie Dumnezeul luminii! 


Când cel etern a făcut pentru prima dată iubirea 
Miriade de inimi s-au născut 

Și urechile pline de muzică, ochii plini de lumină 
Inimile pline de iubire, toate au cântat: 

Lăudat fie Domnul iubirii!” 


Cauza poemului este refularea impresiei afective pe 
care i-a făcut-o autoarei unul din membrii echipajului 
vaporului cu care călătorea: într-una din seri, acesta a 
cântat impresionant în faţa echipajului și pasagerilor 
adunaţi pe punte. Refuzând să accepte ecoul puternic 
produs de reprezentaţie, Miss Miller își determină libi- 
doul să regreseze și să atingă astfel imagoul patern din 
inconștient. Apoi conținuturile inconștiente reactivate 
sunt proiectate, transformându-se într-un elogiu adus 
creatorului. Tocmai acesta este scopul poemului, atins 
prin proiectare, negarea unui conflict psihic. 

Experimentul psihologic este domeniul în care Jung 
nu pornește de la Freud, ci are o incontestabilă priorita- 
te. La început, Jung practică experimentul asociațiilor la 
îndemnul lui Bleuler, care dorea să compare psihoticii și 
subiecții sănătoși psihic în ce privește modul de a asocia. 
Ulterior, Jung, este captivat de acest experiment, fiind con- 
vins că poate deveni o metodă utilă în psihanaliză. Su- 
biecții trebuiau să răspundă spontan cu acele cuvinte care 
le treceau prin minte la cuvintele-stimuli conţinute în lis- 
tă. Atingerea unui complex inconștient era semnalată în 
mai multe feluri: prelungirea timpului de reacție, răspuns 
prin citate (titluri de cărți, pasaje din cărți, cântece), înțe- 
legerea greșită a stimulilor, perseverare etc. 

Vă rog să rețineți că termenul „complex“, care a făcut 
o carieră glorioasă nu numai în psihanaliză, ci și în lim- 
bajul curent, a fost introdus de Jung în legătură cu expe- 
rimentul asociaţiilor. Aflat în plină fază freudiană, Jung 
atribuie complexelor în primul rând conţinuturi sexua- 
le. Autonomia constituie principala trăsătură a comple- 
xului: reprezentările care-l alcătuiesc scapă controlului 
Eului și se insinuează în intenţiile conștiente. Complexe- 
le sunt omniprezente, subîntind întreaga gândire și ac- 
tivitate a individului și se manifestă în cele mai diverse 
forme. Nevroza este provocată de complexe cu o deose- 
bită intensitate afectivă. De asemenea, visul este produs 
de complexe. Ulterior lui 1912, Jung, reconsideră comple- 
xul din perspectiva teoriei arhetipului, devenind o sumă 
de imagini și idei cu o tonalitate afectivă comună, gru- 
pate în jurul unui nucleu arhetipal. 

Entuziasmat de rezultatele obținute, Jung spera să 
transforme experimentul asociaţiilor într-o metodă com- 
plementară metodei asocierii libere elaborată de Freud. 
Permițând identificarea rapidă a complexelor pacientu- 

lui, indiferent de aptitudinile sale sau ale terapeutului, 
experimentul asociaţiilor compensa dificultățile metodei 
asocierii libere care necesită un timp îndelungat și anu- 
mite aptitudini de la cei angajați în relația terapeutică. 
Momentul optim pentru utilizarea experimentului aso- 
ciaţiilor spre folosul psihanalizei l-ar reprezenta fazele 
preliminare, susține Jung în „Psihanaliza și experimen- 
tul asociaţiilor“. Descoperirea complexelor pacientului 
înainte de începerea psihanalizei îl va ghida pe terape- 
ut, ceea ce va scurta durata terapiei și va conduce la re- 
zultate mai bune. 

Chiar dacă dezvoltarea ulterioră a psihanalizei nu a 
confirmat optimismul lui Jung și chiar dacă însuși psih- 
analistul elveţian a renunţat la această metodă, episodul 
experimentalist a marcat decisiv gândirea sa. Oricât s-ar 
fi îndepărtat la maturitate de începuturile sale de adept 
fervent al psihologiei experimentale, un aspect esențial 
al spiritului științific s-a menţinut până la sfârșitul acti- 
vităţii sale: fidelitatea față de fapte. Până la sfârșitul vie- 
tii, Jung a insistat asupra punctului de plecare empiric 
al ideilor sale. 

În sfârșit, o altă contribuţie originală a lui Jung la me- 
todele psihanalitice este „imaginația activă“. Fa este mij- 
locul pentru realizarea scopului numit de Jung „funcţia 
transcendentă“. Împrumutat din matematică, termenul 
ne dezvăluie conţinutul procesului: așa cum funcția 
transcendentă operează cu numere reale și imaginare, 
tot astfel funcţia transcendentă din psihanaliza lui Jung 
operează cu factori conștienți și inconștienți, scopul fi- 
ind reunirea lor, integrarea inconștientului în conștient. 

Imaginaţia activă este utilizată în terapie atunci când 
lipsesc fantasmele spontane sau visele. Pentru a produ- 
ce în mod deliberat material inconștient, pacientul tre- 

buie să urmeze câteva reguli. Mai întâi, să se concentre- 
ze asupra punctului de plecare — o stare afectivă, o ima- 
gine, un eveniment, chiar dacă respectiva stare afectivă 
este negativă (o depresie), combătând tentaţia de a o re- 
fula. În al doilea rând, asocierile trebuie menținute în li- 
mitele afectului inițial. În al treilea rând, analizandul are 
sarcina de a nota sau chiar desena fantasmele produse. 
De la punerea faţă în faţă a conștientului și inconștien- 
tului din faza de început, pacientul ajunge în faza fina- 
lă la sintetizarea lor prin travaliul Eului. 


4. 
Domeniile de manifestare 
ale arhetipurilor 


Nu numai inconştientul personal este un domeniu di- 
namic, care își face simțită prezenţa în orice activitate 
conștientă, ci și inconştientul colectiv. Asemenea lui 
Freud, Jung a constatat acțiunea inconștientului (colec- 
tiv) mai întâi în domeniul psihopatologiei, pentru ca 
apoi s-o regăsească pretutindeni, uneori în sferele cele 
mai înalte ale culturii. 


4.1 Psihoza 


Este primul domeniu în care Jung a înregistrat pre- 
zența motivelor arhetipale. În studiul „Schizofrenia” din 

1958, este descris modul în care autorul a ajuns la ideea 
de inconștient colectiv: „Apariţia frecventă în schizofre- 
nie a unor asociaţii și formaţiuni arhaice mi-a dat ideea 
să mă gândesc la un inconștient care nu constă în conți- 
nuturi uitate ale conștiinței, ci dintr-un strat mai pro- 
fund, cu un caracter universal, asemănător motivelor mi- 
tice, definitorii pentru imaginația umană în genere”. 


4.2 Psihoterapia 


Un domeniu conex în care își fac simțită prezența ar- 
hetipurile este terapia psihanalitică. Jung dezvoltă teoria 
lui Freud asupra transferului, demonstrând că nu numai 
conținuturile inconștientului personal sunt proiectate 
asupra terapeutului în cursul analizei, ci și conținuturile 
inconștientului colectiv. După o perioadă inițială, a cărei 
durată nu este precizată de Jung, perioadă în care se ma- 
nifestă conținuturile inconștientului personal, în transfer 
apar indicii ale inconștientului colectiv. Psihanalistul este 
perceput de pacient ca vrăjitor, răufăcător demonic sau 
mântuitor, nefiind exclusă nici posibilitatea de a fi fantas- 
mat ca un amestec al celor două ipostaze. 

Într-una dintre ilustrările clinice oferite de Jung, tera- 
peutul întreabă: „Spuneţi-mi cum vă apar când nu sun- 
teți aici? Sunt eu același?“ Răspunsul pacientei este con- 
cludent pentru teoria arhetipurilor: „Uneori îmi apăreţi 
ca foarte periculos, ca străin, ca un vrăjitor rău sau ca un 
demon. Nu știu cum ajung la astfel de gânduri, în reali- 
tate nu sunteți așa“. Pentru astfel de proiecţii, afirmă 
Jung, nu există reminiscențe personale, „vrăjitorul“ sau 
„demonul“ fiind figuri mitologice, care aparţin unei 
realități supraindividuale, „nonumane“. 

Pot ilustra ideea lui Jung și printr-un exemplu dintr-o 
psihanaliză contemporană. Analizanda face, în cea de a 
treia tranșă de analiză, un acting out și consultă o bioe- 
nergeticiană. Aceasta îi făcuse recomandarea ca în timp 
ce-și plimba mâinile deasupra ei să se gândească la 
Dumnezeu. Analizanda îi comunică psihanalistului că, 
în loc să se gândească la divinitate, s-a gândit la el. „Și a 
mers“, a mai adăugat ea. Este clar că în acest caz psih- 
analistul a fost asimilat divinității. 

De asmenea, în visele produse în timpul psihanalizei, 
analizandul îi poate atribui analistului, în transfer, cali- 
tăți supraumane: uriaș, străvechi, mai mare decât tatăl, 
asemenea vântului, asemenea lui Dumnezeu. Transfor- 
marea în vis a psihanalistului într-un tată uriaș, străvechi, 
care este totodată vântul care leagănă pacienta în brațe- 
le sale uriașe, nu este reflexul unei imagini conștiente de- 
spre Dumnezeu. Doar în cazul în care imaginea onirică 
ar coincide cu imaginile convenţionale despre divinitate, 
cum ar fi prezența unui bărbat bătrân pe un tron de aur 
așezat în cer, am putea presupune influența imaginilor 
conștiente. Pe de altă parte, imaginea divinității din vis 
corespunde unei reprezentări arhaice despre un demon 
al naturii. Dumnezeu este vântul, un suflu invizibil, mai 
mare și mai puternic decât omul, ceea ce-l determină pe 
Jung, să conchidă că în astfel de vise imaginea lui Dum- 
nezeu este total diferită de imaginea sa conștientă. 


4.3 Religia 


Spre deosebire de Freud care pune religia în legătură 
cu inconştientul personal, Jung o asociază inconștientu- 
lui colectiv. În viziunea sa fenomenele religioase repre- 

zintă proiecții ale diverselor arhetipuri. Cel mai produc- 
tiv arhetip în plan religios este arhetipul sinelui. Buddha 
sau Christos fac parte dintre cele mai cunoscute simbo- 
luri religioase prin care se exprimă. De asemenea, tria- 
da, analizată de Jung în interiorul creștinismului și în 
afara sa, are legătură cu arhetipul sinelui. În studiul 
„Încercare de interpretare psihologică a dogmei trinită- 
ţii“, Jung demonstrează că sensul psihic al trinității tri- 
mite în primul rând la individuaţie, la procesul de rea- 
lizare a sinelui ca totalitate. Substanţa unică exprimată 
prin cele trei figuri religioase este psihicul ca întreg. Atât 
fiul (Christos), cât și sfântul duh, care, atunci când este 
dat omului, trebuie înţeles ca devenire faptică a sinelui, 
țin de esenţa tatălui. Procesul individuațţiei se reflectă nu 
numai în dogma trinității, ci și în ritul liturghiei, care în 
esenţă este exprimarea simbolică a realizării sinelui. 

Înțelegerea fenomenelor religioase ca proiecţie a con- 
ținuturilor inconștientului colectiv are consecinţe impor- 
tante pentru atitudinea lui Jung față de religie. Spre de- 
osebire de Freud, care considera că religia este o iluzie 
menită dispariţiei într-un viitor dominat de știință, Jung 
vede în religie un fenomen peren, tocmai pentru că, ex- 
primând arhetipurile, împrumută de la acestea pereni- 
tatea. 


4.4 Alchimia 


Cu ideea că alchimia este un teren predilect pentru 
proiecția inconștientului colectiv și a procesului indivi- 
duației, Jung, reușește o adevărată reabilitare psihologi- 
că a alchimiei. Devalorizarea alchimiei trebuie explica- 
tă, susține el, prin faptul că de studiul ei s-au ocupat în 

primul rând chimiștii, care nu s-au întrebat dacă într-a- 
devăr chimia era scopul activității alchimiștilor. Cum al- 
chimia nu avea valoare din punctul de vedere al chimis- 
tului, acesta a catalogat-o ca fiind o uriașă eroare care a 
durat 2000 de ani. Lipsindu-le cunoștințele de istoria re- 
ligiei, chimiștii au scăpat din vedere aspectele cu adevă- 
rat importante ale alchimiei, adică acele aspecte care tri- 
mit la problematica psihologico-religioasă. După cum 
arată Jung în Psihologie și alchimie, esenţa alchimiei este 
învățătura despre om din gnosticism, care constituie o 
adevărată învățătură a mântuirii sau, în termenii psiho- 
logiei analitice, o simbolistică a procesului individuaţiei. 

Desigur, producerea aurului și cercetarea procesului 
chimic aveau o anumită importanţă pentru alchimiști, 
dar mult mai importantă era trăirea inconștientului co- 
lectiv sub forma proiecției. Caracterul impersonal al ma- 
teriei pe care o prelucrau facilita o proiecţie a conţinutu- 
rilor impersonale ale inconștientului, a arhetipurilor. Par- 
tea nonchimică a alchimiei era numită „mistică“ și se bu- 
cura de o atenţie deosebită. De altfel, adaugă Jung, cu- 
noașterea omului s-a realizat mai întâi prin intermediul 
exteriorului, prin citirea regularităților sufletului în ste- 
le și materie, ca astrologie și alchimie. Doar târziu, psi- 
hologia s-a desprins de astrologie și alchimie, care au de- 
venit astronomie și chimie. 

Cum și religia conţine simboluri ale individuaţiei, 
Jung ajunge la concluzia că între creștinism și alchimie 
există o legătură secretă. Același conținut arhetipal — 
sinele — produce simboluri în planuri diferite, care 
sunt complementare. Alchimia se raportează la crești- 
nism așa cum se raportează visul la conștiință. În timp 
ce creștinismul, datorită unei continue prelucrări a mo- 
tivelor sale arhetipale, s-a orientat tot mai mult spre 


Ei 


322 Vasile Dem. Zamfirescu 


imitația exterioară a lui Christos, conștiința îndepărtân- 
du-se tot mai mult de rădăcinile sale naturale, alchimia 
a păstrat legătura cu inconștientul colectiv, reflectând 
și dimensiunea întunecată a sinelui. Spre deosebire de 
creștinism, alchimia păstrează femininul, teluricul, tă- 
râmul subpământean, răul. Unitatea spre care tinde al- 
chimia este, așadar, mai completă decât cea creștină, 
care exclude răul. 

Diferenţa și complementaritatea dintre creștinism și 
alchimie pot fi urmărite punctual în două din cele mai 
importante simboluri: Christos și Mercurius. În timp ce 
Christos, în mod originar un simbol al totalității, își 
pierde treptat, datorită prelucrării culturale în cadrul 
bisericii, partea negativă, transformându-se în simbol 
al conștiinței, Mercurius, deși pare a deveni tot mai 
mult un simbol al inconștientului, rămâne, în viziunea 
lui Jung, mai aproape de menirea sa de simbol al sine- 
lui, capabil să exprime mai fidel caracterul său de com- 
plexio oppositorum. Mercurius este metal și în același 
timp fluid, materie și spirit, rece și totuși arzător, femi- 
nin și masculin, senex și puer, interior și exterior, mân- 
tuitor care arată drumul, dar și diavolul, divinitatea, 
dar și un escroc. 


4.5 Științele naturii 


Prin ipoteza că inconștientul colectiv participă la 
marile descoperiri științifice, Jung pune în discuție pre- 
judecata că obiectivitatea adevărului științelor naturii 
este apanajul activităţii spiritului conștient sau rațiu- 
nii. Conform întemeietorului psihologiei analitice, una 
din cele mai cunoscute legi ale fizicii — legea conser- 

vării energiei — și-ar datora descoperirea și formula- 
rea nu atât unor experimente și observaţii decisive sau 
culturii științifice a secolului XIX, cât intervenţiei unui 
arhetip, adică lumii interioare. Argumentele invocate 
sunt, pe de o parte, faptul că Robert Mayer, autorul 
descoperirii, a fost medic, nu fizician, iar pe de altă 
parte, prezenţa ideii conservării energiei în întreaga is- 
torie a spiritului religios, în cele mai primitive religii 
din cele mai diverse părţi ale lumii. Asemenea religii, 
vorbind despre o forță magică în jurul căreia se învâr- 
tește totul, schițează de fapt o energetică rudimentară, 
reflex simbolic al energiei vitale a organismului — li- 
bidoul. In planul științei, aceeași energie se oglindește 
sub forma specifică a legii formulate de medicul Ro- 
bert Mayer. 

O încercare mai elaborată de a ilustra intervenţia ar- 
hetipurilor inconștientului colectiv în constituirea știin- 
tei naturii îi aparţine celebrului fizician Wolfgang, Pauli, 
laureat al Premiului Nobel în 1945. Studiul său intitulat 
„Influenţa ideilor arhetipale asupra teoriei științifice a 
lui Kepler” își datorează în mare măsură existenţa rela- 
țiilor apropiate cu Jung. Pauli i-a furnizat acestuia seria 
de vise analizate în Psihologie și alchimie. Cazul Kepler ar 
fi un excelent exemplu pentru relația dintre arhetipuri și 
teoriile științifice, deoarece descoperirea legilor de miș- 
care a planetelor are la bază un set de simboluri ale ar- 
hetipului sinelui. Imaginea simbolică sferică a Trinității 
precedă formularea conștientă a legilor naturii, determi- 
nându-l să le caute pe acestea din urmă. Viziunea helio- 
centrică asupra sistemului planetar derivă din „manda- 
la“ lui Kepler. Așadar, știința clasică a naturii are o sur- 


să suprapersonală, arhetipală, și anume imaginea sferi- 
că ideală a trinităţii. 

Pe aceeași linie a evidențierii contribuţiei spiritului 
inconștient la formularea teoriilor științifice se înscrie și 
Lucian Blaga, dar tema este tratată la el aproape exha- 
ustiv (Trilogia valorilor). Gânditorul român adaugă arhe- 
tipurilor noi componente ale inconștientului colectiv pe 
care le numește „factori stilistici“. Categoriile spiritului 
inconștient sunt mai importante decât categoriile spiri- 
tului conștient, descrise de Kant, deoarece activitatea ul- 
timelor este orientată de primele. Atât construcţiile ști- 
inţifice, cât și observarea fenomenelor este dirijată de 
anumiţi factori stilistici. Blaga își ilustrează afirmaţiile 
prin numeroase exemple. 

Înclinaţia spiritului inconștient „indic“ pentru nega- 
tiv, pentru nimic a produs conceptul de zero atât de fe- 
cund în matematică. Teoria atomistă, așa cum apare în 
Grecia antică, derivă din oroarea de vid pe care o are spi- 
ritul inconștient al vechilor greci. Atomii sunt pentru 
aceștia mici corpuri, ultimele mici corpuri din care se 
compun formele complexe. Biologia conţine, după Bla- 
ga, numeroase ilustrări pentru influența decisivă exerci- 
tată de categoriile abisale asupra științei. Astfel, teoria 
catastrofelor, avansată de Cuvier, reprezintă ecoul în pla- 
nul spiritului științific al categoriei romantice numite de 
Blaga „patosul mișcării abrupte“. Teoria catastrofelor, 
avansată de Cuvier, reprezintă ecoul în planul științei al 
acestei categorii. Pentru a explica dispariția unor flore și 
faune întregi și înlocuirea lor cu alte flore și faune, Cu- 
vier, animat de spiritul romantic, invoca uriașe catastro- 
fe care au distrus formele de viață existente și l-au deter- 
minat pe Dumnezeu să creeze noi forme. Însuși darwi- 
nismul, ca forma cea mai evoluată a transformismului, 
s-ar alimenta tot din spiritul romantic. Ideea de „evolu- 
ţie“ este de origine speculativă, romantică sau preroman- 

tică, meritul lui Darwin constând în punerea teoriei evo- 
luţiei pe baze empirice. 


5. 
Câteva arhetipuri 


Parcurgerea celor optsprezece volume ale operei com- 
plete a lui Jung mi-a prilejuit constatarea, surprinzătoa- 
re la prima vedere, că există mai multe tipuri de arheti- 
puri, dacă folosim drept criteriu definiția arhetipului cu 
care Jung operează de-a lungul întregii sale opere, și 
anume de pattern of behaviour, de forță interioară de or- 
dinul instinctului, cu valențe spirituale. Arhetipurile care 
corespund acestei definiții și pe care le-am numit tipice 
descriu într-adevăr o experienţă a speciei transmisă ere- 
ditar. Din categroia arhetipurilor tipice fac parte: arheti- 
pul matern, arhetipul patern, arhetipul infans, anima, 
animus, arhetipul renașterii, comunismul ca arhetip, ar- 
hetipurile regionale sau etnice, de tipul arhetipului ger- 
manilor (Wotan), cristalizare și transmitere a unei expe- 
riențe colective de ordin particular, nu universal. (În a 
doua parte a operei, Jung, a acceptat și existența arheti- 
purilor regionale.) 

Alături de această categorie, am mai identificat încă 
două: arhetipurile de tipul existenţialelor din filosofia 
existenţei a lui Heidegger (persona și umbra) și arhetipu- 
rile neîncadrabile (arhetipul spiritului și sinele). Folosesc 
în continuare denumirea de arhetip pentru respectivele 

fenomene pentru că Jung procedează astfel. Din punctul 
meu de vedere, ele ar trebui să primească alt nume. 


5.1 Arhetipuri tipice 


Dintre arhetipurile tipice, adică arhetipurile care re- 
prezintă o moștenire filogenetică transmisă ereditar, ani- 
ma beneficiază de una din cele mai coerente tratări, care 
nu reușește însă rezolvarea tuturor problemelor pe care 
le ridică. 

O primă particularitate care merită menţionată este 
caracterul regional: anima este un arhetip exclusiv mas- 
culin, așa cum animus, pandantul său, este un arhetip ex- 
clusiv feminin. A doua particularitate, pe care Jung ţine 
să o sublinieze apăsat, este aceea de a fi un concept em- 
piric, care nu are nimic în comun cu anima rationalis a fi- 
losofilor. În studiul „Despre arhetipurile inconștientului 
colectiv“ definește anima ca pe „un arhetip natural,... 
un apriori de dispoziţii, reacţii, impusluri..., un element 
vital în spatele conștiinței“. Asemeni conceptului de ar- 
tropode, anima urmărește doar să subsumeze unui 
nume un grup de trăsături înrudite, fără nici o precon- 
cepție teologică sau filosofică. 

Naturalitatea animei, relaţia sa cu biologicul are două 
straturi de profunzimi diferite, a căror eterogenitate pare 
a nu fi sesizată de Jung. Stratul propriu-zis arhetipal pro- 
vine din întipărirea în inconștientul colectiv al bărbatu- 
lui, datorită interacțiunii etern repetabile cu femeia, a 
imaginii acesteia. „Există o imagine colectivă moștenită 
a femeii în inconștientul bărbatului, cu ajutorul căreia 

percepe esența femeii“, scrie Jung în studiul sintetizator 
„Relațiile dintre eu și inconștient“. 

Celălalt strat legat de biologic al animei nu mai ține 
de inconștientul colectiv, ci de inconștientul personal. 
Acest strat conţine feminitatea refulată a bărbatului, adi- 
că reflexul psihic respins de bărbat al genelor sale femi- 
nine. Cel de al doilea strat al animei amintește de con- 
ceptul adlerian de protest viril. 

Al treilea strat al animei rezultă din interacțiunile cu- 
rente ale bărbatului cu femeia, în cadrul experienței in- 
dividuale, și nu mai aparține nici inconștientului colec- 
tiv, nici inconștientului personal, ci preconștientului. Deși 
straturile al doilea și al treilea nu concordă cu ideea de 
moștenire filogenetică, anima își merită numele de arhe- 
tip prin nucleul alcătuit din primul strat, care încorpo- 
rează experienţele ancestrale ale bărbatului cu femeia. 

Ca orice arhetip, anima se manifestă simbolic în via- 
ţa curentă dar și în cultură. Dintre proiecţiile culturale 
cele mai cunoscute, să reținem, împreună cu Jung, întru- 
pările mitologice de tipul sirenelor, meluzinelor, zânelor, 
naiadelor, ielelor, precum și personaje feminine binecu- 
noscute, cum ar fi Afrodita, Elena din Troia, Maria, Bea- 
trice. 

Animus este corespondentul animei în psihismul fe- 
minin. Ca și Freud, Jung nu acordă suficientă atenţie psi- 
hicului feminin, ceea ce trebuie atribuit unei mentalități 
a epocii. Deși animus este abia schiţat, îl putem recon- 
stitui după modelul animei. Animus va avea și el un nu- 
cleu filogenetic, în care se concentrează experienţa arhai- 
că a femeii cu bărbatul și care facilitează perceperea esen- 
tei bărbatului. Peste acest strat, care permite plasarea ani- 
musului printre arhetipurile în sens tare, se suprapune 
stratul format din refularea masculinității femeii, strat 
care ţine de inconștientul personal, precum și stratul pre- 
conștient, mult mai superficial, al experienţelor indivi- 

duale ale femeii cu bărbatul. Așa cum anima nu trebuie 
confundată cu sufletul în ansamblul său, nici animusul 
nu trebuie substituit logosului, pentru că el nu este de- 
cât judecată de ordin inferior, simplă opinie preconcepu- 
tă, adică prejudecată. Logosul în schimb, prin care se ex- 
primă spiritul bărbatului, pune în evidenţă caracterul 
universal, claritatea conștiinței și raționalitatea bărbatu- 
lui. Dacă în dezinteresul faţă de animus și în distincţia 
dintre animus și logos se concretizează misoginismul lui 
Jung, este o întrebare care ar putea forma obiectul unei 
alte cercetări. 

În categoria arhetipurilor tipice putem include și ar- 
hetipul infans cercetat de Jung în studiul „Contribuţii la 
psihologia arhetipului infans” din 1940. Cititorul studiu- 
lui poate fi deconcertat, cum am fost și eu, datorită fap- 
tului că Jung nu se mai ocupă deloc de sursele arhetipu- 
lui, care ar fi putut fi relaţia eternă dintre adult și copil, 
ci de sensurile arhetipului. 

Înainte de a aborda problematica sensului, Jung acor- 
dă mult spaţiu utilizării metodei amplificării pentru a 
stabili dacă motivul copilului este un motiv arhetipal. ÎI 
putem urma în acest demers pentru a vedea la lucru una 
din metodele sale principale. Reamintesc că avem de-a 
face cu un motiv arhetipal când se pot trasa paralele cul- 
turale la fenomene ale psihicului sănătos sau bolnav. 

Motivul copilului apare adesea ca viziune spontană. 
Jung oferă câteva exemple înregistrate în cultură. Din în- 
depărtatul Ev Mediu, psihanalistul elveţian alege viziu- 
nea filosofului mistic german Meister Echart despre „bă- 
iatul nud“ și visul călugărului Eustachius în care apare 
motivul copilului. De asemenea, în povestirile englezești 
despre stafii găsim indicii ale unor viziuni axate pe mo- 
tivul copilului. „Radient boy“ (copilul strălucitor), care 

apărea în preajma unor ruine romane, atestă existența 
viziunilor în discuţie. Psihopatologia și psihoterapia re- 
prezintă două domenii în care motivul copilului se ma- 
nifestă pregnant. La psihotici el apare în forme deliran- 
te, așa cum se întâmplă în cazul președintelui Schreber, 
care este chinuit de omuleţi adunati în cete. În visele sau 
fantasmele nevroticilor aflaţi în psihoterapie, motivul co- 
pilului exprimă reluarea procesului de maturizare de- 
clanșată de analiza inconștientului. În vise, motivul co- 
pilului se manifestă ca fiu, fiică, tânăr sau fecioară, dar 
și sub forma unor animale subpământene. 

In cultură, motivul copilului apare ca „zeul copil“ din 
mitologie, ca elfi (zei ai văzduhului) din folclorul păgân, 
ca Mercurius născut într-o formă perfectă, ca filius sapien- 
tine sau ca infans noster din alchimie, ca Faust transfor- 
mat după moarte în copil și adus sub această formă în 
corul copiilor fericiți (Faust II). 

Sensul motivului copilului ar fi, după Jung, „aspec- 
tul preconștient al sufletului colectiv“. La această con- 
cluzie se ajunge prin analiza caracteristicilor esenţiale ale 
copilului în diversele sale manifestări. Înainte de toate, 
copilul este expus, periclitat, părăsit. În spatele acestor 
simboluri se află un fenomen psihic de natură creatoa- 
re, cu un conținut nou, necunoscut, care atrage și, în ace- 
lași timp, respinge conștiința. Amenințarea vine nu nu- 
mai din partea conștiinței, ci și a inconștientului, care are 
oroare de vid, încercând să-și „înghită“ din nou produ- 
sele. 

In al doilea rând, copilul, în apariţiile sale mitice, este 
livrat unor forţe extrem de puternice, fiind mereu în pe- 
ricol de a fi distrus, iar pe de altă parte dispune de for- 
te care depășesc cu mult sfera umanului: copilul este ne- 
însemnat, dar, totodată, dispune de puteri divine. Aceste 

puteri simbolizează, în viziunea lui Jung, forțele vitale 
aflate dincolo de sfera conștiinței, căi și posibilități pe 
care conștiința în unilateralitatea sa nu le întrevede. Fap- 
tele miraculoase ale copilului ar simboliza o forță inter- 
nă foarte profundă, și anume impulsul constrângător al 
realizării de sine. 

O a treia trăsătură, hermafroditismul copilului, tra- 
duce simbolic „unirea contrariilor celor mai evidente“, 
ceea ce poate trimite la psihicul primitiv care nu cunoaș- 
te diferenţierea. Nu este însă o tendinţă regresivă, ci una 
prospectivă, susține Jung, care reunește contrariile ulte- 
rior separării lor. 

Extrem de interesantă este a patra trăsătură: copilul 
nu este doar început, ci și sfârșit. Simbolul copilului tri- 
mite nu numai la ființa preconștientă, ci și la cea post- 
conștientă, care este o aproximare a stării de după moar- 
te. Și aici regăsim totalitatea psihicului, care depășește 
conștiința atât spre infrapsihic, cât și spre suprapsihic. 

Tot în categoria arhetipurilor tipice includ arhetipul 
matern și patern. În aceste cazuri, Jung insistă mai mult 
decât în cazul arhetipului infans asupra dimensiunii fi- 
logenetice, în polemică explicită cu Freud. La întemeie- 
torul psihanalizei, complexul matern provenea din rela- 
ţia copilului cu mama în ontogeneză. Pentru Jung, forța 
ieșită din comun a complexului matern nu poate fi ex- 
plicată prin relaţia cu o persoană obișnuită, cum este în 
fond mama fiecăruia, ci prin existența unui arhetip, care 
este proiectat asupra mamei personale. „Nu de la mama 
personală emană toate aceste influenţe asupra psihicu- 
lui copilului descrise de literatura de specialitate, ci mai 
curând de la arhetipul care-i conferă acesteia un fundal 
mitologic și totodată autoritate“, scrie Jung în „Aspecte- 
le psihologice ale arhetipului matern“. Așadar, relația fi- 

logenetică cu mama întipărită ca arhetip și transmisă ere- 
ditar este pentru Jung mult mai importantă decât relația 
ontogenetică cu mama. 

Simbolurile arhetipului matern redau în forme dife- 
rite aspectele maternității: autoritatea magică a femini- 
nului, înțelepciunea și înălțimea spirituală de dincolo de 
intelect, bunătatea, suportivitatea, capacitatea de a hrăni, 
dar și latura întunecată, ascunsă, ceea ce înghite, sedu- 
ce și otrăvește, ceea ce înspăimântă și nu poate fi evitat. 
Pentru dimensiunea procreativă, simbolurile sunt: ogor, 
grădină, peșteră, copac, izvor etc. Biserica, universitatea, 
orașul, țara, cerul, pământul, marea simbolizează aspec- 
tul protector al mamei. Paradisul, împărăţia lui Dumne- 
zeu, lerusalimul ceresc simbolizează mama ca punct de 
plecare și veșnică reîntoarcere, cauză a unei nostalgii ire- 
ductibile. 

În studiul „Importanța tatălui pentru destinul indivi- 
dului“ (1949), pe care l-am mai citat, este tratat mult mai 
sumar arhetipul patern. Și aici accentul cade pe forța uria- 
șă a complexului patern, care nu poate proveni de la ta- 
tăl real, de cele mai multe ori o personalitate obișnuită. 


5.2 Arhetipuri atipice sau „existenţiale“ 


Două dintre arhetipurile cele mai cunoscute (persona 
și umbra, primul dând și numele unui film celebru de 
Ingmar Bergman) apar, la o analiză mai atentă, într-o lu- 
mină nouă care le apropie de ceea ce filosoful german 
Heidegger numea în Fiinţă și timp „existenţiale“ și le în- 
depărtează de ideea de moștenire filogenetică a lui Jung. 

Primul aspect care frapează este însăși denumirea: 
persona, care în latină înseamnă mască, și umbra sunt ter- 

meni-metaforă, care mai mult sugerează și, prin aceasta, 
indică o dificultate de teoretizare. Astfel, definiţia pe care 
Jung o dă umbrei în studiul „Despre psihologia incon- 
știentului“ (1912, 1942) este semnificativă tocmai pentru 
îndepărtarea de ideea de moștenire filogenetică: „Prin 
umbră înțeleg partea «negativă» a personalității, adică 
suma însușirilor ascunse, dezavantajoase, a funcţiilor 
insuficient dezvoltate și a conţinuturilor inconștientului 
personal“. Deconcertează în această definiţie în special 
includerea inconștientului personal ca element al incon- 
știentului colectiv, dar și enumerarea trăsăturilor nedez- 
voltate printre dimensiunile arhetipale. Este vorba de in- 
coerenţă, de neglijenţă teoretică pur și simplu sau de alt- 
ceva, mai ales dacă ne reamintim insistența lui Jung în a 
distinge inconștientul colectiv de inconștientul personal? 

Consider că mai curând este vorba de o modificare 
netematizată, neelaborată conștient, a definiţiei arheti- 
pului. Locul universalităţii conferite de o predispoziție 
instinctuală de tip formal, preexistentă oricărei experien- 
te individuale este luat de o universalitate care se con- 
stituie în experienţa fiecăruia de ființă care trăiește în cul- 
tură. Datorită faptului că întotdeauna cultura respinge 
și reprimă anumite tendințe naturale, fie sexuale, fie 
agresive, fiecare dintre noi vom avea inconștient perso- 
nal. Pentru a exemplifica, o cultură poate fi mai restric- 
tivă în ce privește agresivitatea, producând indivizi pa- 
cifici, în timp ce altă cultură, care are nevoie de război- 
nici o poate tolera și stimula. În nici o cultură însă, agre- 
sivitatea nu se manifestă liber de reglementări. Așadar, 
în orice cultură, umbra va conţine un cuantum de agre- 
sivitate refulată. Tot astfel, în orice cultură, umbra indi- 
vizilor va conţine elemente de sexualitate neacceptată. 
De asemenea, ține de condiția umană ca anumite poten- 

țialități ale individului să rămână nedezvoltate. Nu poa- 
te fi vorba în nici un caz de constante transmise ereditar, 
ci de constante care țin de condiția omului de a fi o fiin- 
tă care trăiește în cultură, adică de „existențiale“ (Hei- 
degger). 

Existenţialele, cum ar fi faptul de a fi în lume, faptul 
de a fi o ființă muritoare, necesitatea de a munci, la care 
putem adăuga și umbra, nu dau seama doar de dimen- 
siunea biologică a omului, ci de unitatea indestructibilă a 
naturii și culturii din ființa sa. Cu alte cuvinte, notele ar- 
hetipale ale umbrei (universalitatea, caracterul formal), în 
absenţa transmiterii ereditare, o transformă într-un arhe- 
tip sui-generis, numit în filosofia existenței „existenţial“. 

Fiind o realitate interioară arhetipală, în sensul de mai 
sus, umbra va fi proiectată când Eul este nesigur, ame- 
ninţat. În viața cotidiană, proiectarea umbrei se realizea- 
ză asupra unei persoane din proximitate, care printr-o 
anumită particularitate facilitează preluarea laturii ne- 
gative a celuilalt. În plan cultural, principala întruchipa- 
re a umbrei este diavolul. O altă întruchipare culturală 
a umbrei este trickster-ul (engleză) sau Schelm-ul (germa- 
nă), a bufonului sau nebunului de curte, cărora în cultu- 
ra română îi corespunde Păcală. În psihanaliza jungia- 
nă, confruntarea cu umbra constituie una din etapele ini- 
tiale cele mai importante, menită a-i distruge, prin con- 
știentizare, forța coercitivă asupra individului. 

În ceea ce privește persona, numită de Jung și „ arhe- 
tip social“, suntem ghidaţi în primul rând de denumire. 
Persona înseamnă mască iar aceasta indică rolul pe care 
trebuie să-l joace actorul purtător. Asemenea actorului an- 
tic, orice individ trebuie să joace mai multe roluri sociale. 
Putem spune că persona este o parte din psihicul colectiv 
suprapusă peste psihicul individual. După Dicţionarul cri- 

tic al psihologiei analitice jungiene, persona este un arhetip 
datorită universalităţii și necesității sale. Asemeni umbrei, 
persona poate fi întâlnită la orice individ uman în măsu- 
ra în care orice societate transmite un set de elemente co- 
mune care asigură comunicarea între indivizi. 

La fel ca umbra, persona se abate de la definiția acre- 
ditată de Jung a arhetipului prin absenţa dimensiunii 
biologice. Ea nu ține de moștenirea filogenetică, dobân- 
dindu-se-pe parcursul existenţei individuale. Conside- 
rând persona ca pe o fațadă, Jung însuși afirmă implicit 
că factorul biologic este absent. Fiecare individ poartă 
mai multe măști sociale (fizice, psihice, culturale) împăr- 
tășind caracteristicile generale ale vârstei, sexului, pro- 
fesiei, statutului social. Persona se apropie foarte mult 
de existenţialul „ființei anonime“ descris de Heidegger 
în Fiinţă și timp. Personei i se potrivesc caracteristicile fi- 
inţei anonime, cum ar fi mediocritatea, nivelarea, lipsa 
de responsabilitate. 

Deși, prin sine, persona nu este patologică și nici fal- 
să, scopul psihanalizei jungiene este de a asigura o de- 
tașare de ea. Ca terapie menită să deblocheze procesul 
individuației, al realizării propriilor potenţialități, ceea 
ce presupune și sinteza dintre conștient și inconștient, 
psihanaliza jungiană își propune să elibereze sinele de 
persona, ceea ce nu înseamnă o rupere a individului de 
obligațiile sale sociale, ci doar evitarea pierderii indivi- 
dului în social. 


5.3 Arhetipuri neîncadrabile 


În această categorie plasez două din arhetipurile jun- 
giene importante: arhetipul spiritului și sinele. Spiritul ca 

arhetip nu poate fi situat nici printre arhetipurile în sens 
tare, pentru că lipsește în cazul său dimensiunea trans- 
miterii ereditare a unei moșteniri filogenetice, nici prin- 
tre existenţiale. Doar dacă admitem că există în noi o ima- 
gine arhaică a funcționării spiritului subiectiv, așa cum 
există o imagine a funcționării instinctelor, putem plasa 
spiritul în categoria arhetipurilor în sens tare. În remar- 
cabilul studiu „Contribuţii la fenomenologia spiritului în 
basm“, Jung susține cu fermitate acest punct de vedere, 
fără argumente solide, altele decât cele factuale oferite de 
metoda amplificării. lată textul său: „Fenomenul psihic 
al spiritului indică fără dubii natura sa arhetipală; cu alte 
cuvinte fenomenul numit spirit se bazează pe existența 
unei imagini originare autonome, prezentă inconștient în 
mod universal în zestrea psihică a omului”. 

Faptele invocate de Jung sunt colectate pe căile acce- 
sibile psihanalistului și prelucrate, așa cum spuneam, cu 
ajutorul metodei amplificării. Simbolurile a ceea ce Jung 
numește arhetip al spiriului devin active în situaţii care 
necesită clarviziune, înțelegere, sfat bun, hotărâre și plan 
de acţiune, iar individul nu dispune de ele. Manifesta- 
rea simbolică a arhetipului în diverse planuri compen- 
sează deficienţa spirituală prin conținuturile care lipsesc. 

Visul constituie unul din domeniile de manifestare 
predilecte pentru arhetipul spiritului. În general, enun- 
țurile, acțiunile, tendinţele, opiniile cărora nu li se poa- 
te refuza caracterul spiritual emană, în vis, de la o figu- 
ră paternă. Uneori este doar o voce fără un purtător fi- 
zic. Remarc aici că un psihanalist de formaţie freudiană 
ar vedea în aceste manifestări expresii ale Supraeului. 
Dar să urmărim în continuare dezvoltările lui Jung. Cea 
mai frecventă simbolizare a factorului spirit este figura 
bărbatului bătrân — „bătrânul înţelept“. Ca exemplu, 

Jung citează un vis arhetipal făcut de un tânăr, indepen- 
dent de influenţa operei sau persoanei sale. 

Visătorului, student la teologie care parcurgea o cri- 
ză a credinţei, i se comunică în vis, datorită constelării 
arhetipului spiritului, sensul adevăratei credinţe. În pri- 
mele secvenţe visătorul se află în fața unei figuri preo- 
teşti de înaltă ținută numită „magicianul alb“, deși era 
îmbrăcat într-o lungă haină neagră. Acesta încheia un 
discurs prin cuvintele: „Și pentru asta am nevoie de aju- 
torul magicianului negru“. De îndată, în încăpere a pă- 
truns un alt bătrân — „magicianul negru“ — îmbrăcat 
în alb. Apoi, magicianul negru a început să povestească 
modul ciudat în care găsise cheia pierdută a paradisu- 
lui, ceea ce de fapt se cerea de la el. 

Strania poveste a magicianului negru a început în mo- 
mentul în care regele din ţara sa își căuta un mormânt 
potrivit. Întâmplător, slujitorii săi au dezgropat un vechi 
sarcofag în care se aflau resturile pământești ale unei fe- 
cioare. Regele a deschis sarcofagul, a aruncat osemnite- 
le și a poruncit ca sarcofagul să fie reîngropat pentru a 
putea fi folosit ulterior. În contact cu lumina zilei, ose- 
mintele s-au prefăcut într-un cal negru care a fugit. Ma- 
gicianul negru l-a urmărit în deșert și, după multe 
peripeții, a găsit cheia paradisului. 

Compensarea oferită de vis prin constelarea arhetipu- 
lui spiritului simbolizat prin cele două figuri patriarha- 
le este indirectă: nu i se comunică visătorului ce anume 
trebuie să facă pentru a-și risipi nesiguranța legată de vi- 
itoarea profesie teologală; în schimb, i se sugerează dru- 
mul care duce la experienţa religioasă originară, drum 
care presupune trăirea nesiguranţei judecății morale, de- 
rutantei întrepătrunderi a binelui și răului, a inevitabilei 
înlănţuiri a vinei, suferinței și mântuirii. 

Basmele reprezintă sursa principală a materialului 
amplificatoriu. Manifestarea simbolică predominantă 
este și aici bătrânul înţelept, care-și face apariţia ori de 
câte ori eroul se află într-o situaţie fără ieșire. Ca gând 
personificat, bătrânul aduce soluţia, pe care persona- 
jul principal, din motive interne sau externe, n-o poa- 
te găsi. 

Personajul principal al unui basm estonian, un orfan 
persecutat, pierde una din vacile pe care le supraveghea 
și, de frica pedepsei, fuge în lume. Ajunge astfel într-o 
situaţie fără speranţă. Fără hrană și adăpost, cade într-un 
somn adânc și se trezește în timp ce un bătrân îl hrănea. 
Prin întrebările sale — cine este? și unde se duce? — 
acesta declanșează un fel de anamneză, care-i mobilizea- 
ză orfanului toate forțele personalității. După ce îl ajută 
să conștientizeze că nu se mai poate întoarce și că nu se 
poate baza pe vreun ajutor, bătrânul îi dă sfatul cel bun: 
va trebui să meargă spre est și, peste șapte ani, va ajun- 
ge la muntele cel mare care, prin înălțime și masivitate, 
simbolizează personalitatea matură. 

Bătrânul din basme este purtătorul unor evidente tră- 
sături spirituale, ceea ce-l determină pe Jung să afirme 
că simbolizează arhetipul spiritului: a) viziunea de an- 
samblu pe care o transmite eroului, copleșit de eveni- 
mente și capabil doar de o cunoaștere limitată; b) jude- 
cată critică. Prințul cel tânăr dintr-un basm caucazian va 
putea moșteni regatul de la tatăl său numai dacă va con- 
strui o biserică perfectă. Când biserica este gata, apare 
un bătrân care, lăudând-o, semnalează totodată o imper- 
fecțiune — fundaţia este strâmbă. La semnalările bătrâ- 
nului, biserica este dărâmată de încă două ori până când 
atinge perfecțiunea; c) calități morale, cum ar fi bună- 
voinţă și generozitate. 

Pentru a demonstra că bătrânul este simbolul arhe- 
tipului spiritului, nu este suficientă documentarea spiri- 
tualității sale, ci este necesară și o ilustrare a relațiilor 
sale cu inconștientul. În această privință, basmele oferă 
un material bogat, fructificat cu brio de Jung. Într-un 
basm rusesc, apartenenţa bătrânului la lumea inconștien- 
tului este indicată prin faptul că este numit „rege al pă- 
durii“, deoarece unul din simbolurile inconștientului 
este pădurea. În plus, regele pădurii este slujit de naia- 
de, care sunt zeități ale apelor, inconștientul fiind sim- 
bolizat nu numai prin pădure, ci și prin apă. Un alt in- 
diciu al apartenenţei bătrânului la inconștient îl repre- 
zintă plasarea casei sale în zona subpământeană, care su- 
gerează clar zona subliminală conștiinței. În sfârșit, apa- 
riția bătrânului ca pitic constituie o altă probă a relației 
sale cu inconștientul, întrucât acestuia îi este proprie ten- 
dința spre diminutivare. 

Într-un basm elveţian, fiul de țăran îl întâlnește pe bă- 
trân sub forma unui omuleţ de fier. În alte basme, bătrâ- 
nul apare ca un omuleţ prietenos. Astfel de omuleți nu 
sunt apanajul basmului, ci apar și în viziunile contem- 
poranilor. Două din victimele unui grav accident de 
mină au relatat, o dată ajunse la suprafață, că au avut vi- 
ziunea comună a unui omuleț cu glugă, care a ieșit din 
crăpăturile stâncii, traversând-o și aruncându-i într-o 
spaimă cumplită. După Jung, tendința de diminutivare 
ar deriva din nesiguranța spațiului la nivel inconștient, 
ceea ce ar explica și tendința contrară, aceea de a produ- 
ce creaturi uriașe. 

Arhetipul spiritului se poate manifesta nu numai prin 
simboluri umane, ci și prin simboluri animale. În basme, 
animalele care vin în sprijinul eroului reprezintă astfel 
de simboluri teriomorfe. În sprijinul acestei idei, Jung in- 

vocă argumentul convingător că aceste animale se com- 
portă faţă de erou asemănător bătrânului. Într-un basm 
german intitulat „Prinţesa din pom“, tânărul care o ca- 
ută pe prințesă întâlnește un lup care-i vorbește ase- 
menea bătrânului: „Nu te teme și spune unde te duci”. 
La despărțire, lupul, asemenea bătrânului, îi dă un mij- 
loc cu ajutorul căruia îl poate chema ori de câte ori este 
nevoie. Apelul la simbolurile animale arată, în concep- 
ţia lui Jung, că funcţiile și conținuturile respective se află 
încă în domeniul extrauman, ținând fie de demonicul su- 
prauman, fie de animalicul subuman. 

Ca ilustrare vă pot oferi un exemplu dintr-o analiză 
contemporană, ceea ce demonstrează că și într-o analiză 
de orientare freudiană pot apărea elemente arhetipale. 
Este vorba de o tânără intelectuală de douăzeci și cinci 
de ani care s-a decompensat în urma morții tatălui ei, de 
care era foarte apropiată. Dificultatea de a face doliul era 
întreținută de mama pacientei care încerca prin toate mij- 
loacele să menţină prezentă imaginea celui dispărut. 
După câteva luni de terapie, pacienta produce un vis în 
care arhetipul spiritului era simbolizat printr-un câine 
lup. Acesta deținea soluția pentru situația pacientei, so- 
luție pe care o comunica, în mod adecvat, mamei pacien- 
tei, cea care împiedica travaliul de doliu: „uitarea“! Ori- 
cât de simplă și de firească pare, soluţia era în momen- 
tul respectiv încă departe de conștiința pacientei. 

Celălalt arhetip neîncadrabil sau dificil de încadrat 
este arhetipul sinelui, care a focalizat preocupările lui 
Jung în cea de-a doua parte a activității sale. Fiind arhe- 
tipul totalității psihice integrate, sinele pare singurul ar- 
hetip care ține de psihic. Este de presupus, pentru că 
ideea nu este exprimată explicit, că Jung a considerat că 
și totalitatea psihică produce un arhetip. Ne putem în- 

treba însă, în măsura în care unul din simbolurile cele 
mai importante ale sinelui este Dumnezeu, dacă nu cum- 
va avem de-a face aici cu cea mai clară deschidere a lui 
Jung spre metafizic. Asemenea lui Dumnezeu, sinele este 
nu numai totalitatea, ci și centrul totalității. Nu găsim în 
opera lui Jung un răspuns la întrebarea dacă sinele ca ar- 
hetip descrie relația omului cu sufletul și spiritul său ca 
întreg sau cu Dumnezeu. În schimb, vom găsi o descrie- 
re a celor mai diverse manifestări ale sinelui, de la sim- 
bolurile geometrice (mandale) până la impulsul autorea- 
lizării resimțit de fiecare. Realizarea întotdeauna parția- 
lă a sinelui dă conținut procesului infinit al individua- 
ției, prin care individul devine ceea ce este. 


6. 
Disputa dintre Jung și Freud 
pe tema simbolului 


Un alt domeniu al teoriei psihanalitice modificat ca 
urmare a descoperirii inconștientului colectiv este viziu- 
nea asupra simbolului, cu un termen mai pretențios 
„simbolologia“. Înainte de a intra în subiect, câteva cu- 
vinte despre tema simbolului în secolul XX. 

Se consideră pe bună dreptate că studierea simbolu- 
lui s-a numărat printre orientările dominante în secolul 
care tocmai s-a încheiat. La această situație, psihanaliza 
a contribuit decisiv. Deoarece manifestarea inconștien- 
tului în planul conștiinței este indirectă, simbolică, trans- 

formarea inconștientului în obiect de cunoaștere presu- 
pune o activitate de decriptare a simbolului. Ca înteme- 
ietor al psihanalizei, Freud a fost primul care a abordat 
simbolul, deschizând principalele direcții de studiu, in- 
clusiv pe aceea a simbolurilor arhetipale. El s-a cantonat 
totuși în perimetrul simbolurilor inconștientului perso- 
nal, al simbolului care, pentru a ascunde conținuturile 
interzise cultural ale psihicului, le deformează, încifrea- 
ză. De asemenea, Freud nu a fost preocupat de elabora- 
rea unei teorii a simbolului. 

Psihanaliza jungiană a dezvoltat o teorie amplă a sim- 
bolului, centrată pe simbolul arhetipal, delimitându-se 
tranșant de simbolologia freudiană. Axul concepției lui 
Jung despre simbol este distincția între semn și simbol. 
În timp ce semnul este o formă de exprimare prescurta- 
tă, convenţională a ceva cunoscut, simbolul este o expre- 
sie antropomorfă pentru un conținut suprauman, pe care 
îl redă doar incomplet. Conform acestei definiții a sim- 
bolului, teoria freudiană nu tratează de fapt simbolul, ci 
semnul, pentru că toate conținuturile inconștientului 
personal au fost cândva în conștient. Doar conținuturile 
inconștientului colectiv, care nu au fost niciodată în con- 
știința individuală, se exprimă simbolic. De aici provi- 
ne, după Jung, caracterul plurivoc și aproximativ al sim- 
bolului, în contradicţie cu univocitatea semnului. 

Dacă examinăm cu imparțialitate definiția dată de 
Jung simbolului, constatăm că ea reprezintă de fapt o ge- 
neralizare a definiţiei simbolului arhetipal. Este firesc în 
aceste condiţii ca viziunea freudiană asupra simbolului 
să fie plasată în câmpul semanticii, și nu al simbololo- 
giei. Concepţia contemporană asupra simbolului nu re- 
ține distincţia lui Jung, considerând, așa cum reiese din 
Marele dicționar de psihologie Larousse, că orice obiect sau 

semn poate fi utilizat pentru a reprezenta altceva decât 
el însuși în virtutea deciziei unui individ sau a unui grup 
de indivizi. Din perspectiva unei astfel de definiții atot- 
cuprinzătoare, atât teoria lui Freud, cât și teoria lui Jung 
devin compatibile în calitate de cazuri particulare ale 
simbolizării inconștientului. 

Tema a zecea 


Desexualizarea inconștientului 
în psihanaliza contemporană 


Caracteristica principală a psihanalizei contemporane 
este, poate, consolidarea tendinţelor de desexualizare a 
inconștientului, până la a deveni predominante. La în- 
ceputurile realizate de Adler și Jung și despre care am vor- 
bit mai înainte s-au adăugat noi dezvoltări în această di- 
recţie. Astfel, neofreudismul american a criticat „biologis- 
mul“ lui Freud, contestând ideile sale principale asupra 
libidoului, sexualităţii și inconștientului. Importanţa 
pulsiunilor era înlocuită de reprezentanţii neofreudis- 
mului prin importanţa acordată influențelor interperso- 
nale în primii ani de viață. De asemenea, Egopsychology, 
ilustrată mai ales prin lucrările lui Heinz Hartmann, a 
avansat ideea că anumite aspecte ale comportamentului 
uman și ale funcționării psihice sunt independente de in- 
stinct. Este vorba mai ales de funcţiile cognitive ale Eului. 

Contribuţia esenţială la desexualizarea inconștientu- 
lui în secolul XX îi revine însă teoriei relaţiei cu obiecte- 
le care-și are originea în activitatea și opera Melaniei 

Klein. Aceasta a dat cercetării psihanalitice impulsul de- 
cisiv pentru depășirea regredientă a stadiului falic pre- 
ferat de psihanaliza freudiană și pentru focalizarea asu- 
pra primului an de viață. După Elisabeth Roudinesco și 
Michel Plon, interogaţia asupra relației cu tatăl și asupra 
complexului Oedip, asupra cauzelor sexuale ale nevro- 
zei este înlocuită cu cercetarea relaţiei nonsexuale cu 
mama în primul an de viață și a premiselor care se for- 
mează în acest interval pentru îmbolnăvirile psihotice. 

Evoluţiile din interiorul psihanalizei au condus, după 
anumiţi autori, printre care Thomă și Kăchele, la o ade- 
vărată criză a teoriei psihanalitice, care anunță o nouă 
paradigmă în sensul Kuhn. Principalii factori care au 
condus la această situaţie sunt de natură clinică dar și te- 
oretică. Preocuparea tot mai insistentă în plan clinic pen- 
tru psihoze, cazurile limită și patologia narcisică a con- 
dus la noi teoretizări în câmpul teoriei psihanalitice. Pe 
de altă parte, contactul psihanalizei cu discipline înru- 
dite, cum ar fi etologia, neuroștiințele, a deschis și el noi 
orizonturi. În sfârșit, dar nu în ultimul rând, metode noi 
de cercetare, neclinice, cum ar fi observarea sugarului, 
au contribuit la descoperirea unor dimensiuni psihice 
fundamentale în dezvoltarea copilului. 

După Morris N. Eagle, toate aceste înnoiri au condus 
la critica teoriei freudiene a pulsiunilor. Principala obiec- 
ție se referă la neglijarea socialității omului, în termeni 
psihanalitici a „relațiilor cu obiectele“, cărora li se acor- 
dă doar un rol secundar, subordonat satisfacerii instinc- 
telor. Același autor consideră că nu atât materialul clinic 
a determinat viziunea lui Freud, cât premisele darwinis- 
te ale concepției sale. În conformitate cu biologia darwi- 
nistă, comportamentul oricărei ființe vii urmărește su- 
pravieţuirea. Fie că este cognitiv, fie că este relațional, 

comportamentul are ca motivaţie directă sau indirectă 
satisfacerea pulsiunilor sau instinctelor fundamentale. 
Altfel formulat, principala problemă pe care trebuie să 
o rezolve organismul este reducerea tensiunii interne 
provocate de acumularea excitației instinctuale. 

În cadrul acestei viziuni asupra viului și implicit asu- 
pra omului, socialităţii îi revine un loc secundar. Aceas- 
ta nu reprezintă un instinct de-sine-stătător, ci este o con- 
secinţă a nevoii de satisfacere instinctuală. Dacă satisfa- 
cerea ar fi posibilă în absenţa celorlalţi, atunci n-ar exis- 
ta interes pentru relațiile cu ceilalți, după cum nu ar exis- 
ta nici gândirea sau alte funcții psihice. Obstacolele și 
frustrările pe care realitatea le interpune, între necesita- 
te și satisfacere, creează funcțiile psihice vitale și relații- 
le cu ceilalți la fel de vitale. 

Teoria relaţiilor cu obiectele în diferitele sale varian- 
te afirmă, spre deosebire de Freud, independența so- 
cialităţii în raport cu instinctele fundamentale (de hră- 
nire, sexual, agresiv). Cu alte cuvinte, socialitatea este 
un instinct de-sine-stătător, pentru unii autori, cel mai 
important dintre toate. Interesul pentru ceilalți și sen- 
timentele sociale nu sunt derivate ale energiei libidi- 
nale sau ale altor nevoi, ci expresia nevoii înnăscute 
de a face legături cognitive și afective cu obiectele lu- 
mii. Pentru Fairbairn, reprezentantul radical al teoriei 
relațiilor cu obiectele, libidoul este în mod originar 
căutare de obiect, și nu de plăcere. Deși la diverșii au- 
tori ai teoriei relaţiei cu obiectele există un filon co- 
mun, care constă în constatarea importanţei decisive, 
ba chiar a prevalenţei relațiilor precoce cu obiectele în 
raport cu dezvoltarea psihosexuală, raportarea la 
freudism nu este unitară. Moris N. Eagle grupează în 
două categorii atitudinile față de teoria instinctelor sau 

pulsiunilor. Pentru prima categorie este definitorie în- 
cercarea de a îmbina cele două teorii (Margaret Ma- 
hler, Model! și Kohut din prima parte a activității). Din 
a doua categorie fac parte teoriile care neagă în între- 
gime teoria pulsiunilor și o înlocuiesc cu teoria re- 
laţiilor cu obiectele. 


1. 
Două modalități de îmbinare 


Încercarea de îmbinare între teoria pulsiunilor și teo- 
ria relaţiilor cu obiectele este iiustrată de Eagle prin ati- 
tudinea psihanalistei americane de origine europeană 
Margaret Mahler (1897-1985). Principala și recunoscuta 
sa contribuție constă în cercetarea dezvoltării psihice sub 
aspectul simbiozei, separării și individuării, contribuție 
bazată pe studiul psihozei infantile. Prima fază a dezvol- 
tării psihice (prima lună) este numită de M. Mahler „au- 
tism normal“ și este caracterizată de plierea individului 
asupra sa și de lipsa de reacţie la stimuli exteriori. În cea 
de-a doua lună de viață se instalează „faza simbiotică“, 
fază caracterizată de fuziunea somatopsihică halucina- 
tor iluzorie cu mama și mai ales de iluzia unei limite co- 
mune. Separarea și individuarea încep să se realizeze din 
luna a cincea și parcurge mai multe etape: diferențierea, 
experimentarea separării, reapropierea și consolidarea 
individualității, precum și începuturile constanței emo- 
tionale a obiectului. 

Deși concepte specifice de tipul „satisfacție simbioti- 
că“, „separare“, „individuare“ sunt derivate explicit din 
teoria freudiană a pulsiunilor, ceea ce după Eagle repre- 
zintă un rezultat al presiunii exercitate în interiorul psih- 
analizei pentru acceptarea teoriei instinctelor, în realita- 
te aceste concepte derivă logic din componenta autono- 
mă a comportamentului de legare. O astfel de tentativă 
este sortită eșecului, susține Eagle, eșec concretizat la M. 
Mahler într-o frazeologie lipsită de conținut, pentru că 
atribuie instinctelor sexuale sau agresive ceea ce ţine de 
instinctul social. | 

Mult mai viabilă este încercarea de reconciliere a ce- 
lor două teorii, numită de Eagle „teoria celor doi factori“. 
Conform acesteia, ambele teorii sunt valabile, dar pen- 
tru serii de fapte diferite: teoria instinctelor sau pulsiu- 
nilor corespunde patologiei nevrotice, pe baza căreia a 
fost edificată, în timp ce teoria relaţiilor cu obiectele co- 
respunde patologiei psihotice și borderline, precum și 
celei narcisice. 

Model! este, după Eagle, unul dintre cei mai semnifi- 
cativi reprezentanți ai „teoriei celor doi factori“. Alături 
de instinctele descrise de Freud (sexuale și agresive), Mo- 
dell admite existenţa instinctelor relaţiilor cu obiectele. Cu 
alte cuvinte, socialitatea este recunoscută ca un instinct 
de-sine-stătător. Instinctele relațiilor cu obiectele aparțin, 
după Modell, instinctelor Eului. Ele sunt „liniștite“, nu 
tind spre descărcare, ci spre interacțiune, și nu pot fi atri- 
buite la prima vedere unei cauze fiziologice. Noile instinc- 
te sunt nu numai independente față de instinctele descri- 
se de Freud, ci și prevalente în raport cu acestea. Un sen- 
timent sigur al identității proprii, un sine solid permite un 
control eficient al instinctelor Se-ului. Dimpotrivă, un sine 
incoerent modifică manifestarea instinctului sexual și a 

celui agresiv, conferindu-le o intensitate exacerbată, ceea 
ce poate genera sentimentul de nimicire. 

Ca și Margaret Mahler, Modell rămâne tributar con- 
cepției freudiene în anumite privințe, ceea ce îl conduce 
la inconsecvenţă faţă de propriile premise (independen- 
ţa instinctelor relaţiilor cu obiectele). Astfel, sentimentul 
de autodistrugere este derivat de Modell, în manieră 
freudiană, din intensitatea instinctelor, chiar dacă aceas- 
ta este determinată de tipul relaţiilor cu obiectele. Dacă 
ar fi rămas consecvent propriilor premise, Modell ar fi 
trebuit să derive angoasele maligne și sentimentul de au- 
todistrugere din pierderea unui obiect indispensabil. 


1.1 Excurs despre Kohut 


În prima perioadă a activităţii sale, Kohut susține 
teoria celor doi factori, iar în ultima parte se apropie 
de poziția radicală a lui Fairbairn, care abandonează 
teoria instinctelor. Pentru că Kohut este una din figu- 
rile proeminente ale psihanalizei contemporane, vă 
propun o prezentare succintă a întregii sale activități 
și a etapelor care o alcătuiesc. 

Deși inovator în psihanaliză, Kohut (1913-1981) nu 
a fost niciodată disident în sensul lui Lacan. El nu a 
fost exclus din asociațiile API și nu a creat noi institu- 
ţii psihanalitice. Dimpotrivă, în 1964 este președintele 
Asociaţiei Americane de Psihanaliză, iar între 1965 și 
1973, vicepreședintele API. Deţine, pe lângă psihana- 
liză, în vederea practicării căreia face trei tranșe de 
analiză personală, domeniile neurologiei și psihiatriei. 
Datorită pasiunii pentru psihanaliză și inovarea în 
psihanaliză a fost supranumit „domnul psihanaliză“. 


Introducere în psihanaliza freudiană și postfreudiană 351 


Prima etapă a evoluţiei sale se desfășoară între 1948 
și 1966. Încă de la începutul activităţii psihanalitice, 
arată Agnes Oppenheimer în cartea pe care i-o dedică 
lui Kohut, psihanalistul american este preocupat de li- 
mitele curei tip, de ceea ce se află dincolo de conflictul 
intrapsihic studiat de psihanaliza freudiană clasică. Îl 
preocupă preverbalul, ceea ce este dincoace de simbo- 
lizare. De aici preocuparea sa pentru narcisism, preo- 
cupare căreia i se va dedica toată viaţa. Încă de pe 
acum apar idei definitive: intensitatea și calitatea nar- 
cisismului fac diferenţa între normalitate / nevroză, pe 
de o parte și patologiile narcisice, pe de altă parte. În 
ultimul caz este vorba de un traumatism care împiedi- 
că structurarea sinelui, cauză a patologiilor narcisice. 
De asemenea, Kohut vorbește despre empatie ca prin- 
cipalul instrument al psihanalizei, care o deosebește de 
toate celelalte discipline umaniste. Prin empatie, Ko- 
hut înțelege o introspecţie de înlocuire a altui mod de 
cunoaștere a celuilalt. 

A doua etapă (1966-1971) constituie o încercare de 
extensie a psihanalizei la narcisism sau de completare 
a metapsihologiei freudiene prin narcisism. Acum Ko- 
hut elaborează, în lucrarea The Self (1971), „Psihologia 
restrânsă a sinelui“. Cea mai importantă înnoire adu- 
să de Kohut în această etapă constă în postularea unei 
linii de dezvoltare narcisică, independentă de dezvol- 
tarea psihosexuală și dezvoltarea Eului, pe care le pre- 
cedă și condiționează. 

Ca și Freud, Kohut își întemeiază consideraţiile te- 
oretice pe o experienţă psihoterapeutică, și anume pe 
experienţa transferului narcisic. Una dintre pacientele 
sale, domnișoara F., l-a obligat să abordeze diferit cura. 
Pacienta nu suporta tăcerile analistului, se calma când 

acesta repeta replicile sale și se înfuria când Kohut in- 
terpreta sau adăuga ceva. Autenticitatea revendicări- 
lor domnișoarei F. l-a determinat pe Kohut să nu le 
considere ca reacții de apărare față de complexul Oe- 
dip, ci ca pe nevoi narcisice infantile fixate și remobi- 
lizate de terapie. Fixaţia a fost provocată de faptul că 
respectivele nevoi nu au fost recunoscute și satisfăcu- 
te de către părinți, în momentul în care erau legitime. 
Reactualizarea lor în transferul narcisic presupune fap- 
tul că analistul este perceput ca o extensie a persoanei 
pacientei, ca obiect arhaic, adică în calitate de obiect al 
sinelui. Ca și libidoul obiectual, nevoile narcisice pot 
fi refulate, ceea ce explică reapariţia lor în terapie. Ca 
și libidoul sexual, narcisismul se poate dezvolta și tras- 
forma. În terapie, transferul narcisic poate deveni ve- 
hicolul acestei transformări, dacă este recunoscut, ac- 
ceptat și elaborat. Numai în aceste condiţii transferul 
narcisic nu se transformă în obstacol. 

Pentru a formula psihologia restrânsă a sinelui, Ko- 
hut a trebuit să depășească nu numai prejudecățile te- 
oretice, ci și rezistențele induse în analist de transferul 
narcisic și anume faptul că pentru pacient analistul nu 
este un obiect separat, ci doar un obiect al sinelui, adi- 
că o funcție impersonală. 

Evoluţia narcisismului parcurge trei faze. Prima 
dintre ele este caracterizată de „echilibrul narcisic pri- 
mar“. Kohut nu precizează dacă este vorba de perioa- 
da foetală sau postnatală. Putem presupune că ambe- 
le perioade pot fi incluse aici. A doua fază este carac- 
terizată de perturbarea echilibrului narcisic iniţial prin 
imperfecțiunea inevitabilă a îngrijirilor materne. În cea 
de-a treia fază, se realizează restabilirea stării inițiale 
prin două configurații narcisice: sinele grandios (așa 

cum arată numele, o imagine grandioasă și exhibiţio- 
nistă de sine) și imaginea parentală idealizată prin care 
se asigură perfecțiunea anterioară. 

Patologia narciscă și terapia acesteia sunt legate de 
etapele dezvoltării narcisismului. Una dintre caracte- 
risticile patologiei narcisice este că sinele grandios ră- 
mâne extrem de activ și neintegrat. Aceasta explică in- 
tensitatea nevoii de atenţie din partea celorlalţi, pre- 
cum și transformarea sa în aroganță sau temeri ipohon- 
drice, atunci când nu găsește răspuns. 

În ceea ce privește terapia, transferul narcisic repre- 
zintă reactivarea unui deficit narcisic și în același timp 
tendinţa de a relua dezvoltarea psihică din punctul în 
care s-a oprit. Una din formele transferului narcisic 
este transferul idealizat, care, în limbajul discursiv, ar 
putea fi formulat astfel: „tu ești perfect și eu fac parte 
din tine“. În acest caz, analistul e perceput ca obiectul 
atotputernic. Cealaltă formă, transferul în oglindă, 
sună în limbaj discursiv în felul următor: „eu sunt per- 
fect și am nevoie de tine pentru a mă confirma“. Ana- 
listul e perceput ca obiect al sinelui în raport cu sinele 
grandios. 

Cea de-a treia etapă (1972-1977) constituie pregăti- 
rea pentru psihologia sinelui generalizată, care va da 
conţinut celei de-a patra etape. Încă de acum sinele 
(self) devine dimensiunea esenţială a vieţii psihice, faţă 
de care pulsiunile descrise de psihanaliza freudiană se 
află într-o poziţie secundară. Astfel, pulsiunile perver- 
se nu mai sunt, ca la Freud, de-sine-stătătoare, funda- 
mentale, ci devin reacţii la dereglările narcisice, rolul 
lor fiind de a menţine coeziunea sinelui. 

Ultima etapă (1977-1981) este dedicată în întregime 
elaborării psihologiei generalizate a sinelui și aduce 

dezvoltări și consolidări ale ideilor avansate în perioa- 
da anterioară, în special a ideii referitoare la sine ca 
principiu fundamental al vieţii psihice. Enumăr câte- 
va dintre ele: constituențţii sinelui sunt polul ambiții- 
lor, al idealurilor, o energie oscilând între cele două; 
defectele sinelui sunt „reparate“, pe de o parte, prin 
structuri defensive, în care Kohut include alături de 
perversiuni, trecerile la act și adicţiile, iar pe de altă 
parte prin structuri compensatorii, care-și îndeplinesc 
rolul prin consolidarea dimensiunii diminuate sau a 
uneia învecinate, într-o manieră foarte apropiată de vi- 
ziunea lui Adler; obiectul și obiectul sinelui sunt mai 
clar distinse: când celălalt este ținta dorințelor, furiei, 
iubirii, el poate fi considerat obiect în sensul psihana- 
lizei clasice iar când contribuie la menţinerea coeziu- 
nii, forței și armoniei personale, este un obiect al sine- 
lui; visele pot exprima o reacție de tipul angoasă-sem- 
nal faţă de o perturbare a sinelui, cum ar fi stimularea 
maniacală sau depresia; angoasa de dezintegrare este 
mai puternică decât frica de castrare; analizând furia 
narcisică, Kohut ajunge la concluzia că distructivitatea 
nu este un fenomen primar, ci o reacţie la o rană nar- 
cisică; asemenea lui Winnicott, subliniază importanța 
mediului, în sensul că nu există sine fără obiect al si- 
nelui; psihanaliza sinelui nu poate fi utilă în psihoze, 
unde sinele nu este structurat sau prea rudimentar și 
nici în nevroze unde există un sine bine structurat și 
consolidat, ci doar în patologia narcisică devenită as- 
tăzi predominantă. 

Și în ceea ce privește desfășurarea terapiei psihana- 
litice, ultima perioadă aduce înnoirile definitive. Efec- 
tul principal al psihanalizei nu constă în interpretare 
și insight, așa cum consideră psihanaliza freudiană, ci 

în interiorizarea mutativă a relaţiei analist-analizand, 
în care primul îndeplinește rolul de obiect al sinelui. 
Neutralitatea strictă în sensul psihanalizei clasice nu 
este indicată în abordarea patologiei narcisice. Princi- 
palul instrument al psihanalistului este empatia. De 
asemenea, pentru a funcționa satisfăcător într-o astfel 
de situație, psihanalistul trebuie să fi trecut el însuși 
printr-o analiză personală în care narcisismul său a fost 
bine analizat. În felul acesta, el își poate controla con- 
tratransferul narcisic. 

Psihanaliza selfului pune accentul pe conștientiza- 
rea în aici și acum a rănilor sale narcisice. Interpretă- 
rile genetice se vor face doar ulterior momentului sta- 
bilirii unei legături solide între analist și analizand și 
a consolidării sinelui. Procesul analitic are doi timpi: 
înțelegerea și explicarea. Prezenţa și înțelegerea psih- 
analistului are prin sine un efect terapeutic. Explicarea 
prin interpretare care trimite la trecut vine abia ulte- 
rior, permițând extinderea conștiinței. 

Încheierea terapiei cu personalitățile narcisice poa- 
te fi avută în vedere în momentul în care defectul pri- 
mar al sinelui a fost pus în lumină prin analiza struc- 
turilor defensive, apoi „reparat“ prin perlaborare și in- 
teriorizare mutativă sau când structurile compensato- 
rii funcționează satisfăcător. Manifestările comporta- 
mentale care pot fi folosite drept criterii ale progresu- 
lui terapeutic sunt: vitalitate crescută, diminuarea re- 
acţiilor de răspuns la rănirile narcisice, consolidarea 
ambițiilor și idealurilor, precum și capacitatea de a găsi 
obiecte ale sinelui mature (prietenie, activități cultura- 
le sau sportive). 

2; 
Renuntarea la teoria pulsiunilor 


Prin varianta ultimă a psihologiei sinelui, conform 
căreia sinele nu mai este o parte a Eului, ci o structu- 
ră independentă, supraordonată Eului, Kohut antici- 
pează poziția radicală a lui Fairbairn. Acesta renunță 
la teoria instinctelor, pe care o înlocuiește prin teoria 
relațiilor cu obiectele. Radicalismul său este excelent 
ilustrat prin deviza că originar libidoul nu tinde spre 
plăcere, aşa cum susținea Freud, ci spre obiecte. Atât 
psihologia cât și psihopatologia se ocupă de relațiile 
cu obiectele: psihologia, de relațiile cu obiectele exter- 
ne iar psihopatologia, de relațiile cu obiectele interne. 
Consecvent cu propriile premise, Fairbairn renunță nu 
numai la teoria pulsiunilor, ci și la concepția despre 
structura psihică edificată pe această concepție. În psi- 
hologia sa nu mai există Se, de care Eul să fie depen- 
dent primar sau secundar; există doar structuri ale Eu- 
lui caracterizate prin scopuri dinamice proprii. Astfel 
încât dezvoltarea psihică este doar dezvoltare a Eului, 
care trece de la o dependenţă infantilă bazată pe iden- 
tificarea primară cu obiectul, la o dependenţă matură, 
întemeiată pe diferenţierea sinelui de obiect. 

Renunţarea la modelul freudian asupra structurii 
psihicului articulat prin relaţia Eu-Se conduce la re- 
considerarea unor concepte esenţiale ale psihanalizei. 
Refularea, de exemplu, nu mai vizează conţinuturi in- 
stinctuale, care aparțin Se-ului, ci părţi ale Eului și 
obiecte interne. Ideea poate fi ilustrată prin modalita- 
tea în care refularea intervine în relaţia precoce cu 
mama. Inițial, copilul scindează imaginea mamei în 

obiect bun și obiect rău, cu scopul de a diminua ambi- 
valența acesteia. Apoi, interiorizează obiectul rău pen- 
tru a-l putea controla mai bine, control care se obține 
prin refulare. Procesul refulării vizează și anumite 
părți ale Eului care rămân legate de obiect. 

Tot ca o consecinţă a renunţării la teoria pulsiunilor 
trebuie considerată și atitudinea lui Fairbairn față de 
dezvoltarea psihosexuală. Fazele acesteia nu au auto- 
nomie, ci sunt doar mijloace ale Eului pentru reglarea 
relației cu obiectele. Reducerea tensiunii psihice nu 
este, ca la Freud, un scop primordial, ci subordonat re- 
laţiilor cu obiectele. Doar când acestea eșuează se pune 
problema reducerii tensiunii. Rolul agresivității este și 
el diminuat: ea nu este un instinct, ci doar o reacţie la 
frustrare. 

Disfuncţiile psihice, deși sunt concepute ca având le- 
gătură cu conflictul, țin de incapacitatea subiectului de 
a depăși, datorită traumelor sau frustrărilor, dependen- 
ţa infantilă. În producerea acestor disfuncţii, mediul 
joacă rolul decisiv datorită influențelor sale negative. 
Modelul terapeutic poartă și el aceeași amprentă, ur- 
mărind ca scop principal să elimine obiectul interiori- 
zat, pentru a descoperi cum anume a fost Eul originar. 

